
ĮVADAS 


ĮVADAS 


VOSYLIAUS SEZEMANO ESTETIKOS, KULTŪROS 
EILOSOFIJOS IR EILOSOEIJOS ISTORIJOS 
RANKRAŠČIAI 


Vosyliaus Sezemano (1884-1963) filosofinis palikimas yra susijęs su skirtin- 
gomis kultūrinėmis tradicijomis. Jis gimė vokiškoje šeimoje Suomijoje, kuri 
tuo metu buvo Rusijos imperijos dalis. Nuo mažumės kalbėjo vokiečių, švedų 
kalbomis. Mokėsi vokiškoje gimnazijoje Sankt Peterburge. Filosofiją studijavo 
Sankt Peterburgo ir Marburgo (Vokietija) universitetuose. Emigravęs iš sovietų 
Rusijos jis tapo filosofijos profesoriumi Lietuvos universitete Kaune, o 1940- 
1943, 1945-1949, 1958-1963 metais filosofiją toliau dėstė Vilniaus universitete. 
Tobulai įvaldė lietuvių kalbą, kuria ne tik dėstė įvairius filosofijos kursus, bet 
ir rašė mokslinius straipsnius bei studijas. Svarbiausius pažinimo teorijos dar- 
bus Sezemanas publikavo vokiečių kalba. Tai - Vokietijoje publikuota studija 
Grynojo žinojimo problema (1927). Lietuvos akademiniuose žurnaluose publi- 
kuota studija Pažinimo problema, kurią sudaro trys atskirai publikuotos dalys: 
„Dalykinis ir nedalykinis pažinimas“ (1927), „Racionalumas ir iracionalumas“ 
(1927), „Loginis racionalumas“ (1930). Dar vienas šią tematiką pratęsiantis dar- 
bas taip pat publikuotas Lietuvoje vokiečių kalba ir vadinosi „Loginiai dėsniai ir 
būtis“ (1931). Plėtodamas šias idėjas Sezemanas vis labiau filosofines pažinimo 
problemas sieja su ontologinėmis. Tai liudija tokie vokiškai parašyti straips- 
niai kaip „Apie loginių paradoksų problemą“ (1935) ir „Dialektikos problema“ 
(1935). Lietuviškai publikuotame straipsnyje „Mūsų laikų gnoseologijai nau- 
jai orientuojantis“ (1935) Sezemanas pažinimo problemas tiesiogiai susieja su 
žmogiškosios būties problemomis. Šis perėjimas nuo gnoseologinės prie antro- 
pologinės problematikos nebuvo atsitiktinis. Pačioje Sezemano gnoseologijos 
šerdyje glūdėjo savęs pažinimo problema ir su ja susijusi objektyvuoto ir neob- 
jektyvuoto pažinimo perskyra. Tiesą sakant, nors Sezemanas buvo daugiau 
žinomas kaip pažinimo filosofijos, logikos ir estetikos plėtotojas (lietuviškai 
išleista Gnoseologija (1931), Logika (1929) ir Estetika (1970)), jo interesų lauke 

nuolatos buvo ir kultūros bei istorijos filosofija. Pažinimo problemas Sezemanas 
intensyviai tyrinėja savo publikacijose 1927-1935 metais, o štai estetikos, filo- 
sofijos istorijos ir kultūros filosofijos klausimais domėjosi nuolatos. Pastarąsias 
temas jis daugiausia nagrinėjo rusiškai ir lietuviškai rašytuose straipsniuose. 
Sezemano publikacijų daugiakalbiškumas ir išsibarstymas įvairių šalių mokslo 
bei kultūros žurnaluose neleidžia suvokti jo filosofijos visumos. Tam trukdo ir 
ta aplinkybė, kad daugelis filosofo darbų nebuvo publikuoti, liko rankraščių 
pavidalu, dalis kurių buvo sunaikinta jį areštavus 1950 m. Vosyliaus Sezemano 
rankraščių publikavimas ir tyrinėjimas dar tik prasideda. Lietuvoje Albino 
Lozūraičio ir Loretos Anilionytės rūpesčiu buvo publikuoti keli Sezemano 
tekstai iš jo rankraščių palikimo. Filosofo raštų rinktinėje Filosofijos istorija, 
kultūra buvo publikuoti keli paskaitų rankraščiai: „Egzistencializmo filosofija“ 
(1997, p. 229-243), „Laisvės problema“, „Kentėjimo problema“, „Buržuazijos 
problema“ (1997, p. 361-565). Taip pat „Problemų“ žurnale buvo publikuotos 
specialaus kurso tezės „Kito supratimas“ (1995, p. 108-109). Keletas publikacijų 
iš Sezemano rankraščių palikimo parengta Rusijoje. Igoris Savkinas paskelbė 
rankraštį „Slavianofiliškumo pagrindai“ (1992), Vladas Povilaitis publikavo 
tekstą „Reali nuostata ir „grynas“ benuostatinis žinojimas“ (2005), Vladimiras 
Belovas - „Kanto estetika“ (2013). 

Šioje knygoje pateikiami tekstai yra iš Sezemano rankraščių fondo, kuris 
yra Vilniaus universitete. Jie sugrupuoti į tris dalis. Pirmojoje dalyje, kuri yra 
didžiausia, pristatomi estetikai skirti tekstai ir paskaitų užrašai, antrojoje daly- 
je pateikiami kultūros filosofijos tekstai, trečiojoje - filosofijos istorijos raštai. 
Publikuojami Vosyliaus Sezemano tekstai buvo sukurti skirtingais jo gyveni- 
mo periodais. Galima skirti kelis etapus: rankraščiai iki sovietinės okupacijos 
1940 m., rankraščiai iki jo arešto ir įkalinimo 1950 m., rankraščiai, rašyti lage- 
ryje Taišete 1950-1955 m., ir rankraščiai, parašyti grįžus iš lagerio 1956-1963 m. 
Rankraščius priskirti vienam ar kitam etapui dažniausiai galima remiantis tik 
netiesioginėmis nuorodomis. Vienintelis iš publikuojamų tikslią datą turintis 
tekstas yra Sezemano estetikos paskaitos, skaitytos Vilniaus pedagoginiame 
institute 1947 m., kurias užrašė Feliksas Vaitiekūnas (1926-2016). Kitų tekstų 
parašymo laikas gali būti nustatytas tik apytiksliai. Priskirti rankraščius vienam 
ar kitam periodui galima remiantis naudotu popieriumi. Ant kai kurių mokykli- 
nių sąsiuvinių ir bloknotų yra išlikusios pagaminimo datos. Skiriasi ir autoriaus 
rašysena. Taip pat išsiskiria ir rankraščiai, rašyti kalint lageryje. Sezemanas, 

nepaisydamas sunkių darbo sąlygų, skaitė filosofijos ir estetikos paskaitas ki- 
tiems kaliniams. Tačiau daugumoje lageryje rašytų Sezemano rankraščių yra ne 
parengiamieji paskaitų užrašai, bet gerai apgalvoti tekstai, kuriuose labai mažai 
taisymų. Yra išlikę šimtai puslapių užrašų, kuriuos Sezemanui pavyko išsaugoti 
ir parsigabenti į Lietuvą. Dauguma jų parašyti rusų kalba, pieštuku ant blogos 
kokybės popieriaus ar net paprasto popieriaus skiaučių. Kai kurie tekstai sun- 
kiai perskaitomi. Tie, kurie yra geresnės kokybės ir kuriuos pavyksta perskaityti, 
stebina minties aiškumu ir koncentracija. Vėlyvuose užrašuose yra nuorodų į 
sovietines realijas arba rusiškas filosofines publikacijas. 


ESTETIKOS RANKRAŠČIAI 


Sezemanas rusiškai publikavo tris estetikai skirtus straipsnius, kuriuose sutor- 
muluotos jo estetinės teorijos pagrindinės idėjos: „Estetinis vertinimas meno 
istorijoje“ (1922), „Poetinio vaizdo prigimtis“ (1925), „Menas ir kultūra“ (1927). 
Šiuose straipsniuose jis polemizavo su formalistine meno samprata ir plėtojo 
fenomenologinės estetikos idėjas, tačiau visuminę estetikos teoriją pateikė lie- 
tuviškai parašytoje Estetikoje. Ši knyga lietuvių kalba buvo publikuota 1970 m., 
nors pirmosios žinios apie jos rengimą spaudai pasirodė jau 1935 m.! Filoso- 
fas sukūrė vieną įdomiausių XX a. estetikos teorijų, kuri nepelnytai užmiršta. 
Sezemano estetikos koncepcija liko marginalinė dominuojančių filosofinių 
krypčių atžvilgiu. Dėl publikavimo laiko ji buvo siejama su sovietiniu periodu 
ir vertinama kitame kontekste nei buvo sukurta“. Daugelis teorijų, dėl kurių 
Sezemanas diskutavo ir kurias kūrybiškai plėtojo, liko užmirštos. Jis pole- 
mizavo su Theodoro Lippso (1854-1914) psichologizmu, Gustavo Fechnerio 


1  Estetika buvo parengta spaudai su tam tikrais cenzūriniais pataisymais, kurie atsispindi 
išlikusiame mašinraštyje. Sis mašinraštis saugomas Vilniaus universiteto rankraščių 
skyriuje. Galima paminėti dar kelis nedidelės apimties estetinei problematikai skirtus 
rankraščius, kurie nepateko į pristatomą rinktinę: Užrašai apie subjektyvumą ir objektyvumą 
estetikoje F122-108, Sezemano pastabos apie Jono Repšio estetines tezes, kuriose aptariamas 
kūrybos ir atspindėjimo teorijos konfliktas F122-12. Pranešimo tezės Meno esmė, Menas kaip 
visuomeninis reiškinys F122-122. Sunkiai įskaitomos pastabos estetikos klausimais rusų 
kalba F122-99, 


2 Alfonsas Andriuškevičius savo knygoje Grožis ir menas lietuvių estetikoje 1918-1940 (1989) 
Sezemano estetikos nenagrinėjo, Juozas Mureika knygoje Lietuvių materialistinė estetika 
1900-1940 (1981) ją analizavo materialistinės estetikos kontekste. Tiesa, Jonas Kubilius 
ir Kęstutis Nastopka, recenzuodami Sezemano estetikos pasirodymą 1970 metais, gana 
taikliai ją susiejo su Romano Ingardeno ir Nicolai aus Harmanno fenomenologine estetika 
(Nastopka, 1971; Kubilius, 1971). 

(1801-1887) fiziologizmu, Hippolyte o Taineo (1828-1893) sociologizmu, Kon- 
rado Lange's (1855-1921) iliuzionizmu teigdamas, kad tokios redukcionistinės 
meno sampratos nepaaiškina meno reikšmingumo. Kita vertus, Sezemanas 
rėmėsi neokantininko Broderio Christianseno (1869-1958) ir fenomenologo 
Moritzo Geigerio (1880-1937) tyrinėjimais, kuriuose akcentuota estetinių ver- 
tybių autonomija. 1940 m. rengiamai estetikos antologijai Ties grožio vertybė- 
mis Sezemanas parašė įvadinį straipsnį „Estetinių teorijų apžvalga“ ir galimai 
jam rekomendavus į ją buvo įtraukti net trys Geigerio straipsniai iš šio auto- 
riaus knygos Estetikos prieigos. 

Sezemanas taip pat domėjosi tuo metu įtakinga formalistine meno istorijos 
ir menotyros teorija, netiesiogiai polemizavo ir su Rusijoje besiformuojančia 
literatūrinio formalizmo mokykla. Filosofo susidomėjimas formalistine este- 
tika buvo neatsitiktinis. XX a. pradžioje filosofinė estetika išgyveno krizę. Es- 
tetikos grindimas psichologiniais suvokimo mechanizmais vertė manyti, kad 
estetiniai vertinimai yra subjektyvūs ir priklauso nuo įvairiausių kontingentiš- 
kų aplinkybių. Husserlio atlikta psichologizmo kritika atskleidė, kad vertybės 
yra idealūs objektai, kurių negalima redukuoti nei į subjekto psichologiją, nei į 
socialines ar istorines aplinkybes. Tai reiškė, kad vertybės egzistuoja objekty- 
viai kaip ypatinga objektų sritis ir joms atrasti reikalinga tinkama patirtis. Šią 
fenomenologinę nuostatą Maxas Scheleris (1874-1928) plėtojo etiniuose tyri- 
nėjimuose, o Moritzas Geigeris - estetiniuose. Labai panašių antipsichologisti- 
nių ir antisociologistinių nuostatų laikėsi formalistinės estetikos pradininkai. 
Siekdami išvengti psichologistinio subjektyvizmo ir istorinio reliatyvizmo 
formalistai sutelkė dėmesį į estetinės raiškos formas. Estetinių komponentų 
struktūrinių sąryšių analizė leido suprasti estetinį objektą kaip autonominį. 
Tačiau analizuodami vizualinių objektų regimumą formalistai turėjo atskleis- 
ti pačias regimybės sąlygas. Estetinė regimybė turėjo būti atskleista kaip objek- 
tyviai egzistuojanti plotmė ir kartu susieta su estetiniu regėjimu. Formalistinė 
estetika virto transcendentaline estetinės raiškos ir estetinės pagavos teorija. 
Sezemanas teigė, kad menas yra organiškai susijęs su kitomis kultūros sritimis, 
tačiau tai nereiškia, kad meną galima suprasti panaikinus jo autonomiją. No- 
rint suvokti neredukuojamą meno kūrinio reikšmę, reikalinga formali analizė, 
kuri aiškina estetinių objektų struktūrą. Filosofas teigė, kad meninė struktūra 
susieja juslinę raiškos formą ir meniniame suvokime glūdinčią pasaulėjautą, 
tam tikrą gyvybės ir gyvenimo jautimo bei suvokimo būdą. Savo tekstuose 

Sezemanas polemizavo su formalistine meno teorija, iš kurios perėmė nemažai 
įžvalgų, susijusių su estetinės formos samprata. Kita vertus, autoriaus požiūris 
daugeliu atžvilgių artimas fenomenologinei estetikai ir gali būti lyginamas su 
Nicolai aus Hartmanno (1882-1950) ir Romano Ingardeno (1893-1970) esteti- 
nėmis teorijomis. Sezemano estetika grindžiama estetinio objekto, suvokimo 
ir kūrimo aktų sąryšiu. Pasak filosofo, skirtingos estetinės pažiūros gali būti 
skirstomos pagal tai, ar pagrindiniu analizės objektu pasirenkamas estetinio 
suvokimo, ar kūrimo aktas. Pats Sezemanas akcentuoja estetinį objektą. Jo 
struktūra turi savyje implikuoti tiek kūrimo akto nuorodas, tiek suvokimo 
akto galimybes, todėl estetinė analizė turi būti sutelkta ties estetiniu objektu. 
Estetinio objekto suvokimas yra interpretacinis jo prasmės sukūrimo aktu- 
alizavimas. Sezemanas atmetė psichologinę estetinės patirties interpretaciją 
ir siūlė suprasti ją fenomenologiškai. Suvokimą jis aiškino kaip intencionalų 
procesą, kuris vyksta ne subjekto viduje, bet yra nukreiptas į pačius objektus ir 
veikia pagal struktūrinius jusliškos raiškos dėsningumus. Kitaip tariant, suvo- 
kimo neįmanoma paaiškinti subjektyvistiškai. Jis priklauso nuo meno kūrinio 
kompozicijos ir dominantės, kuri vaidina organizacinį vaidmenį bendrojoje 
meno kūrinio struktūroje. Estetiniai Sezemano tyrinėjimai remiasi prielaida, 
kad estetiniai išgyvenimai apima ir pačius išgyvenamus objektus. Pastarie- 
ji negali būti redukuoti nei į psichologines, nei į fizines savybes. Pavyzdžiui, 
ritmas nėra nei subjektyvių nuotaikų dėsningumas, nei fizinių garsų kaita. 
Ritmo negalima paaiškinti nei remiantis psichinio atspindėjimo teorija, nei 
tyrinėjant, kaip jis sudarytas iš fizinių garsų. Filosofas atskleidžia estetinių 
reiškinių dvilypumą. Analizuodamas poetinio vaizdinio prigimtį jis parodo, 
kaip susipina poetinio vaizdinio ir jo suvokimo struktūros. Poezijoje jausmai 
ir nuotaikos yra ne subjekto projekcijos, bet pačios poetinės kalbos raiška kaip 
jos emocinis ritmas, melodija ir eufonija. Sezemanas, sekdamas Christiansenu, 
skyrė tris pagrindinius meno kūrinio struktūros faktorius: medžiagą, iš ku- 
rios kūrinys kuriamas, dalykinį turinį (tai, kas vaizduojama) ir formą plačiąja 
reikšme. Juos, pasak Christianseno, sieja emocinė meninio išgyvenimo pusė. 
Sezemanas tokį emocijų suvokimą kritikavo. Jis siekė parodyti, kad emocijos 
ir nuotaikos nėra subjektyvios ir negali būti tapatinamos su vidiniais išgyveni- 
mais (Sezemanas, 1970, p. 329). Išgyvendami estetinius jausmus mes įsijaučia- 
me į pačių estetinių objektų išreiškiamus jausmus. Tačiau šis įsijautimas - tai 
ne intelektualus kito jausmų pažinimas, bet ypatingas atjautimas. Sezemano 

emocinio supratimo samprata rėmėsi Maxo Schelerio fenomenologiniais tyri- 
nėjimais, kuriuose pabrėžiamas emocinio santykio su pasaulio objektais ir ki- 
tais subjektais pirmumas. Pasak Sezemano, poezija akivaizdžiai parodo, kaip 
dalykinis turinys susijęs su struktūruota jusline raiška ir kaip juslinės raiškos 
lygmuo grindžia dalyko reikšmės suvokimą. Šie lygmenys yra susipynę kaip, 
pvz., žodžių garsas, ritmas ir reikšmė. Toks ryšys akivaizdžiausiai pasireiškia 
poezijoje, o kasdienėje kalboje yra nepastebimas, nes nėra toks svarbus. Tik 
suprasdami poetinę kalbą mes spontaniškai susiejame juslinę raišką ir turinio 
reikšmę. Filosofo teigimu, šie du lygmenys grindžia trečiąjį - simbolinį. Api- 
bendrindamas savo tyrinėjimus „Estetikoje“ autorius pateikia tokią estetinę 
struktūrą, kurią sudaro trys sluoksniai: 1. Grynai juslinė struktūra (forma). 
2. Tiesioginė dalykinė reikšmė. 3. Simbolinė (bendroji arba istorinė) reikšmė. 

Sezemanas teigė, kad formos samprata yra nepakankama, nes forma su- 
sijusi tiek su jusline materija, tiek su objekto turiniu. Vietoj formos ir materi- 
jos perskyros šis autorius siūlo juslinės struktūros sampratą. Filosofas parodo, 
kad estetinio objekto forma, viena vertus, priklauso nuo juslinės materijos, kita 
vertus, ji formuoja estetinio objekto turinį. Taigi autorius kalba apie tai, kad 
estetinio objekto struktūra apima visus tris šiuos momentus. Estetinio objekto 
struktūra yra susijusi ir su jusline išraiška, ir su estetiniu suvokimu. Panašiai 
juslinės išraiškos ir dalykinės reikšmės santykį Sezemanas apibūdino ir paskai- 
tose, skaitytose 1947 m. Pedagoginiame institute, kurias užrašė Feliksas Vai- 
tiekūnas. Šie estetikos paskaitų užrašai demonstruoja, kaip palaipsniui buvo 
prisitaikoma prie sovietinės sistemos. Filosofas jose prisidengia materialisto 
Černyševskio vardu, kad pasakotų apie Aristotelį. Pristatydamas Aristotelio 
estetines pažiūras Sezemanas iš esmės dėsto pagrindines savo estetikos mintis. 
Pirmoje paskaitoje filosofas pateikia trumpą savosios estetinės sistemos san- 
trauką: „Estetiniai klausimai kyla iš meno sąvokos. Ar meninis grožis tas pats, 
kas ir natūralinis grožis? [...] Ar muzika imituoja tą pačią tikrovę? Ar iš viso 
meno uždavinys yra tiksliai atgaminti tikrovę? Skaitydami romaną mes į jį įsi- 
jaučiame, jį pergyvename. Ar tie pergyvenimai yra tie patys, kurie pasitaiko 
realiam gyvenime? [...] Meninis kūrybos procesas menininkui yra malonus. 
Meno kūrybos akstinas ir atrodo pramoga. Bet ir toks meno apibrėžimas rei- 
kalingas tolimesnio detalizavimo. Ar tas malonumas skiriasi nuo to malonu- 
mo, kuris gaunamas dėl kitų priežasčių? Čia iškyla klausimas, kas yra grožis? 
Meninio veikalo ypatumas - jo grožis. Koks dabar yra santykis tarp meninio 

ir natūralaus grožio? Gal meninis grožis atgamina tik natūralųjį grožį? Šalia 
to klausimo, ar meninis grožis ir baigiasi atgaminus tikrovę? Jis nori atskleisti 
mintį, kas yra vertingo ir peiktino. Todėl meno paskirtis nėra pramoga, bet 
turi paveikti, išplėsti žmogaus pažinimą, siekimus. Jei menas to siekia, tai meno 
paskirtis yra apšviesti žmones, o ne tik suteikti pramogą. Ar menas kreipiasi į 
protą, ar į jausmus ir ar kartu veikia žmogaus valią? Pagaliau iškyla problema 
apie meno esmę. Kuo skiriasi meno šakos viena nuo kitos? Vaizdavimo būdai 
skirtingose šakose yra visiškai skirtingi. Reiškinių atvaizdavimas skirtingose 
meno šakose yra skirtingas ir todėl reikalauja skirtingų priemonių. Tam yra 
sumanymas ir realizavimas. Tai nulemia meno veikalo turinį. Šis realizavimas 
vyksta medžiagoje (drobė, kūnas šokio metu). Apdirbamos medžiagos skirtin- 
gumas lemia ir realizavimo pobūdį. Saumanymo realizavimas suteikia vaizdui 
tam tikrą formą. Galima pasakyti, kad realus vaizdas yra apiforminta medžia- 
ga. Tuo būdu meno veikale randame tris apibūdinančius momentus: turinį, do- 
rojamąją medžiagą, formą, kuri apipavidalina medžiagą.“ 

Sezemanas pradeda nuo to, kad yra kažkas bendro tarp meno ir gamtos 
grožio, bet teigia, jog savo estetine plotme menas negali būti suprantamas kaip 
tikrovės imitavimas. Trumpai palietęs klausimą apie estetinių išgyvenimų spe- 
cifiką, filosofas imasi nagrinėti meninės kūrybos procesą. Menas, jo manymu, 
negali būti suprantamas kaip pramoga, nes jis praplečia žmogaus pažinimą ir 
siekius. Meno esmės klausimą jis susieja su specifiniu reiškinių vaizdavimu skir- 
tingose meno šakose. Kūrybiniai sumanymai yra nukreipti į realizavimo gali- 
mybes, o šios priklauso nuo skirtingų sričių medžiagos. Meninis turinys (reikš- 
mė) visada susijęs su jusline raiška arba medžiagos ir formos tarpusavio sąryšiu. 
Sezemanui svarbi estetinės struktūros samprata turi sujungti ir koreliuoti tar- 
pusavyje kūrybines ir percepcines estetinio objekto prielaidas. Juslinė reiškinių 
struktūra negali būti tapatinama nei su objekto fizinėmis savybėmis, nei su su- 
bjekto percepcija. Objektų išraiškingumas (pvz., spalvos, linijos) yra koreliuotas 
su jusline prasmės pagava. Šia prasme Sezemano estetika yra paremta estezine 
pasaulio fenomenų raiškos analize. Akivaizdus Sezemano estetikos sąryšis su 
Schelerio idėjomis apie kūrybinę vaizduotę. Šis filosofas teigė, kad pirmapradė 
vaizduotės veikla yra pajungta būties sferų logikai. Vaizduotė yra kūrybinga ir 
gali transcenduoti esamybės ribas, tačiau jos kūryba yra tokio pobūdžio, kad 
turi vienaip ar kitaip atskleisti paties pasaulio raiškos esminius aspektus. To- 
dėl mene svarbiausia yra esminių (estetiškai vertingų) pasaulio fenomenalumo 

struktūrų atskleidimas. Vaizduotė yra laisva ir tuo pat metu turi skaitytis su pa- 
saulio raiškos relybe. Vaizduotės dinamizmą, kuris kyla iš įkūnyto gyvenimo 
geismų ir troškimų, riboja realybės pasipriešinimas ir esminiai reiškinių raiškos 
aspektai. Pasak filosofo, fenomenalioji tikrovė turi savitą logiką ir sudaro sąly- 
gas pasireikšti skirtingiems objektams, priklausomai nuo jų ontologinio statuso. 
Tad vaizduotė, kaip ir suvokimas ar atmintis, negali būti visiškai subjektyvūs. 
Sąmonė veikia skaitydamasi su objektyvia fenomenų raiška. Sezemano koncep- 
cijoje vaizduotė, viena vertus, yra laisva kurti idealus ir svajones, bet, kita vertus, 
ji tuo pat metu prikaustyta prie esminių fenomenų raiškos galimybių. Filosofas 
kūrybinės vaizduotės sąryšį su fenomenalia pasaulio raiška atskleidžia anali- 
zuodamas kūnišką veiklą. Jis suvokimą traktuoja ne kaip abstraktaus subjekto 
veiksmą, bet kaip įkūnytą pasaulio supratimą, todėl analizuoja kūno vaidmenį 
ne tik aptardamas darbinę veiklą, bet ir aiškindamas meninę kūrybą bei percep- 
ciją. Kūno vaidmuo yra svarbus jau pačiose paprasčiausiose imitacinio pobūdžio 
meninėse veiklose. Dar didesnį vaidmenį kūnas vaidina žaidybinėse meno for- 
mose. Žaidimas yra tokia nesuinteresuota veikla, kurioje geriausiai atsiskleidžia 
kūrybinė vaizduotės laisvė. Autorius atskleidė vaizduotės sąryšį su įkūnytu ju- 
desiu ir tai leido kūrybos sumanymą susieti su pačiu realizavimo aktu. Kūrinio 
pavidalas ar vaizdas yra tuo pat metu jo sumanymo ir realizavimo schema. Tad 
Sezemanas, kaip ir Scheleris, vaizduotėje įžvelgė kūniškos veiklos schematiz- 
mus. Kūrybinė vaizduotė, kaip ir žaidybinė veikla, supažindina žaidžiantįjį ne 
tik su kūno galimybėmis, bet ir su jusline daiktų raiška. Menininkas turi išmokti 
elgtis su dorojama medžiaga ir atsižvelgti į jos savybes. Kūniškos veiklos sche- 
mos susieja veiksmą ir objektą, į kurį pastarasis nukreipiamas. Meninės kūrybos 
vaizduotė gimsta ne pati iš savęs, bet iš pasaulio fenomenalios raiškos pažinimo. 
Kūrybiniai sumanymai, pasak Sezemano, yra susiję su „visu menininko patyri- 
mu ir veikla“ (Sezemanas, 1970, p. 155). 

Sezemanas transcendentalinę estetinių patirčių ir estetinių objektų kore- 
liaciją aprašo ir publikuojamuose rankraščiuose. Aptardamas Kanto estetines 
pažiūras, kritikuoja pastarojo polinkį į subjektyvizmą ir pabrėžia, kad vaiz- 
duotė turi remtis paties objekto jusline organizacija: „Estetinio įspūdžio at- 
siradimui būtina, kad ir vienovėje, ir daugyje būtų kokybiška įvairovė, kuri 
leistų intelektui ir vaizduotei atskleisti objekte vis naujas puses ir sąryšius tarp 
jo elementų ar dalių, kas praturtina ir pagilina visumos vaizdinio išvaizdumą. 
Vadinasi, harmoningas pažintinių galių žaidimas (aktyvumas) remiasi jusline 

paties objekto organizacija. Tai tik subjektyvus koreliatas to, kas objektyviai 
būdinga pačiam objektui - vienovė įvairovėje ir įvairovė vienovėje.“ 

Lageryje rašytame tekste „Istorinis meno vystymasis ir jo dėsningumai“ 
Sezemanas nagrinėja stiliaus sampratą, kuri paremta pasaulio patirties ir vei- 
kimo jame koreliacija. Filosofas teigia, kad kūrybinė vaizduotė nėra grynai 
vidinis psichinis procesas. Vaizduotė yra esminių objekto išraiškos struktūrų 
įžvalga ir veiksmas, kuris įkūnija vaizdinį parinktoje medžiagoje. Vaizduotėje 
susilieja du momentai - objekto patyrimas ir į objektą nukreiptas veiksmas 
(Sezemanas, 1970, p. 171). Toks patirties ir veiksmo sąryšis, pasak Sezemano, 
yra ne kas kita, kaip menininko stilius. Pastarasis įkūnija kūrybinės vaizduo- 
tės darbą ir jos savitumą. Stilius jungia savyje svarbiausius kūrybos momentus: 
svarbiausio aspekto atranką, medžiagos panaudojimą ir techninių priemonių 
vartojimą. Šia prasme stilius išreiškia kūrybinę menininko individualybę ir jo 
nusiteikimą bei vertybinį nusistatymą aplinkinio pasaulio atžvilgiu. Sezema- 
nas istorinio meno vystymąsi aiškina kaip stilių kaitą. Aiškindamas stiliaus 
sampratą pabrėžia estetinės plotmės autonomiją. Jo nuomone, meno raidos ne- 
galima paaiškinti nei autoriaus psichologija, nei kultūrinės, ekonominės aplin- 
kos įtaka. Stilių ir jo pasikeitimus autorius supranta kaip kintančio žmogaus 
santykio su pasauliu išraišką. Jis kritikuoja tas estetines teorijas, kurios meno 
savitumą redukuoja į istorines ar visuomenines aplinkybes. Daugiausia kriti- 
kuoja Hyppoliteo Taine'o teoriją, kuri buvo populiari XX a. pradžioje. Tačiau 
rankraštyje, skirtingai nei Estetikos knygoje, filosofas plėtoja įdomią polemiką 
su marksistine teorija ir parodo jos vidinį prieštaringumą. Tai svariai papildo 
jo Estetikoje pateiktą stiliaus istorinio vystymosi sampratą. 

Vienas įdomiausių publikuojamų tekstų „Dvasinio grožio problema“ na- 
grinėjamas estetikos ir etikos santykis. Apie tai Sezemanas rašė ir Estetikos 
skyriuje „Grožio santykis su kitomis kultūrinėmis vertybėmis“ (Sezemanas, 
1970, p. 212-237). Filosofas pabrėžė, kad žmogaus gyvenime estetinis reikš- 
mingumas nesutampa su moralinėmis vertybėmis. Jo nuomone, estetinė nuo- 
stata lieka neutrali santykyje sa moralinėmis vertybėmis. Publikuojamame 
rankraštyje filosofas kiek kitaip sprendžia šią problemą. Skaitant šį tekstą rei- 
kėtų prisiminti, kad Sezemanas grožį traktuoja labai plačiai. Grožis apima vi- 
sus jusliškus reiškinius, nes nėra tokio reiškinio, kuriame regėjimas arba klau- 
sa negalėtų atrasti estetiškai vertingo aspekto. Grožis pasireiškia gamtoje ir 
visose žmogaus gyvenimo srityse. Menas dar labiau išplečia šią grožio raiškos 

sritį, įtraukdamas į ją ir grožio priešybę - bjaurumą. Grožį Sezemanas sieja ne 
su konkrečiomis formomis ar medžiagų savybėmis, bet su estetine išraiška, 
kuri provokuoja ypatingą estetinį išgyvenimą. Pastarasis yra nesuinteresuotas 
estetinės vertybės kontempliavimas. Filosofas teigia, kad estetinė plotmė žmo- 
gaus gyvenime yra autonomiška, nes grožio efektas negali būti redukuojamas 
nei į politinius, nei į socialinius, nei į fiziologinius, nei į ideologinius povei- 
kius. Šiame tekste svarstomas klausimas, kokiomis sąlygomis galimas mora- 
linio grožio kontempliavimas. Sezemanas teigia, kad dvasinio grožio kontem- 
pliavimas negalimas be juslinės raiškos. Žvelgdami į šią problemą šiandienių 
diskusijų kontekste galime matyti, kad panašus klausimas kyla svarstant kon- 
ceptualiojo meno estetiškumą. Filosofas taip pat aptaria specifinę dvasinio 
grožio sritį - teorinių konceptų ir idėjų grožį. Jis pateikia argumentų, kad bet 
kokios idealybės ir idėjos, kurios pretenduoja į estetinių objektų statusą, turėtų 
būti jusliškai išreiškiamos įkūnytais gestais. Kalbėdamas apie etinių poelgių 
estetiškumą Sezemanas akcentuoja du momentus. Pirmiausia tai ne bendri 
samprotavimai apie grožį, bet individualūs konkrečios situacijos išgyvenimai. 
Antra, estetinius išgyvenimus provokuoja tokie veiksmai konkrečioje situaci- 
joje, kurie, būdami spontaniški, aiškūs ir savalaikiai, sukelia netikėtą nuosta- 
bą. Grįžtant prie moralės ir estetikos santykio galima teigti, kad pateikiamas 
Sezemano tekstas demonstruoja, jog net lagerio sąlygomis išlieka estetinės 
moralinių reiškinių kontempliacijos galimybė. 

Sezemanas panašias mintis atkartoja ir pratęsia lietuviškai jau grįžęs iš la- 
gerio tekste „Bjaurumo (negražumo) klausimas“. Filosofas 1958 m. buvo reabi- 
lituotas ir kaip Vilniaus universiteto profesorius vėl galėjo skaityti paskaitas ir 
vesti seminarus. Yra žinoma, kad Sezemanas vedė estetikos seminarą aspiran- 
tams ir šis tekstas apie bjaurumą gali būti su juo susijęs". Autorius aptaria, kaip 
grožis yra susijęs su bjaurumu ir kaip reiškiasi dvasinis grožis. Filosofas kaip 
pavyzdį nagrinėja poeziją. Pasak autoriaus, poezijoje grynai formalus planas 
neturi savarankiškos reikšmės, nes kalbos prigimtis (esmė) neatskiriama nuo 
dalykinės reikšmės. Grožio išraiškingumas yra susijęs ne tik su dalykiniu turi- 
niu, bet ir su emociniu paveikumu. Sezemanas, aptardamas grožio problemą, 


3 Apie šį Sezemano estetikos seminarą, kuris buvo skirtas aspirantams, pokalbiuose liudijo 
Bronislavas Genzelis ir Bronius Kuzmickas. Vilniaus bibliotekos rankraščių skyriuje yra 
išlikę Jono Dumčiaus (1905-1986) sovietinių laikų estetikos užrašai, kuriuose galima 
atpažinti Sezemano estetikos svarbiausias tezes. (F220-179. Estetika. Estetinės tikrovės 
suvokimas: konspektai, 41.; F220-188. Klausytų estetikos paskaitų užrašai, 12 1.) 

vis labiau acentuoja estetinį išraiškingumą: „Iki šiol mes kalbėjom tik apie vie- 
ną pagrindinį estetinės sferos veiksnį - apie grožį ir jo priešybę. Bet estetinė 
kontempliacija apsprendžiama dar kito veiksnio, kuris susijungia su grožiu, 
(persismelkia su grožiu), bet nesutampa su juo. Tai yra estetinio objekto eks- 
presyvumas arba raiškingumas. Jis visuomet ką nors išreiškia, ir tai, ką jis iš- 
reiškia, prisideda prie to, kas jis yra savo juntamos išvaizdos atžvilgiu. Raiškin- 
gumas suteikia estetiniam objektui simbolinį pobūdį. Jis reiškia daugiau kaip 
kad jis yra. Remdamasis estetinio išraiškingumo analize Sezemanas pateikia 
ir kiek modifikuotą estetinio objekto struktūros apibūdinimą. Jis išskiria tris 
struktūrinius lygmenis: 

1) Emocinis veikiamumas. Objekto išvaizda išreiškia tam tikrą bendrą 
dinamizmą, gyvybiškumą arba tam tikrus šiek tiek apibrėžtus jaus- 
mus, nuotaikas ir pan., kuriais užkrečia suvokiantį subjektą ir sukelia 
jame atitinkamą emocinį atgarsį. 

2) Turiningumas. Mazgas, kuriame daug charakteringų bruožų, momen- 
tų (prasminių ryšių). 

3) Simbolizmas (raiškingumas) yra imanentinis pačiai juntamai išvaiz- 
dai, joje įkūnytas, joje pasireiškia, o ne transcendentinis, kaip signale, 
ženkle. Jis tiesiog suvokiamas vaizde, o ne tik jo pagalba. 

Ši estetinės išraiškos struktūra yra svarbus Sezemano estetikos pasieki- 

mas. Pats autorius tai gerai suprato, todėl su nedidelėmis modifikacijomis pri- 
stato ją visuose svarbiausiuose estetikai skirtuose tekstuose. 


KULTŪROS FILOSOFIJOS RANKRAŠČIAI 


Sezemano filosofiniame palikime kultūros filosofija užima ypatingą vietą. 
Sezemanas filosofiją supranta ne kaip teorinį pasaulio pažinimą, bet kaip savęs 
pažinimo praktiką. Filosofija, jo manymu, yra gyvenimo ir kultūros savire- 
ftleksija. Kultūros problema filosofijoje iškyla kartu su kultūros krizės reflek- 
sija. Filosofas išskiria dvi krizės priežastis. Pirmoji yra pozityvistinis gyvy- 
bės supaprastinimas, kai gyvybė suprantama kaip materialus ir mechaniškai 
apskaičiuojamas procesas. Antroji priežastis yra pačios kultūros objektyva- 
vimo procesas. Šias temas plėtojo gyvenimo filosofija, apmąstydama kultūros 
virsmą civilizacija ir įtampą, kylančią tarp jų. Sezemanas perima šią kultūrinių 

objektyvacijų kritiką ir ją plėtoja toliau. Jis teigia, kad filosofija susijusi su tie- 
sioginiu susiorientavimu konkrečioje situacijoje. Kitaip sakant, filosofija pri- 
valanti pažinti savąją kultūrinę ir istorinę situaciją. Kita vertus, filosofija yra 
savęs pažinimas ir rūpinimasis savo siela. Šia prasme filosofija, nors ir nesu- 
tampa su religija, jos ir nepaneigia. Religijoje išlieka implikuotos filosofinės 
intencijos. Savo straipsniuose „Sokratas ir savęs pažinimo problema“ (1925), 
„Platonizmas, Plotinas ir dabartis“ (1925) Sezemanas nagrinėjo kultūros kri- 
zės prielaidas ir galimą išeitį iš jos. 

Sezemano manymu, Sokrato figūros dvilypumas yra susijęs su pačia sa- 
vęs pažinimo problema. Savęs pažinimas grindžiamas ne subjekto ir objek- 
to perskyra, bet tokiu dalyvavimu patirties išgyvenime, kuris apibūdinamas 
kaip neobjektyvuojanti savimonė. Neobjektyvuojanti savimonė yra objekty- 
vuojančios savimonės prielaida. Objektyvuojančios ir neobjektyvuojančios 
savimonės dvilypumas pasireiškia kaip paties gyvenimo dualumas. Viena ver- 
tus, savimonė pasireiškia kaip tapimo savimi tendencija, kai subjektas atveria 
dvasinį pasaulį kaip autonomišką būties sritį, kita vertus, savimonė siejasi su 
susvetimėjimo tendencija. Susvetimėjimą filosofas sieja su objektyvuojančiu 
pažinimu, kuris siekia įsigalėti kaip vienintelis teisingas. Objektyvuojantis po- 
žiūris geriausiai realizuojamas gamtamoksliniame pažinime. Tačiau šį požiūrį 
bandoma pritaikyti visam dvasiniam gyvenimui. Kai tik moralinė būtis prily- 
ginama gamtamokslinio pažinimo objektams, ji praranda savitumą (Sezema- 
nas, 1997a, p. 27). Sezemanas pažymi, kad objektyvuojanti nuostata susijusi 
ne tik su gamtamoksliniu pažinimu, bet ji prasiskverbia ir į kasdienį praktiš- 
ką mąstymą. Tik taip gali būti paaiškinamass, jo manymu, natūralistinių ir 
skeptinių prietarų gyvybingumas ir jėga (Sezemanas, 1997, p. 27). Būtent su 
šia objektyvuojančioje refleksijoje atrandama susvetimėjimo ir natūralistinio 
supaprastinimo tendencija filosofas sieja kultūros krizę. Todėl, jo manymu, 
išeitis iš jos turi būti siejama su neobjektyvuojančiu savęs patyrimu. Sezema- 
no pozicija artima fenomenologinei ir hermeneutinei mokslų natūralizavimo 
kritikai, tačiau būties visumos sampratą ir mistinį tos visumos pajautimą ak- 
centavo ir daugelis rusų intuicionistų. 

Sezemaniška objektyvuotos kultūros kritika dažnai sutampa su Georgo 
Simmelio plėtotomis idėjomis. Šis mąstytojas XX a. pradžioje suformuluoja 
populiarią kultūros tragiškumo sampratą. Simmelis teigia, kad gyvenimas 
save gali realizuoti tik įgydamas formą. Šią formą gyvenimui suteikia kultūra. 

Pastaroji, viena vertus, yra gyvenimo kūrinys, kita vertus, yra tokia gyvenimo 
objektyvacija, kuri įgyja savarankišką egzistavimą ir konfliktuoja su pačiu gy- 
venimu. Taigi gyvenimas realizuojasi tapdamas forma, tačiau ši forma su savo 
sustingusiu patvarumu suvaržo ar net paneigia paties gyvenimo vertingumą 
(Simmel, 2007, p. 351-352). Kultūrą Simmelis supranta kaip tokį objektyvuotą 
gyvenimo momentą, per kurį subjektas nutiesia kelią iš savęs į save patį. Tačiau 
kultūros elementai kaip būtini subjekto savirealizacijos momentai tampa tiek 
nepriklausomi, kad naudodami subjektų energiją jiems nebepaklūsta ir patys 
pasirenka savo egzistavimo kryptį (Simmel, 2007, p. 327). Pasak Simmelio, toks 
gyvenimo ir kultūros konfliktas neišvengiamas, nes tik per jį gali būti reali- 
zuojama gyvenimo paskirtis. Todėl Simmelis nesiūlo, kaip būtų galima spręsti 
kultūros ir gyvenimo konfliktą ir kaip įveikti su tuo susijusią kultūros krizę. 
Sezemanas eina kiek kitokiu keliu. Jis, kaip ir Simmelis, pripažįsta objekty- 
vuotų kultūros formų būtinybę kaip prielaidą bet kokiai tolesnei kūrybai, ta- 
čiau kartu ieško individualių, su paties subjekto nuostatų transformacijomis 
susijusių sprendimų. Straipsnyje „Platonizmas, Plotinas ir dabartis“ filosofas, 
panašiai kaip ir Simmelis, kultūros krizę sieja su specializacijos įsitvirtinimu 
ir atotrūkiu tarp subjektyvios ir objektyvios kultūros (1997, p. 189). Ypač įdo- 
mūs ir originalūs apmąstymai apie susvetimėjimą su savimi ir iš to išplaukian- 
čią kultūros krizę pateikiami Sezemano straipsnyje „Laikas, kultūra ir kūnas“ 
(1933). Nagrinėdamas laiko fenomeną autorius pažymi, kad laikas suvokiamas 
kaip prasminga vienovė, tik apmąstant laiką iš darbo perspektyvos. Darbas yra 
tokia tikslo siekianti veikla, kurioje subjektyvi kūryba orientuojasi į objektyvų 
rezultatą. Objektyvuotą laiką filosofas supranta kaip bandymą išvengti susiti- 
kimo su laiko tuštuma. Būtent todėl laikas suprantamas kaip veiklos, o ne lais- 
valaikio ar poilsio laikas (Sezemanas, 1997, p. 575). Per darbą subjektas įveikia 
savo individualų ribotumą ir tampa viršindividualios objektyvios kultūros da- 
limi. Pasislėpdami už objektyvių veiklos rezultatų žmonės vengia tiesioginio 
sąlyčio su laiku, nes šis gali pasireikšti kaip prasmingų sąryšių trūkinėjimas ir 
nuobodulys (Sezemanas, 1997, p. 571). 

Sezemanas šalia objektyvuoto laiko analizuoja objektyvuoto kūno feno- 
menus. Pasak jo, primityvus žmogus galėjo savo kūnu pasitikėti labiau nei 
netobulais instrumentais. Tačiau modernioje kultūroje kūnas pamažu nuver- 
tinamas, nes jo funkcijas perima įrankiai, mašinos ir net atskiros institucijos. 
Taip kultūros centras perkeliamas į subjektui nepavaldų daiktų pasaulį, kūnas 

vaidina tiktai pagalbinį vaidmenį, jis aptarnauja gamybos procesą, tačiau jo 
nelemia (Sezemanas, 1997, p. 579). Taigi laiko sudaiktinimo tendenciją lydi 
dvasios atskyrimo nuo kūno procesas. Filosofas teigia, kad kūnas tampa dva- 
sinės veiklos periferija. Kūnu turi rūpintis medikai ir fiziologai. Rūpinimasis 
siela nesuderinamas su rūpinimusi kūnu. Kitaip sakant, sudaiktintas kūnas 
praranda sąryšį su žmogaus sąmone. Jis tampa manipuliacijų objektu, nes ne- 
bėra tiesioginio ir nesuobjektinto jo išgyvenimo. Galima sakyti, kad žmogus, 
pasak Sezemano, susvetimėja su tuo, kas jam labiausiai sava - su dabartimi ir 
su kūnu. Intymus santykis su vienu ir kitu patiriamas tiktai tada, kai ištinka 
darbo projektų, nukreiptų į ateitį, griūtis arba patiriama kūno negalavimų. 

Publikuojamas rankraštis „Filosofinė kultūra ir dabartis“ problemati- 
ka susijęs su straipsniu „Sokratas ir savęs pažinimo problema“, o rankraštis 
„Sportas ir šiuolaikinė kultūra“ akivaizdžiai susijęs su Sezemano studija „Lai- 
kas, kultūra ir kūnas. Abiejuose tekstuose kritikuojamas pozityvistinis požiū- 
ris į gyvenimą ir kultūrą. Filosofija suprantama kaip praktinė savižina. Ana- 
lizuodamas sporto fenomeną šiuolaikinėje kultūroje filosofas apmąsto laiko ir 
kūno patirties pasikeitimus. 

Sezemano rankraštis „Protingumas ir kvailumas“ yra rengiamos paskai- 
tos juodraštis. Autorius temos aptarimą pradeda nuo kasdienio protingumo ir 
kvailumo supratimo, kuris aptinkamas įvairiose liaudies pasakose. Protingu- 
mas siejamas su gebėjimu susiorientuoti konkrečiose situacijose ir maksima- 
liai kūrybingai pritaikyti turimus įgūdžius bei atrasti naujų galimybių. Pasak 
filosofo, gebėjimą orientuotis galima geriau suprasti pasitelkus psichopatologi- 
jos pavyzdžius, kai žmonės dėl įvairių traumų praranda turėtus gebėjimus. To- 
kie įprastų gebėjimų praradimai atveria mums tai, kas dažnai lieka nepastebė- 
ta. Taip pat autorius pasitelkia pavyzdžius iš biologijos, nes pirminė išmanaus 
orientavimosi aplinkoje forma pasireiškia vabzdžių ir kitokių gyvūnų instink- 
tyvioje elgsenoje. Protingumas negali būti suprastas kaip specializuotas ar 
empirinis Žinojimas. Protingumas siejamas su supratingumu, supratimu, o ne 
su abstrakčiu pažinimu. Plataus akiračio turėjimas, gebėjimas kontempliuoti 
dalykus susitelkiant į juos, abstrahuoti ir vaizduote atverti naujas galimybes 
yra būtinos protingumo sąlygos. Pabrėžiamas išminties nesuinteresuotumas ir 
jos intuityvus (tiesioginės patirties) pagrindas. Šie Sezemano užrašai demons- 
truoja, kaip fenomenologija gali būti pritaikoma konkrečioms, kasdienėms 
problemoms apmąstyti. 


ĮVADAS 


FILOSOFIJOS ISTORIJOS RANKRAŠČIAI 


Publikuojami Sezemano filosofijos istorijai skirti tekstai parašyti skirtingais 
laikotarpiais ir skirtingomis progomis. Tekstai apie Hegelį, Schopenhauerį, 
Leibnizą, pragmatizmą ar idealizmo problemą yra įvadinio pobūdžio ir susiję 
su Sezemano skaitytomis paskaitomis Lietuvos universitetuose. Du tekstai — 
„Regimybė ir realybė“ ir „Tiesa yra konkreti“ - yra tiriamojo pobūdžio. Pirma- 
jame Sezemanas nagrinėja regimybės ir realybės santykio problemą pasitelk- 
damas fenomenologinę deskripciją. Regimybės ir realybės santykio problema 
iškyla nagrinėjant suvokimo klaidas ir jų ištaisymą. Antrasis rašytas jau grįžus 
iš lagerio, jame filosofas analizuoja formaliosios ir dialektinės logikos santykį, 
siekia parodyti, kad dialektika nepaneigia formaliosios logikos reikšmės. 
Tarp filosofijos istorijos rankraščių išsiskiria trys lageryje parašyti teks- 
tai, skirti trims filosofams, kurie vienaip ar kitaip paveikė ir paties autoriaus 
filosofines pažiūras. Tai tekstai, skirti Maxo Schelerio, Nikolajaus Losskio ir 
Henry Bergsono filosofijai. Visi trys sudaro vieningą visumą, visuose palie- 
čiama filosofinė intuicijos samprata. Nikolajus Losskis buvo vienas iš Seze- 
mano mokytojų jam studijuojant Sankt Peterburgo universitete. Šį autorių 
Sezemanas mini aptardamas intuicijos reikšmę pažinime. Su juo palaikė ryšį 
ir dirbdamas Lietuvoje. Apie Losskio ir Bergsono filosofiją filosofas skaitė at- 
skirą kursą Vytauto Didžiojo universitete. Bergsonas Sezemanui svarbus kaip 
filosofas, kuris, remdamasis tiesioginės patirties ir laiko intuicijos samprata, 
sukritikavo pozityvistinę filosofiją ir mechanistinį gamtos aiškinimą. Taip 
pat Bergsonas išplėtoja dinamišką, tapsmu grindžiamą ontologiją. Straipsnyje 
„Mūsų laikų gnoseologijai naujai orientuojantis“ autorius teigia, kad pažini- 
mo teorijoje nuolatos konkuravo dvi priešingos pažiūros. Tai - intuityvaus ir 
konstruktyvaus pažinimo koncepcijos. Pasak Sezemano, Bergsonas, Losskis ir 
fenomenologinės mokyklos atstovai atgaivino intuicija grindžiamą realistinę 
pažinimo koncepciją. Pažinimas pagauna tai, kas yra iš tikrųjų, nes kitaip jis 
negalėtų būti atskiriamas nuo kitų sąmonės aktų (pvz., vaizduotės). Pažinimas 
remiasi tiesiogine objektų pagava, tačiau prasideda ne nuo atskirų jo elemen- 
tų, bet nuo objekto kaip tam tikros visybės intuicijos. Sezemanas teigia, kad 
intuicija yra kiekvieno pažinimo pagrindas, bet neatmestinas ir konstrukcijų 

vaidmuo pažinime. Visos loginės konstrukcijos vienaip ar kitaip išlaiko ryšį 
su pirmine intuicija. Filosofas savo tekstuose dažnai mini Schelerio filosofi- 
ją ir dar dažniau remiasi jo idėjomis. Schelerį Sezemanas traktavo kaip feno- 
menologinės tradicijos tęsėją, kuris fenomenologiją konkretizavo ir pritaikė 
įvairiose srityse, tokiose kaip etika, emocijų analizė, filosofinė antropologija. 
Visose trijose apybraižose pateikiamos bendriausios žinios apie minėtus filo- 
sofus. Akivaizdu, kad Sezemanas jas parašė neturėdamas po ranka pirminių 
šaltinių, nes filosofinių veikalų pavadinimai juose dažnai nurodomi ne visai 
tiksliai. Vis dėlto šie tekstai nėra paprasti enciklopedinio pobūdžio straipsniai. 
Juose ryškus paties Sezemano filosofinių interesų atspindys. Apibūdindamas 
Losskio filosofiją autorius dėmesį sutelkia į intuicijos kaip nereprezentatyvaus, 
tiesioginio pažinimo sampratą. Taip pat aptaria pažinimo akto ir objekto ko- 
reliaciją. Tekstas apie Schelerį - tai jo pagrindinių idėjų apžvalga. Filosofas pa- 
brėžia, kad Schelerio etika yra kantiškojo racionalizmo priešingybė, nes etinis 
elgesys pirmiausia susijęs ne su racionaliu pažinimu, bet su intuityvia vertybių 
pagava. Moralinės vertybės nėra duotos kaip įgimti aprioriniai principai, jos 
atsiskleidžia gyvenimiškoje patirtyje. Vertybių reikšmingumą Scheleris susieja 
su Žmogaus gyvenimo struktūra ir dinamika. Tokio pobūdžio etika apeliuoja 
ne į protą, bet į jausmus. Emocinį intuityvaus pažinimo pobūdį Sezemanas 
atskleidžia ir tekste apie Bergsoną. Bergsonas supriešina intuityvų ir mokslinį 
diskursyvų pažinimą. Intuicija gali būti instinktyvi, biologinė, bet remiantis ja 
gali atsirasti ir sąmoninga intuicija. Būtent ši autonominė intuicija, pasak Se- 
zemano, ir tampa filosofinio pažinimo organu. Tekstą apie Bergsoną filosofas 
užbaigia bendrais apmąstymais apie intuicijos vaidmenį pažinime ir intuicijos 
sąryšį su įkūnytais veiksmais. 


SEZEMANO RANKRAŠČIŲ NUORAŠAI DANDARONO 
ARCHYVE ULAN UDĖJE 


Žinoma, kad Sezemanas, kalėdamas Taišete (Irkutsko sritis) 1950-1955 m., 
kitiems kaliniams dėstė filosofiją ir estetiką. Tarp kitų kartu su Sezemanu 
lageryje buvusių kalinių buvo ir Bidija Dandaronas. Pastarasis vėliau tapo 
žinomu mokslininku, sukūrusiu originalią neobudistinės filosofijos versiją. 


ĮVADAS 


Dandaronas siekė sujungti budizmo idėjas su geriausiais vakarietiškos filoso- 
fijos pasiekimais. Pagrindinis jo žinių apie vakarietišką filosofiją ir estetiką 
šaltinis buvo Sezemano skaitytos paskaitos ir rankraščiai. Jau po Dandarono 
mirties išleistuose „Laiškuose apie budizmą“ jis dažnai perpasakoja Sezemano 
mintis. Ypač svarbi jam buvo filosofo plėtota idėja apie intuicijos pirmumą 
pažinime ir jos emocinį bei kūniškąjį pobūdį. Keliose vietose Dandaronas 
tiesiog cituoja Sezemano rankraštį, nenurodydamas šaltinio. „O ten, kur yra 
paskatinimas veikti, išoriškai išreikšti emocijas, ten tiesiogiai įtraukiama ir 
kūniškoji žmogiškosios prigimties pusė. Bet kokiu atveju emocinėse būsenose 
ir judesiuose kūniškoji pusė dalyvauja daug reikšmingiau nei grynai pažin- 
tiniuose aktuose (ką patvirtino jau antikos filosofai Platonas ir Aristotelis). 
Todėl suprantama, kad tarp sąlygų, kurios yra būtinos tikrosios, gelminės 
intuicijos atsiradimui dvasinės būties sferoje, taip pat yra atitinkamos kūno 
būsenos. Be to, kūniško momento vaidmuo gali būti tiek neigiamas, tiek ir 
teigiamas. Tai reiškia, kad siekiant realizuoti intuiciją kūniškas gyvenimas, iš 
vienos pusės, turi būti jei ne eliminuotas, tai bent pagal galimybes prigesintas, 
nutildytas, iš kitos pusės, turi būti išplėtotas ir pagilintas kita, svetima kasdie- 
nei sąmonei, kryptimi“ (Dandaron, 1995, p. 42). 

Laiškai nebuvo skirti publikuoti ir autorius nenurodė naudotų šaltinių. Šie 
laiškai buvo parašyti Sezemano įdukrai Natalijai Klimanskienei, su kuria Dan- 
daronas susipažino jau grįžęs iš lagerio. Bet kaip galima paaiškinti Sezemano 
rankraščiuose ir Dandarono rašytuose tekstuose egzistuojančius sutapimus? 
Galima teigti, kad Dandaronas galėjo naudotis Sezemano rankraščiais, nes tu- 
rėjo pasidaręs jų nuorašus. Dandarono archyve yra keli sąsiuviniai, kuriuose 
esantys tekstai sutampa su Sezemano rankraščių archyve esančiais rankraš- 
čiais. Kai kurie tyrinėtojai šiuos tekstus neteisingai priskyrė pačiam Dandaro- 
nui. Dandarono mokinys Montlevičius teigia, kad Dandaronas, būdamas lage- 
ryje, dalyvavo filosofiniame neokantininkų būrelyje ir šių diskusijų pagrindu 
parašė paskaitų, skirtų antikinei ir europinei filosofijai, ciklą. Esą jis taip pat 
sukūrė veikalą, skirtą estetikai (Montlevich, 1995, p. 8). Dmitrijus Garmajevas 
disertacijoje „Filosofiniai Dandarono neobudizmo pagrindai“ mini du storus 
sąsiuvinius su užrašais apie europietišką filosofiją, o juose esančius tekstus 
apie Schelerį, Losskį ir Bergsoną, kurie sutampa su rankraščiais, esančiais Se- 
zemano archyve Vilniuje, priskiria Dandaronui (Garmaev, 2005, p. 79). Mažai 
tikėtina, kad Dandaronas, kalėdamas lageriuose, nuo pat jaunumės galėjo būti 

gerai susipažinęs su naujausiais europinės filosofijos pasiekimais. Tai patvirti- 
na Klimanskienė, pažymėdama, kad Sezemanas skaitė paskaitas Dandaronui 
apie europietišką filosofiją, o Dandaronas Sezemanui - apie budizmą (Dan- 
daron, 1997, p. 6). Tai, kad Dandarono archyve esantys užrašai yra Sezemano 
rankraščių nuorašai, patvirtina ir Dandarono laiškas Sezemanui, parašytas 
1961 m. balandžio 12 d. Laiške Dandaronas rašo Sezemanui, kad jis taip pat 
nusprendęs užsiimti estetikos klausimais ir tam tikslui rekonstruoja Sezema- 
no paskaitas, kurias šis skaitęs lageryje: „Išliko tik kai kurios ištraukos, kurias 
aš stengiuosi rekonstruoti. Jei man pavyks kai ką rekonstruoti (naudojantis li- 
teratūra), tai, jeigu jūs neprieštaraujate, aš pabandysiu tai išleisti retoprintiniu 
būdu“ (Dandaron, 1961, p. 1). Tame pačiame laiške Dandaronas prašo filosofo 
patikslinti pavadinimus ir leidimo metus knygų, kurios minimos paskaitose. 
Šį filosofinių estetinių tekstų nuo Platono iki Carlo Schtumpfo sąrašą sudaro 
32 pozicijos. Deja, Dandarono archyve šių estetikos paskaitų užrašų aptikti 
nepavyko. 

Apibendrinant galima teigti, kad rankraščių publikavimas atskleidžia 
naujus mums iki šiol nežinomus Sezemano filosofijos aspektus. Estetikos pas- 
kaitos, kurias filosofas skaitė pokario Vilniuje, suteikia medžiagos apmąsty- 
mams apie tai, kaip palaipsniui vyko intelektualinio gyvenimo sovietizavimas. 
Tekstas liudija, kaip, prisitaikant prie ideologinių reikalavimų, buvo siekiama 
išlaikyti intelektualinį sąžiningumą. Sezemanas didelę įtaką studentams ir 
doktorantams darė ir grįžęs iš lagerio 1958-1963 m. Išlikę užrašai rodo, kad 
skaitydamas logikos paskaitas ir vesdamas estetikos seminarą dėstė svarbiau- 
sias savo filosofijos idėjas. Lageryje rašyti tekstai demonstruoja, kad net sun- 
kiausiomis sąlygomis Sezemanas išlaikė filosofinę dvasią. Publikuojami teks- 
tai svariai papildo Sezemano estetikos ir kultūros filosofijos visumą, taip pat 
išryškina paties autoriaus filosofijos šaltinius. 

Rankraščių kalba netaisyta, išskyrus paprastas korektūros klaidas. Neį- 
skaitytos teksto vietos žymimos trumpiniu neįsk. Tik ten, kur būtina dėl teksto 
aiškumo ar tikslumo, laužtiniuose skliaustuose įterpiamas žodis ar jo pabaiga. 

Dėkoju recenzentams Jūratei Levinai ir Daliui Viliūnui už vertingus pata- 
rimus ruošiant rankraštį publikacijai, taip pat Tatjanai Aleknienei už pagalbą 
identifikuojant graikiškus vardus. 


ĮVADAS 


LITERATŪRA 


Andriuškevičius, A. (1989). Grožis ir menas lietuvių estetikoje 1918-1940. Vilnius: Mintis. 
[Garmaev] [apmaes, JĮ. O. (2005). Dnnocobckue ocHOBbI Heo6yngu3Ma b. JĮ. Nanjapona. MockBa. 
[Dandaron] ĮĮannapos, B. JĮ. (1995). 99 nucem 0 6ydu3mMe u m066u. CanxkT IleTep6ypr: ĮĮaman. 
[Dandaron] NĮangzapoa, b. JĮ. (1997). Ilncbma 0 6ygucTKO aTHKe. CanKT IIeTep6ypr: Alehtea. 
Dandaron, B. D. (1961). Nepublikuotas Dandarono laiškas Sezemanui 1961.04.12. 

Kubilius, V. (1971). Svarus estetikos veikalas. In: Pergalė, 7, 132-139. 


[Montlevich] MonTneBnų, B. M. (1995). MpezncnoBue. In: B. JĮ. ĮĮlangapon (1995). 99 nucem 0 
6y0u3Me u mo6au. CankT IleTep6ypr: ĮĮanan, 5-23. 


Mureika, J. (1981). Lietuvių materialistinė estetika 1900-1940. Vilnius: Mintis. 
Nastopka, K. (1971). Grožio dėsniai. In: Literatūra ir menas, 25(1283), 10. 
Sezemanas, V. (1970). Estetika. Vilnius: Mintis. 

Sezemanas, V. (1995). Kito supratimas. Speckurso tezės. Problemos, 49, 108-109. 
Sezemanas, V. (1997). Raštai: Filosofijos istorija. Kultūra. Vilnius: Mintis, 322-324. 


[Sezeman] Ceseman, B. (1992). OcHoBbI cnaBaHobunbcTBa. Havana: Pezueusno-bunocobckui 
mypnan, 4(6), 64-72. 


[Sezeman] Ceseman, B. (2005). PeanbHaa ycTaHOBKa HW <uHCTO6» (6e3ycTaHOBOYHOE) sHaKne. In: 
Pycckue bunocogbvi 8 JIumaee. Kapcasun, Ceseman, Ilunkapckuū (c. 42-72). Kannanarpag; 
PI Y nm. KanTa. 


[Sezeman] Ceseman, B. (2013). Bcrer1ka M. KauTa (Pykonnc» 1950-1955) In: Ouzocopbua 
Kanma u ocnosanua npakmuueckoi bunocobuu. CapaToB: HoBsIū poekKT, 150-159. 


26 


ESTETIKA 


ESTETIKA 


ESTETIKOS PASKAITOS 


11 paskaitų 
Laikotarpis: 1947. IX. 17-1947. XII. 17. 
Kurso dalys: 
1. Aristotelio poetikos palyginimas su Černyševskio, Tolstojaus ir kitų 
rusų rašytojų poetika. 
2. Turinio ir formos santykis poezijos veikaluose“. 


I PASKAITA 1947.1X.17 


Įvadas 


Aristotelis buvo antikinės poetikos klasikinis kritikas. Sugretinimas pastarojo 
poetikos su rusų rašytojų poetika paaiškina aplamai meną ir estetinę problema- 
tiką. Estetiniai klausimai kyla iš meno sąvokos. Ar meninis grožis tas pats, kas ir 
natūralinis grožis? Meninis grožis (tapyba ir panašiai) atkuria buvusią ar esančią 
natūralybę. Priemonės tam pasiekti yra įvairios: kalba, tapyba, skulptūra. Bet 
kuris meninės veiklos polėkis yra atvaizduoti tai, kas yra realybėje. Aristote- 
lis sako, jog menas tai yra imitacija. Kartu atsakyta ir į kitą klausimą, koks yra 
meniškumo kriterijus? Kuo jis tikresnis, tuo pilniau atgamina tikrovę. Taikant 
tuos klausimus atskiroms meno šakoms yra ir skirtumų. Ar muzika imituoja tą 
pačią tikrovę? Ar iš viso meno uždavinys yra tiksliai atgaminti tikrovę? 


4 Sezemanas šiose paskaitose realizavo tik dalį užsibrėžtų uždavinių. Jis trumpai pristatė savo 
estetinės struktūros sampratą ir aptarė Aristotelio bei Nikolajaus Černyševskio estetines 
pažiūras. Nebespėjo aptarti Levo Tolstojaus estetinių pažiūrų ir nenagrinėjo turinio ir formos 
santykio poezijos veikaluose. Cernyševskis ir Tolstojus nebuvo ypač svarbūs filosofinės 
estetikos atstovai, tačiau Sezemano kurse atsirado neatsitiktinai. Sovietų Sąjungoje jie 
buvo laikomi pažangiais rašytojais, ir Sezemanas prisidengdamas jais galėjo dėstyti savo 
estetinę koncepciją. Černyševskis buvo žinomas XIX a. rusų rašytojas, publicistas, filosofas 
materialistas. Sezemanui jis buvo patogus dar ir tuo atžvilgiu, kad jo disertacija buvo 
skirta Aristotelio Poetikai. Černyševskio estetines pažiūras Sezemanas Estetikoje priskiria 
sociologizmo krypčiai, kuri estetiškumą redukuoja į socialines aplinkybes (Estetika, p. 278). 

Skaitydami romaną mes į jį įsijaučiame, jį pergyvename. Ar tie pergyve- 
nimai yra tie patys, kurie pasitaiko realiam gyvenime? Jei skiriasi, tai kuo? 
Skirtumai yra realūs ir įsivaizduojami. Iš čia išplaukia meno santykis su tikro- 
ve. Tolesnė problema yra: koks meninis akstinas ir dėl ko meniniai kūriniai 
vertingi? Meninis kūrybos procesas menininkui yra malonus. Meno kūrybos 
akstinas ir atrodo pramoga. Bet ir toks meno apibrėžimas reikalingas tolesnio 
detalizavimo. Ar tas malonumas skiriasi nuo to malonumo, kuris gaunamas 
dėl kitų priežasčių? Čia iškyla klausimas, kas yra grožis? Meninio veikalo ypa- 
tumas - jo grožis. Koks dabar yra santykis tarp meninio ir natūralaus gro- 
žio? Gal meninis grožis atgamina tik natūralųjį grožį? Šalia to klausimo, ar 
meninis grožis ir baigiasi atgaminus tikrovę? Jis nori atskleisti mintį, kas yra 
vertingo ir peiktino. Todėl meno paskirtis nėra pramoga, bet turi paveikti, iš- 
plėsti žmogaus pažinimą, siekimus. Jei menas to siekia, tai meno paskirtis yra 
apšviesti žmones, o ne tik suteikti pramogą". 

Ar menas kreipiasi į protą, ar į jausmus ir ar kartu veikia žmogaus valią? 
Pagaliau iškyla problema apie meno esmę. Kuo skiriasi meno šakos viena nuo 
kitos? Vaizdavimo būdai skirtingose šakose yra visiškai skirtingi. Reiškinių 
atvaizdavimas skirtingose meno šakose yra skirtingas ir todėl reikalauja skir- 
tingų priemonių. Tam yra sumanymas ir realizavimas. Tai lemia meno veika- 
lo turinį. Šis realizavimas vyksta medžiagoje (drobė, kūnas šokio metu). Ap- 
dirbamos medžiagos skirtingumas lemia ir realizavimo pobūdį. Sumanymo 
realizavimas suteikia vaizdui tam tikrą formą. Galima pasakyti, kad realus 
vaizdas yra apiforminta medžiaga. Tuo būdu meno veikale randame tris api- 
būdinančius momentus: turinį, dorojamąją medžiagą, formą, kuri apipavida- 
lina medžiagą. Kaip santykiauja šie trys momentai? I. Kaip turinys santykiauja 
su forma ir dorojamąja medžiaga ir II. Kaip forma santykiauja su dorojamąja 
medžiaga. Šie santykiai negali būti visose medžiagose būti tie patys, nes skiria- 
si ne tik medžiaga, bet ir jusline dalimi - skulptūroje yra trijų matmenų kūnas, 
tapyboje - dviejų, o poezijoje meno veikalas išsidėsto dar laike ir erdvėje“. Eor- 
mos ir turinio problema veda į antrinę problemą, kuri turi atskleisti veikalo 
struktūrą, ypatingai pastebėti veikalo grožį. 

5 Sezemanas teigia, kad grožio išgyvenimas yra ypatingas malonumas, kuris nesutapatinamas 
su kitais išgyvenimais. Menas turi ne atkartoti tikrovę, bet išmokyti žmogų patirti 


(pamatyti, išgirsti) vertingus dalykus. Estetiškumas (grožis) yra tokia patiriamo pasaulio 
plotmė, kuri negali būti paaiškinama jokiais naudingumo motyvais. 


6 Sezemanas pabrėžia apriorinius estetinės patirties momentus. Jie priklauso nuo juslinės 
raiškos struktūrų. 

Trys pagrindinės kurso savybės: 

1. Meno santykis su tikrove. 

2. Meno paskirtis ir uždaviniai, meninės kūrybos akstinas. 

3. Formos, turinio ir medžiagos santykis. 

Jų sprendimuose nebus galima vienos nuo kitos atskirti, nes vienos ap- 
sprendimas nulemia ir likusiųjų apsprendimą. Tuomet ir suprasime formos bei 
turinio santykį ir atvirkščiai, o tai ir bus nušvietimas grožio sąvokos. Tai išaiš- 
kinus, galima suprasti ir grožėjimosi ypatumus. Meninio realizavimo sumany- 
mas yra šios problemos sprendimas. Menininkas daugiau kreipia dėmesio, ar 
jo menas yra vykęs, ar ne ir kaip jis tai realizuoja medžiagoje. Galima apie tai 
spręsti ir iš paties veikalo. Bet estetinės teorijos skiriasi tuo, kuriai problemai 
ji skiria lemiamą reikšmę, analizės pagrindu. Būna, kad sprendžiamos proble- 
mos, kurios laikomos neesminės; tai neišsamios problemos ypatybė". 


Aristotelis 


Aristotelis nekūrė estetikos kaip atskiro mokslo, tad nerandame pas jį siste- 
mingo estetikos nagrinėjimo. Tik Poetikoje ir Retorikoje jis sistemingiau tai 
paliečia. Čia susiduriame su neišsemiamomis pažiūromis į meną. Jis daugiau 
dėmesio kreipia techninei pusei. Didesnę dalį jis skiria dramos ir tragedijos 
technikai. Išsklaidytų pastabų apie meną ir poeziją randame ir kituose vei- 
kaluose. Graikų kalboje nėra žodžio, kuris skirtų meną nuo kitų kultūri- 
nių dalykų. „Techne“ - grakiškai menas ir amatas, etika ir pedagogika. Iš 
to suprantame, kad Aristotelis skirsto „techne“ į dvi grupes: 1. Kas tarnauja 
praktiniam gyvenimui ir 2. Tai, kas tinka sau pačiam“. Prie pastarosios grupės 
Aristotelis priskyrė meną ir mokslą. Amatą Aristotelis vertina taip, kad jis vei- 
kia ir užbaigia aplinką. Antroji grupė imituoja užbaigtus gamtos padarus - tai 
meninė veikla. Jis nustato dvi meninės veiklos būdingas ypatybes. 

1. Nepriklausomas meninės veiklos vertigumas. Pati meninė veikla 

mums suteikia mogį. 

2. Imitacinis meno pobūdis. 

Kad meno ryšys remiasi tikrovės imitacija, [jis] prileidžia tai kaip supo- 
nuotą, neabejotiną ir giliau neišaiškintą dalyką. Pats Aristotelis nėra sukūręs 
7 Sezemanas estetines teorijas skirstė atsižvelgdamas į tai, koks esminis momentas jose 


akcentuojamas - meno kūrėjas, meno suvokėjas ar pats meno kurinys. Sezemanui 
svarbiausia buvo meno kūrinys, kurio estetinė struktūra apjungia savyje kūrėją ir suvokėją. 


8 Turima omenyje veikla, kuri yra savo pačios tikslas. 


30 


ESTETIKOS PASKAITOS 


imitacijos teorijos. Imitacija buvo pripažinta tų laikų mąstytojų. Ji galioja vi- 
soms meno rūšims. 

Poetikos pradžioje Aristotelis sako, kad meno rūšys yra imitacinio pobū- 
džio ir skiriasi tuo, kokiomis priemonėmis jos vaizduoja tikrovę ir kokiu būdu 
įvyksta tas darbas (ar pats atpasakoja, ar tai atlieka kitas žmogus). Bet jeigu 
taip Aristotelis supranta imitaciją, tai taip pat ir vidinis žmogaus pasaulis gali 
būti išreikštas per jo išorinius veiksmus. Iš čia suprantama, kad ir muzika api- 
bendrinama kaip imitacinis menas. 

Kaip Aristotelis supranta imitaciją? Jis mėgina nušviesti meną ir poezijos 
kilmę. Aristotelis sako, kad poezija kilo dėl dviejų priežasčių: 

1. Imitacijos instinktas, įgimtas visiems žmonėms ir kuris skiria žmones 

nuo gyvių. Imitacija žmogui suteikia malonumą. 

2. Žmogui įgimtas polinkis džiaugtis ritmu ir harmonija. 


II PASKAITA 1947.IX.24 


Pakartojimas 


Imitacijos instinktas yra bendras visiems žmonėms. Imitavimas jam suteikia 
pirmas žinias apie daiktus ir reiškinius bei žmones. Iš Aristotelio imitacijos 
aiškinimo įsidėmėtina, kad ji jungia Žmogaus protingumą su malonumu. 
Žmogui malonus ne tiek pats imitacijos procesas, kiek imitavimo rezultatas, 
realaus daikto atpažinimas. Atpažinimo aktas yra jau sąmoningas ir tik pro- 
tingam gyvuliui prieinamas. Atpažįstant vyksta atvaizdo ir originalo palygi- 
nimas. Antras momentas, kad malonumas pareina ne nuo atvaizduoto objekto 
prigimties, o tik nuo atpažinimo akto, nes mums patinka ir tokie paveikslai, 
kur pavaizduoti objektai realybėj nemalonūs ir sukelia pasišlykštėjimą. Tuo ir 
skiriasi meno veikalų įvertinimas nuo realių daiktų įvertinimo. Pagal Aristo- 
telį, išeina, kad estetinis pobūdis yra grynai intelektinis ir niekuo nesiskiria 
nuo kitų malonumų, kuriuos suteikia bet koks pažinimo aktas. Be to, Aristote- 
lio aiškinimas gali tikti ir ne meninei imitacijai, taigi, jis nenurodo kriterijaus, 
kaip atskirti meninę imitaciją nuo nemeninės. Malonumą aiškinti vien atpa- 


žinimu yra per mažai. 

Tačiau ir pats Aristotelis priduria, kad jeigu atvaizduotas daiktas anksčiau 
mums buvo nežinomas, tai pomėgį teikia veikalo apdirbimas ar kas kita, bet 
ne atpažinimas. Jis, be imitacijos, nurodo dar ir kitą meno kilmės priežastį: 
žmogaus palinkimą ir sugebėjimą džiaugtis ritmu ir harmonija, kas pagal an- 
tikinę estetiką yra esminiai grožio momentai. Apie tai liudija paties Aristotelio 
pasisakymai, kad „tobuliausia grožio lytis yra tvarka, simetrija ir aprėžtumas“. 
Kadangi šios lytys yra daugelio dalykų priežastys, todėl ir matematinius santy- 
kius galima laikyti viena iš tokių priežasčių. Šie momentai lemia ritmą ir har- 
moniją. Iš citatos matyti, kad Aristotelis grožį priskiria ir matematikos kūri- 
niams. Grožio sąvoka paimta pačia plačiausia prasme, kas yra būdinga senajai 
graikų filosofijai. Tvarka, simetrija ir aprėžtumas lemia viso kosmoso tvarką ir 
yra tai, kas jame vertinga, nesvarbu, kad ir kas tai būtų. Netvarka, anarchija ir 
atsitiktinumas yra visų neigiamų reiškinių priežastys. Tvarkingumas liudija, 
kad pasaulio santvarka yra racionali, sutvarkyta proto principais. Racionalu- 
mo įvaizdžiai reiškiasi grožyje. Senovės graikams matematika visų pirma buvo 
geometrija, kur figūrose ir radosi tvarkos, simetrijos ir aprėžtumo principai. 
Toks grožio racionalus supratimas, iš antros pusės, jį suartino su moraliniu gė- 
riu ir taip pat su tiesa, su mokslu. Tai parodo, kad Aristotelio filosofijoj grožis 
dar griežtai nesiskiria nuo teorinio ir moralinio supratimo. Grožis, pagrįstas 
tvarka, simetrija ir apibrėžtumu, būdingas ir gamtai. Aristotelis ypač iškėlė 
žmogaus kūno grožį. Ir čia jis išreiškia bendrą tų laikų požiūrį į grožį. Aris- 
totelis tvirtina, kad vyro kūnas yra gražesnis už moters, nes jo atskirų dalių 
išnarstymas yra turtingesnis ir ryškesnis. 

Tvarka arba dėsningumas yra bendriausias principas, einąs pamatu ki- 
tiems. Simetrija arba proporcingumas yra tik tvarkingumo dalys, kurios su- 
sidaro iš atskirų elementų. Ten, kur viešpatauja tvarka, yra ir forma, kuri savo 
esme visuomet yra ribota, apibrėžta. Todėl pas Aristotelį begalybė šalinama 
tiek iš estetinių, tiek iš kitų vertybių rūšių. Tai vėl charakteringas senosios 
mąstysenos bruožas. Taigi, forma yra pagrindinis struktūrinis viso kosmoso 
bruožas. Jis juslinę daiktų formą glaudžiai riša su jų didumu. Kiekviena forma 
turi turėti savo specifinį didumą arba matą. Didumas į formą įeina kaip esmi- 
nis bruožas. Kiekybinis momentas tuo pačiu pasidaro ir kokybinis momentas. 
Būtiną grožio ryšį su matu Aristotelis aiškina ir psichologiškai. Jis sako, kad 
per mažas daiktas negali atrodyti gražus, nes atskiros jo dalys nesiduoda stebi- 
mos kaip tik dėl to mažumo. Taip pat ir per didelis daiktas negali būti gražus, 

nes nesudaro vieningo to daikto vaizdo. Objekto didumo estetinis reikšmin- 
gumas pasirodo ir poezijoj, ypač tragedijoj. Pagrindinės grožio sąlygos visose 
meno rūšyse yra tos pačios. 

Jeigu menas yra tikrovės grožio imitacija ir jeigu grožis pasitaiko pačioj 
tikrovėj, tai reikia išaiškinti, kaip meninė imitacija gali būti tiksliau apibrė- 
žiama. Meninės imitacijos nereikia suprasti kaip tikslaus kopijavimo. Tikras 
meniškumas pasiekiamas tik tada, kai siužetas yra paremtas tuo, kas tikro- 
vėj pagrįsta didžiausiu grožiu. Taip interpretuojant reikštų, kad menas grožio 
nekuria, o tik imituoja tai, kas gražu tikrovėj, realybėj. Aristotelis ir yra lin- 
kęs šiek tiek kitaip suprasti meno uždavinius. Ši tendencija yra bendra visai 
antikinei estetikai. Bet jeigu tai būtų galutinė išvada iš Aristotelio estetinės 
analizės, tektų pripažinti pagal Aristotelį, kad visa tai, kas negražu, negali būti 
meninės veiklos tema. Tai prieštarautų tam, kas anksčiau pasakyta. Ir antra, 
kad Aristotelis visai nepripažįsta meninės fantazijos kūrybiškumo. Tačiau kiti 
Aristotelio pasisakymai nesiderina su šia vienašališka meno koncepcija. 

Dabar apsvarstysime klausimą, ar Aristotelis visai nepripažįsta meninės 
fantazijos kūrybiškumo. Čia reikia elgtis atsargiai, nes atskirų terminų neužfik- 
savimas neleidžia manyti, kad jis visai buvo nežinomas. Tas pats ir su kūrybi- 
nės fantazijos problema. Nagrinėdamas klausimą, kokie siužetai tinka pradėti, 
Aristotelis prieina bendrą išvadą, kad poeto uždavinys - vaizduoti ne tai, kas 
iš tiesų įvyko, bet tai, kas galėtų įvykti. Mintį aiškina palygindamas poeziją su 
istorija, kad poetas ir istorikas skiriasi ne kalba, bet tuo, kad istorikas pasakoja 
tai, kas įvyko, o poetas - kas galėtų įvykti. Todėl poezija už istoriją yra filoso- 
ftiškesnė ir reikšmingesnė. Poezijos objektas yra bendras, o istorijos - atskiras. 
Poezijos objektas bendras ta prasme, kad poezija vaizduoja tai, kas ištinka žmo- 
gų aplamai tam tikrose aplinkybėse pagal įtikimybę ir būtinumą. Iš situacijos 
išplaukia įvykių eiga, kuri turi būti tikėtina ir net būtina. Poezija tikslą pasiekia 
duodama vaizdą, t. y. ima atskirą konkretų individą, kuris yra tam tikro tipo 
atstovas. Aristotelis pabrėžia, kad poezijos meninė vertė nepareina, ar jos per- 
sonažai yra realūs istoriniai žmonės, ar pramanyti. Tad poetai neturi apsiriboti 
istoriniais siužetais, tuo laiku - mitais. Šie Aristotelio žodžiai kaip tik ir nurodo 
skirtumą tarp tikrovės ir kūrybinės fantazijos. Poetui turi rūpėti ne pati tikro- 
vė, otik tikroviškumas, tikėtinumas. Poezija išeina už tikrovės ribų ir vaizduoja 
tai, kas atitinka tos tikrovės sąlygas. Realybę ji išplečia iki galimumo sferos. Po- 
ezija vaizduoja būdingas žmogaus gyvenimo situacijas, o jų atitikimas tikrovei 

nėra svarbus. Toks poezijos apibūdinimas duoda jai tam tikrą laisvę. Pagal šį 
apibrėžimą šalintinas tik toks fantastiškumas, kuris nesiderina su bendra ti- 
krovės santvarka. Remdamasis šia poezijos koncepcija, Aristotelis kitoj vietoj 
pareiškia, kad poezija turi duoti pirmenybę tam, kas tikrovėj negalima, bet tikė- 
tina prieš tai, kas galima, bet netikėtina. Jis sako, kad meno klaidos būna dviejų 
rūšių: 1. Esminės, kurios paliečia meno esmę, ir 2. Atsitiktinės, kurios atsiranda 
dėl to, kad poetas objektą ar įvykį vaizduoja tokį, koks jis tikrovėj nebūna, nors 
tuo jis nekenkia savo meniniam sumanymui. Neesminė klaida, kai dailininkas 
nupaišo arklį, judinantį abi dešines kojas iš karto. Meninei vaizduotei nereikia 
to tikslumo, kurio turi laikytis mokslinis aprašymas. Menininkui pirmiausia 
rūpi bendras įspūdis, kuris žiūrovui leidžia pagauti pagrindinių veiksmų sumą. 
Atsitiktinių klaidų pasitaiko ir geriausio menininko veikaluose (Iliada). Kartais 
tokia klaida pateisinama tuo, kad padeda sustiprinti įspūdį. Taigi, Aristotelis 
laiko leistinu sąmoningą nukrypimą nuo tikrovės. Tai reiškia, kad meninis ti- 
kroviškumas nesutampa su tiksliu kopijavimu. 


III PASKAITA 1947.X.l 


Meninė vaizduosena turi atitikti bendras tikrovės sąlygas, vaizduoti tai, kas 
galima pagal bendras sąlygas ir aplinkybes. Šia prasme jis tvirtina, kad poezija 
yra filosofiškesnė negu istorija, nes ji apima viską, kas yra galima, o ne tai, kas 
buvo. 

Klasikinėj graikų literatūroj buvo ir daug nerealių dalykų, pvz., dievų 
antjuslinis ir antgamtinis kišimasis į žmonių reikalus ir kiti panašūs dalykai. 
Kaip tai suderinti su Aristotelio reikalavimu, kad kartu būtų ir meniška, ir 
tikra. Fantastinių elementų negalima pateisinti kaip priemonių, pakeičiančių 
vaizdavimą. Aristotelis tą priekaištą numato ir atsako, kad poetas gali žmones 
ir įvykius vaizduoti trimis būdais: 

1. Kokie jie iš tikrųjų buvo ar yra. 

2. Kokie jie turi būti. 

3. Kokie jie būna pagal žmonių nuomonę. 

Tie žodžiai aiškiai rodo, kaip plačiai Aristotelis supranta menišką tikro- 
viškumą. Menininkas nuo tikrovės gali nukrypti ir tada, kai rodo, kokie turi 

būti žmonės pagal prigimtį ar moralinę paskirtį. Tokius savo herojus vaizduoja 
Sofoklis, kuris sako, kad jie turi būti tokie, kaip jo [sukurtieji). 

Menininkas gali nukrypti nuo tikrovės, kai vaizduoja tolimą praeitį ir nori 
parodyti, kaip visa tai atsispindėjo tų laikų žmonių sąmonėje, o jie kaip tik pri- 
pažino ir stebuklus, ir kitus antgamtiškumus kaip realius faktus. Abiem šiais 
atvejais meninis tikroviškumas išeina iš realybės. Tai nereiškia, kad menas 
visai nustoja savo realybės, nes kai poetas rodo privalančius būti žmones, jis 
atsižvelgia į jų prigimtį, į moralinį pašaukimą ir kelia uždavinį, koks žmogus 
toje tikrovėje savo prigimtimi natūraliai glūdi, slypi. 

Bet prigimtis ne visada gali pasirodyti. Vartojant naujųjų laikų termino- 
logiją, tai atrodytų, kad poetas rado teigiamus idealius tipus, kaip juos pats 
supranta, o tai neprieštarauja tikroviškumui. Jis priskiria realybei tai, ko negali 
būti, falsifikuoja tikrovę, bet kartu iškelia tokias tendencijas, kurios gali būti 
realizuojamos ir atitikti bendrą žmonių prigimtį. Tai vienas dalykas, kokia 
prasme poetas ir menininkas gali idealizuoti tikrovę nenusikalsdamas, kad 
vaizduotė būtų netikroviška. 

Tikrovės pažinimas ir suvokimas yra ir istorinis reiškinys, kuris žengia su 
kultūra. Tad poetas, vaizduodamas praeities žmogų, jeigu nori jį pavaizduoti 
praeities tikrovėj, duoti jo pasaulėžiūrą, jis kaip tik turi atsižvelgti, ką tuo lai- 
ku žmonės laikė realybe ir kas yra ar buvo jiems stebuklinga. Tas vadinamasis 
nukrypimas nuo tikrovės, pasak Aristotelio, yra visai pamatuotas. Iš šito Aris- 
totelio samprotavimo matyti, kad jis meno nesupranta tik kaip imitacijos, kuria 
aiškinama meno kilmė ir pabrėžiamas ryšys su realybe, bet iš to jokiu būdu ne- 
gali būti aiškinama kūrinio sąranga, specifinės ypatybės. Iš čia aiškėja tas platus 
Aristotelio supratimas, kaip aiškina muzikos poveikį klausytojui, grožėjimąsi 
muzika. Jis visų pirma nurodo, kad sandara, harmonija ir ritmiška tvarka žmo- 
gui iš prigimties yra maloni (harmonija, simetrija ir kt.). Tačiau muzikos ir kal- 
bos poveikis klausytojui tuo nesibaigia (akustiniai įspūdžiai ir prisiminimas!). 
Be to, muzika ir kalba sugeba išreikšti ir žmogaus psichinį gyvenimą, jo vidinį 
nusistatymą ir nusiteikimą. Tuo muzika ir skiriasi nuo poezijos ir nuo kitų meno 
šakų kur remiamasi optiniais įspūdžiais: tapyba, architektūra. Aristotelis nuro- 
do, kad skonio ir palietimo įspūdis nėra tai, ką jis vadina etosu - charakteriu, 
būdu, bendru žmogaus vidiniu nusiteikimu. Kai dėl regėjimo įspūdžio, tai etinis 
momentas yra silpnas, nežymus ir pasireiškia netiesioginiu būdu, nes daiktų re- 
gimos formos ir spalvos yra tik išoriniai ženklai, ką žmogus patiria ir pergyvena, 

bet nėra panašumo su tuo, ką nori išreikšti. O kalba ir muzikos formomis reiš- 
kiamas tam tikras panašumas su vidiniais pergyvenimais ir emocijomis. Pati 
emocija ir išraiška yra skirtingi dalykai (panašumas muzikos harmoninėj tonų 
eigoje, jos ritme ir dinamikoj!!). Kalbos dinamika (balso kilimas ir nusileidi- 
mas), balso ritmika rodo žmogaus vidinį nusistatymą. Kai kurie filosofai, anot 
Aristotelio, esą tvirtina, kad siela irgi esanti harmonija. Jei muzikos ir kalbos 
prigimtis yra ta, jog gali tiesiog išreikšti žmogaus vidinį pasaulį, tai kalbos ir 
muzikos poveikis klausytojui sukelia [afektą] ir jame iškyla panašūs sąskambiai, 
[kurie] muzikoj išreikšti reikiamais nusiteikimais. Klausytojas jaučia ir išgyvena 
tuos jausmus, kurie įsikūnija muzikoj. Todėl žmogus ir yra linkęs imituoti išgirs- 
tą muziką, kuri jį visada nuteikia atitinkamu būdu, kas muzikoj reiškiama [ne- 
įsk.] pagal žmogaus moralinį charakterį. Vienas žmogus yra veikiamas vienos 
muzikos, o kitas kitos ir kiekvienas atsiliepia į tokią muziką, kuri jam atitinka. 
Kadangi žmogaus etos visumoje yra ir jo elgesys, tai muzika veikia jo elgesį. Iš to 
išauga ir muzikos auklėjamoji įtaka. Muzika įteikia jam tą nusistatymą, kurį pati 
išreiškia. Ilgainiui tas muzikos nusiteikimas lieka įprastu ir jaunuoliui net cha- 
rakteringu veiksniu. Todėl Aristotelis randa, kad muzikos vertė ir reikšmė nesi- 
baigia tik jos malonumais, bet taip pat reikia atsižvelgti į jos lavinantį poveikį. O 
tas galima pakartoti ir apie poeziją, kuri, kaip kalba, yra ekspresyviška. Praktinę 
muzikos reikšmę Aristotelis supranta ne kaip išorinį tikslą, kurio muzika turi 
siekti, bet tas išplaukia iš muzikos prigimtes. Muzikos esminiu momentu Aris- 
totelis laiko ne tik malonumą, bet ir moralinį poveikį. Tas poveikis gali būti arba 
neigiamas, arba teigiamas; [priklausomai nuo to] koks atbalsis klausytojo viduje. 
Išeina taip, kad šis moralinis poveikis pripažįstamas Aristotelio ir meno veikalo 
vertingumo kriterijum. Nors Aristoteliui yra svetimas moralinis egoizmas, kaip 
Platonui, vis dėlto ir jis neišsižada klasikinio gėrio ir grožio. 

Kalokogatija - žmogaus charakterio savybė, kurioje sujungti ir grožis, ir 
dora. Platonas laikėsi [nuostatos], kad šis moralinis poveikis turi sprendžiamos 
reikšmės ir menas turi būti pripažįstamas ir leidžiamas, kiek tai leidžia žmo- 
gaus moralinis nusistatymas. Aristotelis ne taip griežtai, bet tą glaudų ryšį tarp 
doros ir grožio taip pat pagrindžia. Jis vertina taip ir kitas meno šakas, koks 
yra apsireiškęs etosas meno kūriniuose. Tas vidinis nusistatymas yra paties me- 
nininko ir nuo jo pareina teigiamas ar neigiamas poreikis publikai. Jeigu taip 
yra, tai menininko etinis nusiteikimas apsprendžia siužeto, temos pasirinkimą, 
kas gali moraliniu atžvilgiu būti vertinga ir ne. Tą kriterijų savo poetikoj taiko 

poezijai. Imituodamas tikrovę, poetas vaizduoja žmones trimis atvejais. Tas ne 
tik poezijai taikytina, bet ir tapybai. Pirmam tipui, kuris žmogų idealizuoja, 
Aristotelis priskiria Homerą ir stato prieš visus, ypač prieš tuos, kurie įvedė po- 
ezijoj parodijos formą. Įdomu tai, kad Aristotelis apibūdina skirtumą tarp tra- 
gedijos ir komedijos - „Pirmoji vaizduoja tauresnius, vertingesnius moraliniu 
atžvilgiu žmones, o antroji - prastesnius, blogesnius“. Pripažinus tokį moralinį 
kriterijų, tenka prieiti išvadą, kad tragedija savo esme dėl pilnesnio siužeto yra 
vertingesnė dramos forma, ir kad tai buvo jo nuomonė, patvirtina kiti jo pa- 
sisakymai. Pabrėždamas draminę ir epinę poezijos kilmę, Aristotelis nurodo, 
kad tauresni poetai vaizdavo moraliai vertingus žmonių veiksmus ir priešingai. 

Pirmieji kurdavo himnus ir giesmes didvyrių garbei, o antrieji - paprastus 

satyrinius eilėraščius. Iš himnų ir giesmių didvyrių garbei išaugo epas, o iš 
epo - tragedija; o iš satyrinių kūrinių atsirado komiškas epas ir vėliau kome- 
dija. Komiškojo epo sukūrėju Aristotelis laiko Homerą. Jis turi galvoj „Margi- 
tes“, kurios išliko tik atskiros eilutės. Svarbu, - sako Aristotelis, - jog Homeras 
pirmas tame epe iškėlė ir apdorojo dramiškai, neplūsdamas asmenų, ir davė 
komiškus momentus. Iš to epo ir išaugo draminė komedija. Aristotelis kome- 
diją charakterizuoja, kad ji vaizduoja prastus, niekingus žmones ir jų veiksmus 
ir priduria, kad komedija apima ne visą blogybės sritį, o vien tą blogybės dalį, 
kuri pasireiškė išoriniu negražumu ir dėl to padaro juokingą įspūdį. Juokinga 
yra kuri nors vidinė ar išorinė yda, trūkumas. Tačiau tas trūkumas bus komiš- 
kas vien tuo atveju, jei jis neskaudus ir nekenksmingas. Nors kaukė negraži, 
bet ji nesukelia pasišlykštėjimo, nes ji komiška. Įsidėmėtina yra: 

1. Kad Aristotelis prileidžia tai, kas morališkai nevertinga tik komišku- 
mo lytyje. Meniška dorosena bus tik komiška forma to nemoralaus da- 
lyko. Tad etinis menkumas turi atsispindėti ir žmogaus juslinėj išorėj: 
turi gauti negražią, bjaurią formą. 

2. Taip vaizduodamas žmonių menkumą, poetas daro tą menkumą vaiz- 
dų žiūrovui; kas juokinga, tas rodo ir žmonių silpnumą ir todėl nega- 
lima sulaukti žiūrovo pritarimo ar įvertinimo, nes niekas pats nenori 
būti juokingas. Galima sakyti, kad komiška vaizduosena rodo ir kaip 
komikas renkasi sau siužetą. Jis gina Homerą už „Margites“, kad ten 
iškeliamas moralinis menkumas ir tik ta vaizduosena yra tikrai meniš- 
ka. Bet, kaip ir Platonas, Aristotelis pažymi vieną komiško personažo 
privalumą, tai, kad jis neturi būti žalingas nei jam pačiam, nei kitiems 

žmonėms; negali rodyti žiūrovo nepasitenkinimo autorium. Komedija 
irgi turi būti malonus dalykas, nežiūrint atvaizduotų žmonių menku- 
mo, niekingumo. O jeigu ydos jam pačiam ir kitiems žalingos, tai žiū- 
rovo jausminis atsiliepimas į draminį jausmą (baimė, pasipiktinimas) 
iš prigimties yra nemalonus ir jie nesuderinami su komiškumu. 
Išlikusioj poetikos daly Aristotelis neaiškina komedijos plačiau ir nenu- 
rodo psichologinių priežasčių. Bet ir likusios mintys liudija, kad joms pagrin- 
du eina kalokogatinė idėja. Mus įtikina dvasinis menkumas tada, kai menka 
ir išorė. Dvasinis ir estetinis menkumas! Aiškėja taipgi, kad komedija negali 
būti vienodos vertės. Tai nulemia tematika, siužetas. Tas faktas, kad Aristotelis 
pripažįsta ir komediją, rodo, jog jis nukrypsta nuo vienašališko reikalavimo 
vaizduoti tai, kas yra gražiausia, nes, pripažinęs komediją, jis rado, jog menas 
gali vaizduoti ir tai, kas negražu. Aristotelis ne tik laiko komediją ir komišku- 
mą leistinu dalyku, bet pripažįsta ir tam tikrą komedijos autoriaus moralinį 
nusistatymą, [kuris] yra žemesnis už tragedijos autoriaus. Čia yra priešta- 
ravimas, nes sakoma, kad poetas turi vaizduoti neigiamus dalykus komiška 
forma (Aristofano ir Euripido palyginimas). Jų moralės gali būti ir vienodos. 
Objektyviau komedijos įvertinimui kliudo antikinė kalokogatinė koncepcija 
ir imitacijos teorija. Kas negražu tikrovėj - ir mene negali įgauti tikros vertės. 
Platono ir Aristotelio bendra filosofinė pasaulėžiūra nesiderina su komiš- 
kumo vertės pripažinimu. Yra vien tai, kas realizuoja prigimtinę formą, idėją, 
o komiškumas kyla iš formos iškreipimo, jos nerealizavimo. Tad tarp daikto 
realaus pagrindo ir formos yra prieštaravimas. Aristotelio ir Platono poeti- 
kose nėra vietos bjaurumui. Vis dėlto yra didelis skirtumas tarp Aristotelio ir 
Platono. Aristotelis ne tik laiko komediją ir komiškumą leistinu dalyku, bet 
pripažįsta ir tam tiką pozityvią reikšmę jų bendravimui. 


IV PASKAITA 1947.X.8 


Platono ir Aristotelio pažiūros į komediją 


Tai, kas komiška, nėra gražu! Tai yra deformuota, neįvykdo tos formos, kuri 
lemia daikto ir gyvio paskirtį bei vertingumą. Komedijos siužetas, veiks- 
mas ir personažai yra mažiau vertingi negu reikšmingas tragedijos veikalas. 

Aristotelis ir Platonas? Kad galėtume palyginti dvi pažiūras, reikia nurodyti, 
kaip į komiškumą žiūri Platonas ir kaip - Aristotelis. 

Platonas komediją laiko net žalingu dalyku, kuris žiūrovui daro neigiamą 
įtaką ir, jo manymu, idealioj valstybėj, kuri rūpinasi ir piliečių moraliniu, ir 
politiniu auklėjimu, vyriausybė turi imtis specialių priemonių žalingai kome- 
dijos įtakai pašalinti, sušvelninti. Visai uždrausti komediją negalima, nes tai 
būtų netikslinga, sako Platonas. Piliečiai tada neišmoktų, kaip reikia vertin- 
ti teigiamas moralines ypatybes, jei neturės tų priešybių įvykių [pavyzdžių |. 
Vadinasi, Platonas prileidžia neigiamą ir komišką vaizdavimą tiek, kiek tas 
nušviečia moralinės teigiamybės reikšmingumą. Bet negalima piliečių leisti 
vaidinti komiškų rolių, nes aktorius ima mėgdžioti tuos personažus, kurių 
roles vaidina. Jis perima komiškojo personažo dvasią ir seka blogais pavyz- 
džiais, ko pasekoje ištvirksta. Tokias roles atlikti reikia leisti tik svetimiesiems 
arba vergams. Taip pat reikia piliečiams uždrausti juoktis satyra ir komiškos 
epigramos forma, ypač kai tikslas yra pakenkti. Leistinas tik lengvas, nerim- 
tas juokas, artėjantis prie žaidimo. Apskritai nustatyti tas ribas yra to valdi- 
ninko pareiga, kuris prižiūri jaunuomenę. Kas neklauso, turi būti ištremtas. 
Apskritai imant, jaunuomenei nepatartina daug juokauti, nes tada žmogaus 
nusiteikimas kitėja į kraštutinumus, kas trukdo tvarkyti jausmus, troškimus, 
emocijas. Tad Platonas komedijos reikšmę įvertina tik grynai moraliniu ir po- 
litiniu požiūriu. 

Aristotelis, priešingai, laiko komediją ne tik leistina, bet ir skyrė jai tam 
tikrą pozityvią reikšmę. Savo etikoj Aristotelis pripažįsta sugebėjimą juokauti 
tinkamu būdu ir tinkamomis aplinkybėmis ypatinga moraline dorybe, verty- 
be. Tai esąs kaip ir visos dorybės vidurkis tarp dviejų kraštutinumų: 1) juokda- 
rio, kuriam viskas juokinga ir juokiasi iš artimo, nežiūrėdamas į esamas aplin- 
kybes; tai žmogus, kuris juokina visus, su kuriais bendrauja; 2) yra priešingas 
žmogaus tipas - paniurėlis, nerangaus proto, kuriam nėra nieko juokingo ir 
pyksta, kai kiti juokauja. Tarp tų dviejų kraštutinumų pasitaiko ir trečias tipas, 
kuris pasižymi dvasios lankstumu. Jis visur ras tinkamą žodį ir sugebės api- 
bendrinti, kas esamoj situacijoj yra juokinga. Toks žmogus nesinaudos pigiais 
juokais ir jo sąmojai visad atitiks taurumo ir kilnumo reikalavimus. Aristote- 
lio pažiūros į komediją yra realistiškesnės. 

Meno santykis su tikrove ir meno poveikis žiūrovui 


Čia įeina ir grožio klausimas, nes jis suteikiamas nepriklausomai nuo išori- 
nio tikslo. Menas veikė morališkai (tragedija). Todėl suprantama, kad grožio 
ir doros pagrindai yra tie patys. Kaip žiūri Aristotelis į formos ir turinio san- 
tykį meno veikale? Jis tą problemą formuluoja neaiškiai, tačiau, formuluoda- 
mas smulkiau epo ir tragedijos kompoziciją ir tuos reikalavimus, kuriuos turi 
atitikti, Aristotelis nagrinėja ir turinio bei formos problemą, nors pradžioj 
atrodo, kad jis rūpinasi specialiais techniniais reikalavimais. Tačiau jau iš to 
aiškėja ir jo principinė pozicija formos ir turinio atžvilgiu. Aristotelis dramoj 
skiria šešis pagrindinius komponentus. 1. Tai, ką jis vadina mitu, mes galim 
laikyti siužetu. Bet Aristoteliui tai bus ir kompozicija. 2. Antras bus moralinis 
nusistatymas (būdas ir charakteris). 3. Personažų galvosena. Visi tie trys kom- 
ponentai liečia patį vaizduojamąjį objektą. Kiti du lemia išreiškimo priemones, 
būtent meniškai apdorota kalba ir muzika. Pagaliau lieka dramos realizavimas 
scenoj ir dekoracijos. Reik pastebėti, kad šiam momentui Aristotelis neskyrė 
esminės reikšmės. Vaidinimu ir dekoracijomis turįs rūpintis technikas, bet tai 
jau ne poeto dalykas, tuo jis pabrėžia, kad tragedija turi padaryti meninį įspūdį 
ne tik scenoj, bet ir tada, kai yra tik skaitoma. 

Svarbiausias komponentas, anot Aristotelio, yra pats mitas - kompozicija 
(jungimas). Tai yra tragedijos vidinis vienumas. Ir tam vienumui neužtenka, 
kad draminis herojus būtų vienas asmuo, nes jeigu jo veiksmai ir gyvenimas 
bus atsitiktiniai, kur nėra ryšio, tai ir veiksmas nebus organinė vienybė. Kad 
draminis veiksmas būtų užbaigtas, turi būti pradžia, vidurys ir galas; kad ats- 
kiri jo momentai riedėtų vienas iš kito. Galima sakyti, kad Aristotelis veiksmą 
apibūdina kaip tam tikrą užbaigtą įvykių vystymąsi. 

1. Pradedamoji situacija. 

2. Veiksmo ir draminio konflikto užuomazga. 

3. Atomazga. 

Tos veiksmo dalys turi būti taip sutvarkytos, kad nors vieną elementą atė- 
mus arba perstačius persitvarkys ir visa kompozicija. Čia Aristotelis nori pa- 
brėžti, kad visos draminio veiksmo dalys turi būti organiškai surištos. 

Tai, ką galima pridėti ar atimti, nepakeičiant visumos, yra laikoma nebūti- 
nu ir neesminiu kompozicijos elementu. Todėl iš visų mitų ir siužetų kompozi- 
cijų blogiausi tie, kurie yra sudaryti iš skirtingų epizodų. Tokius mitus padaro 

menki poetai. Geresni arba geri gali tą klaidą padaryti tada, kai nori nusileisti 
teisėjams ar aktoriams, kad duotų pjesei ilgį ir norimą pasirodymą aktoriams. 
Tai bus epizodų priedai. 

Toks dramos veiksmo apibūdinimas mums yra žinomas, bet Aristotelis 
pats pirmas iškėlė šiuos esminius dramos momentus ir dalis. [Jis teigė], kad 
tik tokia draminė struktūra lemia jos esmę ir kad tai yra būtina dramos grožio 
sąlyga. Tuo pasireiškia vidinis dėsningumas ir atskirų dramos dalių sandara. 
Iš karto tokia dramos struktūra sudaro ir kriterijų, kas reikalinga draminio 
veiksmo vystymuisi ir jo motyvavimui. Todėl ir dramoje įpinti ir veiksmo eigą 
sąlygoję epizodai turi vienu ar kitu būdu būti surišti. Tai mums suprantama ir 
gali būti taikoma net mūsų laikų dramos įvertinimo kriterijumi. Keista, kaip 
Aristotelis žiūri į veiksmo santykį su pačiu veikiančiųjų etosu. Jis samprotauja, 
kad be veiksmo tragedijos negali būti, bet tragedija įmanoma be charakterio 
apibūdinimo ir kad jauni dramaturgai duoda taiklią charakteristiką veikian- 
čiųjų asmenų-personažų, bet veiksmo kompozicija pas juos šlubuoja. Pirmu 
atžvilgiu tokia pažiūra, kuri atriboja nuo veiksmo personažų charakteristiką ir 
būdą, gali atrodyti keista, nes mes paprastai laikomės to, kad visi veiksmo vidi- 
niai ir išoriniai varikliai, veiksmai ir aplinkybės bei situacijos būtinos dramai 
ir kad naujųjų laikų drama sprendžiamą reikšmę priskiria vidiniams veiks- 
mams. Žmonių veiksmai turi pirmiausia išplaukti iš jų vidinio nusistatymo. 
Aristotelio tragedija skiriasi nuo nūdienių ta prasme, kad išoriniai veiksmai 
ar faktai, kurie nepriklauso nuo žmonių valios (lemtis), vaidina beveik spren- 
džiamąjį vaidmenį. 

Tačiau klystume, jei Aristotelį interpretuotume ta prasme, kad išoriniai 
veiksmai yra menkesni, bet, atidžiau pažiūrėję, matome, kad Aristotelis nesky- 
rė personažo charakterio nuo paties veiksmo ir nemažino charakterio reikš- 
mės veiksme. Jam rūpi tik viena: iškelti skirtumą tarp charakterio ir būdo, kai 
jis imamas kaip psichinė dispozicija ir veiksmas kaip aktualybė. Tuo skirtu- 
mu paremta visa Aristotelio filosofija. Kur aktualybė yra tikra realybė ir turi 
pirmenybę prieš potencialumą. Tik aktualybėj realizuojasi daiktų ir veiks- 
mų formos, kurios lemia daiktų paskirtį ir vertę. Pasak Aristotelio, žmogaus 
aukščiausias gėris yra ne tam tikra būsena, bet tobuliausio žmogaus veržlumo 
lytis. Taip yra ir su žmogaus charakteriu. Charakteris aktualėja tik žmogaus 
veiksme ir todėl vienas dalykas yra aprašyti charakterį, o kitas dalykas paro- 
dyti, kaip jis pasireiškia realizuojant charakterį veiksmais. Tragedija yra ne 

žmogaus vaizdavimas, bet veiksmo-gyvenimo; žmogaus laimei ar nelaimei, o 
likimą apsprendžia ne jo charakteris kaip dispozicija, o jo veiksmai. 

Jei poetas tiksliausiu būdu aprašys žmogaus charakterio įvairumus ir gra- 
žiais žodžiais pateiks savo vaizduojamų žmonių nuomones ir pažiūras, tai to- 
kia tragedija nepasieks tikslo. Scenoj laimės ta tragedija, kurios kalba ne tokia 
daili, bet yra vykusi įvykio kompozicija ir veiksmų sąsaja. Meniniu atžvilgiu 
svarbiausias ir sunkiausias mito atvejis yra kompozicijos apdorojimas. Visai 
panašiai yra ir su dailininko paveikslu. Iš to aiškėja, kad Aristoteliui dramoj 
svarbiausias dalykas yra mito-veiksmo kompozicija ir jai turi būti skirti visi 
kiti tragedijos komponentai ir personažų charakteriai. Tad tokios dramos dia- 
logas, kur neapreikšti veikėjų sumanymai ir siekimai, nerodo ir žmogaus cha- 
rakterio tikrąja to žodžio prasme. Nerodo, kaip tas charakteris pasireiškia ir 
aktualėja. Iš tokių veiksmų mes negalime nustatyti etoso, geras jis ar blogas. 

Aristotelis nesitenkina tik bendru tragedijos veiksmo apibūdinimu. Jis iš- 
kelia ir tragedijos specifines ypatybes, ir negali aplenkti klausimo, kokie turi 
būti tragedijoj veikiančių asmenų charakteriai. (Tikrai tragiški!) Kiekvieno 
draminio veiksmo pagrindinė žymė yra reikšmingas tam tikro herojaus gyve- 
nimo pasikeitimas geresne ar blogesne linkme. Tas turi būti motyvuota kaip 
pasekmė iš duotos situacijos, kurioje jis veikia. Toliau Aristotelis nurodo, kad 
šis draminis veiksmas, kaip likimo pasikeitimas, gali būti paprastas arba su- 
dėtingas, o tikras, Aristotelio nuomone, yra sudėtingesnis ir turi tris sąlygas. 

1. Katastrofa - peripetija (staigus herojaus gyvenimo pasikeitimas). 

2. Atpažinimas. 

3. Patosas sąryšyje su herojaus kentėjimu. 

I. Katastrofa įvyksta tada, kai herojų ištinka laimė ar nelaimė ir visiškai 
kitaip negu buvo laukta. II. Tai peripetijos forma, kuri senovės graikų tragedi- 
jose buvo dažniausiai vartojama, kad herojus sužino tai, ko anksčiau nežinojo, 
arba pažįsta tai, kas jam buvo svetima. Pvz., Edipas veda savo motiną ir vėliau 
sužino, kad tai jo motina. Šis antras rezultatas gali būti įvairus ir gali atsirasti 
iš dviejų personažų draugystės arba priešybės. Reikia pasakyti, kad ką Aristo- 
telis laikė II sąlyga, tai tarnauja kaip romano kompozicijos momentas. Trečias 
momentas yra susietas arba su peripetija, arba su herojaus padėtimi. Mini fizi- 
nes kančias, moralinę būseną, herojaus padėties pasikeitimą kuria nors linkme 
ir su tuo susijusias kančias arba kentėjimus. Tik toks veiksmas yra įtemptas ir 

žiūrovui sukelia smarkų vidinį susijaudinimą. Nuo tų veiksmo ypatybių parei- 
na ir meniškas įspūdingumas. 

Aristotelis taip nusako tragediją: tragedija yra užbaigto ir reikšmingo, 
rimto veiksmo atvaizdavimas, kuris pasižymi didesniu veiksmo platumu ir 
atliekamas meniškai apdorota kalba, kuri skiriasi chorų lyrinėse partijose ir 
dialoguose. Siužetas rodomas scenoje. Tragedija sukelia baimės ir gailesčio 
emocijas ir tuo veda prie tų emocijų katarsio (nuvalymo; du būdai - išvalyti 
ir šalinti). Kad veiksmas yra užbaigtas, reiškia, jis turi aprėpt herojaus gyveni- 
mą ir likimą - pradžią, vidurį ir pabaigą. Kiekvienas tarpsnis seka iš pirmiau 
ėjusių. Nuo to pareina ir veiksmo vidinis vienumas. Kad veiksmas yra reikš- 
mingas, tą nurodo vaizdavimas nepaprasto, vertingo žmogaus likimo. Siužeto 
ar turinio veiksmingumui turi atitikti ir tragedijos didumas, kad žiūrovas su- 
prastų veiksmo reikšmingumą. Tai suprasta ne tik kokybine, bet ir kiekybine 
prasme. Aristotelis tragedijos kompozicijai kelia tokius pat reikalavimus, ku- 
riuos turi patenkinti ir architektūros veikalas. Čia irgi turi būti realizuojami 
grožio elementai: 

1. Tvarkingumas. 

2. Simetrija - proporcingumas. 

3. Aprėžtumas. 

Tragedijos veiksmo veiksmingumą ir jo estetinį įspūdingumą būtinai le- 
mia ir veikiančiųjų asmenų etosas. Aristotelis sako: „Kadangi tragedija yra 
sudėtingas veiksmas su baimės ir gailesčio emocijomis, tai herojus morališ- 
kai negali būti visais atžvilgiais tobulas, nes jam nelaimė nesukeltų baimės ar 
pasigailėjimo, o tik griežtą moralinį protestą. O jeigu blogo asmens nelaimė 
pavirstų baime, tai toks mito išvystymas būtų visai netragiškas ir prieštarau- 
tų tam simpatijos jausmui, kuris mums leidžia dalyvauti herojaus gyvenime.“ 
Pagaliau, pagal Aristotelį, tragedijai netinka ir toks siužetas, kurio herojus yra 
blogas žmogus ir pateko iš laimės į nelaimę, nes pasigailėjimą mumyse sukelia 
vien tas, kuris nusipelno tos nelaimės. 

Todėl tragedijos moralinis charakteris turi būti viduryje tarp dviejų kraš- 
tutinumų. 

1. Asmenybė tokia, kuri nepasižymi ypatingu dorovingumu ir nepatenka 

į nelaimę dėl tam tikro suklydimo. 

2. Asmenybė, kuri morališka tikra to žodžio prasme, bet ne per daug, kad 

nebūtų kraštutinumo. 

Tragedijos herojaus charakteris, sako Aristotelis, neturi būti tobulas, bet 
morališkai vertingas. Toks charakteris gali būti ne tik aukštos kilmės žmonių 
ar specialiai skirtas tik vyrams, bet gali būti taikomas ir moterims bei vergams, 
tarp kurių yra irgi morališkai vertingų žmonių, asmenybių. „Tačiau, - pridu- 
ria Aristotelis, - moteriškės sritis yra galbūt menkesnė už vyro, o vergai ir visai 
be vertės“... 


V PASKAITA 1947.X.22 


Dėl tokio tragiško herojaus etoso ta nelaimė, kuri jį ištinka, negali būti laikoma 
būtina jo nusikaltimo pasekme. Aristotelis sako, kad herojaus nusižengimas 
neturi būti apgalvotas, bet padarytas nežinant, nenumatant pasekmių. Aris- 
totelis neneigia, kad tragedijos herojaus nusižengimas gali būti ir apgalvotas, 
bet jau toks siužetas mažiau tinka tragedijai, nes nežadina užuojautos herojui, 
kaip tai būna priešingu atveju. („Medėjos“ tragedijoj nužudomi savo vaikai ir 
toks siužetas nėra tinkamiausias tragedijai.) Vadinasi, pasak Aristotelio, ati- 
tinkama tragiška siužeto reakcija randasi tada, kai herojaus charakteris ir elge- 
sys sukelia žiūrovo užuojautą, kai žiūrovo akyse herojus yra morališkai pilnas 
žmogus. Į tą nelaimę nereik žiūrėti kaip į bausmę už nusižengimą, bet, antra 
vertus, herojaus nelaimė negali būti atsitiktinė, o turi išriedėti iš tos situacijos, 
kurioj jis turi veikti. Tad ryšys turi būti vidinis ir morališkai normalus. Aristo- 
telis griežtai atmeta tragiškas situacijų atomazgas, kur vyksta dievų įsikišimas. 
Tai nenatūralu, dirbtina. Tragedijos esmės neatitinka ir dramiškojo veiksmo 
laiminga atomazga: geriems gerai, blogiems blogai. Toks lamingas galas geriau 
tinka komedijai, o ne tragedijai. Taip pat nėra tragiškumo, jei herojus nej- 
vykdo lemtingo kėslo, nes [nėra] tikros dramiškos atomazgos, įtampos, kuria 
turi pasižymėti dramiškas veikalas. Vadinasi, tragiškiausias yra toks galas, 
kur herojus nyksta arba yra galutinė nelaimė. Aristoteliui geriausias tragikas 
yra Euripidas. Aristotelio nuomone, tik toks veiksmas ir gali sukelti tikrai 
tragiškas emocijas ir jų katarsį - nuvalymą. Aristotelis pritaria, kad iš tragiš- 
kojo reginio negalima reikalauti pomėgio, bet jis turi būti toks, kad atitiktų 
tragedijos prigimtį. Tragiškojo mito-fabulos momentai šalia herojaus etoso 
ir santykiai su kitais tragiškojo veiksmo personažais, anot Aristotelio, negali 
būti herojaus priešai arba abejingi jam žmonės, nes pats herojus tada nebus 

paveikiamas ir žiūrovo meninė reakcija nebus tragiška. Tad tie personažai 
turi būti artimi herojui žmonės: draugai ar giminės. Pagaliau poetas turi atsi- 
žvelgti ir į tai, kad herojaus etosas atitiktų ir socialinį būdą: moterims netinka 
vyriškas būdas; o tas būdas, kurį poetas priskiria herojui, turi pasireikšti visais 
veiksmais ir poelgiais. Tad charakterio nelygumas turi būti nuosekliai išlai- 
kytas per dinaminį veiksmą. Tai svarbiausi Aristotelio nurodymai, kas liečia 
tragedijos kompoziciją ir turinį. 

Pirma, mes matome, koks Aristotelis buvo kruopštus ir pastabus tyrinė- 
tojas. Jo tragedijos poetinė teorija neapsieina be tam tikrų filosofinių princi- 
pų, bet jis gerai nagrinėja tų laikų draminės poezijos ypatybes. Aišku, kad ne 
viskas mums dabar priimtina. Aristotelio tragedijos koncepcija yra siauresnė 
už mūsiškės dramos. Mūsų laikų dramos supratimas remiasi daug platesne 
empirine medžiaga; nesustodama ji vystėsi po Aristotelio laikų. Aristotelio 
poetikos principai nenustojo reikšmės ir dabar; pvz., vidinio veiksmo struk- 
tūra, veiksmo momentai ir t. t. Aristotelis, remdamasis savo tyrinėjimų em- 
piriniais faktais, į poeziją Žiūri realistiškai: menas turi atvaizduoti tikrovę, 
nors jos tuo pačiu metu nekopijuoja. Tik realūs personažai mums suprantami. 
Jei Aristotelis ir pripažįsta idealizavimą mene ir net laiko jį būtinu, tai jis čia 
kalba tik apie tokį realizmą, kuris derinasi su tikrove, tad realizavimo tikslas 
yra iškelti humaniškumą, grožio ir doros ryšius. Poetas turi sekti, anot Aristo- 
telio, gerų tapytojų pavyzdžiu. Vaizduodami tapytojai individualius bruožus 
pagražina, tad ir rašytojai, rodydami žmogaus būdą ir būdo silpnybes, kiek 
sušvelnina, susieja su jo būdo teigiamybėmis. Vengia šiurkštumo, kas neigia- 
mai veikia klausytoją ir žiūrovus. Bendras įspūdis iš tragiško kūrinio žiūrovui 
turi būti teigiamas ir tuo pačiu malonus. Tad jis, pritardamas idealizavimui, 
buvo priešingas kraštutiniam realizmui. Ir čia lemia kalokogatijos principas. 
Helenistinio laikotarpio menas nenuėjo Aristotelio pėdomis ir išplėtė sferą 
neigiamų reiškinių, kurių vaizdavimas buvo leistinas. Net dabartinių laikų 
kūryboj šlykštynių yra daugiau negu tragedijoje. Po XVIII amžiaus atgimsta 
ir idealizavimo tradicija, nors neturi nieko bendro su idealizmu, kuris neigia 
realizmą. Tai lyg sušvelnintas realizmas. 

Antra vertus, Aristotelio pažiūrose reiškėsi humaniškumas, kuris išeina iš 
klasinių nusistatymų. Jis sako, kad kilnus gali būti ir vergas, ir moteris. Iš viso 
to, ką sako Aristotelis, galima spręsti ir formos bei turinio problemos atžvil- 
giu. Aristoteliui meno kūrinys pirmiausia yra organinė vienybė, kur forma ir 

turinys yra taip glaudžiai susiję, kad negalima vieno nuo kito atskirti ir atskirai 
įvertinti. Pats turinys realizuojasi per formą. Pati forma išauga iš turinio api- 
forminimo. Meno veikalo turinys nėra tas pats, kas siužetas arba tema, kurią 
apdirba poetas. Pasirinktas siužetas yra turinio griaučiai, kevalas. Siužetas tik 
parodo poeto sumanymą, kuris reikalauja realizavimo. Siužetas yra abstrak- 
tus, neapibrėžtas ir gali būti įvairiai realizuojamas: tapyba, skulptūra ir kt. O 
jo turinys yra medžiagoj sukonkretintos formos pagalba. 

Bet ir tos pačios meno šakos ribose realizavimo formos gali būti įvairios: 
epas, romanas, baladė, drama. Kokios, pagal Aristotelį, yra dramos ir tragedi- 
jos ypatingos formos? Drama yra kalbos menas, bet skiriasi nuo kalbos tuo, 
kad realizavimo priemonės yra ne tik žodžiai, bet ir realūs veiksmai. O kadan- 
gi siužeto realizavimo priemonės yra dvejopos, tai jos turi būti taip suderintos, 
kad viena kitą papildytų ir nušviestų veikiančių žmonių santykius ir nusista- 
tymus, iš kurių išplaukia jų poelgiai. Dialogas atstoja patį veiksmą. Aristotelis 
veiksmą laiko gyva dramos dvasia. Veiksmas yra užbaigtas ir vieningas įvykių 
vystymosi procesas. Užuomazga ir atomazga. Draminio veiksmo kulminaci- 
nis taškas yra peripetija - herojaus gyvenimo pasikeitimas. Tai lemia bendra 
dramos kompozicija, be ko drama nebūtų drama, ir iš karto tas apibūdina mito 
tipą, kas tinka draminei kompozicijai, ir šiuo atžvilgiu lemia dramos tūrį. Mes 
matėme, kad, pagal Aristotelio dramos apibendrinimą, išeina, jog dramos for- 
ma ir kompozicija lemia ir dramos tūrį apskritai. Bet dramos specifinis tūris 
yra herojaus pasikeitimas į nelaimę ir kaip meninis reginys žiūrovams turi 
padaryti teigiamą įspūdį. Tad, pagal Aristotelį, reginys baigiasi katarsiu pri- 
klausomai nuo to, koks yra draminio reginio sukeltų emocijų stiprumas. Aris- 
totelis neduoda tragiškumo analizės, neaiškina, kas bendrai yra tragiška, o 
nurodo tik tą subjektyvinę reakciją, kuri atsiranda tragiško reginio įtakoj. Tad 
subjektyvinis momentas įeina ir į Aristotelio tragedijos apibrėžimą. Tas su- 
bjektyvinis momentas lemia tragedijos kompoziciją ir jos realizavimo formą ir 
iš karto stato ir tam tikrus reikalavimus siužeto išskleidimui bei apipavidalini- 
mui, ir tas liečia ne tik siužeto visumą, bet ir jo elementus: charakterio etosą; jo 
nelaimė negali būti laikoma jo nusikaltimo išdava. Šalia to formali tragedijos 
kompozicija turi nurodyti ir tą bendrą kryptį, kurioj turi vykti siužeto išvys- 
tymas, išskleidimas. Tas reiškia, kokie veiksmo momentai yra įspūdingi, kokie 
įtempti, koks jų aspektingumas, nes tai gali sukelti žiūrovams tragišką įspūdį. 
Tragedijos formaliniai reikalavimai susipina su turiniu, juos sunku ir skirti. 

Konkrečiame meniškame kūrinyje forma išsiurbia visą turinį ir tai padary- 
dama pati pavirsta turiniu. Ir tik per tą perėjimą per save nustatoma veiksmo 
vienybė. Toks formos ir turinio santykių supratimas nėra Aristotelio poetikoj 
aiškiai suformuluotas. (Formos santykis su dorojamąja medžiaga.) Bet iš jo 
nurodymų, kokius reikalavimus turi patenkinti tragedijos siužetas, galime pa- 
daryti išvadas, kaip ir iš jo samprotavimų apie formos ir medžiagos santykį. 


VI PASKAITA 1947.X.29 


Katarsio problema (nuvalymas) 


Šiai problemai Aristotelis skyrė esminę reikšmę. Aristotelio nurodymu, povei- 
kis yra jausminis, sukeliąs simpatijas ir antipatijas herojaus likimo atžvilgiu. 
Sekdamas tragišką veiksmą, herojaus išgyvenimą, žiūrovas patiria ir gyvena 
taip pat jo gyvenimą bei patiria baimę dėl jo pergyvenimų ir kentėjimų. Pats 
Aristotelis nevartoja „įsijautimo“ termino, nes tai atsirado tik XIX šimtmečio 
estetikose?. Jau XVII šimtmetyje anglų estetikai nurodė į tai, kad į grožėji- 
mąsi meno veikalu įeina simpatijos jausmas - jausminis dalyvavimas perso- 
nažų gyvenime. Bet ir Aristotelio poetikoj randame atskirų nurodymų, kurie 
rodo, kad Aristotelis atkreipė dėmesį į įsijautimą, į kitą žmogų, į persikėlimą 
jo vidinian gyveniman ir kad Aristotelis įvertina šito sugebėjimo reikšmę gro- 
žintis meno ar poezijos veikalu. Apie veiksmo ypatingą tikroviškumą poetui 
Aristotelis sako, kad poetas, kiek galėdamas, turi dalyvauti vaizduojamajame 
veiksme, nes įtikinamiausias poetas yra tas, kuris pergyvena tai, ką vaizduoja. 
Tik pats patirdamas pyktį, aistrą jis gali ir kitiems sukelti tuos pergyvenimus. 
Tad iš poeto reikalaujama gabumo: jaudumo ir jautrumo, nes tik tada poeto 
dvasia pasižymi reikiamu lankstumu ir gyvumu. Tai, ką Aristotelis sako apie 
poetą, galima taikyti ir žiūrovui, nes jis turi turėti sugebėjimą įsijausti ir meniš- 
kai gėrėtis tragiškuoju reginiu. Tie jausmai, kuriuos sukelia žiūrovui trage- 
dija, nėra malonūs jausmai, patenkinamieji, tai greičiau skaudi reakcija. Kokiu 
būdu tada galima gėrėtis tragišku reginiu? Tas klausimas iškilo jau Aristote- 
liui. Jis jį mėgino išspręsti nurodydamas, kad reginio įtakoj žiūrovo baimė ir 


9 Sezemanas įsijautimo akto reikšmę estetikoje nagrinėja aptardamas estetinio objekto 
raiškumą (Estetika, p. 61-62). 

gailestis ypatingu būdu pakeičiami arba performuojami ir tą jis vadina katar- 
siu - nuvalymu. Toks baimės ir gailesčio reformavimas ir suteikia tragedijai 
(tragiškam įspūdžiui!) teigiamą malonumą. Bet ką reiškia tas jausmų katarsis? 
Kyla daug ginčų. Vieni Aristotelio žodžius supranta taip, kad, sukeldama žiū- 
rovui baimę ir gailestį, tragedija lyg ir atpalaiduoja ją nuo tų neigiamų emocijų. 
Pasak stoikų, katarsis reškia dvasios nuraminimą arba užgrūdinimą - pripra- 
timą. Kitaip sakant, sukeldama šitas emocijas (baimę ir gailestį) sušvelnintoj 
formoj. Tragedja mums padeda atsikratyti jomis arba bent priprasti taip, kad 
jos nebepajėgtų sudrumsti mūsų dvasios ramybės. Tad, pagal stoikus, tragiško 
reginio reikšmė baigiasi tuo, kad jis eina priemone žiūrovo etosui lavinti, nes, 
pagal juos, dvasios ramybė ir [neįsk.] esanti tikra filosofo-išminčiaus dorybė. 
Vėliau (XIII-XVIII š. š.) jau tragedijos poreikį aiškina Kornelis ir Lessingas. 
Anot Kornelio, tą baimę, kurią sukelia herojaus likimas, esanti ir žiūrovo 
baimė dėl paties savęs; jis bijo, kad jo neištiktų panaši nelaimė. Bet visų nelai- 
mių pagrindinės priežastys esančios žmonių aistros ir išvengti tragiško gyve- 
nimo galo galima tik pašalinus tas aistras. Kaip tik to ir pasiekianti tragedija 
savo poveikiu žiūrovui: ji šalina ne tik baimę ir gailestį, bet ir kitas aistras. 
Tiksliau, tragedija atima toms aistroms jų galingumą ir paveikumą. 

Lessingas mano, kad katarsis paliečia tik baimę ir gailestį, o tą aiški- 
na remdamasis Aristotelio mokslu. Pagal Aristotelį, dorybė yra vidurys tarp 
dviejų kraštutinumų. Dosnybė yra tarp šykštumo ir gaišumo. Tai ir galestis su 
baimingumu yra nedorybės, o tragedijos poveikis žiūrovui reiškiasi tuo, kad 
šalina tuos trūkumus - perteklių ar stoką ir suteikia toms emocijoms tinkamą 
nuosaikumą. Nežiūrint stoikų, Kornelio ir Lessingo išvedžiojimų, pagrindi- 
nės jų tendencijos yra vienodos. Tragiškas reginys suartinamas su vaistu, ku- 
ris morališkai gydo, arba su skiepijimu, kuris apsaugo nuo ligos. Ar tos inter- 
pretacijos yra teisingos? Ar sutinkame su tuo, kad tragedijos poreikis yra tik 
morališkas? Aristotelis, kalbėdamas apie tragedijos katarsio problemą, žada 
apibūdinti smulkiai, bet tas jo poetikos skyrius neišliko, o kiti pasisakymai 
galutinai neišaiškina katarsio reikšmės. 

Reikia dar pasakyti, kad vokiečių filosofas Bernays!“, kuris nagrinėjo katar- 
sio klausimą, nurodo, jog šis terminas senovės graikų buvo vartojamas dejopai: 

1. Religinė reikšmė - nuodėmės nuplovimas (apeigoms padedant - van- 

duo, ugnis). 


10 Jacob Bernays (1824-1881) - vokiečių filologas ir antikinės filosofijos tyrinėtojas. 

2. Medicininė - gydymo būdas, kuris palengvina arba šalina ligas. 

Ir kaip tą vartoja pats Aristotelis, Bernays ir skiria dvi reikšmes. Tačiau tas 
aiškinimas vis dėlto neduoda galutinio atsakymo į klausimą: ar jis liečia tra- 
giško įspūdžio moralinę pusę, ar tas žiūrovo nusiteikimo pasikeitimas sąlygoja 
ir estetinį grožėjimąsi tragedija. 

Pirmuoju atveju (moraliniu-religiniu), kai nuvalo emocijas (baimę ir gailes- 
ti), nuo jų atpalaiduoja, tai estetinė tragedijos pusė tam poveikiui neturi esminės 
reikšmės, nes tada tragiškas reiškinys galima pakeisti bet kuriuo kitu tragišku 
reginiu. Bet ar tai derinasi su tikrenybe, ar faktai rodo mums, kad tragiškas 
veiksmas nuramina aistras ir mažina jas gyvenime? Vargu [ar| mūsų patyrimas 
tą patvirtins! Greičiau bus priešingai: tragedijos reiškinys lyg miklina mus ir ver- 
čia pergyventi. Prieš tokį moralinį katarsio interpretavimą kalba ir tai, kad Aris- 
totelis, apibūdindamas tragediją, turi galvoj ir Platono tragedijos įvertinimą, o 
savo pažiūras nori statyti prieš Platono, kuris tragedijos įtaką žiūrovui laikė nei- 
giama, nes ji žiūrovo sieloj žadina emocinį jaudrumą ir silpnina pačias emocijas 
ir jausmus. O Aristotelis priskiria teigiamąją reikšmę auklėjimui. Tai patvirtina 
ir jo pažiūra į muziką, ir jos įtaka klausytojui. Emocinis susijaudinimas, kurį 
sukelia muzika, yra ritmo ir melodijos dinamiškas tvarkymas, nes, sekdamas 
muzikos kūrinio eigą, klausytojas pasiduoda tvarkomajam muzikos poveikiui, 
kas švelnina ir taurina klausančiojo emocijas. Tiesa, Aristoteliui pirmoj vietoj 
rūpėjo meno ir tragedijos įtaka žmogaus moraliniam nusistatymui, tad tas ir pa- 
brėžia etinį tragedijos pobūdį, nors tai dar ne išvada, kad Aristotelis visai neatsi- 
žvelgia į estetinę poveikio pusę. Vargu ar galima prileisti, kad Aristotelis išleidžia 
iš akių specifiškai meninį požiūrį. Tą reikia įsidėmėti ir išsiaiškinti pirmiausia. 
Aristotelis, prisilaikydamas antikinės kolokogatijos dėsnio (teorijos), neskyrė 
doros ir grožio. Tai dvi giminingos sritys ir tai [estetika], senovės graikų požiū- 
riu, įgauna etinį pobūdį. Kadangi pats Aristotelis neduoda tiesioginio atsakymo, 
reikia apsiriboti spėliojimais, kuriais ir remiamasi. Kadangi tragiškas veiksmas 
scenoje nėra realus veiksmas, o vyksta vaizduotės sukurtam plane, tai ir jos su- 
kurta baimė ir gailestis nuo tų veiksmų skiriasi, kai visa tai išauga pačioj realy- 
bėj. Emocijos skiriasi tuo, kad jos nesurištos su žiūrovo realiais įsitikinimais ir 
siekimais. Tai išauga iš humaniško jausmo. Baimė ir gailestis nėra tie jausmai, 
kurie apibūdina žmogaus nusiteikimą, bet riša ir su tam tikru objektu, o tas tra- 
gedijos objektas yra pats vertingas ir reikšmingas herojaus etosas ir likimas. Ir tie 
jausmai patys įgauna vertingumą ir reikšmingumą. 

Šį tragedijos vertingumą iškelia, padaro vertingu meninis siužeto apdir- 
bimas, meninė forma, kuri reikalinga tragiškojo veiksmo apdirbimui. Įsigy- 
vendamas į tragedijos veiksmą ir jo personažus, klausytojas lyg išplečia savo 
„aš“, įtraukia-įterpia kitų žmonių interesus, jų baimę ar nelaimę, siekimus ir 
tuo būdu paties žiūrovo vidaus gyvenimas turtėja, ypač kad veiksmas ir tiems 
žmonėms yra reikšmingas ir atskleidžia žmogaus gyvenimo reikšmingas gro- 
žybes. O toks savo vidaus gyvenimo amplitudės plėtojimas žiūrovuose jaučia- 
mas ir išgyvenamas kaip kažkas malonaus ir vertingo, nekalbant jau apie tai, 
kad dvasinio veiksmo įtempimas stiprina žiūrovo vidinio gyvenimo eigą ir tas 
sukelia malonumą. Mūsų dvasios aktingumas suteikia mogio. Tai yra kiekvie- 
no dvasinio veiksmo ypatybės, o tragedija — tai katarsis, kuris neatskiriamas 
nuo veiksmo akstingumo. 

Vidutinis žiūrovas pirmenybę duoda „laimingos pabaigos“ dramoms. Bet 
laimingas galas taip nepakeis žiūrovo kaip tragiškas ir neduos tokio katar- 
sio. Tragedijos veiksmo ypatingumo Aristotelis mums neaiškina. Tragedijos 
veiksmo poveikis yra baimės ir gailesčio emocijos perkėlimas į aukštesnį pla- 
ną, jų taurinimas arba sublimavimas, kuris vyksta estetiniam plane, nes yra 
surištas su tragedijos menine forma. Tokia katarsio reikšmė negali būti išvesta 
vien iš Aristotelio žodžių, bet tai neprieštarauja Aristotelio mintims ir išvysto 
bendras tendencijas, kurios glūdi Aristotelio tragedijos koncepcijoj. 


VII PASKAITA 1947.XI.5 


Yra iškilę du klausimai: 

1. Kodėl žmogus bendrai gėrisi meno veikalais? 

2. Kodėl tragedijos veiksmas mums gali būti malonus? [Kuo] vertingas 

žmogaus kančių vaizdavimas? 

Pažinimo akstinas visų pirma yra raktinis, kad žmogus galėtų orientuotis 
pasaulyje, kad galėtų skirti, kas naudinga ir kas ne. Pažinimas ar noras pažin- 
ti aplinkinį pasaulį nesibaigia ir yra benaudiškas noras, nes pasireiškia smal- 
sumo srity. Bet jei mes norime žmogaus pažinimą skirti nuo gyvulio, tai tas 
smalsumas bus kaip nors suprasti tai, ką žmogus yra padaręs ir pastebėjęs. 

Svarbu gauti ne tik daugiau įspūdžių, bet taip pat jausti ryšius, reikšmę, vertę 
ir paskirtį"! 

Supratimas gali būti dejopas: 

1. Teorinis (abstraktus), kai suvokiame bendrus dėsnius ir jų reikšmę. Tą 
žmogaus siekimą patenkina filosofija. 

2. Emocinis, jausminis, konkretus supratimas, kuris rodo žmogaus dva- 
sinio gyvenimo supratimą. Svarbu ir įsigyventi, įsijausti į kito žmo- 
gaus būseną, pabūti jo gyvenime. Aristotelis kaip tik ir supranta tą 
pažinimą, kuris leidžia mums gėrėtis meno veikalais. Tragedija mu- 
myse sukelia baimės ir gailesčio jausmus. Jei žiūrovą jaudina tragiškas 
veiksmas, tai jis tam jaučia užuojautą. Filantropas - toks žmogus, kuris 
myli kitus žmones, juos užjaučia. Jis sako, kad tragedija su baimės ir 
gailesčio jausmu mums duoda simpatetišką nuojautą, į kurią ir įeina 
baimės ir gailesčio jausmai, momentai. Aristotelis į žmogų žiūri kaip 
į visuomeninę būtybę, t. y. kad jis gyvena visuomenėj, o visuomenėj 
neįmanoma be jausminio ir emocinio ryšio tarp žmonių, ką mes dabar 
vadiname simpatija ir įsijautimu. 

Tragiškas reginys turtina ir išplečia mūsų vidinį gyvenimą, kas mums yra 
vertinga, nes mes gyvename ne vien asmeninį gyvenimą, o tas vidinio gyveni- 
mo papildymas yra ir estetinis reiškinys todėl, kad yra sąlygojamas meno vei- 
kalo konkrečiomis estetinėmis formomis, kas iškelia turinio reikšmingumą. 
Meno veikalo psichologinė reikšmė ta, kad mums atskleidžiama tai, ką mes 
esam matę, bet nesupratę tikros ir gilesnės reikšmės, prasmės. O tą aiškinti 
gali tik meninė forma. Tos emocijos ir jos formos yra intencionalūs jausmai, 
ne vien malonumo, bet yra nukreipti į tam tikrą objektą, kas jausmus padaro 
jausmingais ir vertingais. Kadangi tas planas, kur vyksta tragedijos reginys 
scenoje, nėra surištas su mūsų gyvenimu visai, tai ir simpatija yra benaudė, nes 
mes praktiškai nesuinteresuoti herojaus likimu. Šitie jausmai yra skaidresni, 
gyvesni ir kartu tauresni. Šia prasme ir galime kalbėti apie katarsį. Tas termi- 
nas išaugęs iš senovės pasaulėžiūros į mediciną ir religiją. 

Noras pasiaukoti yra surištas su žmogaus vertybių pažinimu ir suprati- 
mu. Žmogus ir yra linkęs pašvęsti gyvenimą tų vertybių įgyvendinimui, bet ar 


11 Sezemanas pažinimą aiškina fenomenologiškai kaip susiorientavimą aplinkoje ir esminių 
ryšių bei reikšmių pagavą, kuri gali būti plėtojama kaip abstraktus teorinis arba emociškai 
įsitraukiantis supratimas. 

tai reikšminga, ar vertingas toks aukojimasis, kuris Aristotelio neatskiriamas 
nuo to, ką jis vadina filantropija. Aristotelis teisingai pabrėžia, kad atsitiktinė 
katastrofa nėra tragiška, nes nėra įprasminta. Tragiškas reginys pasižymi tuo, 
kad jis yra prasmingas, kad herojaus kančios ir pražūtis yra įprasminta. Tie 
jausmai, kuriuos mumyse sukelia tragedija, yra mišrūs; tai nėra vien baimė ar 
gailestis. Estetinis poreikis yra įjausminamas ir neigiamai, nes be to nebūtų ir 
tragedijos. Aristotelis neduoda mums paties tragiškumo kaip atskiro fenome- 
no. Į klausimą, kokia yra tragiškojo veiksmo reikšmė, mums atsako neduoda. 
Tą išaiškinti galima tik nagrinėjant kančių ir kentėjimų reikšmę žmogaus gy- 
venime. Vis dėlto reikia pasakyti, jog Aristotelis suprato, kad žmogaus kančios 
gali būti mums vertingos ir rekšmingos kaip tik tada, kai kentėjimas įpras- 
mintas. 

Jis išsireiškia, kad tragiška peripetija turi būti nelaukta, netikėta, bet taip 
pat ir neatsitiktinė, ar pareinant nuo išorinių veiksnių. Čia turi būti ryšys tarp 
pirmiau einančių įvykių ir peripetijos, kurią įvykiai ruošia, ir ta katastrofa 
įvykdo tam tikrą prasmingą sumanymą. Tik jeigu tragiška peripetija yra ne- 
tikėta ir prasminga, tik tada ir padaro didelį įspūdį. Mums padaro įprasmintą 
įspūdį toks mitas, kur nupasakojama, kaip statula užmuša krisdama tos statu- 
los savininko žudiką. (Šie Kornelio, Lessingo, Hegelio mėginimai — tai mėgi- 
nimai įprasminti tragišką reginį.) 

Visi mėginimai interpretuoti Aristotelio katarsį yra mėginimas įprasminti 
tragedjos fenomeną. Tas suprantama, kad tragiškas reiškinys mus patenkina, 
kad čia triumfuoja teisingumo idėja. Herojaus mirtis pabrėžia idėjų tikrumą 
ir didumą. Herojaus reikšmė vertinga ir prasminga. Jo idėja, teigiamas kančių 
įvertinimas buvo senovės graikų pasaulėžiūrai svetima. Šios idėjos užuomaz- 
ga atsirado ir stoikų filosofijoje. Vėliau tai buvo krikščionybės idėja. Senovės 
graikai tragišką herojaus galą aiškina tuo, kad herojus peržengia jam skirtą 
ribą. Herojaus kaltė yra išdidybė, kad jis nori pasiekti tą, kas žmogui nepriei- 
nama, kas yra skirta tik dievams. 

Visus tragiškus veiksmus vargu ar galima suvesti į vieną formą, kad he- 
rojus žūsta tik dėl prasmingų tikslų (Antigonė, Ifigenija). Toks aiškinimas čia 
būtų dirbtinis ir negali nurodyti tragiškų veiksmų prasmės. Ši problema su- 
dėtingesnė. Tragedijos supratimas, kad kančios aukština, taurina žmogų, tai 
svetima antikinei tragedijai. (Edipas morališkai nesikeičia ir netaurėja dėl savo 
kentėjimų.) Senovės graikai jautė šitą problemą. „Kokia yra tragiško veiksmo 

reikšmė?“ Koncepcija, kad žmogus turi ir gali įgyvendinti aukščiausią tiks- 
lą - gėrį, buvo neprieinama. Kančios jiems turėjo neigiamą reikšmę. Žmogaus 
gyvenimas, kai žmogus sau stato aukštus tikslus, yra surištas su kentėjimu. 
(Platono mitas, kur jis aiškina, kad jam yra būdingas Erotas, o jis yra Pinijos 
vaikas. Jo motinai Pinijai trūksta tobulumo, kurio ji negali pasiekti.) Tuo pa- 
sireiškia žmogaus gyvenimo vidinė dialektika. Žmogus siekia tobulumo, bet 
jam tą sutrukdo įgimtos gamtos netobulumas. Visi siekimai surišti su kančio- 
mis. Būtų klaidinga manyti apie antikinę tragiškumo koncepciją, kad ji atitik- 
tų ir mūsų laikus, kad kentėjimai turi įprasminimo reikšmę. 


Kaip Aristotelis supranta formos ir 
medžiagos santykį poezijoje ir meno kūriniuose? 


Jei forma apsprendžia realizavimo turinį ir išsprendžia [neįsk.]. Meno kūrinys 
suformuoja ir tam tikrą juslinę medžiagą. Šios medžiagos ypatybės apsprendžia 
tų meno rūšių specifinius skirtumus. Realizuodama turinį, forma medžiagą 
apdirba tam tikru būdu (spalvos, linijos, tonai ir jų deriniai muzikoje ir t. t.), jei 
pats siužetas atrodo esąs visai abejingas tai medžiagai, į kurią jis įkūnijamas, 
tai realizuojanti siužeto forma susijusi su dorojamąja medžiaga per juslinius 
organus, kur jos pagaunamos (akustinė, regima). Šios regimos formos skulp- 
tūroj ir tapyboj yra skirtingos. Jų skirtumai pareina nuo dorojamosios medžia- 
gos. Kiekviena medžiaga turi prigimtinę lytį, kuri neabejinga meninei formai, 
nes medžiagoj guli tokios estetiškai reikšmingos savybės. Menininkas turi 
aktualinti tas estetines potencijas, kurios guli šioje medžiagoje (skulptorius, 
poetas ir t. t.). Be to, apdirbamosios medžiagos juslinė prigimtis pasižymi ir 
skirtingais diferencijavimo laipsniais. Poetui knieti sunaudoti kalbos ypatybes 
ir panaudoti jas savo meniniam kūriniui. Dailininkas tai įvykdo tik per įkū- 
nijimo procesą. Pats medžiagos apdirbimo procesas įgauna ypatingą reikšmę. 
Technika yra meno veikalo ir estetinės vertės esminis komponentas (dailėj ir 
muzikoj gaminimo priemonės turi reikšmės besirealizuojančiai meninei for- 
mai). 

Ir forma, ir medžiaga yra tik reliatyvios lygstamos priešybės ir meno 
kūrinyje jos susilieja. Formos ir medžiagos santykis yra problema, artima 
menininkui, ir jis kūrybos metu negali su ja apsilenkti. Ši problema buvo iš- 
kelta Lessingo jau XVIII amžiuje. Aristoteliui medžiagos ir formos santykio 

problema ir tos problemos santykis [su estetikos visuma] dar neiškilo. Jis savo 
poetikoj nagrinėja menininko kūrėjo požiūrį '*. Jis su šia problema nesusidūrė. 
Jam rūpi atskiri klausimai, kurie liečia kalbos reikšmę draminių ir epinių kū- 
rinių stiliui. Jis pažymi, kuo skiriasi poetinė nuo epinės kalbos. Meninis kalbos 
vertingumas pareina nuo dviejų sąlygų: 

1. Turi būti aiški. 

2. Negali būti banali. 

Aiškiausia yra ta kalba, kuri naudojasi įprastais žodžiais, bet ji yra nejį- 
spūdinga ir nežadina klausytojo dėmesio. Išskirtinė kalba yra ta, kuri vartoja 
neįprastus žodžius. Tai bus tokie išsireiškimai, kurie nukrypsta nuo bendrinės 
kalbos (tarmiškumas, metaforos ir t. t.). Aristotelis mano, kad reikia taip su- 
derinti, kad kalba, nenustodama savo aiškumo, nebūtų banali. Jei poetas vis- 
ką paimtų ir išreikštų nesuprantamais žodžiais, tai niekas jo nesuprastų. Tai 
reikia naudoti tinkamu būdu, nes atsiras priešingas įspūdis. Kalba bus tada 
juokinga. Tas reikalauja ir poeto gabumo, ir skonio. Tai liečia naudojimąsi me- 
taforomis - netiesiogine jų prasme, nes [reikia] surasti panašumą, kuris leistų 
naudoti žodį perkeltine prasme. Tą tepadarys tik lanksčios dvasios poetas. Vie- 
no žodžio pakeitimas eilėraštį visiškai pakeičia, sugadina jo menišką reikšmę. 
Kalbos dorosena yra esminis meninis elementas. Kalba, įeidama į meninę for- 
mą, apsprendžia ir turinį. 

Kalbos metras turi atitikti specifinį poetinio veikalo pobūdį. Herojiškas 
metras tinka epopėjai, nes pasižymi savo svoriu ir duoda naudotis naujadarais 
ir metaforomis. Tai būdinga epiniam stiliui. Jambas ir chorėjas yra dinamiški 
metrai. Jambas tinka draminiam veiksmui, o chorėjas - šokiui. Ritmo pakeiti- 
mas turi atitikti ir kalbos turinį, veiksmo tempą ir dinamiką. 


VIII PASKAITA 1947.XI.26 


Epas, kurio vaizdinė priemonė kalba, galima laisviau vaizduoti negu drama, 
kur veiksmas atgaminamas ir iškyla prieš žiūrovo akis. Drama turi laikytis ir 
veiksmo, ir realaus vystymo laiko. Negalima vienu laiku vaizduoti skirtingus 


12 Sezemanas estetines teorijas skirsto į tris grupes: nagrinėjančias menininko kūrėjo požiūrį, 
meno kūrinio suvokėjo požiūrį ir nagrinėjančias patį meno kūrinį ir jo tarpininkaujančią 
tarp kūrėjo ir suvokėjo strukūrą. 

veiksmus. Epas gali vaizduoti įvykius, kurie vyksta tuo pačiu laiku, vienas pas- 
kui kitą. Kalbinis menas kreipiasi į vaizduotę. Įvykiai, kurie vėliau įvyko, prieš 
tuos, kurie anksčiau įvyko. Tarp dramos ir pasakojamosios poezijos yra esmi- 
nis skirtumas. Ne kiekvieną veiksmą, kuris iškilmingas ir meniškai pavaizdus, 
galima scenoj atgaminti, nes scenoj gali duoti priešingą vaizdą. Tai labai svarbi 
pastaba, nes liečia dramos techniką ir kaip tik atsiliepia į turinį. Todėl, sek- 
dami tragišką vaidinimą, žiūrovai pastebi kiekvieną smulkmeną, kuri scenoj 
netinka. Poezijoj - visai kitaip, nes čia skaitytojas pats turi atgaminti vaizdą, 
todėl jis ir būna nepilnas, nes iškelia tik vieną kitą bruožą, kiti gi nepatenka į 
sąmonės centrą. Kiekvienas žodis turi bendrą vaizdą. Atgaminam tik vieną 
kitą ypatybę, o ne pilną vaizdą. Todėl kas tikrovėj negalima atkurti, gali būti 
nepastebėta ir tas nekenkia bendram įspūdžiui. 

Aristotelis pabrėžia, kad poezijoj stebimo dalyko sfera didesnė negu dra- 
moj. Stebuklingi dalykai - neįtikėtini ir neįprasti. Neišlavinto proto žmonėms 
tas neįtikėtinumas turi daugiau reikšmės. Tuo baigiam Aristotelio poetikos 
analizę. Čia beveik iškeltos visos problemos, bet negalima sakyti, kad visai iš- 
plėstos. Pvz., grožio sąryšis su menu. Poetikoj dar lieka daug neaiškumų. Ne- 
aišku net, kas yra tragiškumas. Gi meno santykis su tikrove, meno kultūrinė 
ir auklėjamoji sritis, formos ir turinio poreikis, formos ir dorojamosios me- 
džiagos iškelti nagrinėjimai ir vėlyvesnių laikų estetikų koncepcijos yra grin- 
džiamos Aristotelio Poetika. Aristotelio Poetika yra visos Europos poetikos 
pradžia ir užuomazga (Horacijus, Boileau“, Corneille, Lessingas). Idealistinėj 
estetikoj, Hegelio ir jo pasekėjų mintyse ir raštuose žymi Aristotelio įtaka ir 
tradicija. Ji neišnyko veikusi ir tada, kai Hegelio sistema turėjo užleisti vietą 
pozityvistinėms ir materialistinėms koncepcijoms. Tą ryšį tarp naujos ir senos 
estetikos su antikine tradicija panagrinėsime. 


Cernyševskis 


1854 metais viename žurnale pasirodė Černyševskio straipsnis, kuriame 
jis kritiškai įvertino Platono ir Aristotelio poetikas bei iškėlė jų reikšmę“. 
Kadangi ji veikia ir dabar, susipažinsime. [Černyševskis] Aristotelio Poetikos 


13 Nicolas Boileau (1636-1711) - prancūzų poetas ir kritikas, plėtojęs klasikinę estetiką. 


14 Lietuviškai yra išleisti Černyševskio estetiniai raštai. Černyševskis. (1953). Estetika. Vertė 
J. Galvydis. Vilnius: Valstybinė grožinės literatūros leidykla. 

vertimo pasirodymo proga pabrėžia, kad vertėjas (Oginskis) padarė vertingą 
indėlį į rusų literatūrą. 


Cernyševskio pasaulėžiūra 


Pradžioje Černyševskis buvo Gerceno ir Bielinskio įtakoj, nes ir šie buvo Hege- 
lio idealistinės pasaulėžiūros šalininkai, bet jais kaip konservatyviais nusi- 
vylė, nes negalėjo pritaikyti dialektinio metodo. Hegelis sakė, kad esamasis 
tarpas vainikuoja visą esmę. Susipažįsta su Feuerbacho filosofija „Krikščio- 
nybės esmė“. Pradžioj ir Eeuerbachas buvo idealistas, Hegelio šalininkas, o 
vėliau virto didžiuoju kritiku, nes manė, kad šis nesiskaito su mokslu, išeina 
iš nepamatuotų subpozicijų, kad iš jo išeina viskas. Bet faktai rodo, kad proto 
ir gamtos santykis atvirkštinis. Žmogaus protas nėra pradas, jis yra gamtos 
padaras. Tad iš gamtos ir aiškinama jo prigimtis. Išeities taškas - žmogaus san- 
tykiavimas su gamta. Tai yra kaip santykiauja pažįstąs subjektas su pažįstamu 
objektu. Žmogaus protas ir visas psichinis gyvenimas atskiriamas nuo gamtos, 
tai yra jis yra susijęs ir su mūsų juslingumu. Feuerbacho filosofija šalina tas 
priemones ir pripažįsta medžiaginį pasaulį visos būties pamatu, o iš antros 
pusės, pareinamybę nuo juslinės prigimties. Černyševskis pasisavino tą mate- 
rialistinę pasaulėžiūrą, nes pats nenagrinėja tų klausimų naujuoju požiūriu. 
Ir meninis juslinis poreikis turi būti stiprus, nes meną jaučiame juslėmis, ir 
estetika, kuri išsižada visų metafizinių požiūrių, turi būti sužmoginta ir iš jos 
turi būti pašalintos visos priemaišos. Černyševskis tą pašalint apsiima savo 
veikale „Meno estetiniai santykiai su tikrove . Tokios jo pažiūros - tai tik vie- 
nas momentas, nes, iš kitos pusės, jo pažiūras suformavo jo politinė veikla. Jis 
nebuvo vien teoretikas. Jo nuomone, poetinei santvarkai turi tarnauti ir moks- 
las, ir menas. Valdyti turi mokslas, nes jis galingas naujų laikų kultūros veiks- 
nys. Mokslas gali iškelti žmonių prietarus ir klaidingas pažiūras į tikrovę. Čia 
Černyševskis buvo tipingas švietėjas, kuris įsitikino, kad „visuomenės švieti- 
mas gali įvykdyti ir socialines reformas, ir socialinę revoliuciją“ (sako Plato- 
nas). Panašią reikšmę, sako, turi menui, literatūrai. Jei iš meno reikalaujama, 
kad jis parodytų savo praktinę, socialinę naudą gyvenime, o, antra vertus, jei 
žmogaus vaizduotė iškreipia, kuria visokius prietarus, tai siūlosi išvada, kad 
menas nėra reikalingas arba jo praktinė vertė labai maža, nes meninė kūryba 
remiasi vaizduotės veiklumu, suteikia tariamą realybę, bet neduoda kriterijų 

tom svajonėm vertinti. Visi tos pasaulėžiūros šulai pabrėžia, kad žmogaus 
vaizduotė iškreipia tikrovės vaizdą. Išvada padaryta Pisarevo. Jis sakė, kad ir 
Černyševskis pasistatė tikslą ne sukurti naują estetiką, bet ją sugriauti. Pats 
Pisarevas estetiką laikė [neįsk.|. Mokslu būtų galima laikyti, jeigu figūruotų 
kažkas objektyvaus ir nepriklausomo. Bet jei grožis yra tai, kas gražu ir pri- 
klauso nuo subjekto, tai kiekvienas žmogus turėtų savo estetiką, o tai būtų nejį- 
manoma. Čia Pisarevas klysta. Černyševskis griežtai atmeta tą pažiūrą. Apie 
estetikos nereikalingumą negali būti nė kalbos. Kas pripažįsta literatūros ir 
meno reikšmę, tai [neįsk.). 

Estetika kartu yra ir meno istorija bei teorija, kas duoda reikšmės toli- 
mesniam vystymuisi. Be teorijos neįmanoma ir objekto istorija. Tas nubrėžia 
skiriamąsias ribas. Tai teisinga ir svarbi mintis. Kiek kultūros reiškinys gali 
būti visapusiškai nušviestas, tiek jis nagrinėjamas istoriniu požiūriu. Cer- 
nyševskiui prisidėjo ir Lessingas, Schilleris, Goethe su savo straipsniais. Teo- 
rija be sisteminio tvarkymo neįmanoma, o sistematizavimas nekliudo mokslo 
sutvarkymui. Tai patvirtina, kad Aristotelio ir Platono estetinės mintys padarė 
sprendžiamą įtaką meno ir litertūros vystymuisi, nes jie ir iki šiol nenustojo 
savo reikšmės. Konkretūs ir aktualūs klausimai: kas didesnis rašytojas - Puš- 
kinas ar Gogolis. Tai gali būti išspręsta tik [remiantis] estetine koncepcija, 
kurią Aristotelis išdėstė savo poetikoje. Todėl, jo nuomone, antikinė estetika 
nenustojo savo aktualios reikšmės. Černyševskis mano, kad, išsiaiškinus meno 
reikšmę, galima atiduoti literatūrai klausimus teisingai išspręsti: kokia meno 
esmė? Černyševskis sako: „Menas idealizuoja žmones ir gamtą, tuo patenkina 
dvasios troškimą. Tas menininko pagamintas ir jo veikaluose įkūnytas idea- 
las, pasidaro prieinamas žmonėms. Menas veda žmogų už tikrovės ribų, kuria 
už tikrovę pranašesnę realybę.“ Černyševskis tą idealizavimo filosofiją laiko 
klaidinga. Disertacijoje įrodo tos koncepcijos nepakankamumą. Nurodo, kad 
Platonas ir Aristotelis laikėsi požiūrio, kad menas imituojąs tikrovę, ją atga- 
minąs įvairiais būdais. Žmogaus tas ne atitolina nuo tikrovės, o verčia atidžiau 
įsižiūrėti. Iš to meno apibrėžimo, kuris buvo nukreiptas prieš Platoną, padaro 
svarbią išvadą, ypač Plechanovas, nes ja remiasi aiškindamas meno reikšmę 
žmogaus gyvenimui, tuo kritikuodamas tų laikų meną“. Černyševskis pa- 
žymi, kad Platonas nebuvo svajotojas, romantikas, kuris veržėsi į gyvenimo 


15 Georgijus Plechanovas (1856-1918) - rusų filosofas marksistas, parašęs studiją apie 
Cernyševskio materialistinę estetiką. 

iliuzijas. Jis turi būti geras savo valstybės pilietis, kuris prisideda prie jos gero- 
vės. Meną ir mokslą vertina ne teoriniu ar artistiniu požiūriu, o visuomeniniu. 
Mokslas ir menas turi tarnauti žmogui. Tad Plechanovas meną turėjo įvertinti 
neigiamai, o Platonas - priešingai. Jo tikslas - vaizduoti gryną grožį. Publikai 
gėrėjimasis tuo grožiu yra tik pramogėlė, kuri prieinama didikams. Gal Plato- 
nas peikia meną? Ne. Tai klaidinga būtų taip žiūrėti į Plechanovo pasaulėžiūrą. 
Černyševskis aiškina, kad Schilleris meną laikė žaidimu. Černyševskis išdėsto 
priekaištus menui. Dvi rūšys - gamybinis ir imitatyvinis menas. Daiktų ga- 
myba - tikslinga veikla. 

Pirmoji rūšis —- amatai, žemdirbystė ir kita; tai vis gaminama kas nors 
gyvenimui. Imitatyvinis menas, priešingai, kuria tik realių daiktų kopijas, 
atvaizdus, kurie eina tik kaip pramoga. Imitatyvinis menas negali lygintis su 
gamybiniu menu, mokslu. Jį galima esą sugretinti su retorika, kulinarija arba 
kosmetika, kurių tikslas - sukelti malonius juslinius įspūdžius, nesirūpinant 
žmonių nauda. Černyševskis primena, kad panašias pažiūras į meną išreiškė 
ir Rousseau savo „Naujojoje Eloizoje“. Pedagogas Kompe sako, kad naudingiau 
yra suverpti svarą vilnos, nei parašyti tomą eilių. Kopija mažiau tobula negu 
originalas. Tapyboj atvaizdas - tik regimybė subjektyvinio įspūdžio, kuris gau- 
namas iš daikto paviršiaus, nes dailusis menas yra kilnesnis už gamybinį meną. 
Černyševskio nuomone, tie priekaištai, nors per greiti, bet savo esme teisingi, 
nes jeigu menas ir atgamina tikrovę, tai kokią reikšmę turi jis tikrovei, nes jo 
tikslas - ne pramogėlė, o reali nauda tiek atskiram žmogui, tiek ir visuomenei. 

Černyševskis manė, kad grožis mene gali pateisinti savo egzistenciją, jei jo 
tikslas bus ne pramoga, o reali nauda žmogui ir visuomenei. „Menas gali turėti 
tokią svarbią reikšmę, kad nepasiduotų minios geiduliams ir suprastų savo 
paskirtį.“ Bet kokia tikra meno paskirtis ir reikšmė? „Meno reikšmė negali 
būti pamatuota tuo, kad menui užtenka pačio savęs, kad tikslas yra jame 
pačiame.“ Šūkis „menas dėl meno“ pasenęs, sako Černyševskis. Jis tikęs tik 
tada, kai norėta meną pajungti egzistenciniams interesams ir garbėtroškai val- 
dančiųjų sluoksnių. O esamuoju laiku menui reikia rūpintis, kad sunaudotų 
savarankumą. Negalima esą, kad estetinis poveikis veikia žmogų teigiamai 

aukštindamas jo dvasią. Teisybė, kad gėrėjimasis meno kūriniais sukelia švie- 
sią nuotaiką, o gerai nusiteikęs žmogus yra nuoširdesnis už paniurusį. Tokiu 
pat būdu veikia žmogų ir kitos praktinės gyvenimo aplinkybės (pietūs, kam- 
barys, sveikata). Ir tų praktinių gyvenimo aplinkybių įtaka yra daug didesnė 
ir pastovesnė negu meno poveikis. Jeigu manoma, kad kilnūs dalykai ir jaus- 
mai mene gerina, taurina, paveikia klausytoją ar žiūrovą, tai, Černyševskio 
manymu, reikia elgtis atsargiai, nes didesnėj meno veikalų daly turinys negali 
taip paveikti. 

Poezijos (rimčiausio meno) turinys yra ne kas kita, kaip įsimylėjimas. To- 
kie žmogaus gyvenimo įvykiai, kurie neturi svarbios reikšmės ir kad tikros 
meilės nereikia painioti su įsimylėjimu. Menui rūpi sudominti, patraukti 
skaitytoją, o priemonės jam nesvarbu. Tačiau, sudomindamas publiką, bent 
vienas menas (poezija) atlieka didelį darbą, nors pati apie tai ir negalvoja. Poe- 
Zija pritaria ir padeda žmonių intelektualiniam lavinimui. Duoda visapusišką 
naudą. Černyševskis argumentuoja, kad vedamoji rolė mūsų laikais priklauso 
mokslui. Bet mokslo forma ir mokslinis žinių išreiškimo būdas masėms yra 
neprieinamas. Nesugebama patraukti ir sudominti. Mokslas reikalauja įtemp- 
to mąstymo. Mokslas žmones užkariaus atsižadėjęs abstrakčios formos. Moks- 
lo populiarizavimas tik iš dalies pasiekia šitą tikslą, o mokslo populiarizacijos 
uždavinį tiksliai sprendžia beletristika. Romano ar eilėraščio skaitymas teikia 
daug žinių, o forma mums palengvina tų žinių pasisavinimą. Valterio Sko- 
to istoriniai romanai supažindina su praeitimi, kultūra, gyvenimu. Bet, sako 
Černyševskis, kai autorius ir nekelia sau rimto tikslo ir rašo veikaliukus tik 
pramogėlei, jis lavina ir prusina skaitytoją. Tegu menas būna ir pramoga, bet 
skaitytojo akys atlieka ir svarbias funkcijas, platina mokslo nustatytas žinias, 
prisideda prie liaudies švietimo. 

Tad, Černyševskio įsitikinimu, poezija tik tuo ir gali būti pateisinama kaip 
pavaizdi švietimo priemonė, o tai eina dėl to, kad jungiama, kas malonu ir 
naudinga. „Toks požiūris“, — sako Plechanovas savo monografijoj apie Čer- 
nyševskį, yra tipinga švietėjo pažiūra, kur lemiamą vaidmenį skiria kultūros 
pažangai. Bet jei ir poezija reikalauja socialinio uždavinio, tada Gogolis stovi 
aukščiau už prieš jį rašiusius, nes jam rūpi ir forma, ir turinys. Jam rūpi išreikš- 
ti sąmoningas ir teisingas realaus gyvenimo nušvietimas ir įvertinimas. Čer- 
nyševskis todėl ir pabrėžia, kad nuo Gogolio laikų prasideda ir tos literatūros 
periodas, kur atsispindi visuomeninė sąmonė ir kai literatūroje tema pasidaro 

visuomeninis gyvenimas. Žodžiu, kai literatūra įsisąmonina savo literatūrinį 
pašaukimą. Prieš Gogolį literatūra turėjo tik paruošiamąją reikšmę, buvo tiks- 
las sukurti ir ištirti tobulą formą, o po to literatūra jau galėjo nusikreipti į savo 
svarbiausią uždavinį: tapo visuomenės savimonės išraiška. Tokį vaidmenį nuo 
Gogolio laikų literatūra vaidino rusų kultūriniame gyvenime. 

Černyševskis įsitikinęs, kad juo labiau paryškės savivoka, tuo būsima lite- 
ratūra praneš Gogolį, kaip tas savo pirmtakus. Tą įvertindamas Plechanovas 
nurodo, kad ta pažiūra negali būti pateisinta, nes kiekviena literatūrinė epo- 
cha atspindi visuomenę ir jos gyvenimą. (Neišskirtina net ir „menas menui'.) 
Pats faktas, kad tam tikroj epochoj įsigali menas menui, rodo, jog vedamoji 
visuomenės klasė, kuri apsprendžia literatūros skonį, yra abejinga socialiniam 
gyvenimui. 

Klaidinga manyti, kad Puškinui rūpi tik jo forma, o ne kartu ir turinys. 
Skirtumas tas, kad Puškino laikų literatūroj nerandame radikališko įvertini- 
mo visos radikališkos visuomeninės santvarkos. Plechanovas sako, kad „me- 
nas dėl meno toli gražu ne visada yra reakcinių visuomenės tendencijų apraiš- 
ka. Ta teorija menininkų tarpe randasi dėl to, kad poeto galvosena ir jausena 
žymiai peršoka to amžiaus pažiūras į meną ir kitas kultūros sritis ir toks me- 
nininkas amžininkuose neranda atbalsio; jo nesupranta. Tas verčia poetą nei- 
giamai žiūrėti į visuomenę ir kurti ne visuomenei, o tenkinant savo kūrybinius 
polinkius“. Tuo remdamasis Plechanovas rašo toliau, kad Černyševskis skirsto 
literatūrą į du tarpsnius: 1. Formos tobulinimą ir 2. Turinio. Tuo Černyševs- 
kis lyg nutraukia organinį ryšį tarp formos ir turinio. Apskritai yra taip, kad, 
kitėjant literatūros kūriniui ir jo tematikai, kitėja ir forma. Nauja kultūrinė 
epocha gali pasinaudoti buvusios epochos formaliniais laimėjimais; net pri- 
derinti formą prie turinio, neišvengiamai ją turi pakeisti. Meno istorijoje yra 
reiškinių, kad naujas kūrinys sprogdina seną formą. Tai parodo ir paties grožio 
supratimo kitimas skirtingose epochose. Formos kitimas susietas su kitokiu 
požiūriu į patį žmogų, į jo esmę ir vertingumą. Reik pasakyti, kad klausimas 
dėl grožio ir jo santykio su menu (ar meno apimtis platesnė už grožį) reikia 
atsiminti, apie kokį grožį kalbame. Kartais grožis suprantamas kaip meniškai 
vertinga forma, o antra, kai kalbama apie pačių objektų grožį. Tos grožio pras- 
mės ne visada sutampa. (Rembrandtas - menininkas tik formoj, o Rafaelis - ir 
siužete, fiziniame grožyje, harmonijoje.) Černyševskis nori lyg apibrėžti savo 
estetikoj meniško vaizdavimo siužetus tik gražiais siužetais, atseit yra tikrovės 

idealizavimas, nors ir nepamatuotas. Savo disertacijoje Černyševskis aiškiai 
skyrė formos grožį nuo vaizdinio objekto grožio: gražus veidas ir gražiai vaiz- 
dą nupiešti. Formos grožis jau kaip meninės formos tobulumas, atitikimas 
turiniui. Forma yra graži, jei ji pilnai įkūnija ar realizuoja menininko suma- 
nymą. Meninė forma yra būtinas ir esminis meno veikalo momentas, bet jis 
nurodo, kad toks formalaus grožio apibrėžimas tiks ne tik menui, bet ir kitai 
žmogaus veiklai, kuri vykdo tą sumanymą, jį realizuoja. Tad tenka pripažinti 
formos nenutraukiamą ryšį su turiniu, o jeigu yra taip, tai kaip menas gali 
tobulinti formą atskirai arba nepriklausomai nuo turinio. Toks neaiškumas 
pareina ir nuo to, kad Černyševskis reikalauja tik formos atitikimo turiniui, 
o nežiūri formos santykių su dorojamąja medžiaga. Ta problema Černyšev- 
skiui atrodė neesminė ir grynai techninio pobūdžio. Bet šalia to iškyla ir antras 
klausimas. Savo disertacijoj jis pabrėžia, kad meno objektas nesiriboja tik gro- 
žiu, o aprėpia viską, kas žmogui yra įdomu. 

Tai ir estetika yra meno ir jo principų mokslas. Meno kūrybos akstinas 
esąs ne tik grožio troškimas, bet meninėj kūryboj dalyvauja visi sugebėjimai, o 
kadangi žmogaus gyvenime ieškojimas tiesos, meilės yra daug stipresnis negu 
grožio troškimas, tai ir menas ne tik vien grožio idėjas išreiškia. Jis apspren- 
džiamas visad tų svarbiausiųjų žmogaus veiksnių. Kad žmogus ieško tiesos, 
meilės, doros. Dėl to menas ir turėjo tarnauti siekimams, kurie liečia žmogaus 
moralinį ir visuomeninį siekimą. Visada, kai grožio troškimas nuo gyvenimo 
nutrūksta, tai ir menininko riba negali sukurti to, kas būtų vertinga ir esteti- 
niu požiūriu. Ta mintis, kurią išreiškė disertacijoj ne vieną kartą, nesiderina 
su turinio ir formos griežtu priešpastatymu. Tada negalima įsivaizduoti, kad 
menas galėtų pasirinkti tarp dviejų atskirų dalykų: tarp grožio ir kurio kito 
reikšmingo žmogui būtinumo. Ir jeigu mes įsisąmoninsime, kas yra grožis, tai 
pamatysime, kad nėra tokių objektų, kurie yra gražūs, bet neturėtų reikšmės 
žmogaus praktiniam gyvenimui, visuomenei ar gamtai (muzika, skulptūra). 

Tad pats grožis nėra savarankus, atskiras objektas, bet tokia determinacija, 
kuri pasireiškia formoj. Grožis pasireiškia, kai vaizduojame realius objektus; 
jei menas vaizduoja gyvenimą, tai savo sumanymą gali įvykdyti įkūnydamas 
grožio pagalba gražų dalyką - grožį. Tas nereiškia, kad pats objektas turi būti 
gražus, bet kad vaizdavimo būdas - meniškas, estetiškas. Jei menininkas pie- 
šia tik gražius žmones, tai gali būti idealizacijos priekaištas. Tokiu būdu mes 
matome, kad Černyševskio pažiūrose susikerta dvi tendencijos: 

1. Jis pabrėžia meninės formos ir turinio būtiną ryšį (tobula išraiška). 

2. Bet jam pirmiau knieti meninio veikalo turinys: socialinė, mokslinė 

reikšmė. 

Tad ir formą įvertina veikalo turinio požiūriu. Poezijoj pati kalba turi savo 
struktūroj galimybes, kurias poetas gali sunaudoti, nors nėra surišta su tuo 
objektu, kurį vaizduoja. 

Šitam estetiniam momentui Černyševskis neskyrė esminės reikšmės. Jis 
arba tapatina tą momentą su techniniu mokėjimu, arba į jį žiūri kaip į medžia- 
gos apdirbimo būdą, kuris nereikalingas pačiam veikalui, o tik jo išoriniam 
efektingumui pakelti. Tai dirbtinis nenatūralumas, prašmatnumas. Žodžio 
„gražu“ reikšmei aiškinti Černyševskis naudojasi net trimis būdais, pvz., „šitas 
sodas yra gražus“. 

1. Tame sode viskas žalia, žydi, apsireiškia gyvybė. Tad estetinė reikšmė 

bus gyvybės apsireiškimas. 

2. Kadjis duoda gerų pajamų; praktinė reikšmė. 

3. Gražus: dailiai apkarpytas, apvalytas, aptvertas. Tai įmantraus žmo- 

gaus skonis. Toks objekto išdailinimas neturi reikšmės. 

Charakteringa Černyševskio pažiūra į muziką: pirmykštė muzikos for- 
ma - dainavimas, o jis atsiranda ne iš grožio; tai natūralus žmogaus reiški- 
masis; džiaugtis ir liūdėti yra jausmai. Bet, pagal Černyševskį, žmogui, kuris 
nori išreikšti savo jausmus, vargu ar gali rūpėti dainavimo forma, nes forma ir 
jausmas esą priešybės. Forma reikalauja tam tikro apdirbimo, mankštinimo. 
Kur forma tobula, ten negali būti betarpiško jausmų išsiliejimo. Dainavimas, 
kaip ir kiekvienas mokėjimas, reikalingas įgudimo. Balsas turi būti išlavin- 
tas, kad taptų paklusniu valiai. Tik tada dainavimas pasidaro mums, kaip ir 
kiekvienas amatas, jei jo forma yra jau išdirbta. Iš to suprantama, kaip žiūrėjo 
Černyševskis į instrumentinę muziką, kuri, jo nuomone, yra tik lydėti balsą; 
pagalbinė rolė. Ir nors instrumentinė muzika pasiekė savarankiškumą, tačiau, 
kaip parodo ir opera, instrumentinės muzikos priklausomumas nuo dainavi- 
mo ir galų gale kreipiamas dėmesys ne tik į atlikimą, bet ir į turinį. Medžiagos 
išdailinimas, anot Černyševskio, tai tik technika, kas neapsprendžia meniš- 
kumo ir, jo nuomone, ta meno linkmė neišvengiamai kenkia turiniui; neskyrė 
turiniui tos reikšmės, kuri jam priklauso. Černyševskis išleidžia iš akių, kad 
meninė technika praplečia turinio vaizdavimo galimybes: tiek architektūroj, 
tapyboj, tiek muzikoj. 

X PASKAITA 1947.XII.10 


Černyševskis, kaip pažymi Plechanovas, linksta į tam tikrą praktinį raciona- 
lizmą įvertindamas meną ir yra artimas XVIII amžiaus švietėjams, nors ir yra 
pas jį praktinė linkmė. Kaip meną galima pritaikyti visuomenės ir liaudies 
auklėjimui. Kartais per daug griežtai skiria formą ir turinį. Analizės ir [neįsk.) 
rezultatui skiria ir tam tikrą realią reikšmę. [Tai] gali būti poezija, kur bus tik 
forma arba atvirkščiai. Tas racionalizmas reiškėsi ir tuo, kad rūpėjo, koks turi 
būti menas, kad atliktų visuomeninę funkciją. Dar mažiau kreipė dėmesio, 
koks yra menas, žiūrint į jo istorinę raidą. Pagal marksizmą iš istorinės anali- 
zės galima suprasti ir reikiamą reikšmę. Hegelis aiškina meną analizuodamas 
jo istorinę raidą ir yra artimesnis marksizmui už Černyševskį. Černyševskis 
ir į meno poveikį žiūrovui žiūri, ar klausytojas supranta kaip poveikį protui. 
Jis kreipia dėmesį į poeziją kaip į įtaką, veikiančią protą. Ji kreipiasi į protą 
lygiai kaip mokslas su žinojimo galybe, tad poezija gali stipriausiai paveikti 
žmogaus galvoseną. Tas reiškiasi ir pastabose apie Aristotelį. Jis pabrėžė, kad 
Aristotelis skyrė menui didelį vaidmenį žmogaus gyvenime. Aristotelis meną 
siejąs su žmogaus smalsumu, o tas, pasak Aristotelio, yra didžiausias žmogaus 
dvasios siekimas. Tas matosi ir iš to, kad Aristotelis labiau vertina teoriją. Kai 
dėl Aristotelio meno kilmės, Černyševskis pažymi, kad meno negalima ver- 
tinti iš polinkių ir pažinimo, nes menui svarbu per imitavimą ką nors sukurti. 
O menas yra gėrėjimasis žmogaus kūrybiniu pajėgumu. 

Černyševskis pritaria Aristotelio nuomonei, kai iškelia poezijos glaudų 
ryšį su filosofija. Poezija vaizduoja žmogaus gyvenimą apibendrinančius po- 
žymius, ne smulkmenas ar atsitiktinius; tai, kas gamtoj esminga. Tas bendras 
požymis, kad ir kiekviename vaizde, yra kas nors bendra žmogaus gyvenimui 
ir jo paskirčiai apskritai, kas gyvenimą daro vertingu, tas poeziją ir riša su filo- 
sofija. Poezija ir filosofija skiriasi tik išreiškimo būdu ir galvojimu. 

1. Filosofija galvoja abstrakčiomis sąvokomis. 

2. Poezija - konkrečiais vaizdais. 

Kas yra būdinga poezijai? Černyševskis iš karto pasako, parodo, kad klai- 
dingas priekaištas imitacijos teorijai dėl kopijavimo ir noras išmesti bet kokį 
idealizavimą. Tas priekaištas yra klaidingas, nes bendra pažiūra reikalauja, 

kad iš meno veikalo būtų išmestos visos smulkmenos. Tai ir yra vienintelis 
leistinas ir būtinas idealizavimo būdas. Idealizavimas, kuris be reikalo ir ide- 
alina daiktus ir charakterius, baigiasi [neįsk.] ir falšingu dramatizavimu. Čia 
Černyševskis nukrypsta nuo Aristotelio arba saviškai interpretuoja, nes jo 
idealizavimas mene siaurinamas, kas ne visai derinasi su auklėjimu, reikia- 
mu menui ir ypač poezijai. Černyševskis nurodo, kad Aristotelio teorija buvo 
iškraipyta ne vien dėl to, kad imitacija yra kopijavimas, bet kad buvo imituo- 
jama ir kopijuojama gamta. 

Aristotelio poetikoj nerasi nė vieno žodžio apie gamtą kaip poezijos siu- 
žetą. Tai esąs Aristotelio ir Platono didelis nuopelnas, kad esminiu siužetu 
laikė ne gamtą, o žmogaus gyvatą. Aristotelis sutinka su Lessingu, kurį Čer- 
nyševskis vertino. Bet tos gilios Aristotelio minties negalėjo suprasti vėlesnieji 
Aristotelio pasekėjai: prancūzų klasicizmas ir aprašomoji poezija. Gamta, kaip 
meno siužetas, įgauna vedamąją reikšmę tiktai peizažų tapyboj ir tik tapytojai 
išreiškė, kad menas turi sekti gamtą. Černyševskis primena vieną anekdotą, 
kurį mini Plinijus, kad graikų skulptorius Lisipas jaunystėj paklausė tapytoją 
Eupompų, kurį menininką reikia sekti. Eupompus atsakęs, kad reik sekti gam- 
tos pavyzdžiu“. Tas nereiškia, kad gamtos vietovės būtų apdainuotos, kaip kad 
apdainavo anglai. 

Plechanovas pažymi, kad Černyševskis klysta. Bouleau savo poetikoj 
(„Lars poetic') aiškina gamtos imitavimą ta prasme, kad poetas gali sukurti 
gyvus ir įspūdingus žmonių vaizdus tiek, kiek jis sugeba. Klasikinė prancū- 
zų poezija nepriskiria ypatingos reikšmės laukinei gamtai, kiek ji nesurišta su 
žmogumi ir jo nepakeista. Prancūzų klasicizmo pirmoji tema - žmogus; jo 
prigimtis ir prigimties esmė — protas. Šūkis „Žmogus turi sekti gamtą“ pirmą 
kartą buvo paskelbtas senovės stoicizmo ir net Platonas jau davė užuomaz- 
gą, o paskui tą plėtė ir kartojo viduramžių literatūrinės srovės. Bet kiekvienas 
sąjūdis tą šūkį supranta savotiškai. Tik sentimentalistų įtakoj atsiranda susi- 
domėjimas laukine gamta ir peizažu. Tada ir poezijoj įsigalėjo aprašymai, ku- 
rie norėjo lenktyniauti su tapyba, prisilaikant senovės principų, „kaip tapyba, 
taip ir poezija turi vaizduoti“. Reik pažymėti ir kitą problemos aspektą, kad 


16 Plinijus „Gamtos istorijoje“ xxxiv, 61 mini Lisipą ir Eupompų. Anot Plinijaus (jis remiasi 
III a. prieš Kr. istoriku Duridu), Lisipas (garsus IV a. prieš Kr. graikų skulptorius) nebuvo 
kieno nors mokinys, bet sekė Eupompaus (IV a. prieš Kr. tapytojas) ištara - šis, paklaustas, 
kuriuo iš pirmtakų jis sekęs, atsakė, kad reikia sekti (imitanda, „mėgdžioti“) pačia 
prigimtimi, ne kokiu nors dailininku - naturam ipsam imitandam, non artificem. 

susidomėjimas laukine gamta radosi ir dėl to, kad pasikeitė pažiūra į patį žmo- 
gų. Černyševskis nekreipia ypatingo dėmesio į istorines aplinkybes. Gamtos 
atžvilgiu, poezija numato, kad susidomėjimas laukine gamta gali būti neleis- 
tinas. Tas susidomėjimas laukine gamta turi būti istoriškai įvertintas, kaip to 
[neįsk.] ir meno tematikos išplėtimas. Tas nurodo, kad Černyševskis nejautrus 
gamtos grožiui. Toks gyvenimas, koks turi būti normalus ir niekuo nekliu- 
domas, ir yra bendra žmogui ir gamtai; suriša abu. Tad menas gali pasirinkti 
tema ir pačią gamtą. Bet gamta vis dėlto pirmiau sudaro rėmus, kur vyksta 
reikšmingi žmogaus gyvenimo įvykiai, o istoriškai žiūrint, teigiamas gamtos 
įvertinimas galėjo susiformuoti iš poetinių sentimentalizmo ir romantizmo 
tendencijų. Černyševskis iškelia klausimą: jei Aristotelio ir Platono pažiūros 
į meną buvo realistiškos, kodėl Platonui priskiriama idealistinė pažiūra? Čer- 
nyševskio nuomone, tai pareina nuo to, kad tikras platonizmas sumaišomas 
su jo interpretavimu - neoplatonikais. Bet mistiką apvelkant moksline forma 
pasiekta to, kad filosofinės sąvokos buvo paremtos svajonėmis ir fantazijo- 
mis. Tokios mintys pas Platoną buvo ir apie meną. Jis davė idealų pagrindą. 
Be abejo, teisinga, kad ir viduramžių, ir renesanso laikų platonizmas buvo su- 
prantamas, kaip to neaiškino platonikai. Černyševskis iškelia kitą platonizmo 
tendenciją, kuri filosofiją rišo su gyvenimo problematika. Galvoj turima ideali 
valstybė. Černyševskis paliečia dar kelis specialius klausimus, kuriuos Aristo- 
telis nagrinėja savo poetikoj. Černyševskis sako, kad ne viskas galioja iš Aris- 
totelio mūsų laikams, nes tas daugiau tinka senovės graikų poetinei kūrybai 
apibūdinti. Nepasenusi tik draminė teorija. Kiek smulkiau Černyševskis apsi- 
stojo prie tragedijos ir ją įvertino kritiškai. Černyševskio manymu, Aristotelio 
pažiūra į tragiškumą yra reikšmingesnė už vėlyvesnės poetikos. Užuomazgos 
ir atomazgos būtinumas parodo, kad yra lemtis, kuri suprantama kaip išorinė 
antgamtiška jėga, kuri valdo likimą, ir žmogaus valia yra logiška, o žmogus 
savo pasipriešinimu parodo, kas yra jam skirta, o skirta - pražūtis. Lemties 
problema kilo iš mitologinės pasaulėžiūros, kuri įasmenina gamtos jėgas ir pri- 
skiria palankų ar nepalankų nusistatymą žmogaus atžvilgiu. Tas prieštarauja 
mokslui ir kartu estetikai, nors Aristoteliui, sako Černyševskis, lemties idėja 
buvo artimesnė negu mums. Faktas, kad tragedijos herojai miršta. Aristote- 
lis motyvuoja tuo, kad tragedijos tikslas - sukelt baimės ir gailesčio jausmus, 
nes priešingai išdildytų tą emocinį veikimą žiūrovų širdyse. Jei tragedijos pra- 
džioj herojus laimingas, tai, sako Aristotelis, kad kontrastai mus labiau veikia 

negu vienodumas. Aristotelis esą gerai padaręs, neišmetęs lemties momento 
iš tragiškumo savokos, nes, pašalinus iš tragedijos lemties momentą, atkrinta 
ir kiti tragiškumo elementai; herojaus žuvimas esąs neišvengiamas, kad he- 
rojaus teigiamos savybės surištos su silpnybėmis, kas ir veda į pražūtį. Iš to 
išplaukusi ir tragiška kaltė, o herojaus žuvimas - tai bausmė už nusikaltimą; 
pamintos idėjos atstatymas. Jei Černyševskis atmeta visa tai, kas būdinga tra- 
giškam veiksmui, tai kaip jis pats apibrėžia tragiškumą. Savo disertacijoj sako, 
kad nėra jokio būtino ryšio tarp herojaus ir jo žuvimo, nes tą nulemia išorinės 
aplinkybės. Nors ne visos įžymybės žūsta. (Istorija.) Buvo ir daug didvyrių, 
kuriems sekėsi gyventi. Klaidinga nuomonė, kad visi herojai esą atsakingi už 
savo likimą. Bausmė gali būti ne tik fizinė, bet ir moralinė. Tad žmogaus tra- 
giškumas, pagal Černyševskį, glūdi jo kentėjimuose, o to užtenka, kad būtų 
bausmė ir pasigailėjimas. Ar tų kentėjimų priežastis yra būtina, ar atsitiktinė, 
jau nesudarys skirtumo žiūrovuose. (Kančia ir mirtis - vienodai baisios!) 

Tik poetai-dramaturgai laiko būtinu išmesti atomazgą ir užuomazgą, 
nors taip nėra. Daugumoj Shakespeareo tragedijų, net vertingesnių, galima 
su įtempimu tik rasti ryšį tarp užuomazgos ir atomazgos. Reik pastebėti, kad 
tokios tragedijos žymės išdildė specifines žymes ir gal net negalima suderinti 
su Aristotelio pažiūra. Černyševskis įsisavina blankią ir netikusią tragišku- 
mo termino reikšmę. Žmogus mirė - nelaimės nelaukė - tragiška. Vargu toks 
tragedijos supratimas menui ir estetikai priimtinas. Tas turėtų didesnę pras- 
mę, kad žmogaus likimas apskritai tragiškas, tačiau tokia koncepcija jam, kaip 
švietėjui ir optimistui, yra svetima, nes jis tiki į būtiną progresą ir kad visos 
blogybės gali būti radikaliai pašalintos. 

Kodėl tragiškas reiškinys sukelia teigiamą estetinį įspūdį? Gal patraukia 
savo [neįsk.]? Tas nesutinka su Černyševskio bendra galvosena. Iš karto Čer- 
nyševskis išleidžia iš akių, kad kančios ir mirtis yra žmogaus pakeliamos ir 
priimtinos, kiek jas žmogus gali apimti ir suprasti jų teigiamą vertę. Jau mito- 
loginėj tragiškumo koncepcijoj reiškiasi įvairūs metafiziniai mėginimai įpras- 
minti žmogaus pagrindines neigiamybes. Tą įprasminimo problemą sprendžia 
ir Aristotelis su savo katarsio sistema. Černyševskis visai apsilenkia su tuo, 
kaip tas tragiškumas turi būti įprasmintas. Tas mūsų ir nepatenkina. Be to, 
jo tragiškumo koncepcijoj glūdi ir kitas netikslumas: jis neigia tragiškos ato- 
mazgos būtinybę. Pasidaro nesuprantama logiška draminio veiksmo vienybė. 
Veiksmo vienybė nesiremia vien tuo, kad visi vaizduojami įvykiai liečia tą pačią 

asmenybę. Tas pareina, kad herojus savo visu elgesiu pasireiškia kaip vieninga 
asmenybė. Tai reiškia, kad viso veiksmo atomazga yra surišta vidinio psicho- 
loginio ryšio. Ir atskirų žmonių interesai, intelektinis lygis yra sąlygojamas tos 
visuomenės ar klasės, kuriai priklauso individas, ir epochos, kurioj gyvena. Tas 
ryšys veikia net tais atvejais, kai herojus nuplaukia prieš srovę, prieš ekonomi- 
nę santvarką. Tas pareina nuo tų reikalavimų, kurie iškyla esamoj santvarkoj. 
(Hegelis apie Sokrato mirtį.) Hegelis suprato istorijos procesų vidinę dialektiką, 
o Černyševskis Feuerbacho įtakoj to dar visai neišsiaiškino, nors galvosena ir 
krypo ta kryptimi. Teigdamas savo individualumo laisvę ir savarankumą, pats 
padeda toms aplinkybėms susidėti, kurios veda į tragišką galą. 


XI PASKAITA 1947.XII.17 


Panašių trūkumų randame ir Černyševskio pažiūrose į kilnumą. Jis stengiasi 
atpalaiduoti nuo metafizinio priemaišio ir nori atskirti nuo absoliutinės idė- 
jos, kuri, idealistiniu požiūriu, įeina kaip esminis elementas. Černyševskis 
norėjo nustatyti ir kilnumo objektyvumą. Kilnus esąs pats estetinis žiūros 
objektas. Mūsų protas gali suvokti begalybės idėją ir tuo yra pranašesnis už 
vaizduotę, nes juslinė vaizduotė apsiriboja. Mes tą jaučiame, kad vaizduotė 
negali sekti proto pavyzdžio, tai tuoj pat iškyla ir proto galingumas ir iš to 
atsiranda šitas kilnumo jausmas. Pats objektas, taip sakant, yra tik proto 
[neįsk.] tam jausmui atsirasti. Černyševskis pabrėžia, kad vis dėlto analizuo- 
dami kilnumo įspūdį mes randame, kad kilnumas yra pats objektas, o ne 
jausmai, kurie kyla mūsų sąmonėj. Černyševskis pažymi, kad ir tie objektai 
nėra neriboti. Aistra irgi dažnai mumyse sukelia kilnumo įspūdį, bet negali 
būti ilga, nes ji žmogui nusibosta. Černyševskiui svarbu, kad tas objektas, 
kuris padaro kilnumo įspūdį, turi pranešti savimi žmogų ar tuos objektus, su 
kuriais mes tą norime palyginti. Tad dar yra terminas ne kilnus, bet didingas. 
Vadinasi, estetinio pakilimo faktai nenurodo ryšio tarp kilnumo ir begaly- 
bės idėjos. Tas teisinga, bet, apibendrinant kilnumą, reik žiūrėti ir subjekty- 
vinio momento, kaip menas vaizduojasi kilnumą, kai jis rišasi su begalybės 
idėja. Ir turint galvoj tokius pavyzdžius, tas apibrėžimas nepakankamas, nes 
čia reik turėti galvoj, kad tokiais atvejais tas objektas, kuris padaro kilnumo 
įspūdį, nesutampa su kilnumo tobula prasme, o tik atstovauja kilnumo idėjai 

kaip simbolis, kuris nerealizuoja kilnumo, bet turi tendenciją jį realizuoti, 
nes tai, kas neapibrėžta, tiesiog jusliškai neįsivaizduojama. Tas objektas mūsų 
vaizduotei pasidaro prieinamas netiesioginiu būdu. Čia tarpininkauja toks 
vaizdas, kuris mus stebina, aprėpia mūsų juslingumo akiratį, bet ir siejasi su 
mintimi, kad kilnumui pasiekti reikia išeiti už vaizduotės galimumų ribų. 
Šia prasme vaizdas - tik simbolis. Poezijoj tam įspūdžiui pasiekti vartojamos 
metaforos, palyginimai. Simbolis naikina vaizdo daiktinę formą. Černyševs- 
kis pažymi to apibrėžimo dviprasmiškumą, nes pagal idealistinę estetiką, 
bjaurumas kyla dėl to, kad forma neatitinka idėjai. Vadinasi, bjauru, negražu, 
kur nėra formos, sandaros ir idėjų. Vadinasi, bjaurumas yra kilnumo ir grožio 
priešingumas. Truko pripažinti, kad kilnumas yra ne grožio, o savotiško bjau- 
rumo rūšis. Bet priešybės gali būti skirtingos pagal tą požiūrį. Formos ir mato 
neigimas turi kitą reikšmę. Kilnume ir slypi dialektika. Nors juslinė forma 
ir sprogdina, tačiau ji išsilaiko tame naikinime. Ta forma įgauna simbolinę, 
netiesioginę reikšmę. Čia skirtumas: kur yra bjaurumo estetinė prasmė, ten 
ir pati forma yra panaikinta, o kilnume juk ta forma išlieka. Aišku, kad tą 
simbolinę reikšmę vaizdas įgauna tik subjekto akyse, ir tada kilnumui bus 
būdingas subjektyvumo momentas. 

Černyševskis pripažįsta, kad menininkas (poetas) neapsiriboja tikrovės 
atvaizdavimu ir jos aiškinimu, o ta reikšmė gali būti ir simboliška. Tą pastabą 
galima [taikyti] aiškinant tragiškumą. Vertindamas Aristotelį, Černyševskis 
baigė: „Nežiūrint kai kurių minčių vienašališkumo ir gal net jo galvosenoj 
vyravusio formalistinio momento ir gryno grožio nustelbimo, Aristotelio po- 
etika tebeturi aktualios reikšmės ir mūsų laikų estetiniams tyrinėjimams.“ 
Eormalizmas, jo nuomone, reiškėsi tuo, kad skyrė daug svarbos tiems faktams, 
kurie sutinka su jo sisteminėmis pažiūromis. Černyševskis aiškina tai tokiu 
požiūriu, kad Aristotelis nepameta tos minties ir komiškai visad, o tragiškai 
rečiau duoda pavadinimus pirmaujančių ypatybių. Pvz., Moliere'o „Šykštuo- 
lis“. Tai irgi reikšmingas faktas ir negalima sakyt, kad tai tik formalizmas. Dėl 
to formalizmo, Černyševskio manymu, Aristotelis nemokėjo įvertinti kome- 
dijos reikšmingumo ir laikė ją menkesne dramos rūšimi: komiškas objektas 
visad yra tas, kur netobula forma, tad ir ta pasaulėžiūra negalėjo teigiamai 
žiūrėti į komiškumą. Kadangi Černyševskis paliečia tik kai kuriuos Aristo- 
telio klausimus, tai, norint susidaryti pilną vaizdą, ypač [apie] Černyševskio 
estetines pažiūras, reik įtraukti ir jo disertaciją: 

„Meno veikalo santykis su tikrove“ 

1. Kaip Černyševskis apibrėžia grožį? 2. Kaip jis tiksliai apibūdina meno 
santykį su tikrove? 3. Kokio tiesioginio tikslo siekia menas, atvaizduodamas 
tikrovę? Černyševskis pripažįsta, kad menas dažniausiai pasiekia tą rezulta- 
tą visai tuo tikslu nesirūpindamas. Grožio problemos analizėj Černyševskis 
kritikuoja: 1. Grožis esąs pilnas ir tobulas idėjos apsireiškimas konkrečiame 
objekto vaizde, tad platoniška idėja nustato daikto esmę, o objektas tik neto- 
bulai realizuoja. 2. Grožis esąs idėjos ir vaizdo visiška ir tobula vienybė. Tie du 
apibrėžimai nesutampa vienas su kitu ir nenurodo grožio specifikos. Pirmas 
platus ir siauras, nes tobulos gimininės idėjos atstovas ne visada bus gražus. 
Tobulumas tada sutaps su negražumu. Černyševskis nurodo pavyzdžių: kur- 
mis - šlykštus, šliužai bjaurūs, nors pilnai ir tobulai gali realizuoti giminines 
idėjas. Gali būti įvairių grožio tipų. Tobulumo idėjos negalima išaiškinti. Gro- 
žio specifinė, prigimtinė [savybė] - gražu ir tobula, bet ne atvirkščiai. Antrasis 
apibrėžimas taip pat nepakankamas ir neišsamus, nors iškelia grožio žymę. Tas 
apibrėžimas nurodo ir tai, kad kūrėjo sumanymas bus gražus, kai pilnai išreikš 
visus sumanytus kėslus. Čia kalbama apie meno kūrinio grožį. Ne gamtos. Iš to 
galima matyti, kad idealistinė estetika pirmoj eilėj žiūri į meninį grožį. Tačiau 
ir taikant tai tik menui, jis pasirodys vis dėlto per platus, nes formos sumany- 
mas reikalauja ir kiekvieno gaminamo daikto pilno realizavimo. Padargas ar 
praktinis prietaisas, žodžiu, kiekvienas daiktas turi atitikti savo paskirtį ir šia 
prasme forma ir idėja turi atitikti. Černyševskis siūlo grožio aptarimą: „Gra- 
žu viskas, kas gyva, kas primena mūsų gyvybę, ir nurodo, duoda supratimą, 
kokia ji turi būti. Tai platus supratimas. Visos įvairiausios grožio apraiškos, o 
šalia to tas apibrėžimas pasisako prieš bejausmį, negyvą grožį. Toks pat yra ir 
mūsų jausminis nusistatymas gyvybės atžvilgiu. Iš to Černyševskis ir spren- 
džia, kad grožio esmė yra gyvybingume. Duoda konkrečius pavyzdžius: kas 
sveika ir gražu, tas ir mums yra gražu ir priešingai. Gyvybė yra esminis grožio 
momentas ir tai atžymėjo net idealistiniai estetai. Bet vargu ar galima tapatinti 
grožį ir gyvybę ir kad gyvybė būtinai yra susijusi su gražaus kūno proporcijo- 
mis, nes grožis ir toks biologinis tikslingumas yra skirtingi dalykai. 

Kaip grožio apibrėžimas derinasi su kitais Černyševskio pasisakymais? 
Graži yra ta būtybė, kurioj randame gyvybę, kuri ir turi, mūsų supratimu, 
būti. Ir iš to pavyzdžio Černyševskis nurodo, kad jis turi galvoj sveiką, norma- 
lią gyvybę. Bet sveika ir normali gyvybė yra suprantama biologiškai, o kaip 

socialinis individas ir visuomenės narys tai bus sunkiau apibūdinamas [kas 
yra] normalus ir natūralus gyvis. Černyševskis nurodo, kad grožio kriterijus 
nėra visad vienodas. Skirtingose visuomeninėse klasėse jis yra skirtingas. Tą 
skirtumą jis pavaizduoja: liaudies ir buržua estetiniai skoniai. Palyginkime 
liaudies pažiūras apie moterį iš nedirbančiųjų sluoksnio. Černyševskis atkrei- 
pia dėmesį į estetinio skonio ir pažiūrų skirtingumą pareinant nuo socialinių 
ir istorinių aplinkybių. Tad meninis grožis ir skonio kriterijus yra apspren- 
džiamas ekonomika ir kitais tos klasės gyvenimo reiškiniais, kurie dominuoja 
savo pažiūromis visai epochai. Tad gyvenimo būdas yra irgi lygstamas ir są- 
lygojamas istorinių aplinkybių. Kiekvienos epochos menas ir skonis turi būti 
įvertintas remiantis tos epochos grožio įvertinimu. Negalima teisingai įvertin- 
ti renesanso ar baroko stiliaus, taikant mūsų dienų architektūros ir tapybos 
kriterijus. 

Aišku, kad tas turi būti sprendžiama iš gyvensenos normalumo ir natū- 
ralumo. Černyševskis, iš vienos pusės, pažymi, kad grožis ir jo kriterijus kinta 
(poetų kalba, civilizacijos vystymasis, net pažiūros, kad praeities įvykiai nu- 
stoja ne tik gražumo, bet daro jau net nemalonų įspūdį). Mums jau svetima 
antikos ir XVIII amžiaus retorika. Bet išvados iš nurodyto fakto Černyševskis 
nedaro ir skirsto žmogaus gyvybinius reikalus į normalius, natūralius ir prie- 
šingai. Nors jis nenurodo, kas normalu ir natūralu, priskiria absoliučią reikš- 
mę ir iš jo pasisakymų galima matyti, kad dirbančiųjų klasė yra normalesnė 
už tai, kas būdinga viešpataujančiai. Tad išeina, kad visuomenei besivystant 
demokratizavimo keliu, mažėja ir gyvenimo nenatūralumas. Bet šis kriterijus 
bus neabsoliutus. Visų praėjusių epochų menas buvo nenatūralus, dirbtinis, 
tad teturėjo maža reikšmės. Pats Černyševskis tos išvados nepadarė ir gal dėl 
to, kad rūpėjo pirmiausia ne meno ir estetinių teorijų aiškinimas, o aktualių 
meno uždavinių esamuoju laikotarpiu nušvietimas. Šalia to reikia žymėt, kad 
jis gretino meno visuomeninius uždavinius, kuriuos gyvenime turi realizuoti 
mokslas. Tad Černyševskis linksta prileisti, kad menas ir mokslas vystosi ly- 
giagretiškai. Kartu ir progresuoja! Iš tikrųjų tas procesas daug sudėtingesnis 
ir neretai pasitaiko, kad kuri kultūros sritis atsilieka - regresuoja. Darbas — 
mokslas! Gali būti, kad visuomeninė formacija sensta ir smunka, o kartu su tuo 
ir menas, kūrybinis pajėgumas. Bet tai nereiškia, kad kartu regresuoja moks- 
las - pažinimas. Todėl sunku sutikti Černyševskiui, kad Schilleris ir Byronas 
vertesni už Shakespeare'ą, nes meniškai aukščiau stovėjo XVIII šimtmetis. 

Mes matome, kad jeigu Černyševskis ir mėgino išsiaiškinti meno raidą, 
tai centrinė problema yra nustatyti meno įvertinimo kriterijų, socialinius rei- 
kalavimus. Bet taip statydamas estetikos problemą, Černyševskis turėjo įnešti 
ir tam tikrą papildymą, kad menas atvaizduoja tikrovę. Menininkas yra ne tik 
kaip menininkas, nors ir gyvenime, bet taip pat gyvas žmogus ir visuomenės 
narys. Tad negali būti abejingas tiems uždaviniams, kurie atiteko tai epochai 
spręsti. Juo jautresnis menininkas, tuo giliau jis supranta ir reakcija bus dides- 
nė, aiškesnė į visus gyvenimo reiškinius, o tas atsispindės jo kūryboje. Toks 
menininkas neapsiribos tiksliu tikrovės atgaminimu, bet norės parodyti tai, 
kas esmingo, ir tuo įvertinti esamojo laikotarpio vedamąją liniją. O tas įverti- 
nimas ar sprendimas gali būti neigiamas ar teigiamas, ar apsprendžia norma- 
lius, ar ne žmonių reikmenis. Neužtenka jo meno apibrėžimo, nes, aiškinant 
tikrovę, menininkas akcentuoja tuos ypatumus, kuriuos laiko reikšmingais. 

Menininkas iš tikrovės medžiagos daro atranką ir tuo atskleidžia glaudžią 
prasmę tikrovės vaizde. Vadinasi, apie tikrovės atvaizdavimą galima kalbėti 
kaip apie performansą, pakeitimą. Bet jeigu poetas ne tik aiškina, o ir įver- 
tina tikrovės dalykus, tai turi atspindėti ir emocinis nusistatymas tos tikro- 
vės atžvilgiu. Tai nereiškia, kad jis turi siaurai asmeniškai tą nušviesti. Jis gali 
realybės iškarpą taip atvaizduoti, kad tai lyg savaime iškils vienoks ar kitoks 
jo nusiteikimas. Tai talentingo menininko uždavinys. Tikrovės aiškinimas ir 
įvertinimas bus kreipiamas į augančią ateitį, ypač kai realybė jo nepatenkina, 
kad esamasis gyvenimas ne toks, koks jis turėtų būti. Tada yra ne apsiriboji- 
mas, bet noras parodyti skaitytojui tą idealų gyvenimą, jo linkmę, iš ko galima 
laukti idealo įvykinimo. 

KANTO ESTETIKA 


Kanto filosofijoje estetika (grožio teorija) pirmą kartą pasireiškia kaip sava- 
rankiška filosofinės sistemos dalis. Tiesa, jau Baumgartenas estetiką traktavo 
kaip ypatingą discipliną, turinčią savo specifinį objektą (juslinė reiškinių 
forma), bet ji vis dėlto lieka priklausoma nuo pažinimo teorijos, nes estetinė 
intuicija yra laikoma ypatinga teorinio pažinimo rūšimi. Be to, ji vertinama 
kaip žemesnioji jo pakopa, neprilygstanti visiškai aiškiam ir apibrėžtam paži- 
nimui, kuris realizuojamas logiškai suformuotomis sąvokomis. Kanto siste- 
moje grožio teorija priklauso tai sistemos daliai, kuri yra tarpininkaujanti 
grandis tarp teorinės ir praktinės filosofijos (etikos). Kantas ją pavadino 
„Sprendimo galios kritika“, skirtingai nuo „Grynojo proto kritikos“ (teori- 
nės filosofijos) ir „Praktinio proto kritikos“ (etikos). Sprendimo galios kritiką 
Kantas supranta ne tik kaip gebėjimą atlikti sprendimo aktus, bet ir gebėjimą 
faktus (reiškinius) susieti su atitinkamomis sąvokomis, t. y. su tokiomis sąvo- 
komis, su kuriomis pažįstama duoto reiškinio reikšmė vienu ar kitu aspektu. 
Kitaip sakant, tai gebėjimas vertinti reiškinius konkrečiu ir atitinkančiu jų 
prigimtį atžvilgiu. Viena iš tokio vertinimo rūšių yra estetinis vertinimas, 
kuris objektui priskiria grožio predikatą. Gebėjimas atlikti tokį vertinimą ir 
yra tai, kas vadinama estetiniu skoniu. Bet koks sprendimo galia atliekamas 
vertinimas anksčiau nurodyta prasme, tiek, kiek jis teisingas, apibūdinamas 
tikslingumo principu, t. y. objekto reikšmės vertinimas akivaizdžiai atitinka 
arba paties vertinančio subjekto prigimtį, arba vertinamo objekto prigimtį. 
Subjektyvus bus, pavyzdžiui, utilitarinis tikslingumas, kai sprendinys arba 
veiksmas vadovaujasi subjekto savisaugos interesais, arba etinis tikslingumas, 
kai moraliniai sprendimai arba veiksmai vadovaujasi kategorinio imperatyvo 
reikalavimais (moralinė subjekto autonomija). Šia prasme, pagal Kantą, ir 
estetinių sprendimų tikslingumas yra subjektyvaus pobūdžio. Tuo tarpu viso 
organinio pasaulio tikslinga organizacija yra objektyvi, nes čia tikslingumas 
būdingas pačiai objekto prigimčiai. Objektyvų tikslingumą Kantas atranda 
ir visoje gamtoje (kaip organiškoje, taip ir neorganiškoje), kadangi ji ne tik 

vadovaujasi tam tikrais bendrais dėsningumais, bet ir visos konkrečios jos 
formos yra persmelktos ypatingai specialiais dėsningumais, kurie išsiskiria 
racionaliu tikslingumu (atitinka proto prigimtį). Remiantis šia subjektyvaus 
ir objektyvaus tikslingumo perskyra, „Sprendimo galios kritika“ yra dalinama 
į dvi dalis: 1) viena dalis skirta mokymui apie grožį ir didingumą, t. y. tam 
tikslingumui, kuris būdingas estetiniam objektui, nes šis tikslingumas yra įsi- 
šaknijęs pačiame subjekte; 2) kita dalis nagrinėja objektyvų tikslingumą, kuris 
pasireiškia organinėje gamtoje, kaip ir gamtoje apskritai, nes jos dėsninga 
organizacija atskleidžia amžiną atitikimą proto reikalavimams. Estetinė dalis 
savo ruožtu suskaidoma į tris skyrius: 1) grožio analizė, 2) didingumo analizė, 
3) mokymas apie meną ir meninę kūrybą. 

I. Grožio analitika. Kantas pirmiausia sau kelia uždavinį atskleisti spe- 
cifinius estetinio objekto ir estetinio vertinimo ypatumus ir tokiu būdu at- 
skirti grožį nuo kitų objektų, kurie taip pat iššaukia vertybinį santykį bei su 
kuriais jis buvo painiojamas ar net tapatinamas, o būtent: 1) malonumas, 2) 
nauda, 3) moralinis gėris, 4) tiesa. Tokio pobūdžio painiava ar sutapatinimas 
buvo sutinkama jau antikinėje filosofijoje, pavyzdžiui, sofistai grožį suarti- 
no su malonumu ir naudingumu. Platonizme suformuluotas mokymas apie 
galutinę tiesos, grožio ir gėrio tapatybę. Tuos pačius motyvus pratęsia ir nau- 
joji filosofija (anglų empiristai grožį dalinai tapatina su malonumu, o dalinai 
su moraliniu gėriu; racionalistai - su tiesa, utilitaristai - su nauda). Kantas 
formuluoja tris teiginius, kurie apibrėžia specifinius skiriamuosius grožio 
momentus ir su jais susijusius estetinius vertinimus. 1) Gražu tai, kas patinka 
ar iššaukia pritarimą be jokio suinteresuotumo; 2) gražu tai, kas patinka be 
sąvokų tarpininkavimo; 3) gražu tai, kas patinka kaip tikslingumas, bet kartu 
nepriklauso nuo jokios konkretaus tikslo sampratos. Šie trys teiginiai taip susiję 
tarpusavyje, kad kiekvienas iš jų papildo ir konkretizuoja kitą ir tuo pačiu vis 
labiau atskleidžia specifinę grožio prigimtį. Pirmąjį teiginį Kantas iliustruoja 
tokiu pavyzdžiu: kai mes stebime didingą rūmų pastatą, tai šis reginys gali 
iššaukti mumyse skirtingą vertinimą (emocinę reakciją). Mes galime jį įver- 
tinti pasiremdami tuo, kaip malonu ir naudinga būtų gyventi tokiuose rūmuo- 
se. Arba Rousseau stiliumi mes galėtume piktintis tuo, kad šių rūmų staty- 
bai vieno žmogaus užgaidai patenkinti buvo išleista galybė lėšų, kurios galėjo 
būti panaudotos visuomenės labui. Abiem šiais atvejais vertinimas susijęs su 
praktiniu interesu objekto atžvilgiu. Mes vertiname jį asmeninės naudos arba 

kasdienio (moralinio) gėrio požiūriu, kaip mes galėtume juo pasinaudoti arba 
kaip galėtume panaudoti jam išleistas lėšas. Tačiau kai mes objektą traktuojam 
estetiškai, mes juo grožimės, mums patinka jo forma visiškai nepriklausomai 
nuo bet kokių utilitarinių arba moralinių svarstymų. Čia nėra jokio praktinio 
suinteresuotumo. Reikia pabrėžti, kad Kantas turi omenyje būtent praktinį 
suinteresuotumą objektu, nes jis suinteresuotumo kaip tokio neneigia, t. y. jis 
neneigia to, kad estetinis objektas mus traukia, kitaip neatsirastų palankaus 
objekto vertinimo (teigiamo estetinio išgyvenimo emocionalumo). Objekto 
grožis, aišku, gali iššaukti norą įsigyti šį objektą, turėti galimybę juo grožėtis, 
bet ši praktinė emocija gali būti tik estetinio išgyvenimo pasekmė, tačiau ji 
nėra jo esminis momentas. Pats grožio įspūdis visiškai nepriklauso nuo to, su 
kokiais egoistiniais arba moraliniais jausmais asocijuojasi objekto suvokimas. 
Schopenhaueris, kuris visiškai priima kantišką teiginį apie estetinio suvoki- 
mo nesuinteresuotumą, formuluoja jį savo metafizikos terminais taip: čia valia 
(gyventi) tyli, neveikia, ir būtent tuo pasireiškia ypatinga grožio apskritai ir 
meno, kuriančio grožį, reikšmė. 

Tokiu būdu pirmasis teiginys aiškiai atskiria grožį nuo naudingumo ir 
moralinio vertingumo. Neabejotina, kad Kanto minties apie estetinio išgy- 
venimo nesuinteresuotumą formuluotė buvo paveikta anglų estetikos, kurios 
atstovai Hutchesonas ir Burke'as teigė, kad esminis estetiškumo momentas yra 
nesavanaudiškumas. Tai jiems leido įžvelgti giminingumą tarp grožio ir mo- 
ralinio pradmens, bet kantiškas nesuinteresuotumas, nors ir susijęs su nesava- 
naudiškumu, bet juo neapsiriboja, nes nesavanaudiškumas gali būti praktiškai 
veiklus ar neveiklus, kontempliatyvus ir tik šis antrasis nesavanaudiškumo 
būdas sutampa su tuo, ką Kantas vadina nesuinteresuotumu. Tai tampa dar 
aiškiau, jei panagrinėsime antrą kantiškos estetikos teiginį. 

Aišku, iškyla klausimas: ar galima veiklų (aktyvų) žmogaus santykį su fi- 
zine ir socialine aplinka redukuoti į vieną skirtingų jutimų kompleksą ar seką, 
kaip to reikalauja nuoseklus subjektyvaus idealizmo pozicijos įgyvendinimas. 
Pastarasis remiasi pagrindiniais šiuolaikinio pozityvizmo teiginiais. Pavyz- 
džiui, aš jaučiu alkį, gaunu sau maisto, paruošiu jį ir suvalgau. Ar visi šie veiks- 
mai (aktai) gali būti redukuoti vien į konkrečių jutimų kaitą? Tiesa, aš galiu 
juos redukuoti į tiesioginį faktinį pagrindą, išskaidyti juos į aibę pakeičiančių 
vienas kitą jutimų: organinis alkio jausmas, po to skirtingi motoriniai jutimai, 
kurie susiję su mano kūno ir atskirų jo dalių judesiais. Juos lydintys regėjimo 

jutimai gaunami iš tų objektų, su kuriais turiu reikalą. Skonio, uoslės, raume- 
nų, taktiliniai jutimai, kurie lydi valgymo procesą. Organinis sotumo jausmas. 
Bet toks nurodytų veiksmų išskaidymas į atskirus jutimus-atomus gaunasi tik 
tuo atveju, kai aš juos traktuoju kaip ir iš šalies, kaip pasyvus stebėtojas, kuris 
registruoja atskirus juslinius faktus ir atsiriboja nuo pačios konkrečios situaci- 
jos, kuri juos susieja ir vienaip ar kitaip įprasmina. 

Toks kontempliatyviai analitinis mūsų veiksmų aplinkiniame pasaulyje 
arba atsakomųjų reakcijų į iš jo kylančius dirginimus traktavimas pricipialiai 
skiriasi nuo to, kaip mes tiesiogiai, nedalyvaujant teorinei refleksijai, išgyve- 
nam savo aktyvumą, savo praktinį sąryšį (sąveiką) su išorine aplinka. Anali- 
tinis požiūris į žmogiškos būties tikrovę, kurio laikosi pozityvistai, išstumia, 
sunaikina visų šių veiksmų vienovę ir prasmingumą. Tuo tarpu ši žmogiškos 
būties pusė (visų žmogiškų veiksmų vidinis sąryšis ir prasmingumas) taip pat 
yra tam tikra reali duotis, kurios niekaip negalima ignoruoti arba laikyti vien 
išvestine žmogiško proto konstrukcija (nes galima paklausti: kas tai per protas 
arba sąmonė, kuri sukuria tokią sudėtingą konstrukciją?) 

Todėl tenka skirti teorinį ir teorinį-analitinį santykį su tikrove nuo vei- 
kliai praktinio vertybinio santykio. O jei paklausti, kaip santykiauja tarpusa- 
vyje šie du santykiai su tikrove, tai teks pripažinti, kad pirmenybė priklauso 
praktiniam santykiui (sąmonės nuostatai), o ne teoriniam-pažintiniam santy- 
kiui. Tai patvirtina ir istorinis (filogenetinis) ir individualus (ontogenetinis) 
vystymasis: praktika yra pirmesnė nei teorija - šis pragmatizmo ir marksiz- 
mo teiginys yra, be abejo, teisingas, bet iš šio teiginio nepadaromos visos iš jo 
išplaukiančios principinės išvados. Esminė yra būtent ta aplinkybė, kad lai- 
kantis praktinio santykio su tikrove (praktinės sąmonės nuostatos) nėra ga- 
limybės nuosekliai įgyvendinti subjektyvaus idealizmo požiūrio, kuris visus 
realaus pasaulio reiškinius teigia esant pažįstančio subjekto reprezentacijomis. 
Realus valgymo procesas ir šio proceso reprezentacija niekaip nepadengia vie- 
nas kito. Objekto suvokimas ir jo vaizdinys (atsimenamas ar įsivaizduojamas) 
skiriasi viens nuo kito tiktai gyvumo laipsniu (intensyvumu), kaip tai teigė 
Humeas. Bet čia yra ir kokybinis skirtumas. Suvokimas gimė iš veiklaus su- 
bjekto santykio su aplinkiniu pasauliu ir pirmiausia yra susijęs su intensyviu 
gyvūno organizmo [neįsk.], atsiminimų ir vaizduotės vaizdiniai yra antriniai. 
Savo veiksmingumo galią jie gauna iš pirminio suvokimo. 

Teorinė nuostata esmiškai būdinga mokslui ir filosofijai ir todėl supran- 
tama, kad tyrėjams ji tampa įprasta ir kaip vienintelis galimas santykis su ap- 
linkiniu pasauliu. Arba mažų mažiausiai jis laikomas pirminiu ir sąlygojančiu 
visus kitus. O visuminei estetiškumo sferai yra būdingas ne tik kontemplia- 
tyvus, bet ir praktiškai aktyvus santykis: toks yra meninės kūrybos pobūdis. 
Žmogus ne tik suvokia, išgyvena grožį (estetinės vertybės), bet ir kuria jį. Todėl 
objektyvi aplinkinio pasaulio realybė yra tokia pat būtina estetikos ir esteti- 
nės būties prielaida, kaip ir moralinės būties ir etikos. Bet anksčiau apibūdinta 
idealistinė ir pozityvistinė estetiškumo interpretacija subjektyvumo terminą 
naudoja ne tik ta prasme, kad estetiškumas yra priklausomas nuo suvokiančio 
ir vertinančio grožį subjekto, bet ir ta prasme, kad visi estetiniai vertinimai 
yra istoriškai kintantys ir reliatyvūs. Ką reiškia, kad grožis patinka be sąvokų 
tarpininkavimo? Šis tiesiogiškumas, suprantama, nesusijęs su estetinio spren- 
dinio forma, kuri niekuo nesiskiria nuo bet kurio kito suvokimo sprendinio 
ir per kurią objektui (subjektui) priskiriamas predikatas (šiuo atveju - tai pre- 
dikatas „grožis“). Kantas čia turi omenyje sprendinio turinį, t. y. patį grožio 
įspūdį, kuriame glūdi vertinimo momentas. Šis estetinis vertinimas yra tie- 
sioginis, jis nereikalauja kokio nors diskursyvinio mąstymo akto, kuris leis- 
tų padaryti išvadą, kad objektas gražus. Pasak Kanto, tuo grožis skiriasi nuo 
naudos, kuri remiasi racionaliu tikslo ir priemonės, atitinkančių asmeninį 
interesą, pamatavimu, ir taip pat nuo moralinio gėrio, kuris racionalus, nes 
apibrėžiamas praktinio proto reikalavimais. Šiuo aspektu Kantas akivaizdžiai 
skiriasi nuo tų anglų empiristų, kurie moralinį šaltinį įžvelgia konkrečiose 
emocijose (simpatijos ir meilės jausme) ir todėl yra linkę moraliniam verti- 
nimui priskirti intuityvų pobūdį. Kantas, priešingai, estetinio įspūdžio arba 
suvokimo išskirtiniu bruožu laiko tiesiogiškumą arba intuityvumą, kas yra 
tarsi anapus praktinio suinteresuotumo, kuris būdingas naudingam ir mora- 
liniam gėriui. Bet su tiesiogiškumu Kantas sieja dar vieną estetinio vertinimo 
bruožą, o būtent, kad jo objektu gali būti tik juslinis vienatinumas, bet ne kaž- 
kas bendro ir abstraktaus. Grožis pasireiškia vien konkrečių juslinių reiškinių 
pasaulio ribose. Todėl, pasak Kanto, estetiniu sprendiniu gali būti pripažintas 
vien vienetinis sprendinys, kuris išreiškia tiesioginį įspūdį, kurį man padarė 
šis mano suvoktas objektas, pavyzdžiui, „ši nuostabi rožė. Jeigu mes tvirtina- 
me, kad „rožės - gražios gėlės", tai toks sprendinys bus ne estetinis, bet loginis 

atskirų estetinių įspūdžių apibendrinimas, kuris savyje jau neturės tiesioginio 
subjekto išgyvenimų atspindžio. 

Tuo pasireiškia estetiškumo skirtumas nuo tiesos pažinimo (teorinio ver- 
tinimo), kuriame visada tarpininkauja bendrybė. Šiuo klausimu Kantas aiš- 
kiai prieštarauja racionalistams (Baumgartenui, Sulzeriui''). Tačiau pirmuose 
dviejuose teiginiuose nurodyti grožio bruožai dar nepateikia visiškai viena- 
reikšmio jo apibrėžimo. Jei grožis suvokiamas tiesiogiai, nepriklausomai nuo 
bet kokios jį įprasminančios sąvokos, tai ar tada grožis nesutampa su malonu- 
mu, kuris taip pat pasižymi tiesiogiškumu ir teigiamu jausminiu tonu? Kantas 
pats kelia šį klausimą, ar galima atskirą toną arba atskirą spalvą vadinti gražia, 
estetiškai vertinga? Bet tiesiogiai nepateikia visiškai aiškaus atsakymo. Iš tre- 
čio teiginio analizės galima daryti išvadą, kad Kantas aiškiai skiria grožį nuo 
malonumo, nes malonumą, sekdamas anglų estetikų pavyzdžiu, jis susieja su 
žmogaus fiziologine konstitucija, tuo tarpu grožį jis susieja su dvasinės plo- 
tmės reiškiniu, kurį sąlygoja psichinė žmogaus prigimtis. 

Iš tikrųjų kaip Kantas paaiškina trečiąjį teiginį apie tai, kad grožis mums 
patinka dėl savo tikslingos prigimties, bet šis tikslingumas nėra apibrėžiamas 
kokiu nors tikslu, kurį jis realizuoja? Kantas nurodo į tai, kad grožio tikslingu- 
mas (kaip gamtoje, taip ir mene) gali būti lyginamas su gyviems organizmams 
būdingu tikslingumu. Kiekvienas organizmas yra sudėtinga vienovė, kurioje 
atskiros dalys yra pajungtos visumai. Kiekvienas organinio kūno organas ir 
kiekviena dalis atlieka apibrėžtą funkciją, pasižymi savo specifine paskirti- 
mi, kuri priklauso nuo gyvybiškų organizmo kaip visumos poreikių. Kūno 
organai ir atskiros dalys tarnauja individualiam ir rūšiniam organizmo išsau- 
gojimui bei vystymuisi. Šia prasme organizmas kaip visuma yra tikslas, o jo 
organai arba dalys - tai priemonės, kuriomis šis tikslas yra realizuojamas. Bet 
kartu organų ir dalių visuma sutampa su organizmo visuma, organizmo gy- 
vybė yra ne kas kita, kaip suderintas visų organų bei dalių funkcionavimas. 
Žodžiu, organizmo tikslas nėra kažkas, kas randasi anapus jį realizuojančių 
priemonių, organizmas sutampa su tomis priemonėmis. Kitaip sakant, orga- 
nizmas pats save realizuoja per savo organus. Šia prasme jis yra tuo pat metu 
ir tikslas, ir priemonės, jis yra savitikslis; jis nėra pajungtas jokiam anapus jo 
ribų esančiam tikslui. Būtent tokio pobūdžio tikslingumas būdingas estetinio 


17 Johannas Georgas Sulzeris (1720-1779) - vokiečių filosofas estetikas. Teigė, kad estetinė 
patirtis tiesiogiai susijusi su malonumo išgyvenimu, todėl jai būdingas vertybinis pobūdis. 

vertinimo objektui. Jis išsiskiria vidiniu tikslingumu, jis netarnauja jokiam už 
jo ribų esančiam ir jo vertę apibrėžiančiam tikslui (naudingumui, moraliniam 
gėriui). Jis vertingas nepriklausomai nuo visų tokių santykių, pats savaime 
savo teisiogine duotimi. Šis vidinis jo tikslingumas pasireiškia jo išvaizdumu, 
jo jusline forma. 

Iliustruodamas šiuos teiginius Kantas pateikia tokius pavyzdžius kaip 
gėlė (jos pavidalas, dalių dermė, spalvų sąskambis) arba ornamentas. Tokiuose 
ir panašiuose objektuose mes atrandam tam tikrą juos sudarančių elementų 
tvarką ir būtent tokią, kuri jų įvairovę jungia į konkrečiai išvaizdžią ir tiesio- 
giai suvokiamą vienovę. Objektas padaro mums įspūdį taip, lyg jis būtų kaž- 
kokios tikslingos veiklos rezultatas. Tarsi ši veikla realizuoja vidinę (organinę) 
jo dalių arba elementų tvarką, bet pastaroji nesiekia jokio kito tikslo, išskyrus 
objekto vienovės ir visuminės tvarkos. 

Iš pirmo žvilgsnio toks tikslingumo principo kaip neturinčio išorinio tiks- 
lo paaiškinimas sugrąžina mus prie to teiginio, kurį mes atrandam kaip pas 
kai kuriuos racionalistus, taip ir pas anglų estetikus empiristus, o būtent prie 
teiginio, kad specifinė grožio ypatybė yra ta, kad ji realizuoja savyje įvairovės 
vienovę. Kantas šiuo atveju tik dar radikaliau pabrėžia, kad kalbama čia ne apie 
bet kokią, bet apie jusliškai išvaizdžią įvairovės vienovę ir, be to, grynai forma- 
lia prasme, nepriklausomai nuo bet kokio objektiško turinio ar reikšmės. Bet 
šie grožio (estetinio objekto) motyvai - juslinis išvaizdumas ir formalus pobū- 
dis pasireiškia jau nors ir mažiau pastebimai estetinėse Leibnizo-Baumgarte- 
no pažiūrose. Kantas tuo neapsiriboja. Jis siekia paaiškinti tą malonumą arba 
mėgavimąsi, kurį mes psichologiškai jaučiam stebėdami grožį. Grožis mus 
patraukia tuo, jo nuomone, kad, iš vienos pusės, objekto vienovė, visų dalių ir 
elementų pajungimas visumai bei su tuo susijęs jų tarpusavio suderinamumas 
patenkina mūsų proto, visur ieškančio vienovės ir dėsningumų, reikalavimus; 
o iš kitos pusės, objekte (grožyje) glūdinti įvairovė sužadina mūsų vaizduotės 
veiklą ir suteikia jos aktyvumui daugybę paskatų. Intelektas ir vaizduotė - tai 
dvi pagrindinės pažintinės galios, nulemiančios visą mūsų pažinimo struk- 
tūrą, jo racionalią ir juslinę pusę. Grožis iššaukia visuminę harmoniją arba 
šių dviejų galių veiklos suderinamumą, bet ši veikla tuo pačiu nėra nukreipta 
į kokį nors pažintinį tikslą. Ji yra savyje pakankama ir šiame savipakanka- 
mume suteikia iššaukusiam ją objektui teigiamą savarankišką vertybę. Bet šis 
išorinio pažintinio tikslo arba rezultato estetinis grožio išgyvenimas tampa 

panašus į laisvą žaismę, kuri taip pat pasižymi savipakankamumu ir nesiekia 
konkretaus rezultato, kaip tai būdinga gamybiniam darbui. 

Todėl Kantas estetinį išgyvenimą apibrėžia kaip laisvai harmoningą (su- 
derintą) mūsų pažintinių galių intelekto ir vaizduotės žaismą. Iš vienos pu- 
sės, šis grožio apibrėžimas pratęsia estetines racionalistų pažiūras, kadangi jis 
estetinį išgyvenimą išveda iš konkretaus pažintinių galių santykio. Estetinis 
mėgavimasis — tai teigiamas jausminis (emocinis) susijaudinimas, kuris kyla iš 
intelektualinio žaismo ir jį palydi. Bet, iš kitos pusės, tai būtent žaismas ir es- 
tetinis kontempliavimas negali būti laikomas pažinimu ta pačia prasme, kaip 
teorinis (mokslinis) pažinimas, kurio tikslas - tiesos atskleidimas. Šiuo aspek- 
tu Kantas nutolsta nuo racionalizmo, nes radikaliai grožį atskiria nuo tiesos. 
Kartu su tuo grožio apibrėžimas, kuris pateikiamas trečiame Kanto teiginyje, 
nurodo ir jo skirtumą nuo mėgavimosi: 1) grožio įspūdį iššaukia ne atskira 
juslinė duotis (atskiras jutimas, pavyzdžiui, atskiras garsas, spalva, linija), bet 
sudėtingas objektas, kuriame akivaizdžiai pasireiškia vienovės ir įvairovės tar- 
pusavio sąryšis ir sąjunga; 2) todėl estetinis malonumas nėra toks pat, kaip 
jusliškai kūniškas mėgavimasis, jis yra dvasinis ir intelektualinis malonumas. 

Tokiu būdu visi trys anksčiau pateikti Kanto teiginiai, kurie nustato spe- 
cifines grožio ir estetinio vertinimo apskritai ypatybes, o estetinis vertinimas, 
kaip dar pamatysime, apima ir didingumą kaip ypatingą estetiškumo rūšį, pa- 
sak Kanto, privalo garantuoti estetinės plotmės autonomiją, jos nepriklauso- 
mybę nuo kitų vertinimo rūšių (malonumo, naudos, moralinio gėrio, tiesos). 
Kyla klausimas: ar kantiški grožio apibrėžimai pilnai realizuoja šį tikslą ir ar 
jie gali tarnauti pakankamu pagrindu visiems šiems estetiniams pasireiški- 
mams, su kuriais mes susiduriam meno ir meninės kūrybos srityse? Norint 
atsakyti į šiuos klausimus ir teisingai įvertinti kaip teigiamus Kanto estetikos 
pasiekimus, taip ir jos trūkumus, būtina atsižvelgti į kai kuriuos jos ypatu- 
mus, kurie susiję su jos padėtimi bendrame Kanto kritinio idealizmo sistemos 
architektoniniame plane. Atsižvelgiant į bendrą Sprendimo galios kritikos 
sumanymą, galime pastebėti aiškią analogiją su vadovaujančiomis Grynojo 
proto kritikos ir Praktinio proto kritikos tendencijomis. Mokslinio (teorinio) 
žinojimo visuotinumas ir būtinumas yra grindžiamas apriorinėmis sąmo- 
nės formomis (kategorijomis, sgrynomis erdvės ir laiko įžvalgomis); morali- 
nių normų visuotinumas (privalėjimas) grindžiamas formaliais kategorinio 
imperatyvo reikalavimais; taip ir estetiškumo sferoje grožis yra grindžiamas 

formaliu tikslingumo be tikslo principu, suderintu intelekto ir vaizduotės vei- 
klumu (vienove įvairovėje ir įvairove vienovėje). Kanto estetikai būdingas toks 
pat formalus pobūdis, kaip ir jo teorinei filosofijai ar etikai. Bet yra ir esminis 
skirtumas, kuris griauna visos sistemos architektoninį grakštumą ir taip pat 
verčia abejoti estetinių pradų autonomija bei nepriklausomybe. Kantas ryžtin- 
gai neigia objektyvaus grožio principo ar skonio egzistavimą, tuo tarpu for- 
malūs kaip teorinio žinojimo, taip ir etikos principai pasižymi objektyvumu 
ta prasme, kad jiems yra būdingas bendras reikšmingumas (būtinybė arba pri- 
valomybė). Tokio neigimo pagrindas yra visų pirma ta aplinkybė, kad grožio 
predikatas gali būti priskirtas tik vienam konkrečiam, jusliškai individualiam 
objektui ir todėl nėra ir negali būti tokio bendro estetinio kriterijaus, kuris 
leistų mums kiekvienu atskiru atveju spręsti griežtai vienareikšmiškai šį klau- 
simą - ar grožio predikatas tikrai priskirtinas šiam objektui, ar ne. 

Net jei Kantas yra visiškai teisus teigdamas, kad estetinis vertinimas gali 
būti siejamas tik su konkrečiai individualiu objektu ir kad todėl negalima nu- 
rodyti bendro recepto, kaip kurti gražius daiktus, tai vis dėlto nereiškia, kad 
apskritai nėra tokių bendrų objektyvių sąlygų, kurios net ir būdamos nepa- 
kankamos yra būtinos grožio realizavimui. Pats Kantas pripažįsta, kad jeigu 
ir ne toks pat, tai bent panašus suklydimas atsiranda ir etikoje: poelgis gali 
atitikti visus bendrus moralės reikalavimus (jis „legalus“) ir vis dėlto jis nebus 
„moralus“ pilna to žodžio prasme, jeigu nėra žinomi slaptieji jį inspiruojantys 
motyvai. Šie motyvai kiekvienu individualiu atveju gali būti visiškai skirtingi. 
Ir vis dėlto ši aplinkybė, Kanto nuomone, negali niekaip paneigti moralinio 
dėsnio (kategorinio imperatyvo) bendro reikšmingumo. Matomai Kantas va- 
dovaujasi dar vienu argumentu, kuris skatina neigti estetinio grožio kriterijaus 
objektyvumą, jo bendrą reikšmingumą ir būtinumą. Reikalas tas, kad iš esmės 
jam egzistuoja tik tos dvi būties sritys, kurias lemia bendrai reikšmingas arba 
privalomas dėsningumas: tai juslinių (materialių) reiškinių pasaulis ir mora- 
linių žmogaus veiksmų pasaulis. Pirmajame viešpatauja geležinis priežastin- 
gumo dėsnis, antrajame - laisvo žmogaus apsisprendimo principas. Teorinė 
filosofija (gamtos filosofija) remiasi Newtono mechaninės fizikos principais, 
kuriuos gnoseologija interpretuoja idealistiškai. Priežastingumo dėsnio reikš- 
mingumas taikomas visai kaip organinei, taip ir neorganinei gamtai (reiški- 
nių pasauliui). Kantas tiesiogiai išsako nuomonę, kad su laiku atsiras „žolelės 
Newtonas', t. y. mokslininkas, kuris sugebės organinius procesus paaiškinti 

mechaninėmis priežastimis ir dėsningumais, kaip tai Newtonas jau padarė su 
negyvąja gamta. 

Todėl Kantas nesiryžta tikslingumo, kurį mes stebime organiniame pasau- 
lyje, apibrėžti kaip konstitutyvaus principo (panašiai kaip priežastingumo) ir jį 
laiko tik reguliatyviniu principu, kuris vadovauja moksliniams gyvos gamtos 
tyrinėjimams, nurodydamas kelią, kuriuo eidamas jis gali pasiekti priežastinį 
(mechaninį) organinių reiškinių paaiškinimą. Todėl Kantas neteigia, kad or- 
ganiniame pasaulyje viešpatauja realus tikslingumas (nors tai ir būtų ypatinga 
intelekto kategorija). Jis tik pripažįsta, kad organinių junginių struktūra ir jų 
vystymosi dėsningumas, jų gyvybė yra tokia, lyg juos valdytų tam tikras tiks- 
las. Tikslingumas yra tik metodinis organinės gamtos pažinimo principas, bet 
visai ne pradas, kuris nulemtų jos būtį. Kadangi Kantas organinių reiškinių 
tikslingumą, kurį jis pats vadina objektyviu, t. y. būdingu pačiai objekto struk- 
tūrai, interpretuoja idealistiškai, tai tuo labiau suprantama, kad tikslingumas 
be tikslo, kuriuo jis apibūdina grožį, jo nuomone, yra subjektyvios prigimties 
ir yra vien dviejų pažinimo galių - intelekto ir vaizduotės - žaismės produktas. 

Bet jeigu aiškiau įsisąmoninus tai, ką iš tikrųjų reiškia šis psichologinis 
grožio paaiškinimas ir kokiais patirtiniais duomenimis jis remiasi, tai paaiš- 
kėtų, kad jis tik papildo grožio kaip įvairovės vienovės paaiškinimą, atsklei- 
džia jo subjektyvią pusę, bet iš esmės neperžengia ribų to, ką turėjo omenyje 
jo pirmtakai. Tai nurodo ir pavyzdys, kuriuo Kantas iliustruoja savo mintį. 
Kai mes matome alėją, sako Kantas, išilgai kurios lygiomis eilėmis pasodinti 
medžiai, tai aš čia tiesioginiu suvokimu pagaunu tam tikrą artikuliuotą daugį 
(vienovė daugyje), bet tai nesukuria manyje estetinio įspūdžio, todėl šis daugis 
ir jo tvarka yra nuobodžiai vienodi. Reginio monotoniškumas nesujaudina ir 
nepalaiko nei sampročio veiklos, nei vaizduotės aktyvumo. Estetinio įspūdžio 
atsiradimui būtina, kad ir vienovėje, ir daugyje būtų kokybiška įvairovė, kuri 
leistų sampročiui ir vaizduotei atskleisti objekte vis naujas puses ir sąryšius 
tarp jo elementų ar dalių, kas praturtina ir pagilina visumos vaizdinio išvaiz- 
dumą. Vadinasi, harmoningas pažintinių galių žaidimas (aktyvumas) remiasi 
jusline paties objekto organizacija. Tai tik subjektyvus koreliatas to, kas objek- 
tyviai būdinga pačiam objektui - vienovė įvairovėje ir įvairovė vienovėje. Ne- 
reiktų užmiršti ir apie tai, kad harmoninga intelekto ir vaizduotės žaismė — 
dalinai metaforinis išsireiškimas. 

Hegelis pirmasis pricipialiai aiškiai ir griežtai savo estetikoje pagrindė meno 
supratimą kaip vieną iš žmonijos kultūrinio gyvenimo objektyvacijų ir tuo 
pačiu kaip nepaliaujamai besivystantį istorinį fenomeną. Toks menas kaip 
konkreti kultūros šaka savyje atspindi jos vyraujančias tendencijas ir turi kon- 
krečius pastovius sąryšius su kitomis kultūros sritimis. Meno esmę reikšmin- 
gai apibrėžia jos būsenos [neįsk.] atskirais laiko momentais. [Neįsk.] virsmai iš 
vienos būsenos į kitą. Tuo remiantis galima daryti išvadą, kad norint atskleisti 
meno esmę būtina jį tyrinėti sąryšiuose su kitomis kultūros pusėmis ir atsi- 
žvelgiant į jo istorinį vystymąsi. [Neįsk.] nagrinėjamos atsižvelgiant į jos 
pagrindinius filosofiškai esminius bruožus. Jei stiliumi vadinsime visumą 
požymių, kurie būdingi konkrečios istorinės epochos menui, tai galima teigti, 
kad: 1) keičiantis kultūrinėms epochoms keičiasi ir meno stilius ir 2) kad kiek- 
vienas stilius savo istoriniame egzistavime išgyvena konkrečias vystymosi 
fazes. Todėl galima kelti du klausimus: 1) Kuo galima paaiškinti konkretaus 
sitiliaus susiformavimą ir tai, kad vienas stilius pakeičia kitą? 2) Kokius dės- 
ningumus galima įžvelgti kiekvieno atskirai paimto stiliaus vystymesi? Atsa- 
kydami į šiuos klausimus mes galėsime tiksliau apibrėžti ir pačią stiliaus 
sąvoką. Reikia pabrėžti, kad čia kalba eina apie istorinę meno būtį, kai jis jau 
pasiekė tam tikrą diferencijuotumo ir savarankiškumo lygį, o ne apie jo atsira- 
dimą ikiistoriniais laikais. Atsakant į pirmą klausimą, reikia pažymėti, kad į jį 
skirtingos teorijos duoda skirtingus atsakymus. Nurodysime svarbiausius. 
Labai populiari yra XIX amžiaus pabaigoje atsiradusi vadinamoji aplinkos 
teorija, kurią sukūrė Hyppolite'as Taine'as. Šios teorijos teigimu, svarbiausią 
įtaką stiliaus susiformavimui ir jo specifinėms savybėms daro aplinka. Tai gali 
būti tiek fizinė (gamtinė), tiek socialinė aplinka. Taine'as savo teoriją pagrin- 
džia tokiais pavyzdžiais: fizinės aplinkos poveikis architektūrai: a) šiaurėje, 
kur iškrinta daug kritulių, namų stogai yra nuožulnūs ir taip pritaikyti 

vandens nuotėkiui, o pietuose stogai plokšti, pritaikyti buvoti ant jų vakare ir 
naktį, kai saulės nėra ir galima mėgautis vakarine ir naktine vėsa. Architektū- 
ros priklausomybė nuo naudojamų vietinių statybinių medžiagų: medienos, 
ten kur jos yra pakankamai, molio ir akmens (pvz., Egipte naudojamas bazal- 
tas, Graikijoje - marmuras, šiaurės šalyse - granitas ir t. t.). Medžiagos savybės 
dalinai sąlygoja ir architektūros stilių; b) ypatingas Venecijos mokyklos dailės 
spalvingumas, spalvų švelnumas, tarsi jos persišviestų per lengvą dūmų šydą, 
aiškinamas ypatingomis amosferinėmis venecijietiško jūrinio klimato sąlygo- 
mis. Šiame klimate gausu vandens garų ir rūkų, kurie visoms spalvoms sutei- 
kia ypatingą garų ir oro lengvumą, be to, šis aplinkinės gamtos ir klimato 
pobūdis (kalnai, lygumos, jūra ir kita) įtakoja menininko psichiką ir jo padi- 
dintą dėmesingumą tiems ar kitiems gamtos reiškiniams. Nemažą įtaką šiuo 
atžvilgiu daro ir maisto pobūdis. Iš kitos pusės, menininko kūrybą įtakoja 
socialinė aplinka, kurioje jis gyveno, su kuria jis gyvenimiškai susijęs [neįsk.) 
ekonominės, luominės, turtinės pažiūros, papročiai ir kita: aristokratinis 
aukštojo Renesanso dailės pobūdis (jis, kaip ir klasikinė prancūzų literatūra, 
tenkino meninius dvaro aplinkos poreikius). Rubenso tapyba ir Anglijoje bur- 
žuaziniuose sluoksniuose atsiradęs sentimentalizmas traktuojamas kaip reak- 
cija į nemoralų restauracijos laikotarpio aristokratinio meno cinizmą. Pran- 
cūzų revoliucijos epochos menininkų klasicizmas siejamas su Anglijos 
respublikos ir laisvės idealais. Pereinant prie Hyppoliteo Taine'o teorijos kriti- 
nio vertinimo, reiktų visų pirma atkreipti dėmesį, kad jo nurodytos įtakos, 
kurias menininko asmenybei ir jo kūrybai daro atskiri fizinės ir socialinės 
aplinkos faktoriai, be abejonės, egzistuoja, bet tai nereiškia, kad jos pakanka- 
mai paaiškina meninio stiliaus susiformavimą ir vystymąsi. Kai kurios Taineo 
paminėtos fizinės ir socialinės aplinkos sąlygos turi tik nežymų ir šalutinį 
sąryšį su menine kūryba (klimatas), kitos su menine kūryba yra susijusios arti- 
miau (priklausomybė konkrečiai klasei, luomui arba ekonominė priklauso- 
mybė nuo jo). Aišku, kad, priklausomai nuo šių faktorių galimos įtakos dides- 
nės ar mažesnės svarbos, jų reikšmė meninės kūrybos procese bus nevienoda. 
Bet teorija aiškiai neatskiria, kurie iš šių įtakos faktorių yra labiau svarbūs ir 
kurie mažiau. Kai kurie iš šių faktorių turi tik laikiną, nuo istorinių aplinkybių 
priklausomą reikšmę. Šiuolaikinė technika, tobulindama transporto priemo- 
nes, įveikia bet kokius atstumus ir todėl konkrečių statybos medžiagų egzistavi- 
mas ar neegzistavimas tose ar kitose šalyse nebėra reikšmingas architektūrai. 

Net ir senovėje ši aplinkybė neturėjo lemiamos reikšmės. Galima daryti išvadą, 
kad meninis stilius yra didele dalimi atsitiktinių ir pačių įvairiausių fizinių ir 
socialinių aplinkybių sutapimo rezultatas. Tačiau atskirai paėmus sunku dau- 
giau ar mažiau tiksliai įvertinti šių aplinkybių reikšmingumą. Nuosekliai tai- 
kant šį požiūrį, viskas - tiek menininko-kūrėjo asmenybė, tiek ir menas yra 
nulemta išorinėmis aplinkybėmis. Su jomis sutapatinama ir menininko asme- 
nybė, ir jo kūryba. Meninė estetinė plotmė praranda savo ypatingumą; lieka 
neatsakytas arba praranda prasmę klausimas apie specifinį estetiškumo 
momentą mene ir jo vidinį vystymąsi, o konkretaus stiliaus vienovė nebegali 
būti siejama su jokia vidine būtinybe. Net ir kultūros vienatiškumas, žvelgiant 
iš šio požiūrio taško, yra ne organinis, bet greičiau mechaniškai išoriškas, pri- 
klausantis nuo daugelio įvairiausių faktorių sutapimo ir sąveikos. Tam tikru 
laipsniu Taineo teorija yra gimininga marksistiniam požiūriui į meną, stilių ir 
jų vystymąsi, nes marksizmas taip pat pripažįsta lemiamą aplinkos įtaką meni- 
nei kūrybai. Bet marksistinis mokymas eina daug toliau už Taine'o koncepciją 
ir yra tobulesnis tuo, kad 1) bando paaiškinti ir pagrįsti kultūros vienovę, kuri 
sąlygoja ir kiekvienos istorinės epochos stiliaus vienovę, 2) jis kartu dar skiria 
pirminius pagrindinius ir antrinius išvestinius faktorius, kurie nulemia kultū- 
ros struktūrą, 3) jis pabrėžia ne tik meno istoriškumą, bet ir jo kaip socialinio 
fenomeno reikšmę ir todėl teigia, kad menas yra priklausomas nuo kultūrą 
sudarančių socialinių faktorių. Pasak marksizmo, pagrindinis faktorius yra 
ekonominė visuomenės sandara, t. y. ją apibūdina gamybinės jėgos ir žmonių 
gamybiniai santykiai. Tai yra visos kultūros bazė. Ja remiasi ir iš jos išauga 
ideologinis antstatas, kurį sudaro likusios kultūros šakos ir sritys, visų pirma 
politinės ir teisinės institucjos, taip pat mokslas, menas, religija, moralė, filoso- 
fija. Antstatą nulemia ekonominė bazė, kurį ji atspindi, tačiau atskirų antstato 
sferų visuma negali būti pilnai išvedama iš ekonominio pagrindo, kiekviena iš 
jų pasižymi savo specifinėmis ypatybėmis ir specifiniais dėsningumais. Tai 
būdinga ir menui. Iki spalio revoliucijos visame pasaulyje viešpatavo ekono- 
minė sandara, kuri sąlygojo visuomenės klasinę struktūrą. Klasinis visuome- 
nės pobūdis suteikia ir menui tokį pat klasinį pobūdį. Priklausomai nuo visuo- 
menės klasinės sandaros ir klasių tarpusavio santykių (aristokratija, buržuazija, 
valstiečiai, darbininkai), keičiasi ir meninės kūrybos pobūdis ir kryptis. Šiuos 
meno sąryšius istorinio vystymosi eigoje puikiai nušvietė Plechanovas savo 
straipsniuose, skirtuose estetinėms problemoms aptarti. Be abejonės, klasinis 

antagonizmas ir klasinė kova įtakoja meną ir vyraujantį stilių ta prasme, kad 
sąlygoja siužetų pasirinkimą, meninės kūrybos kryptį ta ar kita visuomeninio 
gyvenimo linkme, taip pat atsiribojimą nuo visko, kas svetima viešpataujan- 
čiai klasei ir prieštarauja jos interesams. Tačiau ar visada vieno stiliaus pakei- 
timas kitu yra susijęs su šiais klasiniais interesais ir ar ši įtaka yra lemiamas 
momentas? To įrodyti iki šiol nepavyko. Ir kodėl pirmenybė suteikiama 
tokiam, o ne kitokiam stiliui ir kodėl į pirmą planą iškeliamos tokios, o ne 
kitokios estetinės vertybės ir jų realizacija meninėje kūryboje? Jei pripažin- 
tume, kad meno istorinis vystymasis priklauso vien nuo išorinių aplinkybių, 
kurios yra istoriškai sąlygotos ir kintančios, tai marksistinė estetika neišven- 
giamai turės sutapti su reliatyvizmu, kuris visas estetines vertybes laiko sąly- 
ginėmis, kintančios ir kaprizingos mados produktais. Bet tai prieštarauja 1) 
tam, kad menas taip pat, kaip ir kitos ideologinio antstato sritys, pasižymi spe- 
cifiniu dėsningumu, kuris neįmanomas be ypatingo estetinių vertybių sava- 
rankiškumo, ir 2) jei kultūros istorinis vystymasis, bendrai paėmus, yra pro- 
gresyvus procesas, perėjimas nuo žemesnių prie aukštesnių kultūros pakopų, 
tai ir meno sferoje, taip pat, kaip ir mokslo srityje, visame sąlyginai reliaty- 
viame turi būti ir besąlygiški, objektyviai vertingi momentai, kurie nepra- 
randa savo reikšmės kintant istorinėms epochoms (taip pat, kaip ir reliatyvioje 
tiesoje glūdi absoliučios tiesos momentas). Kaip kitaip galima pagrįsti teiginį, 
kad socialistinės visuomenės menas yra tobulesnis už kapitalistinės visuome- 
nės meną. Kadangi egzistuoja formos ir turinio vienovė, kartu su turiniu turi 
atitinkamu būdu keistis bei tobulėti meninė forma. Bet marksistinė kultūros 
koncepcija susiduria ir su kitais sunkumais ir neaiškumais: įsižiūrėjus iš arčiau 
tampa vis sunkiau nubrėžti subtiliai vienareikšmę ribą tarp bazės ir antstato, 
tarp visuomeninės būties ir visuomeninės sąmonės. Šios dvi sąvokų poros tar- 
pusavyje glaudžiai susijusios. Nes ideologinis antstatas atsiranda kaip visuo- 
meninės būties atspindys sąmonėje; iš šios būties įsisąmoninimo ir bandymo 
ją suprasti, įprasminti gimsta svarbiausi įsitikinimai, mokslinės sampratos, 
moralinės, teisinės koncepcijos, taip pat požiūriai į meną, grožį, politinės ir 
ekonominės pažiūros ir kita. Kartą susiformavęs šis ideologinis antstatas savo 
ruožtu daro įtaką visuomeninei būčiai, ją keičia ir plėtoja sandoroje su bendro- 
mis tendencijomis, su svarbiausiais visuomeninėje sąmonėje vyraujančios ide- 
ologijos interesais. Čia kyla tokie klausimai ir abejonės: 1) Visuomeninė 
sąmonė (ideologinė sfera) remiasi jos pagrinduose glūdinčia visuomenine 

būtimi, kuri ontologiškai yra pirmesnė už visuomeninę sąmonę. Todėl visuo- 
meninė būtis jau privalo savyje turėti tokius momentus, kurie ideologinėje sfe- 
roje yra suprantami kaip religiniai, [etiniai], teisiniai, estetiniai ir tarnauja kaip 
religinių, etinių, teisinių, estetinių pažiūrų, įsitikinimų, teorijų pagrindas. Ir 
nėra jokios abejonės, kad bet kokia ekonominė santvarka negali egzistuoti 
neturėdama savyje tam tikrų moralinių, teisinių, politinių ir pažintinių 
momentų kad ir pačia primityviausia įpročių, papročių, tikėjimų forma. Bet 
tada kyla abejonė, ar galima visuomeninės būties ekonominį momentą laikyti 
svarbiausiu, lyginant su kitais nurodytais visuomeninės būties momentais. Jei 
ekonominis momentas gelminiame lygmenyje yra pagrįstas gyvūnišku savęs 
išsaugojimo instinktu, tai ir moralinis visuomeninės būties momentas gali 
būti siejamas su panašiu instinktyvaus pobūdžio šaltiniu (solidarumas, prisi- 
rišimas prie vaikų, simpatija, smalsumas, imitavimas ir kita). Netgi estetinis 
momentas turi pirmines užuomazgas instinktyviame gyvūnų gyvenime: tam 
tikrų spalvų, blizgančių objektų, kvapų patrauklumas, kuris susijęs su lytiniu 
instinktu. Estetinis momentas negali būti išvestas iš ekonominių santykių kaip 
tokių, taip pat kaip moralės negalima išvesti iš politinių-teisinių visuomeninės 
būties aspektų. Aišku, estetinių pradų savitumo pripažinimas visai nepriešta- 
rauja tam, kad ekonomika daro poveikį menui ir jo istoriniam vystymuisi. Be 
to, ši įtaka gali būti tiek teigiama (pvz., technikos vystymasis, kuris patobulina 
techninius meno espektus ir atveria naujas galimybes, muzikiniai instrumen- 
tai, aliejiniai dažai), tiek neigiama (sensacingų filmų populiarumas, kūrinių 
beskonybė, mada kaip praturtėjimo būdas, menininko priklausomybė nuo 
rinkos reikalavimų ir t. t.). Atvirkštinė meno įtaka ekonomikai (materialinei 
kultūrai) taip pat egzistuoja, bet menkesniu masteliu (meno įtaka gamybos 
dirbiniams, gyvenamojo būsto įrengimas, namų ūkio rakandai ir kita); 2) Bet 
šioje sanpriešoje (ir sąryšyje tarp visuomeninės būties ir visuomeninės sąmo- 
nės) glūdi dar vienas sunkumas, būtent pati visuomeninė būtis, kuri pasireiš- 
kia kaip gamybinė veikla ir gamybiniai santykiai kartu su joje glūdinčiu esmi- 
niu sąmonės momentu - sąmoningumu. Gamybinės jėgos - tai darbo įrankių 
išradimas, mokėjimas jais naudotis, gyvūnų prijaukinimas, žemės apdirbimas, 
belaisviais paverstų vergų išnaudojimas, mainais grindžiama prekyba - visa 
tai ne instinktyvi veikla, bet sąmoningi ir į iš anksto numatytą tikslą nukreipti 
veiksmai, kurie vykdomi pagal konkretų planą ir pagrįsti gaminamo objekto, 
naudojamų įrankių ir gamybos būdo žinojimu. Tiesa, pastarasis yra praktinio 

pabūdžio, bet vis dėlto sistematizuotas ir apibendrintas. Reiškia, sąmonė ne tik 
atspindi savyje tai, kas egzistuoja nepriklausomai nuo jos visuomeninėje 
būtyje, ji ir pati dalyvauja šioje būtyje ir yra būtinas steigiamasis jos momen- 
tas'“. Ar yra visuomeninėje sąmonėje įsisąmoninama kažkas tokio, kas dar 
nebuvo įsisąmoninta pačioje visuomeninėje būtyje? Toks įsisąmoninimas, 
kuris veda link ideologinio antstato, gali reikšti tik išplėtimą ir pagilinimą tos 
žinojimo srities, kuri glūdi visuomeninėje būtyje, o kartu yra jos refleksija, 
kuri leidžia praktines žinias ir įgūdžius apibendrinti racionalia, nuoseklia sis- 
tema ir tokiu būdu nuo praktikos pereiti prie teorijos (sistemiškas praktinio 
žinojimo apibendrinimas). Kadangi toks įsisąmoninimas ir praktikos raciona- 
lizavimas įvyksta ne iš karto, bet tik palaipsniui, žingsnis po žingsnio, tai čia 
sunku nustatyti, kur baigiasi praktinis ir kur prasideda teorinis žinojimas. 
Taikant estetiškumo sferai, tai reiškia: ideologiniam antstatui akivaizdžiai pri- 
klauso estetika kaip filosofinė disciplina, kuri nustato bendras meninio grožio 
ir grožio apskritai sąlygas bei momentus. Bet pats menas kaip kūrybinė veikla 
ir visuma šia veikla sukuriamų vertybių yra susijusi su visuomenine būtimi, 
tuo labiau kad ši veikla yra realizuojama ir tada, kai žmogaus sąmoningumas 
dar labai ribotas, o mokslinis, tikslus žinojimas dar neegzistuoja arba kai jis 
dar randasi užuomazgos būklėje. Aišku, ir čia ribos tarp praktikos ir teorijos 
yra reliatyvios, sąlyginės. Analizuojant meno sąryšį su kitomis kultūros sriti- 
mis ir jo specifinę prigimtį, lemiančią jo vaidmenį kultūros visumoje, galima 
suformuluoti bendrą išvadą: istorinę meno kaip visuomeninio reiškinio būtį, 
jo vystymąsi ir vieno stiliaus pakeitimą kitais nulemia du pagrindiniai momen- 
tai: 1) išorinis, t. y. visa aplinkinė kultūrinė terpė, kurioje ji gyvuoja ir kuria 
maitinasi, kitaip sakant, visuma kitų kultūros sričių, su kuriomis ji tiesiogiai 
ar netiesiogiai yra susijusi: su religija, morale, mokslu, technika, ekonomine ir 
politine sistema. Visos šios duotai istorinei epochai būdingos kultūros sritys 
arba pusės, paimtos kartu, savo organine vienybe išreiškia konkretų žmogaus 
santykį su aplinkiniu pasauliu. Šis santykis pasireiškia ne tik konkrečia pasau- 
lėžiūra ir pasaulėjauta, bet pirmiausia kaip žmogaus veikla, kaip jis veikia 
aplinkinį pasaulį, kaip reaguoja į jo poveikius. Toks pats žmogaus santykis su 
pasauliu pasireiškia savo ypatingu specifiniu būdu ir mene. Tai juk tas pats 
18 Labai svarbi Sezemano išvada, kuri paneigia dogmatinę marksizmo tezę, esą sąmonė yra 

tik būties atspindys. Sezemanas parodo, kad reikia pripažinti bazės ir antstato dialektinį 


santykį. Menas, kultūra, ideologija ne tik atspindi ekonominius santykius, bet ir juos 
įtakoja. 

žmogus, kuris būdamas menininku kartu turi ypatingus moralinius, politi- 
nius, ekonominius ir socialinius santykius su kitais žmonėmis, visuomenės 
nariais. Todėl skirtingų kultūros sričių ar pusių ryšys pasireiškia ne tik kaip 
tiesioginė vienos srities įtaka kitai, bet yra nulemta to, kad visų šių sričių 
pagrindas yra tas pats bendras to paties žmogaus santykis su pasauliu. Taip 
reikėtų suprasti ir meno saryšį su kitomis kultūros sritimis. Jį grindžia žmo- 
gaus kaip kultūros kūrėjo vienovė, jo vieningas santykis su pasauliu. Kitų 
kultūros sričių įtaka menui pasireiškia taip: 1) Kadangi visi tikrovės reiški- 
niai gali būti meno siužetai, tai vien savo turiniu menas jau yra susijęs su 
visomis kultūros pusėmis. O turinys reikalauja atitinkamos formos. Tačiau 
turinys nenulemia tų ypatingų šios formos kūrimo kelių ir metodų. Tam 
pačiam turiniui gali būti taikomi skirtingi metodai (skirtingi stiliai). 
2) Menininko santykį su tikrovės reiškiniais nulemia kaip kultūros ekono- 
minė bazė, taip ir tos sritys, kurios susijusios su ideologiniu antstatu: religija, 
moralė, mokslas, politinė ir socialinė sistema. Taip yra įtakojamas siužetų ir 
reprezentacinių aspektų pasirinkimas (kas domina menininką, kas yra 
svarbu toje ar kitoje kultūros sferoje ir taip pat tai, kas jam natūralu, savaime 
suprantama). Šie momentai tiesiogiai ar netiesiogiai įtakoja ir formaliąją 
meno pusę (stilių), nes suteikia konkrečią kryptį kūrybinį sumanymą atitin- 
kantiems metodų ieškojimams. Bet ir apie šiuos faktorius, įtakojančius 
meninę kūrybą, negalima tvirtinti, kad jie visiškai vienareikšmiškai nulemia 
stilių. 3) Labai svarbi technikos ir gamybos būdų įtaka meno vystymuisi ir 
ypatingai tai paveikia jo formaliąją pusę. Tas ar kitas medžiagos apdirbimo 
būdas, taip pat dirbtinis medžiagos, kuri gamtoje neegzistuoja, pagamini- 
mas menininkui suteikia galimybę sukurti naujus estetinius efektus arba 
sustiprinti jau žinomus ir išbandytus. Tiksliai taip pat ir meninės kūrybos 
instrumentų plėtojimas bei tobulinimas įtakoja apdirbamos medžiagos įsisa- 
vinimo procesą ir glūdinčių joje estetinių galimybių įsisavinimą. Mes jau 
nurodėm, kokį ypatingą vaidmenį dailėje suvaidino aliejinių dažų atradi- 
mas. Jis suteikė galimybę atsirasti grynam vaizduojamosios dailės stiliui ir 
galimybę realizuoti tokius grožio ir spalvų efektus, kurie iki to atradimo dai- 
lei buvo beveik nepasiekiami (clair-obscur). Tuo pačiu susiklostė ir nauja 
erdvės bei jos meninio pateikimo koncepcija. Muzikoj naujų instrumentų 
išradimas ir taip pat jų skambesio patobulinimas, diapazono išplėtimas bei 
tembro įvairovės praturtinimas (naujų grojimo technikos būdų išvedimas, o 


88 


ISTORINIS MENO VYSTYMASIS IR JO DĖSNINGUMAI 


netiesiogiai ir natų sistemos patobulinimas bei supaprastinimas) suteikė 
galingą impulsą muzikos vystymuisi ir jos emociniam išraiškingumui. 
4) Lyginant su šiais žmogaus socialinės būties aspektais ir faktoriais, fizinės 
salygos (tokios kaip klimatas, geografinės sąlygos, maistas ir kita) turi tik 
antrinę reikšmę. Jų įtaka yra netiesioginė ir sunkiai apibrėžiama. 5) Galų 
gale visos šios įtakos susikryžiuoja, sąveikauja tarpusavyje ir įsilieja į meni- 
ninko kūrėjo individualybę. Jos formuoja ją, suteikia impulsus jos vysty- 
muisi, pagelbėdamos vienų sugebėjimų atsiskleidimui ir užgniauždamos 
kitus, bet visos šios įtakos (faktoriai) jau numato individualybės egzistavimą, 
jos ypatingas reakcijas (atsakus) į aplinkinio pasaulio poveikius, kuriomis ji 
išreiškia savo individualios prigimties savitumą. Individualybės neįmanoma 
paaiškinti remiantis išorinėmis sąlygomis ir jų saveikaujančių poveikių 
visuma. Individualybė (asmenybė) yra kažkas esmiškai nedaloma ir nesu- 
skaidoma į atskiras dalis. Analitinis jos išskaidymas į daugybę skirtingų 
komponentų (faktorių) yra diskursyvinio mąstymo rezultatas. Tokiam mąs- 
tymui individualybės pažinimas prieinamas tik tokiu analizės būdu, bet jis 
nesugeba pažinti jos visumos, negali įsigilinti į jos vidinį branduolį, kuris 
būdingas individualybės vienovei, jos asmeniniam savitumui. Šie bruožai 
žmogaus kūrybinėje veikloje pasireiškia kaip originalumas. Visa, kas pasa- 
kyta apie individualybę apskritai, tinka ir meninei individualybei - tai meni- 
ninko individualybės pusei, kuri pasireiškia ypatingais meninės išraiškos 
metodais ir būdais formuojant siužetinę medžiagą. Šia prasme asmeninių 
menininko gabumų ypatumai ir jų kryptys turi sprendžiamąją reikšmę for- 
maliajai jo kuriamų kūrinių pusei. Lyginant su visais anksčiau nurodytais 
faktoriais, kurie sąlygoja meninę kūrybą ir ją įtakoja, menininko individua- 
lybė užima ypatingą vietą. Ji oponuoja jiems kaip vidinis išoriniam ir todėl 
būtent ją mes kaip ir turime omenyje, kai kalbam apie vidinį momentą, kuris 
nulemia meno gyvavimą ir vystymąsi, bei priešpastatom visumai anksčiau 
išnagrinėtų išorinių salygų ir faktorių. Tačiau iš tikrųjų yra ne taip. Nes 
menininko sukurtų kūrinių reikšmė yra ne ta, kad jo kūriniai atspindi jo 
individualybę ir tuo skiriasi nuo kitų menininkų kūrinių, bet ta, kad jo indi- 
vidualybė, jo asmeniniai gabumai atskleidžia ir padaro prieinamą kitiems 
žmonėms (publikai) objektyviai vertingą estetinę plotmę, kuri išsaugo savo 
vertybę ir nepriklausomybę nuo kūrėjo asmeninio egzistavimo. Tai kažkas 
tokio, kas realizuoja naują estetinį aspektą, naują meninio išraiškingumo 

atspalvį'?. Tas ar kitas estetines (menines) vertybes realizuojanti formalių prie- 
monių ir metodų visuma bei vienovė yra tai, kas vadinama stiliumi. Stilius, 
kaip ir visa formalioji pusė, kai ji paimama atskirai nuo konkretaus turinio, 
yra bendro pobūdžio ir diferencijuojasi, tampa tikslesnis tik susidurdamas su 
konkretaus turinio įvairove. Formalios priemonės neatsiranda iškart kaip jau 
paruoštos ir visiškai išbaigtos, paprastai jas atranda ir apibrėžia menininko 
kūrybiniai ieškojimai ir įžvalgos. Šia prasme stiliaus pradmenys yra dinamiški. 
Juose glūdi vystymosi ir konkrečių galimybių atskleidimo bei transformavimo 
tendencijos. Ši stiliaus pradmenims būdinga tendencija yra vidinis momentas 
arba faktorius, skatinantis meninę kūrybą ir ją nukreipiantis konkrečia vaga, 
kurią įrėmina viešpataujančio stiliaus ženklų pažymėtas istorinis meninio 
gyvenimo periodas. Šis stiliaus vystymosi procesas pasižymi vidiniu nuose- 
klumu ir logika, kuriai išorinės įtakos (aplinkybės) gali padėti arba trukdyti, 
bet kurios esmiškai pakeisti jos negali. Tik šitame vidiniame meno vystymesi 
galima atrasti specifiškai estetinius dėsningumus, kurie negali būti redukuoti 
į jokius neestetinius pradus. Išoriniais bus vadinami visi kiti meno vystymąsi 
įtakojantys momentai, priešpriešinant juos vidiniams dinamikos pradams, 
kurie užtikrina estetinės meno prigimties autonomiją ir savitumą. Tai nereiš- 
kia, kad išoriniai momentai yra neesminiai, atsitiktiniai. Iš esmės šios išorinės 
sąlygos meno gyvenimui yra tokios pat būtinos, kaip ir vidinės. [Neįsk.] sąvei- 
kaudamos ir kontaktuodamos su gyva menine kūryba. Išorinis čia reiškia 
neestetinis (nemeninis). Dabar tampa suprantamas vaidmuo, kurį meno gyve- 
nime atlieka asmenybė. Ji yra aktyvi terpė (katalizatorius), kurioje vyksta išo- 
rinių ir vidinių meno vystymosi salygų sąlytis ir sąveika. Toks asmenybės vai- 
dmens supratimas nė kiek nesumažina jos reikšmės meninei kūrybai ir kartu 
skaitosi su tuo objektyviu mene įdiegiamo naujumo vertingumu. Menininkas 
nesukuria stiliaus pagal savo subjektyvias užgaidas, bet atranda jį kaip naują 
būdą meninėmis priemonėmis išreikšti tikrovės reiškinius, kuriam būdingas 
ypatingas anksčiau nepastebėtas emocinis išraiškingumas. Ir jis savo kūryba 
žiūrovą arba klausytoją išmoko naujai matyti žmogišką pasaulį bei gamtą. Visa 
ši meno vystymosi salygų ir faktorių analizė leidžia mums dabar arčiau prieiti 
prie stiliaus sąvokos apibrėžimo. Stilius yra visų pirma meninę kūrybą 
19 Šis Sezemano nurodytas estetinės plotmės objektyvumas svarbus visai fenomenologinei 

estetikai ir vertybių teorijai. Estetinės vertybės, kaip ir kitos vertybės, egzistuoja 


nepriklausomai nuo kūrėjo ir jo sąmonės, bet yra atrandamos ir išreiškiamos tik per atskiro 
individo veiksmus. 

organizuojantis estetinis pradmuo, kuris savo specifiniais meninės išraiškos ir 
medžiagos panaudojimo metodais pasiekia savo kūriniuose tokį išraiškin- 
gumą, kuris visiškai akivaizdžiai ir įtikinamai atskleidžia konkretų žmogaus 
santykį su pasauliu. Visgi reikia pastebėti, kad terminas „stilius“ nėra viena- 
reikšmis ir yra vartojamas skirtingomis prasmėmis. Iki šiol mes kalbėjom apie 
atskiro menininko stilių, apie individualų stilių. Bet dažnai yra kalbama apie 
visos meninės epochos stilių, pavyzdžiui, apie Renesanso epochos meninį sti- 
lių, kuris pagal savo pakitimus gali būti skirstomas į ankstyvąjį Renesansą, 
brandųjį Renesansą arba pagal šalis ir tautas, kurios šį stilių perėmė kartu su 
visais jo pakitimais. Galų gale remdamiesi tokiu konkretaus stiliaus vystymusi 
ir geografiniu paplitimu mes nustatom ir atskirų mokyklų stiliaus skirtumus. 
Konkretūs stiliai klasifikuojami ir remiantis meno šakos, kurioje jie pasireiš- 
kia, savitumu (architektūrinis stilius, muzikinis stilius ir kita). |Neįsk.) 

Du ESTETIKOS FRAGMENTAI: APIE LYTINĮ 
INSTINKTĄ IR ĮSIJAUTIMĄ 


Negalima nutylėti ir gana paplitusios teorijos, tvirtinančios, kad pagrindinis 
meninės kūrybos šaltinis ir akstinas yra lytinis instinktas, juslinė meilė. Ši teo- 
rija remiasi tokiais dar Darwino nurodytais biologiniais faktais, kad organinis 
ryšys tarp seksualinių instinktų ir grožio pastebimas jau gyvūnų pasaulyje: 
taip, pavyzdžiui, daugelis paukščių patelių pirmenybę teikia tiems patinė- 
liams, kurie pasižymi ryškiausiomis ir vešliausiomis plunksnomis. Tai reikš- 
minga ir žmonių visuomenėje egzistuojantiems seksualinės atrankos mecha- 
nizmams - šių faktų nieks neneigia, taip pat, kaip ir jų atspindžio meninėje 
kūryboje, pradedant liaudies menu ir baigiant pačiais subtiliausiais pasaulinių 
genijų darbais. Ypatingai akivaizdžiai ši meninės kūrybos priklausomybė nuo 
seksualinės meilės pasireiškia poezijoje ir muzikoje, tačiau ji nedviprasmiškai 
išreikšta skulptūroje ir dailėje, choreografijoje. (Ypač tuo pasižymi liaudies 
šokiai.) Nors ši teorija teisingai nurodo į vieną iš svarbiausių kūrybinio įkvė- 
pimo šaltinių, vis dėlto nėra pakankamo pagrindo lytinį instinktą laikyti bet 
kokios meninės veiklos pradžia ir tai galima daryti tik pritempiant, net jei ero- 
tiką suprasime taip plačiai, kaip tai darė Freudas. Nekalbant jau apie architek- 
tūrą, kuri neturi jokio tiesioginio sąryšio su seksualumu. Taip pat kitose meno 
rūšyse mes susiduriam su daugybe kūrinių, kurių siužetai ir emocionalumas 
nėra susiję su erotika. Be to, būtina atsižvelgti į tą aplinkybę, kad erotika įkve- 
pia menininką kūrybai tiktai tada, kai ji peržengia paprastą lytinį potraukį 
ir įgauna meilės formą, t. y. kai ji sublimuojama, t. y. pasireiškia sukilnintu 
pobūdžiu ir yra susieta su vienomis ar kitomis dvasinėmis vertybėmis. Milin- 
tysis mylimame žmoguje mato ne objektą, galintį patenkinti jo lytinį potraukį, 
bet žmogų, kuris jam brangus savo žmogiškosiomis savybėmis, su kuriomis 
jį riša socialiniai saitai ir santykyje su kuriuo jis jaučiasi privaląs saugoti ir 
gerbti jo asmenybę. Tiktai tokiu sukilnintu būdu lytinis jausmas gali derėti su 
tokiu kontempliatyviu nusistatymu geidžiamo objekto atžvilgiu, iš kurio gali 

gimti meninis įkvėpimas ir kūryba. Jaunuolis, kurį užvaldė lytinis troškimas 
merginai, pirmiausia patiria ne troškimą mėgautis jos grožiu, bet apkabinti 
ją, pabučiuoti, suartėti su ja kūniškai. Seksualinis instinktas reikalauja veikti, 
o ne kontempliuoti. Mylintysis gali kontempliuoti tik tada, kai jis mylimojoje 
mato ir jaučia savarankišką asmenybę, neprarandančią savo vertingumo net 
tada, kai kūniškas suartėjimas neįmanomas ir lytinis potraukis lieka nepa- 
tenkintas. Sublimuojamos gali būti ir tokios seksualumo formos, kurios 
Europoje laikomos lytinio instinkto perversijomis, bet iš tikrųjų yra tik tam 
tikro jo nediferencijuotumo pasekmė, kuri ypatingai akivaizdžiai pasireiškia 
tam tikrose socialinėse sąlygose. Kaip, pavyzdžiui, homoseksualumas, kurio 
pavyzdžiu gali būti antikinis draugystės supratimas - jis remiasi mylinčiojo 
ir mylimojo, vyresniojo ir jaunesniojo draugo santykiais. Ši iš lytinio jausmo 
išauganti draugystė neabejotinai stipriai paveikė antikinę poeziją, ypač lyriką 
ir taip pat skulptūrą. Tai liudija tarp kitų ir Platono kūryba. Sokrato ir Alki- 
biado tarpusavio santykių pavaizdavimas pateikia įspūdingą pavyzdį to, kaip 
jis suprato ir vertino erotinius santykius tarp vyrų. 

Priklausomai nuo to, kokiu laipsniu realizuojamas dviejų asmenybių su- 
siliejimas į bendrus jausmus, pradedant nuo visiško atjautimo ir baigiant pa- 
viršutinišku atjautimu. Spręsdamas šį klausimą Scheleris seka Schopenhaue- 
riu, kuris mano, kad žmogus atjautos aktu įveikia ribą, skiriančią jį nuo kitos 
asmenybės, ir betarpiškai išgyvena autentiškai realų susivienijimą su juo. Bet 
Scheleris šį Schopenhauerio mokymą išplėtoja dar nuodugniau ir sustiprina 
pateikdamas plačią faktinę medžiagą. Tačiau kai kurios Schelerio teorijos pu- 
sės (teiginiai) iššaukia vis dėlto rimtas abejones ir pasirodo kaip nepakanka- 
mai pagrįstos. Iš tikrųjų pats Scheleris pripažįsta, kad atjautimas nėra visiškai 
apribotas tuo, kad aš kito žmogaus kančias išgyvenu kaip savo paties. Net ir 
tuo atveju aš jo gailiuosi, noriu jam padėti, o tai reiškia, kad mano išgyveni- 
muose kaip esminis jų momentas yra toks jausmas, kurio kenčiantis žmogus 
neturi. Vadinasi, kenčiančio ir atjaučiančio išgyvenimai nėra tokie patys, jie 
nesutampa. Tą patį reikėtų pasakyti ir apie kitas bendrų jausmų rūšis. Kadangi 
subjektai, išgyvenantys tuos pačius jausmus, vis dėlto lieka dviem skirtingom 
asmenybėm, kiekviena su savo individualia psichofizine organizacija ir savo 
ypatinga patirtimi. Nėra jokių faktinių duomenų, įrodančių, kad jų išgyve- 
nimai yra absoliučiai tapatūs. Galima tik patvirtinti, kad tie jausmai sutampa 
savo prasme, panašūs savo išoriniais pasireiškimais, bet jų kaip išgyvenimų 

tapatybė neįrodoma. Leibnitzo tapatybės dėsnis [neįsk.] (principium identi- 
tatis indiscernibilium). Atjautos aktai nepanaikina ribos, skiriančios vieno 
individo sąmonę nuo kitos. Ji tik iki tam tikros ribos tampa pralaidi emoci- 
niams išgyvenimams. Ir šis pralaidumas yra tai, ką mes vadiname emociniu 
jautrumu. Pastarasis yra priklausomas nuo to, kiek subjekto pagaulumas yra 
diferencijuotas ir atjauslus. Panašiai kaip vienas instrumentas, turėdamas tą 
pačią sąrangą, atsišaukia į kito instrumento konkretų garsą tokiu pat garsu 
arba, kaip sakoma, jis rezonuoja, taip ir jautraus subjekto sielos sąranga at- 
sišaukia į kito subjekto išgyvenimus vienodais ar bent panašiais išgyveni- 
mais. Todėl jausmai, kuriems būdingas atjautimas arba jautimas kartu, gali 
būti vadinami (apibrėžiami) kaip emocinio rezonanso jausmai (išgyvenimai). 
Jų ypatybė ta, kad jų pagrindas yra objektyvus ir tuo pačiu emocionalus, t. y. 
juose atsiskleidžia suvokiamo objekto emocionalus turinys. Šiuo objektu gali 
būti kaip kitas subjektas, taip ir bet kokie organinės ir neorganinės gamtos 
reiškiniai. Kai emocinio rezonanso išgyvenimai paklūsta kontempliatyviai 
nuostatai, tai yra duotos visos sąlygos estetiniam objekto suvokimui. Meni- 
ninkas per rezonuojantį išgyvenimą užsikrečia emociniu objekto turiniu ir jį 
įkūnija savo kūrinyje tuo aspektu, kuris yra išraiškingiausias. Būna, tiesa, ir 
priešingi atvejai, kad subjektas savo nuotaiką projektuoja į objektą, priskiria 
jam savo grynai asmeniškas nuotaikas. Pavyzdžiui, kai melancholikas viską 
mato tarsi nuspalvintą tamsiomis spalvomis, o optimistas - džiaugsmingomis. 
Bet tokia sąmonės nuostata netinkama estetiniam kontempliavimui, ji emo- 
cinį subjektyvumą prilygina objektyviam turiniui, emocinei pačios tikrovės 
pusei. Kaip subjektyvistinė įsijautimo teorija, taip ir objektyvistinis pažinimo 
paaiškinimas svarbiausiu momentu grožyje laiko gyvybiškumą. Todėl šioms 
teorijoms artimas yra ir Černyševskio požiūris, kuris grožį tiesiogiai apibrėžia 
kaip gyvybę ir dar kaip normalią gyvybę, kai visos jos funkcijos pasireiškia ge- 
riausiose sąlygose. Bet iš esmės Černyševskiui yra svetima visa minėtų teorijų 
problematika. Gyvybės sąvoką jis traktuoja paprasčiausiai biologine prasme ir 
nekelia klausimo, kaip ir kokiose sąlygose biologinis ... 

Grožis, kaip mes įsitikinome, įsikūnija ir pasireiškia tik jusliniuose reiški- 
niuose ir objektuose. Nepaisant to, dažnai kalbama apie dvasinį, nejuslinį 
grožį. Kyla klausimas: ar egzistuoja faktai, kurie leistų pagrįstai pripažinti 
nejuslinį grožį? Ar žodis „grožis“ tokiais atvejais vartojamas netikslia, perkel- 
tine prasme? Nejuslinio (dvasinio) grožio samprata savo kilme yra susijusi su 
platonizmu. Šį grožį platonizmas laiko aukščiausiu, autentiškai realiu grožiu, 
kurio atžvilgiu juslinis grožis yra žemesnė paruošiamoji pakopa pereiti prie 
pačios idėjos [neįsk.]. Bet protu suvokiamo grožio kontempliavimas pagal pla- 
tonizmo mokymą sutampa su idėjų pasaulio apskritai kontempliavimu ir su 
absoliutaus gėrio ir gerovės kontempliavimu. Kitais žodžiais, grožis savo aukš- 
čiausioje pakopoje yra tapatus su moraliniu gėriu ir tiesa bei nesiskiria nuo 
jų. Be to, šioje tapatybėje svarbiausias yra ne grožis, bet moralinis gėris kartu 
su tiesa. Grožis tampa tik gėrio-tiesos aspektu, bet kas tai per aspektas, lieka 
neaišku. Atrodo, kad skirtumas susijęs tik su pavadinimu. Bet kokiu atveju 
grožis su savo idealia esme praranda savarankiškumą. Kaip, laikantis racio- 
nalistų mokymo, juslinis pažinimas, pasitelkdamas bendrąsias sąvokas, for- 
muoja žemesniąją pažinimo pakopą santykyje su aukštesniąja, taip ir juslinė 
forma yra traktuojama kaip žemesnioji, lyginant su dvasiniu grožiu. Pastarasis 
savo ruožtu susilieja su tiesa-gėriu ir jame ištirpsta. 

Bet jei toks dvasinio grožio išaiškinimas nesuderinamas su grožio auto- 
nomija, tai nereiškia, kad viršjuslinio grožio problema išnyksta. Įdėmiai anali- 
zuodami tuos faktus, kurie charakterizuoja dvasinio grožio pasireiškimus, mes 
aptinkame ir tokius, kurie išsiskiria tam tikrais estetiniams išgyvenimams bū- 
dingais požymiais. Iš tikrųjų kaip moralinio gyvenimo sferoje, taip ir protinio 
darbo sferoje galima stebėti tokius reiškinius, kurie būdami savo esme viršjus- 
liški (grynai dvasiniai) sukelia mums ne tik moralinės arba protinės vertybės, 
bet dar ir grožio pojūtį. Imkime, pavyzdžiui, tokius moralinius reiškinius kaip 
didžiadvasiškumas, dosnumas, kuriuose šie požymiai pasireiškia, nors ir ne 
visada, bet kai kuriais atvejais visiškai esmiškai. Jie be jokio dirbtinumo gali 

būti apibrėžiami kaip gražūs. Dar aiškiau šis estetinis atspalvis pasireiškia to- 
kiame elgesyje, kurį įprasta vadinti moraliniu taktu. Tai žmogaus gebėjimas 
orientuotis vienoje ar kitoje situacijoje, susijusioje su moraliniais žmonių san- 
tykiais, ir susiklosčiusioms aplinkybėms pasitelkti tinkamiausią ir tiksliausią 
reakciją, kuri visiškai atskleidžia moralinę šios probleminės situacijos esmę. 
Bet tai visai nereiškia, kad [neįsk.] žmogus, besivadovaujantis savo elgesy- 
je moraliniais motyvais, drauge jau turi moralinio takto jausmą nurodytąja 
prasme. Tą patį galima pasakyti ir apie dosnumą, didžiadvasiškumą ir kitas 
moralines dorybes. 

Žmogaus poelgiai derinami su moraline pareiga, būk dosnus ar didžiadva- 
siškas, — tai sukelia mums pagarbą, bet nesuteikia natūralaus pagrindo tam, 
kad šis vertinimas įgytų drauge ir estetinį atspalvį. Kyla klausimas: kokios turi 
būti patenkintos nurodytų moralinių kokybių sąlygos, idant jose įžiūrėtume 
reikiamą grožį? Atitinkamų faktų analizė atskleidžia tokias sąlygas: 1) didžia- 
dvasiškumo, dosnumo, moralinio takto aktai pažadina mums grožio pojūtį ne 
tada, kai jie yra šių ar kitų svarstymų rezultatas, nors jie būtų ir patys nesava- 
naudiškiausi, bet tada, kai jie natūraliai išplaukia iš žmogaus veiksmą nukrei- 
piančio emocinio proveržio. Kitaip sakant, kai juose tiesiogiai pasireiškia pa- 
čios giliausios moralinės asmenybės ir jos santykių su kitais žmonėmis ištakos. 
Šie aktai išsiskiria kažkokia vidine būtinybe. Juose pasireiškia žmogaus dvasi- 
nė prigimtis, jo įgimti arba išsiugdyti moraliniai bruožai, kurie dėl nuoseklios 
moralinės saviauklos tapo antrąja žmogaus prigimtimi. Šie aktai yra giminin- 
gi tiems, kuriuose įsikūnija - pagal Kanto mokymą - meno genijaus kūryba 
(tai tokie aktai, kuriais žmogaus prigimtis pati nusistato sau įstatymus). Bet jie 
savo emociniu betarpiškumu smarkiai skiriasi nuo moralės, kuri vadovaujasi 
kokia nors bendra „maksima“ (norma), kurios pavyzdys galėtų būti katego- 
rinis Kanto imperatyvas. 2) Vidinė būtinybė ir natūralumas tokiems aktams 
suteikia kažkokio instinktyvumo pobūdį, bet šis instinktyvumas nėra aklas ar 
nesąmoningas, jis akylus, kylantis iš moralinės intuicijos arba jautrumo, didele 
dalimi iš pagrindų nepriklausomo nuo asmenybės protingumo lygmens. Ypač 
išraiškūs šiuo atžvilgiu lankstaus moralinio takto, derančio su ribotu protiniu 
akiračiu, pavyzdžiai. Nurodytų aktų intuityvumas susijęs ir su kita ypatybe, 
kurią Kantas priskiria estetiniams objektams. Tai — betikslis tikslingumas. Šis 
betikslis tikslingumas jiems būdingas dvejopai: a) jie pateikia tobuliausią ir šiuo 
požiūriu tikslingiausią subjektui iškylančios moralinės problemos sprendimą, 

bet tai - ne suplanuotas tikslingumas, jis nėra paremtas apmąstymais, bet yra 
tiesioginė emocinio sielos polėkio išraiška. Kita vertus, panašūs aktai kitiems 
ypač aiškiai atskleidžia moralinį veikiančio subjekto nusiteikimą, t. y. pateikia 
tinkamiausią moralinės asmenybės esmės vertinimo aspektą. O ši aplinkybė 
stebėtojui sukelia pojūtį, kuris yra panašus į meninio kūrinio patyrimą, tad 
šiuo atžvilgiu šie aktai pripažįstami dvasinio grožio išgyvenimais. Dvasinis 
grožis šiuo požiūriu yra būdingas išminčiai pačia giliausia šio žodžio reikšme. 

Iš to, kas pasakyta, aiškėja, kad 1) dvasinis grožis yra asmenybės bruožas, 
tai tiesioginis giluminio jos branduolio pasireiškimas; 2) kad grožio predikatas 
gali būti teisėtai priskiriamas ne moralinėms dorybėms apskritai, bet tik kon- 
kretiems ir individualiems jų pasireiškimams. Be šitų pasireiškimų dvasinis 
grožis apskritai neegzistuoja, kaip ir nėra juslinio grožio apskritai, jei jis kon- 
krečiai nepasireiškia. Be grožio pasireiškimo negalėtume jo kaip grožio įvar- 
dinti. Mene dvasinis grožis gali pasireikšti tiktai įsikūnydamas vienokiuose ar 
kitokiuose jusliniuose vaizdiniuose. 

Kiek kitokiu pavidalu dvasinis grožis pasireiškia ir grynai protiniame 
žmogaus gyvenime, protinės kontempliacijos sferoje (gr. theoria), ir pasireiškia 
jis tokiais atvejais, kai teorinė mintis savo vidine raida pasiekia tai, ką Hegelis 
turi omenyje kalbėdamas apie konkrečią sąvoką arba konkrečią idėją. Tai iš 
esmės yra ne kas kita, kaip toks intuityvus bendros padėties suvokimas, kai 
drauge atsiskleidžia ir konkrečių pritaikymų atskirais atvejais daugialypumas, 
kurį jis sujungia į vieną sistemingą visumą. Intuicija čia nukreipta į bendrybę, 
bet bendrybėje [neįsk.] įžvelgiama, pagaunama ir realizuojama atskirybė. Šiuo 
požiūriu grožis gali pasireikšti ir pačiose abstrakčiausiose mokslinėse srityse, 
matematikoje, teorinėje fizikoje, logikoje. Apie tokį grožio pobūdį kalbėjo dar 
racionalistai [neįsk.], bet jie neskyrė esminio šio grožio skirtumo nuo juslinio 
grožio. Tiesiogiai šį protinį grožį gali išgyventi tiktai pats mąstantis subjek- 
tas. Objektyviai prieinamas jis tampa tiktai tada, kai intuityviai atrandamas 
tinkamas išreiškimo ir išdėstymo būdas. Mokėjimas surasti tinkamą žodinę 
formą yra ypatinga dovana, kuri mokslininką suartina su menininku. 

BjJAURUMO KLAUSIMAS 


Kokį vaidmenį vaidina bjaurumas gamtos grožį suvokiant arba meno kūriniais 
besigėrint? Kuria prasme bjaurumas yra estetinė kategorija? 1) Bjaurumas kaip 
grožio priešybė, neigimas. Šia prasme jis yra už gamtos ir meno grožio ribų. 
Vadinas, pats bjaurumas, kiek jis yra bjaurus, negali būti meno kūrybos tikslu. 
Taip yra, jei grožis apsprendžia visą estetinių vertybių sferą ir sutampa su ja. 
Šia prasme dažnai buvo suprantamas antikos grožio idealas. 2) Tačiau tam 
prieštarauja tiek meno istorinis vystymasis, tiek ir atskiro žmogaus estetinis 
patyrimas. Kaip mėginama pagrįsti ir pateisinti tą faktą, kad bjaurumas tampa 
meno kūrybos siužetu (objektu) ir įszauna mene pilietybės teisę? 

a) Bjaurumas priešpastatomas grožiui, kad kontrastu pabrėžtų grožio es- 
tetinę vertę ir iškeltų ją aikštėn. Bet toks bjaurumo apibūdinimas nesprendžia 
visos bjaurumo [sampratos apimties]. [Neįsk.] Žinoma, spręsdami, kad tam 
tikras objektas yra bjaurus, mes įvertinam jį pagal tam tikrą grožio kriteriją, 
kitaip negalėtume skirti grožio nuo negrožio. Bet tai nereiškia, kad suvokdami 
bjaurumą mes tuoj pat turim prieš savo dvasios akis priešingą bjaurumui gro- 
žį. Bjaurumo vaidmuo mene yra daug reikšmingesnis ir platesnis. 

b) Grožio ir bjaurumo priešingumas yra reliatyvus, lygstamas. Nėra ne- 
lygstamo grožio ir nelygstamo bjaurumo. Stanislavskio žodžiai: ir bjaurume 
esti gražių momentų arba šalių. (Vanslovo*? aiškinimas - mūsų tarybinis gy- 
venimas imamas kaip visuma gražus, nežiūrint to, kad jame pasiliko dar daug 
atskirų neigiamybių.) Pasak Černyševskio, nulemia bendra vedamoji tenden- 
cija, o ne atskiros smulkmenos. Vienok ir toks aiškinimas nepakankamas. Ką 
reiškia šitas reliatyvizmas? Jei tai reiškia, kad visi meno veikalai yra netobuli, 
kad visuose galima surasti tam tikrų trūkumų, tai toks netobulumas pats ne- 
gali turėti teigiamos reikšmės. Ir jei menininkas jį pajus, pastebės, tai pasi- 
stengs jį pašalinti. [Neįsk.]"' 


20 Turbūttai Antanas Venclova (1905-1971) - poetas, rašytojas ir LTSR kultūros ministras. 
21  Galimai trūksta vieno puslapio, nes po 2 puslapio seka iškart 4-tas. 

Vaizdas turi atitikti daikto paskyrimą arba jo organinę prigimtį (augalai, 
gyvuliai, žmonės). (Kanto Normalidee); prigimtinės kūno dalių ir narių pro- 
porcijos, kurios gali svyruoti tiktai tam tikrose šiek tiek apibrėžtose ribose. 

a) Tačiau ir čia, atsižvelgiant į tai, koks yra menininko sumanymas, or- 
ganinės formos gali patirti žymius pasikeitimus. Kiek jos priderinamos prie 
bendros kompozicijos (pav. ornamentikoj stilizacijos). 

b) Organinis grožis gamtoje, pvz., pastatas, kuris atitinka natūralią aplin- 
ką. (Valstiečių trobelė, jo forma, didumas, spalvos, nudažymas. Taip pat ir 
žmogus.) 

c) Tai parodo ir fantastiniai kūriniai šioj srityje. (Plg. kentauras, daugia- 
rankės ir daugiaveidės Indijos dievybės. Skirtumas tarp to, kas organiška ir 
neorganiška.) 

Sprendžiamąją reikšmę turi menininko vedamasis sumanymas, tai, kas 
vadinama meninio kūrinio dominante. Pvz., kai menininkui rūpi parodyti 
šviesos ir šešėlių žaidimą ir dinamizmą, tai jis nekreipia dėmesio į tai, ar tie 
objektai - gyvuliai, augalai ir žmonės yra (jų formos atžvilgiu) gražūs ar ne- 
gražūs, jis nuo šito momento abstrahuojasi, yra jam abejingas ir gali net teikti 
pirmenybę tam, kas negražu, kad nesuklaidintų žiūrėtojo. 

Arba impresionizmas. Pagauti ir užfiksuoti pirmą gyvą įspūdį (grynai ju- 
timinį), kuris dar nėra patyręs įprastų asociacijų poveikio, kurios jį paverčia 
negyva, suprastinta, nuskurdinta schema. 

Tiek meninei kūrybai, tiek ir estetiniam pasigėrėjimui meno kūriniais yra 
labai svarbu atsikratyti įprastinių, praktiniame gyvenime įgytų asociacijų, ku- 
rios nustelbia glūdinčias objekte estetines vertybes. Reikia pabrėžti skirtumą 
tarp praktinių daiktų schemų ir estetinio jų suvokimo, o ne užtušuoti jį, kaip 
tai daro marksistai. Šitam priešingumui neprieštarauja tas faktas, kad ir prak- 
tinis elgesys su daiktais gamyboje gali paruošti dirvą estetinei kontempliacijai, 
kiek gamybinė praktika mus supažindina su dirbamosios medžiagos jutiminė- 
mis savybėmis ir verčia mus atkreipti į jas dėmesį. Tačiau tai nė kiek neišdildo 
šių dviejų sąmonės nusistatymų skirtingumo. 

Bet visa tai, kas pasakyta apie bjaurumo (negražumo) įtraukimą į meno 
ir estetikos sferą ir apie tas sąlygas, kurios leidžia menininkui naudotis ir tuo, 
kas negražu, savo estetiniams sumanymams įvykdyti, dar neišaiškina išsamiai 
negražumo vaidmens meninėj kūryboj ir estetinėj kontempliacijoje. 

Iki šiol mes kalbėjom tik apie vieną pagrindinį estetinės sferos veiksnį — 
apie grožį ir jo priešybę. Bet estetinė kontempliacija apsprendžiama dar kito 
veiksnio, kuris susijungia su grožiu (persismelkia su grožiu), bet nesutampa su 
juo. Tai yra estetinio objekto ekspresyvumas arba raiškingumas. Jis visuomet 
ką nors išreiškia, ir tai, ką jis išreiškia, prisideda prie to, kas jis yra savo junta- 
mos išvaizdos atžvilgiu. Raiškingumas suteikia estetiniam objektui simbolinį 
pobūdį. Jis reiškia daugiau, kaip kad jis yra. Kai kurie estetikai prisilaiko todėl 
tos nuomonės, kad meno ir bendrai estetikos pagrindinė kategorija yra ne gro- 
žis, o ekspresyvumas, kuris visiškai nepriklauso nuo grožio. Iškyla klausimas: 
kaip galima apibūdinti estetinį ekspresyvumą? Kuo jis skiriasi nuo neestetinio 
reikšmingumo? 

1) Simbolizmas (raiškingumas) yra imanentinis pačiai juntamai išvaizdai, 
joje įkūnytas, joje apsireiškia, o ne transcendentinis kaip signale, ženkle. Jis 
tiesiog suvokiamas vaizde, o ne tik jo pagalba. 

2) Turiningumas. Lessingo vaisingiausias momentas. Būdingumas. Maz- 
gas, kuriame daug charakteringų bruožų, momentų (prasminių ryšių). Ro- 
mantikų begalybės įsikūnijimas baigtinybėje. Sunaudotos visos objekte glū- 
dinčios estetinės potencijos. 

3) Emocinis veikiamumas. Objekto išvaizda išreiškia tam tikrą bendrą 
dinamizmą, gyvybiškumą arba tam tikrus šiek tiek apibrėžtus jausmus, nuo- 
taikas ir pan., kuriuo užkrečia suvokiantį subjektą ir sukelia jame atitinkamą 
emocinį atgarsį. Subjektas įsijaučia į jį (bet neįjaučia savo jausmų į objektą). 
Šitos emocijos yra objektyvaus pobūdžio, suvokiamos kaip priklausančios pa- 
čiam objektui. 

Raiškingumo planai gali būti skirtingi, labiau ar mažiau diferencijuoti ir 
išvystyti (sukonkretinti). Skirtinguose planuose ir grynai formaliojo grožio ir 
raiškingumo savitarpio santykiai bei jų sąveika bus skirtingi. Jei paimsim tą 
planą, kuriam priklauso grynai formalus grožis, pvz., ornamentikoj arba gry- 
noj muzkoj be jokio dalykinio siužeto, tai čia juntamas grožis sutampa su raiš- 
kingumu; jisai čia niekuo kitu neapribojamas ir nesąlygojamas. Bet lig tik mes 
pereinam prie aukštesnio raiškingumo plano, kuriame įgauna reikšmę tam 
tikra dalykinė reikšmė, kuri pati gali turėti skirtingus simbolizavimo laips- 
nius, raiškingumas pasiekia tam tikrą savarankiškumą ir gali formalųjį grožį 
vienu arba kitu būdu apriboti ir jį pajungti: tai reiškia įnešti į formaliąją kom- 
poziciją tokius pakeitimus ir nukrypimus nuo formaliojo grožio reikalavimų, 

kurie pasiteisina tik ekspresyvumo atžvilgiu, t. y. tie nukrypimai nuo grožio 
stiprina, pabrėžia tą objekto raiškingumą, kurį menininkas stengiasi įkūnyti 
savo kūrinyje. O ekspresyvumas priklauso ir tam, kas formaliu atžvilgiu ne- 
gražu (pvz., neharmoniški ryškių spalvų, tonų, linijų deriniai; negražūs ir net 
bjaurūs veido bruožai, kūno proporcijos ir t. t.). 

I. Formaliojo grožio planas (jusliškai pagaunama kompozicija), jo raiš- 
kingumas - bendras, išplaukiąs iš formos be apibrėžtos dalykinės reikšmės 
(emocinio momento). 

II. Forma surišta su tam tikra dalykine reikšme, kuri ją paveikia ir šiek 
tiek pasijungia. 

Juo gilesnis ir sudėtingesnis yra raiškingumo diferencijavimas, juo labiau 
formalūs elementai ir pati kompozicija turi prisiderinti prie ekspresyvumo rei- 
kalavimų (pvz., kompozicijos užbaigtumas, vaizdo aiškumas: scena - atsitik- 
tinė atkarpa iš tikrovės; pirmas neaiškus įspūdis, kuris sujaudino menininką). 

Itin aiškiai tai pasireiškia, kur vaizduojama kažkas komiška (karikatūros). 

Klasikiniame antikos mene svarbiausią reikšmę turi formalioji pusė. Nu- 
lemia formalusis momentas. (Klasikos statulos neturi akių lėlyčių.) Vėlesnėje 
antikos skulptūroje ekspresyvumas stiprėja (patetinis momentas). Jos siužetai 
ne tik herojai - graikiško grožio idealai, bet ir visokie negražumo tipai. (Rene- 
sanso klasicizmas ir baroko patetiškumas.) 

Poezijoj grynai formalus planas negali turėti savarankiškos reikšmės to- 
dėl, kad kalbos prigimtis (esmė) neatskiriama nuo dalykinės reikšmės. Bet ir 
čia pasireiškia skirtumas, pvz., tarp lyrikos ir prozos. Lyrikai forminiai ele- 
mentai ir veiksniai turi daugiau reikšmės ir glaudžiau susiję su emocine ir da- 
lykine reikšme. Prozos forma daug laisvesnė (ypač romane). 


DvASIOS GROŽIO KLAUSIMAS 


Arjis galimas? Jei grožiui būdinga kaip tik tai, kad jis priklauso juntamajam 
pasauliui ir pasireiškia tuo, kas suvokiama regėjimu ir klausa. (Kinestezija.) 
Ar gali būt, kalbant apie dvasios grožį, grožio terminas vartojamas netiesio- 
giai ir netikslia prasme ir grožis sumaišomas su gėriu (moraline prasme)? Vis 
dėlto atrodo, kad dvasios grožio sąvoka turi tam tikrą objektyvų pagrindą 
mūsų vidiniame patyrime. Ne visa, kas moraliniu atžvilgiu gera, tuo pat yra ir 

gražu. Šiaip ar taip, yra aišku, kad menas gali išreikšti arba atvaizduoti dvasinį 
grožį tiktai besinaudodamas tomis pačiomis priemonėmis, kaip ir vaizduo- 
damas juntamąjį (kūnišką) grožį. Turint galvoje, kad meno raiškingumas (jo 
simboliškumas) apima daugelį skirtingų planų, kurie leidžia menui vaizduoti 
ir išreikšti Žmogaus dvasinio pasaulio reiškinius ir pergyvenimus, galima 
suprasti, kad jam prieinamas ir dasinio grožio išreiškimas. Tačiau tuo pro- 
blema dar neišspręsta, nes reikia dar išaiškinti, kuria prasme dvasiniam reiš- 
kiniui galima priskirti grožį, neprimetant šitam terminui neestetinės reikš- 
mės. Kokia čia gali būti analogija tarp juntamojo ir dvasinio reiškinio estetiniu 
atžvilgiu? 

1) Tai turi būti tam tikras individualus (konkretus) reiškinys. Bendras 
sprendimas apie grožį yra visuomet antrinis, išvestinis. Vadinasi, tai yra toks 
pergyvenimas (poelgis, veiksmas, aktas), kuris surištas su tam tikra konkrečia 
situacija. 

2) Kiekviena tokia situacija reikalauja iš žmogaus (subjekto) atitinkamos 
reakcijos, t. y. tikslingos reakcijos, kuri yra suderinta su esamomis aplinky- 
bėmis ir tuo pat sprendžia situacijoj glūdintį uždavinį taip, kad būtų pasiekta 
arba įvykdyta siekiama dvasinė gėrybė arba pašalinta gresianti blogybė. Tačiau 
toks elgesio arba mąstymo tikslingumas sudėtingoj arba painioj situacijoj gali 
būti vykdomas skirtingu būdu: a) arba didelėmis ir vaizdingomis pastangomis 
ir sudėtingais veiksmais, kurie neleidžia suvokti vienu žvilgsniu visą subjekto 
veikseną, arba b) lengvai ir sklandžiai be jokių juntamų pastangų ir svyravimų, 
taip tarytum toks veikimo būdas būtų visiškai natūralus ir išaugtų organiškai 
iš pačios situacijos ir atrodytų visiškai paprastas, savaime suprantamas. Žo- 
džiu, šiais atvejais padaro tam tikros harmoningos ir vieningos kompozicijos 
įspūdį, kuris tobulai suderintas su esama situacija ir nustebina savo aiškumu 
ir įtikinamumu. 

Tatai yra tokia veiksena, kurią Kanto terminijoj galima būų apibūdinti 
kaip tikslingumą be anksčiau numatyto arba apgalvoto tikslo. Tai galima su- 
gretinti ir su tuo, kaip Kantas apibrėžia genijų (genialumą). Genijus kuria kaip 
gamta, jis pats nustato dėsnį, kuris valdo jo kūrybą ir jos išdavą - jo kūrinį. 
Tai reiškia, kūrinys išauga organiškai iš jo asenybės (iš jo prigimtinio dvasinio 
nusistatymo) ir pasižymi tokiu pat vidiniu būtinumu, kaip ir organinės gamtos 
gaminiai. Dėsningumą čia Kantas supranta ne bendro dėsnio prasme, kuris 

taikomas atskiriems atvejams, o individualia prasme, t. y. to vidinio būtinumo, 
kuris valdo kaip tik šitą atskirą kūrinį ir apsprendžia jo individualias ypatybes. 

Šia prasme analogiškai su meno kompozicija gražumas gali būti priski- 
riamas ir tam tikriems mąstymo aktams, pvz., tam tikro bendro dėsningumo 
(jo formulės) išvedimui, kuris aiškiai rodo, kaip jis suriša ir suveda į vienybę 
daugybę faktų bei reiškinių, kurie atrodo esą visai skirtingi. 

Arba žmogaus etinis pasielgimas, kuris itin aiškiai iškelia aikštėn jo jau- 
trumą, jo intuityvinį situacijos supratimą ir įžvalgumą. Intuicija čionai užbėga 
už akių diskursyviniam mąstymui ir veikia su instinktyvišku tikslumu. Žino- 
ma, šitas dvasinis grožis atsiskleidžia tiktai kontempliatyviškam sąmonės nu- 
sistatymui ir neturi būti suplakamas su pasitenkinimu atlikta priederme arba 
mąstymo pasiektu rezultatu. 


POEZIJOS KLAUSIMU 


Nors poezijoj esminį vaidmenį vaidina kalbos formalieji (juntamieji) veiksniai 
(eufonija, ritmas, rifmavimas, dinamizmas, balso pakilimas ir nusileidimas, 
pasikartojimai, kompozicijos simetrija arba dėsninga santrauka), tačiau poezi- 
joj (kalbos mene) formalieji momentai niekuomet negali pasiekti visiško sava- 
rankiškumo, nes žodžiai savo esme yra reikšmingi, yra tam tikros dalykinės 
reikšmės nešiotojai, o ta dalykinė reikšmė ir yra poetinio turinio branduolys. 
Kokios yra poetinės kalbos specifnės ypatybės turinio atžvilgiu? Paprastai 
sakoma, kad poetinei kalbai yra būdingas ypatingas vaizdumas ir šiuo atžvil- 
giu poezija sugretinama su tapyba. Ji turi savo objektą vaizduoti panašiu būdu, 
kaip ši pastaroji. Vaizdumas pasiekiamas ne tik tokiais žodžiais, kurie savo 
konkretiškumu labiau prisiartina prie tikrovės, bet, be to, ir palyginimais. Bet 
iš arčiau įsižiūrėjus kyla klausimas: ar iš tikro taip gali būti; ar poezija gali 
lenktyniauti su tapybos arba skulptūros vaizdumu? Tam kliudo jau ta esminė 
aplinkybė, kad vaizduojamasis menas duoda tiesioginį savo objekto juntamą 
atvaizdą, o poezija, priešingai, naudojasi ženklais arba simboliais, kurių jun- 
tama prigimtis neturi nieko bendro su tuo objektu, kurį jie žymi. Vaizdavimas 
čionai yra netiesioginis, žodžiais (simboliais) įtarpintas. Aišku, kad netiesio- 
ginis vaizdavimas savo veikiamumu negali lygintis su tiesioginiu vaizdavimu. 
Be to, tapyba duoda mums kartu visą užbaigtą objekto vaizdą, o poezija gali 

jį vaizduoti per tam tikrą laikotarpį, pridėdama žingsnis po žingsnio vieną 
objekto bruožą, antrą, trečią ir t. t. Savaime suprantama, kad poetas, aprašyda- 
mas objektą, jokiu būdu negali išsemti visų jo išvaizdos ypatybių, kurias mums 
rodo tapytojas, o jei jis ir pamėgintų sekti tapytojo pavyzdžiu, jis nepasiektų 
tikro vaizdumo, o priešingai, prasilenktų su savo tikslu, nes pareikalautų iš 
klausytojo arba skaitytojo vaizduotės tokio darbo, kurio ji negali atlikti. Iš to 
aiškėja, kad poetas jokiu būdu negali pretenduoti į tą išsamų vaizdumą, kuris 
prieinamas vaizduojamajam menui. Jam tenka pasirinkti atskirus objekto 
bruožus, kurie, kad ir sujungti, negali atstoti tapybos užbaigto vaizdo. Be to, 
sintetinį vienijamąjį darbą čia turi atlikti klausytojo arba skaitytojo vaizduotė, 
besiremdama tiktai trumpais ir fragmentiškais poeto nurodymais. Todėl 
tas vaizdas, kuris susidarys klausytojo sąmonėj, bus dažniausiai netobulas, 
neaiškus, subjektyvus ir be estetinės vertės. Tai galima patikrinti atkreipus 
dėmesį (savistabos pagalba) į tuos vaizdinius, kurie atsiranda skaitant poezijos 
veikalą. Pasirodo, kad mums besigėrint poezijos kūriniu mūsų dėmesys yra 
nukreiptas ne į šituos kintamus ir fragmentiškus vaizdinius, jie yra tik este- 
tinio suvokimo atsitiktiniai palydovai. O kai mes sutelksim į juos dėmesį ir 
pasistengsim juos išaiškinti, tai tokia sąmonės intencija tuoj pat nukreips mūsų 
dėmesį nuo pačio veikalo, nuo jo žodiškos prigimties ir struktūros. Vadinasi, 
kai mes svorio centrą perkeliam į kylančius sąmonėj vaizdinius, mes išeinam 
už estetinės kontempliacijos akto ribų. Ar iš to galima padaryti išvadą, kad 
vaizdumas neturi esminės reikšmės poezijoj ir kad poezija apsiriboja tik abs- 
trakčiais žodiškais vaizdiniais? Neginčijamas faktas, kad poetinė kalba skiriasi 
nuo šnekamosios kalbos vaizdumu, palyginimais ir t. t. Bet ką reiškia tada šitas 
vaizdumas? Reikia turėti galvoj, kad kalbos supratimo aktas nevyksta taip, 
kad mes pilnai realizuojam sąmonėj objekto vaizdinį, mes tiktai nusimanom 
supratę, apie ką kalbama. Supratimo aktas vyksta, bet jisai dar neišvystytas, jo 
turinys neatskleistas, potencialus. Šiuo atžvilgiu jis yra artimas jausmui, bet 
ne tokiam jausmui, kuriuo pasireiškia nenukreipta į objektą (nesusieta su juo) 
tam tikra psichinė ir kūniška būsena, bet intencionalus jausmas, kuris suteikia 
vaizdiniui arba minčiai tam tikrą emocinį atspalvį. Jei pats objektas, apie kurį 
kalbama, yra reikšmingas vienu arba kitu atžvilgiu, tai šitas potencialus supra- 
timas lydimas tam tikro emocinio susijaudinimo. Šitas susijaudinimas, susijęs 
su supratimo aktu, bus tuo stipresnis, juo efektyvesnis bus atitinkamas kalbi- 
nis išreiškimas: 1) iškelia aikštėn kaip tik tą objekto aspektą arba tą jo ypatybę, 

kuriais itin aiškiai pasireiškia objekto reikšmingumas (kalbos dalykinis eks- 
presyvumas); 2) kalbos formalus reikšmingumas (intonacija, dinamizmas, 
eutonija ir pan.), visi šie momentai kartu sujungiami ir sudaro kalbos vaiz- 
dumą. Svarbu yra, kad emocinis susijaudinimas atsiranda anksčiau už pilną 
vaizdo realizavimą ir jo nereikalingas. Jam užtenka potencialaus supratimo ir 
šia prasme galima sakyti, kad ir pats kalbos vaizdingumas grindžiasi poten- 
cialiais (nepilnai atskleistais) vaizdais. Tai itin aiškiai parodo tie atvejai, kai 
pats poezijos objektas nėra konkretus juntamas daiktas arba reiškinys, o tam 
tikri vidiniai pergyvenimai, nuotaikos, jausmai arba reikšmingos gyvenimui 
mintys. Ir čionai mes galim kalbėti apie kalbos vaizdumą, turėdami galvoje jos 
raiškingumą, nurodyta anksčiau prasme. 

Tai, kas pasakyta apie poetinių vaizdų potencialumą, pasitvirtina ir ana- 
lizuojant tą vaidmenį, kurį vaidino palyginimai (analogijos) poetinėj kalboje. 
Tam tikro objekto ekspresyvumas pabrėžiamas ir iškeliamas aikštėn palygi- 
nant jį su kitu objektu, kuris gali priklausyti visai kitokiam būties planui ir 
neturi tikrovėj nieko bendro su pirmuoju. Palyginimas netapatina tų objektų, 
kurie palyginami, neišdildo jų skirtingumo, o vis dėlto taip juos sugretina iš- 
keldamas tam tikrą jų aspektų panašumą, kad jie tarsi susilieja ir persismelkia. 
Bet toks susiliejimas ir persismelkimas gali atsirasti vien tuo atveju, jei palygi- 
nant nei vieno, nei antro objekto vaizdai nėra realizuojami, nėra atskleidžia- 
mi visiškai, jei jie palieka it neužbaigti, jei poetas pasitenkina užsiminimais, 
trumpais nurodymais į tą aspektą, kuriuo remiasi palyginimas. Ir šitas aspek- 
tas yra kaip tik tas, kuriame glūdi reikšmingas mums emocinis momentas. Jei 
abiejų palyginamų objektų vaizdai būtų pilnai atskleisti ir išvystyti, tai paly- 
ginimas nustotų savo tiesioginio paveikumo ir natūralumo. Nulemia čia kaip 
tik pirmas tiesioginis įspūdis, kuris mus užklumpa ir nustebina (sujaudina) 
savo taiklumu. 

Poezija užima ypatingą vietą meno rūšių tarpe. Jos dirbamoji medžiaga 
ir jos vaizdavimo ir išraiškos priemonės sutampa su tomis priemonėmis, ku- 
riomis naudojasi ir mūsų protas mintims išreikšti ir pranešti kitiems. Todėl 
kalbos menas, poezija yra visų meno šakų protiniam pažinimui ir filosofijai 
artimiausia ir labiausiai tinka ir suteikiant bendroms mintims estetinę formą 
arba iškeliant aikštėn jų estetinį aspektą. Todėl Hegelis ir kiti laikė poeziją 
aukščiausia ir tobuliausia meno rūšimi, nes joje juntamosios būties demate- 
rializavimas (numedžiaginimas) arba, kitaip sakant, medžiagos įdvasinimas 


105 


ESTETIKA 


pasiekia aukščiausią laipsnį. Tai iš tikrųjų yra esminis poezijos ypatumas. Bet 
tai nereiškia, kad poezija yra vertingesnė už kitas meno šakas ir formas. Be 
abejo, kiek poezija (kalbos menas) yra dvasiškiausias menas, jis pirmiausia ir 
tobuliausiai gali išreikšti, įkūnyti dvasios grožį. Ir ta aplinka arba atmosfera, 
kurioj dvasinis grožis gali pasireikšti ir pasidaro estetiškai [neįsk.] vaizdus, tai 
yra tas nusiteikimas, kuris yra įsikerojęs tam tikruose jausmuose, kurie yra su- 
siję su tam tikrų objektų, įvykių, situacijų reikšmingumu (dalykine reikšme), 
iš jų iškilo ir į juos nukreipti (vaizdumas be vaizdo). 

FILOSOFINĖ KULTŪRA IR DABARTIS 


Vienas aktualiausių dabarties uždavinių - ypatingai tose naujai susikūrusiose 
nacionalinėse valstybėse, kurios nori tapti naujais kūltūros centrais. (Dalyva- 
vimas europinėje kultūroje ir savo savito kūrybinio įnašo padarymas.) 

I. Filosofinės kultūros apibrėžimas. Svarbiausia ne filosofinių sistemų Ži- 
nojimas, bet dvasia, filosofinių interesų, klausimų, ieškojimų dominavimas. 

II. Filosofijos santykis su kultūra. Filosofija kaip kultūros savimonė. Sie- 
kis viską įsisąmoninti: savo prielaidas, savo tikslus, savo prasmę, savo likimus. 
Eilosofinė europinės kultūros specifika. Jai būdinga filosofinė dvasia. Tai iš 
esmės amžinai klausinėjančio Sokrato dvasia. Savimonės aiškumo ir įtampos 
svyravimai kaip individualiame, taip ir visuomeniniame socialiniame gyve- 
nime. 

III. Kritinis šiuolaikinės europinės kultūros išgyvenimų momentas. Nu- 
sivylimas ankstesniais idealais. Pasaulinio karo rezultatai. Romantizmo žlu- 
gimas. Idealai pasirodė esantys tušti, nesuteikiantys pasitenkinimo, būties 
pilnatvės ir laimės [neįsk.]. Visiems šiems idealams yra būtinas daug gilesnis 
pagrindimas. Būtinybė pervertinti visas vertybes. Ieškojimas kažko kito, ver- 
tingesnio. O iš kitos pusės - pozityvizmo įsigalėjimas. Visiškas pasinėrimas į 
eilines, kasdienines gyvenimo užduotis. Atsisakymas įprasminti kultūrą. Tai 
materialinės ekonominės veiklos užduotys. Ekonominio ir politinio gyvenimo 
įtampa. Tai rimtas pavojus naujiems gimstantiems kultūriniams centrams. Jų 
įsitraukimas į idėjų verpetą, į šį liguistą procesą. Pozityvizmas kaip pasitenki- 
nimas eiliniu, kasdieniniu dalyvavimu stichinio kultūrinio gyvenimo procese. 
Kultūros tapimas civilizacija (išsigimimas). 

IV. Bet ar tokiu atveju filosofija nesusipriešina su religija? Argi ji nori 
perimti religijos funkcijas ir įsipareigojimus? Ne, ji neprivalo to daryti. Bet 
išsaugodama savo savarankiškumą ji ne konkuruoja su religija, bet bendra- 
darbiauja su ja kažkokiu būdu: 1) Filosofijos elementai krikščioniškoj religijoj. 
Helenistinė filosofija kaip parengiamoji krikščionybės stadija; 2) Iš esmės sta- 
tinis ir dinaminis dvasinio gyvenimo momentas. Religinių tiesų amžinumas 

ir viršlaikiškumas. Jų atsiskleidimas laike. Progresuojantis dvasinio (europie- 
tiško) gyvenimo vystymasis yra jo neatimama teisė ir esmė. Todėl šis amžinu- 
mas turi būti taikomas taip, kad atskleistų dvasinio gyvenimo vystymąsi vis 
naujomis ir naujomis pusėmis. Filosofija ir sprendžia šį uždavinį, ji ieško priei- 
gos prie amžinybės iš jau pasiektos, šiuolaikinės dvasinio gyvenimo vystymosi 
stadijos. Tai yra šiuolaikinės filosofijos užduotis. 

V. Filosofija ir gyvenimas. Laikinas jų išsiskyrimas. O po to vėl suartė- 
jimas. Tai šiuolaikinei filosofijai būdinga „Gyvenimo filosofija“, kultūros fi- 
losofija. Jos įsiskverbimo į visuomenės sąmonę svarba. Tai ne romantizmas, 
o jo priešingybė. Tai ne sugrįžimas į praeitį, ne susidomėjimas ja, bet pačių 
gyvenimiškų ir religinų užduočių sprendimas. Užduotis: atrasti save; nepra- 
rasti savosios sielos. 

SPORTAS IR ŠIUOLAIKINĖ KULTŪRA 


Temos paaiškinimas: kalbėsiu ne šiaip apie sportą, sporto naudą sveikatai 
[neįsk.] ir ne apie teiginio mens sana in corpora sana įrodymą. Tai jau tapo tri- 
vialiu teiginiu: jei jis ir teisingas, tai pastoviai kartojamas jis tapo tuščiu garsu 
arba net melu. Kalbu apie sportą kaip apie išraiškingą ženklą, būdingą šiuolai- 
kinės kultūros bruožą. Tai, be abejonės, jo visaliaudinis charakteris (Europa, 
Amerika, Rusija, Azija). Visuotinis susidomėjimas (jis būdingas visoms kla- 
sėms). Tačiau šis reiškinys vertinamas įvairiai. 

1. Teigiamai: amerikiečiai (kaip madų lėmėjai) - antikinės kultūros atgi- 
mimas (kalokogatija), kūno ir dvasios harmonija. 

2. Neigiamai: galingas kumštis, raumenys, greitos kojos vertinami labiau 
nei meniniai ir moksliniai gabumai. Tai dažniausiai dienos herojai: 
boksininkai, plaukikai, bėgikai ir kiti. 

Sielvartingai kalbama apie šiuolaikinės kultūros barbariškumą, jos nuo- 
puolį: tampa visuotiniu prievartinės politikos pateisinimas, teisės ir humaniš- 
kumo niekinimas ir plinta nemoralaus elgesio mada. [Neįsk.] 

Klausimas: kiek pamatuoti ir pagrįsti tokie samprotavimai? Būtina (priva- 
loma) duoti sau aiškų atsakymą. Negalima nuo šių klausimų atsiriboti. Inteli- 
gentiški juokeliai, savos viršenybės demonstravimas iš tikrųjų slepia ignoratio. 

Pradėsiu nurodydamas patį bendriausią bruožą. Vadovaujanti judesio 
reikšmė visose kultūros sferose. Dinamizmas. Nekalbant jau apie techniką. 
Savipakankamas reikšmingumas: tai toks reiškinys, kuris geriausiai ir aki- 
vaizdžiausiai atskleidžia šiuolaikinės kultūros turinį ir jos dvasios savitumą. 

1. Menas: 

a) Teatras: naujos kryptys - judesio panaudojimas, šokiai, akrobatika. 
(Ekspresionizmas.) Žodžio krizė ir jo atsitraukimas į antrą planą. 

b) Dailė: nauji judėjimo vaizdavimo būdai (plakatai), kinematografo 
triumfas: be žodžių, grynas judesys, gimsta nauja meno rūšis. 

c) Muzika: ritmo dinamika, jo aiškumas ir griežtumas (tai ne impre- 
sionizmas). 

Religija: nauji vertinimai, apeigų, veiksmo kultas (taip pat protestan- 
tizme). 

Mada: trumpos suknelės, šokiai, jų paplitimas. 

Galų gale sportas (kaip judėjimas ir kūno judrumas). 


Visa tai liudija apie naują santykį su žmogaus kūnu, kuris akivaizdžiausiai 


pasireiškia sporte: o su tuo susijęs ypatinga žmogaus sielos-dvasios organiza- 


cija, jo vidinės sanklodos pokytis. Tam, kad šitai suprasti ir suprasti šių dienų 


papročius, būtina suvokti šiuolaikinės kultūros ir naujųjų laikų plačiąja pra- 


sme (XIX amžiaus) išskirtines savybes. Reikia pasižiūrėti, kokie čia įvyksta 


pokyčiai, kai palyginam ikikarinę ir iki revoliucijos buvusią kultūrą ir po jų. 


Trumpa charakteristika: 


1. 


Šios kultūros sudėtingumas ir diferencijuotumas (lyginant su ankstes- 
nėmis epochomis). Visose srityse vyksta ne tik kiekybinis augimas, bet 
ir kokybinis sudėtingėjimas (technika, mokslas, ekonomika, socialiniai 
ir politiniai santykiai, teisė). Kiekviena sritis padalinama į daugybę spe- 
cialių temų. Vienam žmogui apimti visą kultūrą neįmanoma, nekalbant 
jau apie kūrybinį dalyvavimą joje. Tai reiškia: objektyvi (objektiška) 
kultūra perauga subjektyvią (asmenybės) kultūrą (individo, tautos pra- 
žūtis jai nėra svarbi). Kultūros vystymasis - jos gėrybių sukaupimas ati- 
trūksta nuo paties kūrėjo ir toliau gyvena savo savarankišką gyvenimą. 
(Pavyzdžiui, meninis kūrinys, techninis išradimas, mokslinė teorija.) 
Įsisavinti tokią kultūrą gali tik tas, kuris naujai atgaivina šiuose pavida- 
luose sustingusį racionalumą (gyvoji tradicija ir jos reikšmės). Daiktai — 
tai juos įgyvendinusios dvasios praeitis; patys savaime jie yra jai mirę. 
Kuo jie mums artimesni, tuo mažiau jaučiasi į juos įdėtas racionalumas. 
Todėl subjektyvi kultūra orientuojasi į objektyvią. Priešingas santykis — 
objektyvi kultūra slegia atskirą asmenį, vis labiau jį pajungia sau, atima 
savarankiškumą ir savipakankamumą. Tai kultūros žmogaus vergija. 
a) Siauras profesionalumas, savos profesijos specializacija. Profesija 
nulemia jo padėtį visuomenėje. Jo gyvenimo organizacija, įpro- 
čiai, skoniai, interesai, bendras pobūdis (pavyzdžiui, profesorius, 
advokatas). Nuasmeninantis profesinis apvalkalas. Tarnavimas 
kultūrai, tuo yra matuojamas asmenybės vertingumas. Kultūrinis 
darbas. Tai būdingas buržuazinės kultūros bruožas, o vėliau jis pa- 
sireiškia ir darbo liaudyje (kas nedirba, tegu ir nevalgo). 

b) Priklausomybės nuo kitų žmonių ir supančios aplinkos bei aplin- 
kybių augimas. Specialistas negali apsieiti be kitų specialistų pagal- 
bos. 

c) Psichofizinė savo nuosavo organizmo iškrova. Pakrauna mus tuo 
daiktai [neįsk.]. Tuo remiasi kitokia gyvo organizmo ir kūno pa- 
dėtis kultūroje. Kūnas, jo ištvermė, jėga ir vikrumas kovojant už 
išlikimą vaidina pirmykščio žmogaus gyvenime daug svarbesnį 
vaidmenį nei daiktai (įrankiai). Kūnas yra objektyvios kultūros 
pagrindas. Todėl čia objektyvi kultūra nėra atitrūkusi nuo jos ne- 
šėjo - subjekto. 

Kaip materiali, taip ir dvasinė kultūra egzistuoja gyvos tradicijos būdu 
(įpročiuose, kulte, kalboje), kurią kiekvienas įsisavina. Visa kultūra skleidžia- 
si srityje, kuri yra galima žmogiškam organizmui. Kultūra jam paklūsta, jis 
yra jos šeimininkas. Jis yra įvaldęs kiekvieną momentą. Jis gali ją aktualizuoti. 
Kultūrai augant ir diferencijuojantis, kūno vaidmuo ir reikšmingumas mažėja, 
tampa minimalus. Pirmiausia ranka apginkluojama, vėliau į veiksmą įtraukia- 
ma ir mašina. Toks pats likimas ištinka ir kitus kūno organus jų santykiuose su 
aplinkiniu pasauliu. Tas pats atsitinka ir su psichine veikla: atmintis - raštas, 
fotografija, gramofonas. Prie to paties veda ir darbo pasidalinimas: plg., ama- 
tininko ir pirmykščio žmogaus darbas ir šiuolaikinis protinį darbą dirbantis 
inteligentas. Ne įrankiai prisitaiko prie kūno, bet kūnas prie sau pakankamos 
mašinos. Kitoks kūno ir intelekto santykis: pirmykščio žmogaus kūno pro- 
tingumas. Ir protingumas tarnaujančiuose daiktuose, mašinose. Kultūros su- 
daiktinimas - proto nudaiktinimas. 


DAUGIALYPĖS PASEKMĖS 


To pasekmė: susvetimėjimas su kūnu, šiuolaikinio kūltūros žmogaus kūniš- 
kas neįgalumas. Kūnas nepastebimas ir tik kančios atveju [tampa dėmesio 
objektu). 

Medicinos, higienos (profilaktinių priemonių) plėtra - bet neegzistuoja 
fizinė kultūra tikrąja prasme (kaip senovėje arba Rytų kultūrose). Kūnas yra 
tik materialus daiktas, sudėtingas mechanizmas. Mažai suprantamas (mai- 
tinimasis, lytiniai instinktai - labiau intymūs jo jusliškumo aspektai). Ligų 

kultas - priėjimas iš neigiamos pusės - liga - ypatingas gyvenimą įprasminan- 
tis užsiėmimas. Nepriklausomybė nuo kūno ir jo organinių galimybių - visiš- 
ka priklausomybė nuo daiktų. Kūniškas neįgalumas. Bet tokia priklausomybė 
yra visiškai pavaldi laikmečiui. Tai kultūrinio darbo tarnystė. Jo įgyvendini- 
mas trunka. Dabartinis darbas pratęsia ir remiasi praeitimi (jau realizuota dar- 
bo dalimi) ir yra nukreipta į jo užbaigimą ateityje. Nepertraukiamas judėjimas 
iš praeities į ateitį, dabartis remiasi praeitimi ir gyvuoja ateities numatymu. 
Tai visuma, kurioje yra apjungti visi trys laiko momentai. Dabartis niekada 
netampa visiškai savarankiška (ji yra įkinkyta į gyvenimiškų tikslų hierarchi- 
ją, individualiai ir viršindividualiai tarnauja progresui. Netikram. Individas 
pajungtas viršasmeniškam laiko procesui). Todėl kultūrinių jėgų mobilizacija 
negali būti momentiška kaip pas pirmykštį žmogų, bet reikalauja laiko. Ne- 
beveikia principas omnia mea mecum porto. Reikia būti pasirengusiam, tai ne 
tik valios ir intelekto įtampa, bet turi būti atlikti reikiami pasiruošimai tam, 
kad būtų aktualizuotos visos galimybės. Mažiausiai jis yra dabartyje, labiau 
pasikliauna ateitimi. Toks pasinėrimas į darbo laikiškumą sukuria ypatingą 
proto sandarą: protas apnuogintas, protas apskaičiuojantis, protas atgalinis, 
besiremiantis praeitimi. Jis neapsiriboja dabartimi. Todėl jis bejėgis dabarties 
akivaizdoje - ne pereinant iš praeities į ateitį, bet štai dabar. Pasimetimas (jis 
tik paaiškina ir perspėja savo galimybių ribose). Ten, kur tai neįmanoma, jis 
mieliau užmerkia akis: santykis su mirtimi, kas tai per dalykas? Netikėtumas 
ir slaptas nerimas, jį kankina baimė. Testamentas - tai ateities užtikrinimas, 
[neįsk.], atsijauninimas, ne ribinė situacija. Tam neprieštarauja posakis time 
is money - laiko išnaudojimas. Visa tai turi tarnauti darbo kultūrai, dabartis 
vardan ateities. Nepatenkina ir darbo užbaigimas - o kas toliau? Gilus šiuolai- 
kinio žmogaus nepasitenkinimas. Jis sunkiai pakelia buvimo kultūros vergu 
naštą. Užburtas ratas (nuo vilko ant meškos). Siekis išsilaisvinti. Jis ne tik kul- 
tūros darbuotojas. Gyvenimas tampa irrealiu, dabartis nuvertėja. 

Siekis gyvenimo centrą iš daiktų gyvenimo, iš objektyvios kultūros per- 
kelti į patį subjektą, jo kūrėją. Neapykanta kultūrai. Kvietimas ją sunaikinti, 
pašalinti (Rousseau, Schilleris, Tolstojus, Geršenzonas“'). Skirtingi pasiūly- 
mai, kaip įveikti blogį. Bet tai romantiški pasiūlymai. Kultūra ši nesunaikina- 
ma. Ji auga organiškai stichiškai ir tam neįmanoma pasipriešinti. Kitas kelias: 


22 Michailas Geršenzonas (1869-1925) - rusų filosofas, literatūrologas, kultūros istorikas, 
publicistas, vertėjas. 

nustoti būti bejėgiu kultūros tarnu. Susikoncentruoti į save: įvaldyti dabartį, 
jos realybę. Nuobodulys, beprasmis laikiškumas, tuštuma - pasilinksminimas, 
darbas. Tikrasis gyvenimo menas tai ne gebėjimas dirbti, bet gebėjimas leisti 
laisvalaikį (antika, dabartinė demokratinė kultūra). Koks tai kelias? Dabarties 
teisių atstatymas, jos nepakartojamos realybės ir gyvybiškumo reabilitavimas, 
o ne vien tarnavimas ateičiai. Ar tai reiškia „gaudyk momentą ? Atsiduoti da- 
barčiai? Atsitiktinei dabarties momento kaprizingai užgaidai? Tai ne spren- 
dimas. Žmogus - atsitiktinumo žaislas. Gyvenimo suskilimas į atskirus ne- 
susijusius momentus. Dabartis atplėšta nuo praeities ir ateities. Savanoriškas 
atsiribojimas. Pačios asmenybės vienovės ir realybės sunaikinimas (antikinio 
hedonizmo išsivystymas). Gyvenimo menas - ieškoma eudaimonia [laimėj. 
Esminis yra ne malonumas, bet mano santykis su juo. Suverenumas, vidinė 
laisvė. Mokėjimas apsieiti be jo. Vadinasi, svarbiausias harmonijos pagrindas 
yra susivaldymas. Ypatinga kūniška-dvasinė sandora. Jos išskirtinumas. 

1. Nepriklausomybė nuo laikiškos trukmės, bet ne laikiškas išsibarstymas. 

2. Susitelkimas, susikoncentravimas duotame momente. Mobilizuotu- 
mas dabartyje. Ryžtingumas, pasirengimas susidurti su bet kokia si- 
tuacija, gebėjimas ją valdyti, pasinaudoti savo jėgomis ir galimybėmis. 
Toks dvasios nusistatymas yra įgimtas arba disciplinos rezultatas. 

Dvasios nusistatymo charakteristika: negalima leisti, kad netikėta situaci- 
ja (pavojus) mus užkluptų nepasiruošusius. 

1. Jis nepasimeta (bejėgiškumo sąmonė, baimė). 

2. Šaltakraujiškumas, bebaimiškumas (tai tik negatyvios sąlygos). 

3. Reikia rasti išeitį, išradingumas ir jo pasireiškimas skirtingose daugiau 
ar mažiau svarbiose gyvenimo situacijose (visuomenėje, politikoje, bir- 
žos makleris, karvedys). 

Sportininkas varžybose. Viską nulemia ne tik jėga ir lankstumas, bet ir 
dvasios nusistatymas, mobilizuotumas lemiamu momentu. Maksimalūs pa- 
siekimai, kai visiškai valdomas savas kūnas. Tai kitokia koncentracija nei 
dirbant kultūrinį darbą. Pastarasis susijęs su pastovumu, trukme, o šis - su 
momentiniu proveržiu. Jis gali būti susijęs su išugdytu skoniu, nusiteikimu 
arba atvirkščiai. Avantiūrizmas, ne tik smalsulys, bet ir pavojų ir kritinių si- 
tuacijų trauka. Tai susiję su aukščiausia įtampa, ypatinga gyvenimo stichija. Ji 
reikšminga kare ir susijusi su meile karui. Tai didingo karo patyrimas. Tačiau 
susivaldymo reikšmė (dvasios nusistatymas) neapsiriboja išoriniu politiniu, 

visuomeniniu gyvenimu. Ji apima ir vidinį gyvenimą, dvasinę (moralinę-re- 
liginę) sferą. Ir ji istoriška: nepakartojami lemiamieji momentai (tai ne šach- 
matų žaidimas ir ne matematinis uždavinys). Čia pasireiškia kritinės situacijos 
(nuo sąmonės ir valios nepriklausomi gundymai ir pavojai). 


YPATINGA NUOSTATA, KITOKS LAIKIŠKUMAS 


Religingų žmonių liudijimai. Atsivertimas, religinė ekstazė, metafizinė intui- 
cija, meninė įžvalga, pasiaukojanti meilė. 

Visa tai - dvasinis budrumas. Čia dabartis nėra dalis laikiškumo. Tačiau 
šioje įtemptoje dabartyje glūdi ir praeitis, ir ateitis. Nepakartojama gyvenimo 
pilnatvė ir įtampa. Tai gyvenimo apogėjus (kulminaciniai taškai). Visas gyve- 
nimas į juos orientuotas. Tai nepakartojamos realybės, tikroviškumo sąmonė. 
Svarbu: centras iš objektyvios kultūros pasislenka į pačios asmenybės (subjek- 
tyvumo) sferą. Tai nereiškia, kad objektyvi kultūra yra ignoruojama, tai tik 
reiškia, kad svarbiausi ir reikšmingiausi dalykai nėra joje. Tokios nuostatos ir 
nusiteikimo pavyzdžiai [neįsk.] Dostojevskio Raskolnikovas. Reikalo esmė ne 
troškimas būti Napoleonu (antžmogiu), ne didybės manija, bet noras išbandyti 
save ir savo ribines galimybes (savo ištvermingumą ar neištvermingumą, dva- 
sios nusistatymą). Jo situacija nebuvo palanki. Jo prislėgtumas. Dostojevskis 
gerai suprato vidinio gyvenimo istoriškumą. Bet jeigu aukščiausia savitvardos 
pakopa - tai dvasinis budrumas, nes jis lyg ir išvaduoja net nuo kūniškos pri- 
klausomybės, jis nėra susijęs su kūnu (jis aukščiau kūniško gyvenimo). Tokios 
nuomonės klaidingumas (melagingas spiritualizmas). Dvasia veiksmingai pa- 
sireiškia tik per kūną, todėl dvasinis budrumas nėra abejingas kūnui ir negali 
be jo apsieiti. Veiksmingai koncentracijai yra būtinas kūno dalyvavimas. Kū- 
niškas pasiruošimas ir susitelkimas. Kitaip kūnas [neįsk.j. 

Dvasinis budrumas, vidinis susivaldymas neįmanomi be kūniškos disci- 
plinos. Tai nenulemia teigiamo ar neigiamo vertinimo. Ir vienu, ir kitu atveju 
santykis yra aktyvus. Tai patvirtina žmonijos dvasios istorija. Skirtingų epo- 
chų žmogaus asmenybės idealai, kuriuose glūdi savitvardos momentas. Pvz., 
asketizmas: teigiama, o ne neigiama instancija. Orfizmas - vidinis apsivaly- 
mas. Krikščionių vienuolio asketo idealas. Budistas atsiskyrėlis. Visur kūniška 
praktika ir disciplina. 

Budizme taip pat egzistuoja susilaikymas, pasninkas, nepriteklius, nakti- 
nės vigilijos. Kūno ištirpdymas dvasinėje dinamikoje. 

Visiška to priešingybė - antikinis kalokogatijos idealas. Teigiamas kū- 
niškumo vertinimas. Siekiama kuo visapusiškiau dvasią išreikšti kūniškoje 
stichijoje (neatskiriama vienovė, harmonija, euritmija). Svarbiausią vaidme- 
nį realizuojant praktiškai vaidino agon - varžybos. Motyvas - ne tik garbės 
troškimas. Tai išimtinė situacija, kuri reikalauja maksimalaus jėgų sutelkimo, 
kulminacinis gyvenimiškos įtampos momentas. Tai tik patys akivaizdžiausi 
pavyzdžiai: bet ir kiti idealai yra susieti su kūnišku disciplinuotumu. Aristo- 
krato kilniadvasiškumas pasireiškia gebėjimu susivaldyti. Naujųjų laikų žmo- 
gus didele dalimi prarado šitų dalykų supratimą. Buržua tipas, kultūros dar- 
buotojas - jų centras yra kultūrinis darbas. Susvetimėjimas su kūnišku pradu 
(abstraktaus proto garbinimas). Kūniškos kultūros ir askezės nesupratimas. 
Abejingumas išorinei formai. (Plg., protestantiškas Naujųjų laikų religingu- 
mas — askezės išnykimas, kultūrinių formų nunykimas, šiuolaikinis vyriškas 
kostiumas). Pasinėrimas į objektyviąją kultūrą. 

Todėl išnyksta savitvardos (dvasinės nuostatos) vidinio ir išorinio discipli- 
nuotumo menas. 

Aišku, jis neišnyksta visiškai, kai kur išlieka dar, nors pasireiškia mažesniu 
laipsniu. 

1. Pas žurnalistus, verslininkus, politikus. 

2. Pas karius. Karinė dvasia ir jos privalumai. 

3. Pas moteris ji išlieka labiau nei pas vyrus. 

Vyriškoji kultūra. Mažesnis susitapatinimas su ja, mažesnė priklausomy- 
bė nuo jos. Didelė vidinė laisvė. Revoliucijos patyrimas - dvasios nuostatų pa- 
vyzdžiai ir kaip jie nesupranta šių vertybių. 

Su tuo susiję: konkretaus asmenybės idealo nebuvimas naujojoje kultū- 
roje. Anksčiau tai buvo visiškai kitaip (jiem buvo būdingas konkretumas ir 
išraiškingumas — riteris, humanistas, poetas romantikas). Kuo tai galima pa- 
aiškinti? Tai ne paties idealo patrauklumo trūkumas, bet pasinėrimas į objek- 
tyviąją kultūrą. Egzistuoja kultūrinio gyvenimo idealas, bet ne pačios asme- 
nybės. Naujosios kultūros beveidiškumas. Bet štai koks šiuolaikinės kultūros 
atsakas: tarsi ir vėl pradedama suprasti, kas yra kūno kultūra. Prisiminė ją, su- 
prato, kad kūnas reikalingas ne tik kultūriniam darbui, bet ir dvasinei-kūniš- 
kai žmogaus sandorai, kuri yra nepriklausoma nuo objektyviosios kultūros. 

PROTINGUMAS IR KVAILUMAS 


Tai ne mokslinės sąvokos, bet kasdienės, gyvenimiškos (kilusios iš kasdienio 
gyvenimo santykių). Todėl jų analizę reikia pradėti nuo gyvenimiško protin- 
gumo ir kvailumo supratimo ir vėliau pasistengti atrasti gilesnius filosofinius 
šių sąvokų pagrindus. Įprastas apibrėžimas - grynai formalus ir santykinis 
mokėjimas atskirti esminius dalykus nuo neesminių. Pagrindinis klausimas — 
ką laikyti esminiu? Kalbama ne apie daiktų esmės pažinimą, bet apie tam tikrą 
konkrečią gyvenimišką situaciją, kurioje žmogus savo elgesiu pasireiškia kaip 
protingas arba kvailas. Ši situacija priklauso konkrečiai ir žmogui reikšmin- 
gai gyvenimo plotmei. Esmiškumo arba neesmiškumo reikšmė priklauso visų 
pirma nuo šios plotmės ir jos turinio. Pavyzdžiai: valstietis ir lokys (šaknelės 
ir viršūnėlės), gudrus husaras“, kvailelis Ivanuška, kuris visada tiksliai įgy- 
vendina visus nurodymus [neįsk.] ir visada padaro ne taip, kaip reikia. Kas 
čia svarbu gudrumui (sumanumui, nuovokumui) ir jo priešingybei suprasti? 
Duota konkreti gyvenimiška situacija su kliūtimis, galinčiomis sutrukdyti 
pasiekti tikslą. Užduotis - pasiekti tikslus tokiu būdu, kad priešininkas, pats to 
nesuvokdamas, padėtų tai padaryti. Kaip tai įmanoma? Situacija ir atskiros ją 
sudarančios aplinkybės nėra vienareikšmės. Atskiri momentai gali būti skir- 
tingų teleologinių grandinių dalimi. Atitinkamai jie gali būti skirtingai inter- 
pretuojami ir turėti skirtingą reikšmę. Gudrus, sumanus. Mato, supranta situ- 
acijos daugiareikšmiškumą. Jo mąstymas nėra vienaplotmis ar vienakryptis. 
Jis naudojasi tuo, kad kitas mąsto tiesmukai, ir taiko tą pačią taisyklę visiems 
atvejams nesiskaitydamas su ypatybėmis (Urteilskraft). Naudojasi kito akira- 
čio siaurumu: mato tik artimiausias ir tiesiogines pasekmes, o ne tolimesnes 
ir šalutines, kurios yra ne mažiau svarbios bendram situacijos supratimui. Tai 
reiškia: akiračio daugiaplotmiškumas, konkretumas, platumas ir lankstumas 
(ir laike, ir susiejant konkretų veiksmo būdą su kitomis aplinkybėmis). 
23 Galbūt turima omenyje pasaka apie seną namo grįžtantį kareivį ir šykštuolę senę. Kareivis 
nakčiai apsistoja šykštuolės senės namuose ir negavęs nieko pavalgyti apsiima išvirti košę 
„iš kirvio“. Kadangi šykštuolė smalsi, jai labai parūpsta toks pigus valgis, dėl to kareivio 


prašoma ji jam neša tai kruopų, tai druskos, tai lašinių spirgučiams, norėdama pamatyti, 
kaip toks stebuklas galimas. 

Kvailumas: tiesmukumas, akiračio ribotumas, abstraktumas, nelankstu- 
mas (ypač taikant taisykles). Įvairios sumanumo rūšys: nuovokumas, supratin- 
gumas, išradingumas; intuityvesnė arba diskursyvesnė forma. Tas pat: karinė 
strategija, diplomatija, pedagogika [neįsk.j. Dėmesio užliūliavimas, pasitikėji- 
mas, minties nukreipimas konkrečia vaga. [Neįsk.] Kas mato galimybę, kurios 
kitas nepastebi? Bet sumanumas ne visada yra protingumas, viskas priklauso 
nuo gyvenimiškos situacijos, kurioje jis pasireiškia. Pirklys yra ekonominė sfera, 
tačiau diplomatas yra kita sritis. Tai skirtingos protingumo formos ir pakopos. 
Skirtumai priklauso nuo tos sferos, tos situacijos, kurioje protingumas pasireiš- 
kia. Tai reiškia: jis gali pasireikšti ten, kur yra tos srities (situacijos) supratimas. 
Protingumas nurodyta prasme numato supratimą ir todėl jo funkcija ir pasi- 
keitimai susiję su atitinkamos srities supratimu. Kas yra supratimas? Reikšmės 
supratimas a) žodžių, gestų, signalų, b) struktūrinės visumos ir jo dalių. Eunkci- 
onalus reikšmingumas. Kas yra atskiras elementas ir kokia jo reikšmė visumoje. 
Pavyzdžiui, estetinis muzikos, piešinio ar situacijos supratimas. 

Supratimas yra ne ypatingas pažinimo būdas ar vėlyva jo formacija, bet 
pirmapradė jo forma. Pasaulis pirmapradiškai suvokiamas kaip turintis struk- 
tūrą. (Tai priešinga nei atomistinio pažinimo samprata.) Supratimas nepri- 
klauso nuo abstraktaus mąstymo, jis pirminis ir instinktyviai intuityvus. Šia 
prasme instinktyvūs gyvūnų veiksmai - tai žemesnės (paruošiamosios) supra- 
timo pakopos. Mokėjimas orientuotis aplinkiniame pasaulyje, prisitaikymas 
prie jo. Instinktas ir situacija (įprasta aplinka). Jos tikslingumas ir šio tiks- 
lingumo ribotumas. [Neįsk.] Voras ir musės. Vabalai (patinas ir patelė). Bitės. 

Vadinasi, supratimas yra visad susijęs su konkrečia plotme. Šios plotmės gali 
būti skirtingos. Atskiri objektai keičia savo reikšmę priklausomai nuo plotmės, 
kuriai jie priklauso. Pavyzdžiui, meninis kūrinys, religinis kultas. Supratimas 
dalinai yra įgimtas (intuityvus), dalinai įgytas. Supratimas nėra protingumas, 
bet yra jo pagrindas. Dažnai supratimo trūkumą vadina kvailumu, bet tai ne- 
tikslu. Protingumo instinktas pirmiausia priklauso nuo suprantamos sferos (jos 
platumo, gelmės, diferencijuotumo). Gyvūnų supratimo vystymasis: refleksas — 
paprastumas, pastovumas, nediferencijuotumas. Instinktas: veiksmų, situacijos 
sudėtingumas; lankstumas, prisitaikomumas, patirties reikšmingumas, gebėji- 
mas mokytis, tobulinti reakcijos būdus. Praeities žinojimas, laikiško horizonto 
išplėtimas (praeitis ir ateitis). Objektinio pasaulio ir daiktų objektyvaus sąryšio 
savarankiškumas. Įrankių naudojimas. Savarankiškas subjektas ir objektyvus 
pasaulis. Gebėjimas sulaikyti reakciją ir ją nukreipti šalutiniu keliu (laikiškai ir 

erdviškai). Su tuo susijęs ir smalsumas, sugebėjimas susitelkti į objektą (stebėji- 
mą, kontempliavimą). Egocentrizmo atsisakymas. [Neįsk.| 

Psichopatologijos duomenys patvirtina tokią supratimo koncepciją. Afazi- 
ja, agnozija, apraksija. Nebegalioja ankstesnis (atomistinis) požiūris. [Neįsk.| 
Visi šie reiškiniai ne tik lokalūs, gimdantys atskirus sugebėjimus, jie atsispindi 
visame intelektualiniame gyvenime ir pastarąjį nuleidžia į žemiausią suprati- 
mo lygį. Afazijos pavyzdžiai: spalvų skyrimas, klasifikavimas, pavadinimai. 
Nežino objektų spalvų [neįsk.]. Tai abstrakcijos trūkumas. Spalva nėra sava- 
rankiškas objektas. Arba jis nemoka naudotis abstrakčiais žodžiais ir juos nau- 
doja tik ekspresyvia prasme: pavyzdžiui, į klausimą „Ar tai laikrodis?“ atsako 
klausimu „Kelinta valanda?“ [Neįsk.| 

Agnozija: yra atskiri jutimai, bet jie nesudaro dalykinės vienovės. [Neįsk.) 
Nesuvokia formų. Jiems sunku skaityti. Problemos erdvinių santykių srityje. 
Laisvai juda, orientuojasi, bet užmerktomis akimis negali nurodyti, kokioje 
padėtyje yra jo kūnas, negali atlikti nurodyto judesio. Erdvė kaip veiksmo lau- 
kas ir kaip pažinimo objektas (ką reiškia kairėje, dešinėje, viršuje, apačioje). 
Arba galimybė orientuotis [neįsk.], jeigu yra duotas atskaitos taškas (pavyz- 
džiui, jo lova). Skaičiavimas: negali pasakyti, kas daugiau, kas mažiau, kas vė- 
liau, kas anksčiau. (Palygink rekrūtų apmokymą: šienas, šiaudai.) Nesupranta 
metaforų, pokštų. [Neįsk.) 

Apraksija: sudėtingų judesių (nurodymų) atlikimas ir sintezė. Moka nau- 
dotis stikline, šaukštu, bet tik pietų metu. Mokymas: atsitiktinis, be plano arba 
be išankstinio plano. Tai yra žemesnioji intelektualumo pakopa: diferenciaci- 
jos, abstrakcijos, elementų tematizacijos trūkumas. 

Aukščiausias supratimo lygis. Idealybių ir galimybių sferos nesavarankiš- 
kumas. Sąryšis su gyvenimo praktine plotme. Mąstymo nelaisvė, nelankstu- 
mas, tiesmukumas, vienakryptingumas. Tuo remiantis galima įžvelgti būtinas 
protingumo sąlygas tame lygmenyje, kur yra galima kultūra. 

1. Sąmonės akiračio platumas (laiko ir erdvės prasme). 

Gebėjimas turėti kontempliatyvią nuostatą. Susitelkimas į objektą. 
Objektyvumas, išskirtinio egocentrizmo atsisakymas. 
Gebėjimas diferencijuoti, analizuoti, abstrahuoti. 


a 


Vaizduotė, naujos galimybės, kombinacijos (galimybių sfera). Tuo re- 
miantis atsirandantis sugebėjimas mąstyti santrumpomis, simboliš- 
kai, visumos supratimas. Mąstymo laisvė [neįsk.). 

Kultūroje egzistuoja darbo pasidalijimas, profesionalumas, konkrečių gy- 
venimo planų, susijusių su profesine veikla, sukūrimas. Kiekvienas toks planas 
turi savo dalykinę struktūrą. Sąmonei atsiveria konkretus amatas, technika, 
mokslas, menas, į kuriuos ji įsigilina. Kiekvieną sritį atitinka ypatinga suprati- 
mo forma. Sąryšyje su šiuo supratimu gali atsirasti sumanumas, supratingumas, 
išradingumas (dalinai įgimtas talentas, dalinai įgytas). Ir čia mokėjimas skaity- 
tis su įvairiomis galimybėmis, skirtingai panaudoti duotą medžiagą, prisitaikyti 
prie konkrečios situacijos, apeiti sunkumus. Gebėjimas vieną medžiagą pakeisti 
kita. Mąstymo konkretumas ir lankstumas. Mokslo srityje: teorijos pritaikymas 
naujiems atvejams, naujos teorijos atradimas. Tas pat pasireiškia ir technikoje. 

Bet protiniai gebėjimai konkrečioje srityje dar negali būti vadinami protin- 
gumu tikslia prasme. Specialisto lygis [neįsk.]. (Beždžionė ir akiniai.?*) Suprati- 
mo ribotumų įveikimas vienoje srityje. Supratimo platumas. Kitų rūšių supra- 
timo ir gyvenimiškų struktūrų galimybės. Sokratiškasis nežinojimo žinojimas. 
Bet tai yra tik negatyvus požymis. Pats pažinimas [neįsk.]. Dar yra kitas dalykas: 
nė viena sritis su savo struktūra neapima visos tikrovės. Kiekviena sritis tam ti- 
kra prasme yra abstrakti. Protas supranta ne tik kiekvienos srities ribotumą, bet 
ir jų abstraktumą. Jis artimesnis konkretumui, tikrovės fonui, kuris nepatenka 
į srities struktūrą. Šiuo požiūriu jis yra laisvesnis ir nepririštas prie konkrečios 
srities struktūros. Jis laisvesnis nuo įgūdžių ir įpročių matyti daiktus bei mąstyti 
juos. Galų gale sritys skiriasi didesniu ar mažesniu abstraktumo ir supapras- 
tinimo lygiu. Todėl supratingumas vienose srityse yra artimesnis protingumui 
nei kitose. Ta sritis, kuri yra visų arčiausia konkrečiai tikrovei, - tai žmogiškų 
santykių, gyvų asmenybių, žmogaus kaip mikrokosmo sritis. Ne atskirų aspek- 
tų, bet visos asmenybės. Protingumo kriterijus: žmogaus santykis su kitais, jų 
supratimas, jo elgesys tais atvejais, kai lemiamą reikšmę turi asmenybės visu- 
mos supratimas konkrečiose gyvenimiškose situacijose. Tai centrinė sfera, kuri 
nušviečia ir kitas sferas, ir jų sąlyginį žinojimą. Nuo supratimo intuityvaus pa- 
grindo platumo priklauso protingumo konkretumas ir jo kūrybinis pajėgumas. 
Abstraktus protingumas - dažnai nevaisingas ir mažiau kūrybingas. Išmintis — 
tai visiškas nesuinteresuotumas. Plati intuicija“? kaip pagrindas. 

24 Krylovo pasakėčioje „Beždžionė ir akiniai“ pasakojama apie beždžionę, kuriai su amžiumi 
nusilpsta regėjimas. Ji pasidalija savo problema su kitais. Geri žmonės pasako, kad akiniai 
gali padėti jai aiškiau ir geriau matyti pasaulį. Deja, niekas nepaaiškina, kaip jais naudotis. 


Todėl beždžionė juos kabina ant uodegos, ant kaktos ir net bando paragauti. Visa tai 
nepadeda, todėl ji nusprendžia esanti apgauta. 


25  Intuicija čia suprantama ne kasdiene prasme kaip nuojauta, bet filosofine prasme kaip 
tiesioginė patirtis ir įžvalgumas. 

Svarbiausi kūriniai: Simpatijos jausmo fenomenologija, Kanto etikos formaliz- 
mas ir materiali vertybių etika, Žinojimo sociologija, Apie amžinybę žmoguje; 
straipsnių rinktinė Vertybių paneigimas““. Scheleris priklauso vyresniajai Hus- 
serlio mokinių kartai, kuri toliau plėtojo Husserlio sukurtą fenomenologinį 
filosofinio pažinimo metodą. Bet jis neapsiriboja vien tik fenomenologiniu 
sąmonės struktūros ir turinio tyrinėjimu kaip pats Husserlis, bet naudojasi 
fenomenologinės analizės rezultatais ir pozityvių mokslų duomenimis spręs- 
damas metafizinius klausimus. Šiuo aspektu jis gerokai nutolsta nuo Husserlio 
nubrėžtos krypties, nes pastarasis laikosi gryno imanentizmo pozicijos ir apsi- 
riboja sąmonės struktūrų tyrinėjimu. Husserlio ir Schelerio skirtumai pasi- 
reiškia visų pirma tuo, kad Husserlį fenomenologinė sąmonės analizė galų gale 
atveda prie idealistinės pozicijos (sąmonės struktūra lemia pasaulio pažinimo 
struktūrą). Tuo tarpu Scheleris gneseologijos problemą sprendžia realistiškai. 
Būtis ne sukuriama (ne įsteigiama) pažinimo aktu, bet yra ankstesnė už jį ir 
šiuo aktu tik įsisąmoninama. Žmogaus sąmonė nėra uždara, ji atvira aplinki- 
niam pasauliui. Panašiai kaip ir šiuolaikinė struktūrinė psichologija, Scheleris 
atmeta tradicinį požiūrį, jog išorinio pasaulio pažinimas atsiranda iš atskirų 
jutimų, kuriuos sujungiant plėtojamas objektų ir jų sąryšių suvokimas. Žodžiu, 
jis neigia, kad pažinimo plėtra vyksta nuo paprasto prie sudėtingo. Atvirkščiai, 
jis mano, kad pažinimas prasideda nuo tam tikrų gyvenimišką reikšmę turin- 
čių struktūrų, situacijų ir tik šių sudėtingų reiškinių analizė atveda prie juos 
sudarančių elementų - jutimų atskyrimo. Šias struktūras organizmas (gyvū- 
nas, žmogus) pagauna iš karto, tiesiogiai, nes jam būdingas įgimtas instinkty- 
vus prisitaikymas prie aplinkos. Jos yra duotos sąmonei kaip kažkas objekty- 
vaus ir nepriklausomo nuo jos. Bet Scheleris eina dar toliau: jis mano, kad taip 
pat tiesiogiai suvokiant originalą pažįstamas ir svetimas dvasinis gyvenimas, 
svetimas „Aš“ Jo nuomone, nei analogijos teorija, nei įsijautimo teorija 


26 Keli Maxo Schelerio veikalų pavadinimai nurodomi netiksliai. Turėtų būti Simpatijos esmė 
ir formos, Formalizmas etikoje ir materialinė vertybių etika. 

nepajėgi paaiškinti svetimos psichikos galimybių. Analogijos teorija ya klai- 
dinga visų pirma todėl, kad ji tiesioginį svetimo dvasinio gyvenimo su jo 
kūniškais pasireiškimais (išraiškingais gestais, veido išraiška, kalbos intonaci- 
jomis ir kita) pažinimą redukuoja į įtarpintą per analogiją pažinimą, kai sve- 
timi dvasinio gyvenimo reiškiniai lyginami su analogiškais mūsų pačių dvasi- 
nio gyvenimo reiškiniais. Antra, todėl, kad ji remiasi prielaida, jog savos 
psichikos pažinimas yra pirmesnis nei svetimos psichikos. O tai prieštarauja 
faktams. Mes save pirmapradiškai pažįstam per savo santykius su kitais žmo- 
nėmis ir šiuose santykiuose jau glūdi svetimo „Aš“ pažinimas. Sprendimai, 
remiantis analogija pažįstant svetimą dvasinį gyvenimą, vaidina tik pagalbinį 
vaidmenį ir patikslina intuityvų kitų žmonių (taip pat gyvūnų) psichikos 
suvokimą. Nepagrįsta ir Lippso sukurta įjautimo teorija, kuri teigia, kad mes 
kitam žmogui priskiriam tuos jausmus ir emocijas, kurie atsiranda pas mus, 
kai mes instinktyviai imituojam kito žmogaus gestus, mimiką, judesius; pats 
imitavimas gali būti ir grynai techniškas, išorinis (pas vaikus, beždžiones ir 
kt.), ir nesusijęs su tuo, kas imituojama. Vadinasi, imitavimo faktas pats 
savaime nepaaiškina svetimos psichikos pažinimo, tam jį turi lydėti imituo- 
jamų išraiškingų gestų ir judesių supratimas. Kitaip sakant, įprasminto imita- 
vimo aktas jau remiasi tam tikru, nors ir neaiškiu (intuityviu) svetimo dvasi- 
nio gyvenimo supratimu. Scheleris galimybę tiesiogiai suprasti svetimą dvasinį 
gyvenimą aiškina tuo, kad visos organinės (gyvos) būties pagrindas yra snau- 
džianti gyvybė, vieningas gyvenimiškas srautas, kuris pasireiškia pačiomis 
įvairiausiomis formomis ir įtampos bei organizuotumo laipsniais. Gyvybės 
vienybėje glūdi kiekvieno organizmo sugebėjimas daugiau ar mažiau suvokti 
svetimą gyvybę, o ten, kur pats gyvenimas tampa sąmoningas, toks suvokimas 
transformuojasi į didesnį ar mažesnį svetimos psichikos supratimą. Kuo gimi- 
ningesnė man ši psichika, tuo ji suprantamesnė, tuo giliau aš ją suprantu, kuo 
ji man tolimesnė, tuo mano supratimas yra paviršutiniškesnis. Šis suprati- 
mas - tai visų pirma ne racionalus, bet emocinis, t. y. jis išreiškia manąjį gebė- 
jimą išgyventi kartu tai, ką išgyvena kitas žmogus (atjausti kito kančias ir 
džiaugsmus), mano emocinių būsenų susiliejimas su emocinėmis kito būseno- 
mis. Tokio susiliejimo arba emocinio susitapatinimo su kitu žmogumi laips- 
niai gali būti labai skirtingi, pradedant nuo visiško jausminio susijungimo 
(Einfūhlen) ir baigiant visiškai paviršutinišku atjautimu, silpnu artimo žmo- 
gaus išgyvenimų atgarsiu. Jausminis susijungimas masiškai pastebimas pas 

bandos gyvenimą gyvenančius gyvūnus, kai juos užvaldo vienas bendras bai- 
mės arba pykčio jausmas. Taip pat pas žmones, kai jie yra minios dalis ir baimė 
arba pyktis, apimantis vieną, apkrečia po to ir visus likusius (pvz., panikos 
reiškiniai) arba susižavėjimo, entuziazmo jausmas, kuris būdingas senovės 
orgiastiniams kultams. Tą patį būtų galima pasakyti apie visus tuos atvejus, 
kai pasireiškia kokio nors jausmo užkrečiamumas. Bet jausminis susijungimas 
reiškiasi ne tik masių psichologijos srityje. Net ir du atskiri individai gali susi- 
lieti vieningame jausme, nukreiptame į vieną ir tą patį objektą. Pavyzdžiui, 
tėvas ir motina gali jausti tokį liūdesio jausmo vieningumą išgyvendami 
mylimo vaiko mirtį. Kitais atvejais, pvz., kai mes išreiškiam savo atjautą kitam 
asmeniui dėl jį ištikusios nelaimės, vyksta tarsi tik lengvas paviršutiniškas pri- 
silietimas prie to žmogaus emocinio gyvenimo. Gailesčio jausmas taip pat 
remiasi atjauta, kai yra kenčiama dėl kito kančių. Bet visiškos tapatybės čia 
nėra, nes gailestyje dalyvauja dar kitas momentas - noras padėti kenčiančiam, 
t. y. toks emocinis susijaudinimas, kuris nebūdingas paties kenčiančiojo išgy- 
venimams. Šiuo aspektu Schelerio koncepcija skiriasi nuo Schopenhauerio, 
kuriam gailestis yra mano emocinio gyvenimo susiliejimas su kito žmogaus 
gyvenimu. Schelerio nuomone, emocinis momentas tuo ar kitu būdu ne tik 
vaidina sprendžiamąjį vaidmenį svetimo dvasinio gyvenimo pažinime, bet ir 
reprezentuoja pagrindinę mąstymo ir pažinimo paskatą. Pasak Schelerio, gry- 
nas pažinimas, t. y. pažinimas dėl paties pažinimo, be jokio emocinio suintere- 
suotumo neegzistuoja arba bet kokiu atveju jis tik antrinis, išvestinis ir už jo 
slepiasi visada kokia nors (emocinė) paskata, kuriai pažinimas tarnauja kaip 
priemonė. Scheleris nustato tris pagrindines pažinimo paskatas: 1) siekis 
orientuotis aplinkiniame pasaulyje norint patenkinti gyvybiškus poreikius 
(kova už egzistavimą), 2) siekis valdyti kitus žmones [neįsk.]. Žinojimas kaip 
galios ginklas (pvz., žyniuonių valdžia, kuri remiasi žinojimu), 3) žinojimas 
kaip išsigelbėjimo kelias, kaip išsilaisvinimas nuo kančių ir netobulumo, palai- 
mos siekis. Pozityvus mokslinis žinojimas pirmiausia susietas su pirmuoju 
motyvu, filosofinis žinojimas - su antruoju, o su trečiuoju - religinė pažinimo 
reikšmė. Scheleris mano, kad Augustinas teisus, kai jis, kalbėdamas apie aukš- 
čiausių gyvenimiškų vertybių ir ypatingai Dievo pažinimo sąlygas, pripažįsta 
meilę kaip tokią sąlygą. Meilė čia yra pirmesnė nei pažinimas ir yra jo skatin- 
toja. Toks Dievo pažinimo supratimas yra kilęs iš Bažnyčios tėvų [neįsk.| 
tikroji išmintis — tai meilėje įsišaknijęs Dievo pažinimas. Remiantis šiuo 

pripažinimu, kad netgi pažinimo srityje emocinis faktorius daro lemiamą 
įtaką mąstymui, galima suprasti, kad Schelerio etikos pagrindas yra ne racio- 
nalus, bet emocinis. Moralės srityje, pasak Pascalio, kuriuo Scheleris remiasi, 
pirmiausia vyrauja ne proto, bet širdies logika. Šiuo atžvilgiu Schelerio etika 
yra visiška racionalistinės Kanto etikos priešingybė, ką Scheleris ir išaiškina 
savo tyrime Kanto formalizmas ir materiali vertybių etika. Žmogaus elgesys 
vertingas etiškai ne todėl, kad jis racionalus, bet todėl, jog jis realizuoja tam 
tikras etines vertybes, kurios pažįstamos ne protu, bet tiesiogiai suvokiamos 
jusliškai, išgyvenamos emociškai. Kantui elgesio forma nustato jo moralinį 
pobūdį, o forma - tai yra atitikimas proto reikalavimams, t. y. visuotinio reikš- 
mingumo ir būtinybės reikalavimai. Kantas etikos pagrindus traktuoja taip 
pat, kaip mokslinio žinojimo pagrindus. Patikimos ir objektyvios gali būti tik 
tokios žinios, kurioms būdingas visuotinumas ir būtinumas, o toks gali būti 
tik žinojimas, besiremiantis aprioriniais pradais, t. y. pradais, glūdinčiais 
pačioje proto (sąmonės) struktūroje. Todėl, Kanto įsitikinimu, tik tokia moralė 
turės visuotinę reikšmę, kuri yra įšaknyta prote, t. y. turi apriorinius reikalavi- 
mus. Būtinybė šiuo atveju įgyja besąlygiško privalėjimo reikšmę, nes morali- 
niai priesakai nustato ne tai, kas yra būtina, bet tai, kas privalo būti. Bet koks 
moralinis mokymas, besiremiantis ne protu, bet kokiais nors kitais pradais, 
pvz., naudos principu arba simpatijos, meilės jausmu ir t. t., neturės besąly- 
giško bendro reikšmingumo ir bus tik sąlygiškai reliatyvus, nes visi šie aposte- 
riorinės kilmės principai yra paimti iš patirties. Kaip formalių proto principų 
priešingybę Kantas įvardina materialius principus, kurie susiję su moralės 
patirtiniu turiniu. Tokiu būdu Kantas etikoje mato tik dvi galimybes: arba jos 
pradai formalūs - tada jos normos bendrai reikšmingos (bendrai privalomos), 
arba jos pradai materialūs - tada jos normos turi bendrą empirinį pobūdį ir 
reliatyvų reikšmingumą. Scheleris nesutinka su tokia alternatyva. Yra trečia 
galimybė - ir šią galimybę Scheleris realizuoja savo filosofinėje etikoje: moralė 
remiasi materialiais pradmenimis, kurie bendrai reikšmingi ir tuo pačiu 
objektyvūs. Kartu su proto moraliniu apriori dar egzistuoja ir materialus ver- 
tybių apriori, kuris vadovauja žmogiškam elgesiui. Šios vertybės nėra duotos 
žmogui kaip kažkas įgimta, bet palaipsniui žmogus jas atranda savo gyveni- 
miškoje patirtyje, istorinėje būtyje, įsisąmonina ir fiksuoja atitinkamomis 
sąvokomis bei elgesio normomis. Šios vertybės yra apriorinės, bendrai reikš- 
mingos ta prasme, kad jos glūdi pačioje žmogaus gyvenimo struktūroje ir 

dinamikoje. Tiesa, čia bendras reikšmingumas ne visada sutampa su besąly- 
giška privalomybe. Reikalas tas, kad mokymas apie vertybes (aksiologija) nėra 
visiškai tapatus etikai ta prasme, kaip ją supranta Kantas, t. y. nesutampa su 
etika kaip mokymu apie besąlygišką moralinį gėrį, bet tyrinėja daug platesnę 
objektinę sritį, tiek besąlygiškus, tiek sąlygiškus [neįsk.] jie veikia intuityviai, 
be aiškios sąmonės ir vyraujančios joje hierarchinės tvarkos. Vertybių sistema, 
pasak Schelerio, suskyla į keletą hierarchiniais santykiais tarpusavyje sujungtų 
grupių. Kiekviena iš jų yra susijusi su konkrečia žmogaus būties sfera. Pati 
žemiausia grupė - tai sankaupa tų vertybių, kurios realizuojasi išorinėse gėry- 
bėse, garantuojančiose materialinį (ekonominį) žmogaus gerbūvį (nuosavybė, 
turtas, technika). Virš jos iškyla grupė biologinių vertybių, kurios užtikrina 
žmogaus kūno gyvybines veiklos galimybes (sveikata, jėga, prisitaikymas ir 
t. t.). Dalinai nurodytas vertybių grupes realizuoja ne žmogus, bet pati gamta 
tam tikrose „natūraliose“ gėrybėse; tokiais atvejais Žmogaus veikla yra 
nukreipta į šių gėrybių išsaugojimą ir tobulinimą. Galų gale trečią, aukščiau- 
sią, grupę sudaro dvasinės vertybės, kurios įprasmina dvasinę žmogaus kul- 
tūrą: kartu su moralinėmis ir teisinėmis vertybėmis į šią grupę patenka taip 
pat religinės bei estetinės vertybės. Šių pastarųjų Scheleris specialiai nenagri- 
nėja, taip pat, kaip ir jų sąryšių su kitomis dvasinėmis vertybėmis. Bet jis pri- 
pažįsta artimą etinių ir religinių vertybių sąryšį. Galima sakyti, kad moralinės 
vertybės remiasi religinėmis vertybėmis ir jomis yra vainikuojamos. Schelerio 
etinės koncepcijos esminė ypatybė yra ta, kad asmenybei suteikiama svarbiau- 
sia reikšmė moralinių vertybių sistemoje. Scheleris aukščiausią moralinės 
būties pasireiškimą atranda ne tose vertybėse, kurios realizuojamos sociali- 
niame gyvenime ar žmonių tarpusavio santykiuose ir kurios vadovauja žmo- 
gaus visuomeninei veiklai, bet būtent pačioje asmenybėje. Ji yra visų moralinių 
dorybių kaip visuomeniniame, taip ir asmeniniame gyvenime šaltinis ir cen- 
tras. Scheleris ypatingai pabrėžia, kad moraliniu atžvilgiu asmenybė neapsiri- 
boja tuo, kaip ji pasireiškia sąveikoje su aplinkiniu pasauliu, nes, be šios sąlyčio 
su išorine aplinka sferos, ji turi savąją, tik jai priklausančią ir jai prieinamą 
intymią asmeninio gyvenimo sferą, kur siela pasilieka viena pati su savimi ir 
kur glūdi jos moralumo šaknys. Gilinimasis į save, moralinė savimonė, kuriai 
platonizmas suteikia lemiamą reikšmę, ir yra ne kas kita, kaip asmenybės atsi- 
gręžimas į šią intymią gyvenimo sferą. Būtent čia glūdi religingumo pradme- 
nys, čia žmogus užmezga betarpišką santykį su Absoliutu, su Dieviškuoju 

pasauliu. Scheleris mano, kad tiesmukiškas ateizmas yra galimas tik teoriškai, 
praktiškai gi ir faktiškai visi žmonės pripažįsta nors ir neaiškia, iškraipyta 
forma kažkokį besąlygiškumą. Tiesa, žmonijos istorijoje egzistuoja epochos, 
kurios nėra palankios religiškumo raiškai ir plėtotei. Tokia yra, pavyzdžiui, ir 
dabartinė epocha. Ypatingai jei mes apsiribosime europine kultūra, nes moks- 
linio pažinimo ir jo praktinio pritaikymo progresą toli gražu ne visada lydi 
progresas moralinėje-religinėje sferoje. Bet iš esmės, nežiūrint į visus iškraipy- 
mus ir nesupratimus, kiekvieno visiškai nereligingo žmogaus sieloje glūdi 
poreikis kažko absoliutaus, į ką būtų galima atsiremti. Šis poreikis pasireiškia 
tuo, kad Dievas yra pakeičiamas stabu, t. y. sudievinamos kokios nors žemesnės 
vertybės (turtas, galia, tautos garbė, klasė, valstybė, partija ir t. t.), kurios žmo- 
gui įgyja besąlygišką vertę ir nulemia jo gyvenimo kelią. Mintis apie besąlygiš- 
kumą (už kurios slepiasi ir trauka bei siekis jį pasiekti) neišvengiamai atsiranda 
kartu su gebėjimu suvokti bendrybę ir fiksuoti ją kalbos simboliais, t. y. su tuo 
gebėjimu, kuriuo žmogus skiriasi nuo gyvūno ir išsiskiria iš gamtos. Mąstymo 
sugebėjimą nurodyta visumine žodžio reikšme Scheleris susieja su ypatingu 
pradu - dvasia (Geist), kuri žmogų-gyvūną paverčia žmogišku padaru, savo 
gyvenimą įprasminančiu Dievo ieškotoju. Vieninga gyvybiška jėga, kuri kuria 
ir persmelkia visą gamtą, pasak Schelerio, negali iki galo paaiškinti žmogaus. 
Būtent dvasios dėka jis yra kažkas daugiau nei šiaip gyva būtybė. Tuo sąlygota 
jo ypatinga padėtis visatoje gamtiškumo ir dvasingumo sandūroje (viršgamti- 
nis pasaulis). Bet, be bendrybės ir besąlygiškumo, pažinimo dvasia pasireiškia 
dar ir kita ypatybe, kuri nulemia žmogaus esmę. Dvasia žmogaus individualybę 
(jo prigimtinius duomenis) transformuoja į sąmoningą asmenybę su jai būdingu 
vidiniu pasauliu. Tai, kas žmoguje amžina, - tai jo dvasinė esybė, - su šia Dva- 
sios kaip asmenybės pradmens koncepcija yra susijusi ir viena svarbi jo etikos 
ypatybė, skirianti ją nuo Kanto etikos. Tikrai veiksmingas principas, vadovau- 
jantis žmogaus elgesiui, yra ne kokia nors bendra norma kaip Kanto kategorinis 
imperatyvas, bet gyvas iškilios asmenybės pavyzdys, kurios elgesys ir gyve- 
nimo būdas leidžia įžvelgti konkretų moralinio-religinio prado įsikūnijimą. 
Didinga moralinė-auklėjamoji dvasinių žmonijos genijų (Kristus, Buda, Sokra- 
tas ir kiti) reikšmė pasireiškia būtent tuo, kad jie savo pavyzdžiu skatina jais 
sekti, t. y. pakartoti jų gyvenimo kelią. Čia kaip tik veikia širdies logika. Įsigy- 
vendamas į savo mokytojo vaizdinį, siekdamas jį atkartoti savame gyvenime, 
žmogus išbando, puoselėja ir sutvirtina savo paties dvasines jėgas. 

Losskis savo filosofinę koncepciją vadina intuityvizmu, tuo pabrėždamas, 
kad bet kokio pažinimo pagrindas ir kulminacija, jo manymu, yra intuicija: 
ir ne tik ta prasme, kad visas diskursyvinis, įtarpintas žinojimas prasideda 
nuo betarpiško žinojimo ir būtinai juo remiasi, bet ir ta prasme, kad pažinime 
suvokiamas ne vaizdinys arba objekto atvaizdas pažįstančio subjekto sąmo- 
nėje, bet pats objektas, kaip jis objektyviai egzistuoja pats savaime kaip origi- 
nalas. Todėl pažinimas yra ne imanentinis sąmonės aktas, juo prasidedantis 
ir juo pasibaigiantis, bet transcendentinis aktas, išeinantis už subjekto ribų 
ir nustatantis taip vadinamą gnoseologinę koreliaciją tarp subjekto ir tran- 
subjektyvios objekto būties. Subjektyviai idealistinio tipo gnoseologijos teo- 
rijos remiasi paties objekto (originalo) ir jo vaizdinio sąmonėje perskyra ir 
teigia, kad pažinimas yra apribotas viena objektų atvaizdų sąmonėje sfera ir 
kad daiktai, kaip jie egzistuoja nepriklausomai nuo sąmonės, yra nepažinūs. 
Bet jeigu yra taip, tai turėtų išnykti pats skirtumas tarp objekto ir jo atvaizdo, 
nes šį skirtumą nustatyti galima tik lyginant kopiją (atvaizdą) su originalu. 
Bet toks palyginimas galimas tik darant prielaidą, kad mes pažįstam ir ori- 
ginalą. Tokiu būdu skirtumas tarp objekto ir jo atvaizdo arba, kitaip sakant, 
pažinimo objekto sudvigubinimas neišvengiamai atveda į prieštaravimą. Tai 
nurodė jau Berkeley is, bet jis naudojosi šiuo argumentu norėdamas sustiprinti 
savo subjektyviojo idealizmo poziciją, kuri neigė objektyvų išorinio pasaulio 
(materijos) egzistavimą dėl to, kad neįmanoma realaus objekto atskirti nuo 
jo vaizdinio sąmonėje ir nuo visų mūsų jutimų (jo argumentacija nukreipta 
prieš pažinimo objekto sudvigubinimą ir prieš Lockeo nustatytą skirtumą 
tarp pirminių ir antrinių kokybių). Losskis, paneigdamas objekto sudvejinimą 
į kopiją ir originalą, daro priešingą išvadą, o būtent, kad pažinime turime 
reikalą tik su pačiu originalu ir kad todėl išorinis pasaulis egzistuoja nepri- 
klausomai nuo mūsų sąmonės ir kad šis realus pasaulis tiesiogiai (intuityviai) 
prieinamas mūsų pažinimui. Ši Losskio tezė yra paremta tokiais argumentais: 
naivi [neįsk.] žmogaus sąmonė yra įsitikinusi to pasaulio realybe, kurį mes 

suvokiam ir kuriame gyvename, ir todėl jei remtis skeptiškų (dogmatišku) 
nusiteikimu, tai įrodyti reikia ne realybę, bet subjektyvų idealizmą. Losskis ir 
siekia parodyti, kad visi tie argumentai, kuriais remiasi pastarasis, nėra įtiki- 
namai pagrįsti, nes tie faktai, kuriais jie remiasi, gali būti nustatyti nepanei- 
giant realizmo. a) Taip vadinama specifinė atskirų smegenų centrų ir susijusių 
su jais jutimų organų energija visiškai neįrodo, kad išorinių jutimų kokybę 
sąlygoja specifinis nervų sistemos pobūdis. Daug natūraliau tai galima paaiš- 
kinti teigiant, kad atskiri nervų centrai kartu su savo periferiniais organais 
funkcionuoja kaip analizatoriai, kurie yra specialiai pritaikyti suvokti tik labai 
konkrečias realaus pasaulio puses ir kokybes. Jie atlieka grynai selektyvų vai- 
dmenį, bet visiškai nepakeičia išorinių dirgiklių kokybės. Todėl akies ir regos 
nervo arba centro dirginimas suteikia tik regėjimo jutimą, klausos nervo dir- 
ginimas - klausos jutimą ir t. t. Losskis, kalbėdamas apie tas aplinkybes, kad 
skirtingų dirginimų poveikis kokiam nors specifiškai diferencijuotam nervui 
ir atitinkamam smegenų centrui visada iššaukia tuos pačius jutimus, būdin- 
gus šiam konkrečiam organui ir nervui (pavyzdžiui, kad ne tik šviesa, bet ir 
elektros srovė arba mechaninis akies nervo dirginimas visada iššaukia šviesos 
jutimus), teigė, kad tai neprieštarauja tam, jog nervų centrai ir jutimų organai 
atlieka tik analizatorių funkciją ir gali būti paaiškinta tuo, kad visi šie skirtingi 
dirgikliai turi savyje kažką bendro ir kad būtent tas bendrumas ir apibrėžia 
specifinį duotų jutimų pobūdį. Todėl Losskis teigia, kad visi jutimai yra objek- 
tyvi realybė. Jis, tarp kitko, nurodo į tai, kad reikia skirti subjektyvius proce- 
sus (tai, ką sąlygoja sąmonė) nuo vidujkūniškų. Vidujkūniški procesai tiek pat 
materialūs ir realūs, kaip ir procesai mus supančio išorinio pasaulio ir todėl 
nėra jokio pagrindo laikyti šį mūsų kūno sąveikos su išorine aplinka rezul- 
tatą mažiau objektyviu nei kažkokių kitų kūnų tarpusavio sąveikos rezultatą. 
Gnoseologinės subjekto ir objekto koreliacijos požiūriu, objekto nepriklauso- 
mybė nuo subjekto yra viena ir ta pati. Tuo tarpu vidinis kūniškumas dažnai 
buvo priskiriamas subjektyvumui. Juslinio suvokimo klaidos (iliuzijos) taip 
pat nėra pakankamas argumentas, įrodantis subjektyvų mūsų jutimų pobūdį, 
nes čia subjektyvūs yra ne patys jutimai, bet jų interpretacija, kai ją sąlygoja 
praeityje išgyventos patirties vienpusiškumas (nepilnumas) arba tam tikros 
išankstinės sąmonės nuostatos. Losskio teigimu, atminties vaizdiniai taip pat 
yra ne subjektyvūs praeities išgyvenimų atgaminimai, bet juose tiesiogiai kon- 
templiuojama pati praeitis. Todėl ir pati praeitis nėra kažkas nerealaus. Ji ir 

toliau egzistuoja tik prarasdama aktualumą, t. y. negali būti pakeičiama kokių 
nors veiksmų pagalba. Intuicijai šiuo atžvilgiu yra būdingas tam tikras viršlai- 
kiškumas, ji geba įveikti dabarties ir laikiškumo apskritai ribas. Intuicijai yra 
prieinami ne tik konkretūs realūs objektai, bet ir idealūs viršlaikiški objektai. 
Todėl intuicija tarnauja ne tik kaip pažinimo pradžia, bet ir yra būtinas diskur- 
syvaus žinojimo momentas. Pastarasis atsiranda analizuojant pirminės kon- 
krečios intuicijos turinį ir atskleidžiant reiškinių bei jų požymių tarpusavio 
sąryšius [neįsk.|. Bet šių santykių ir sąryšių atskleidimas galimas tik remiantis 
šiuose reiškiniuose glūdinčia bendrybe. O bendrybės suvokimas yra ne kas 
kita, kaip idealybės intuicija, tai, ką Platonas vadino idėjų, idealaus pasaulio 
kontempliacija. Ši aukščiausia intuicijos forma nėra apribota tik viena teorinio 
pažinimo sritimi, bet skleidžiasi ir į etikos, estetikos ir religinės būties sferas 
(gėrio, grožio, Dievo idėjos). Todėl idealybė yra ne pažįstančio proto produk- 
tas arba konstrukcija, bet egzistuoja kaip objektyvi pačios būties struktūra. 
Metafizinė Losskio sistema savo esme yra idealistinė arba tiksliau - spiritu- 
alistinė. Realiu visos būties pagrindu jis laiko taip vadinamus substancinius 
veikėjus, t. y. kažką panašaus į Leibnitzo monadas. Substanciniai veikėjai savo 
prigimtimi yra dvasingi, jie taip pat, kaip ir monados, yra skirtingi savo akty- 
vumo ir gebėjimo paveikti aplinkinį pasaulį laipsniu. Šiuo atžvilgiu Losskis 
yra substancinio pliuralizmo šalininkas, bet, priešingai nei Leibnitzo mona- 
dologijoje, substanciniai veikėjai realiai sąveikauja tarpusavyje ir šiai sąveikai 
vadovauja tam tikri dėsningumai, kai yra nustatoma žemesniųjų substancinių 
veikėjų pavaldumas aukštesniesiems. To dėka ir visas pasaulis sudaro orga- 
ninę visumą. Materialus pasaulis yra susietas su žemesniųjų substancinių vei- 
kėjų veikla. Bet kokiu atveju, pasak Losskio, juslinio pasaulio erdviškumas yra 
traktuojamas kaip žemesnės ir šia prasme netobulos būties požymis, nes joje 
dvasingumas neranda visiškai adekvačios išraiškos. Losskio manymu, erdvė 
yra visų pirma susiskirstantis ir atskiriantis pradas (daiktų buvimas vienas 
šalia kito) ir todėl supriešinantis vienus daiktus bei individus su kitais. Loss- 
kis atskiriančią funkciją susieja su individų atskirumu, su jų egocentrizmu. 
Autentiškame dvasingume tokio atskirumo negali būti, t. y. jai nėra būdingas 
erdviškumas įprasta prasme arba tai bus kitokio tipo erdviškumas, kai askiros 
būtybės ne paneigia viena kitą, bet įsilieja viena į kitą. 

Bendrą Bergsono filosofijos kryptį galima apibūdinti dviem bruožais: 1) ji 
intuityvi ir 2) kartu tam tikra prasme antiracionali. Tai reiškia, kad filosofinio 
ir mokslinio pažinimo pagrindai bei būdai yra skirtingi ar net priešingi: filo- 
sofinio pažinimo šaltinis - intuicija, mokslinis gi pažinimas remiasi raciona- 
lia-diskursyvine išorinio juslinio patyrimo interpretacija. Šį dviejų pažinimo 
būdų skirtumą atitinka jų turinio (pažįstamų objektų) skirtumas. Filosofinė 
intuicija atveria daiktų esmę, tikrąją būtį, tuo tarpu mokslinio pažinimo 
objektas yra išvestinis ir reliatyvus aplinkinio pasaulio aspektas, kurį sąlygoja 
biologiniai žmogaus interesai, t. y. jie turi praktinę reikšmę žmogaus gyve- 
nimiškoje veikloje. Bergsono mokslinio pažinimo samprata savo pagrindais 
yra artima šiuolaikiniam pragmatizmui, tačiau jis nedaro iš jos pozityvistinių 
išvadų, bet kuria nepriklausomą nuo bet kokio pragmatizmo ir pozityvizmo 
intuityvinę metafiziką. Būtų vis dėlto klaidinga manyti, kad Bergsonas tarp 
intuicijos ir mokslinio pažinimo neįžvelgia nieko bendro. Biologinis jų pagrin- 
das yra vienas ir tas pats: tai gyvenimiškas polėkis, kuris pasireiškia organi- 
niame pasaulyje kaip gyvūniški instinktai. Tai nesąmoninga intuicija, kuri 
tarnauja biologiniams organizmų interesams (savisaugai, dauginimuisi ir t. t.). 
Ši instinktyvi intuicija apibrėžia organizmų prisitaikymą prie aplinkos ir jo 
sugebėjimą joje orientuotis bei tikslingai reaguoti į dirgiklių įtaką. Kaip rodo 
žinomų rūšių pavyzdžiai (pvz., bitės, skruzdėlės ir t. t.), ši instinktyvi intuicija 
pasiekia aukštą tobulumo, diferencijuotumo ir tikslumo laipsnį. Vis dėlto šis 
tobulumas yra apribotas gyvenimiška aplinka, kadangi intuicija lieka nesą- 
moninga, instinktyvi. Išorinio pasaulio pažinimo sferos išplėtimas yra pasie- 
kiamas tik sąmoningumo pakopoje, kai išsivysto analogizuojantis diskursy- 
vinis mąstymas, kuris, išaugdamas iš gyvenimiškų instinktų dirvos, vis dėlto 
eina toli anapus jų ribų ir žmogus didele dalimi perima jų biologines-prakti- 
nes funkcijas. Bet tai nereiškia, kad su sąmoningumo ir mąstymo atsiradimu 
intuicija sunyksta ir praranda savo reikšmę. Priešingai, ji dabar išsilaisvina nuo 
tarnavimo grynai biologiniams interesams bei įgyja savarankišką reikšmę. Ši 

nepriklausoma autonominė intuicija atlieka dabar aukščiausią funkciją, ji geba 
kontempliuoti ir suvokti tikrąją, biologine interpretacija neiškraipytą būtį ir 
tampa tokiu būdu filosofinio pažinimo organu“. 

[Koks yra esminis filosofinio pažinimo (intuicijos) skirtumas nuo įprasto 
pažinimo, kuris tarnauja praktiniams tikslams? Visų pirma jis skiriasi pažini- 
mo nukreiptumu. Praktinis pažinimas nukreiptas į mus supantį išorinį pasau- 
lį ir apima patį pažįstantįjį, nes pastarasis savo kūnu pats priklauso šiam išori- 
niam pasauliui ir yra pajungtas jo struktūrai. Žmogaus „Aš“ santykį su išoriniu 
pasauliu pirmiausia apibrėžia reakcijos į išorinės aplinkos poveikius, kurios 
susijusios su biologiniais interesais. Reikšmingiausias šio praktinio pažinimo 
momentas, kuris iš esmės yra juslinių (materialių) reiškinių pažinimas, yra 
erdviškumas ir grynas kiekybiškumas: tai yra svarbiausios sąlygos, be kurių 
žmogus neturės galimybės orientuotis aplinkiniame pasaulyje, numatyti įvy- 
kių eigos ir panaudoti gamtos dėsningumų praktiniams tikslams. Erdvišku- 
mas - tai daiktų diskretiškumo ir buvimo vieno šalia kito pagrindas: tai sutei- 
kia galimybę vieną daiktą atskirti nuo kito ir kiekvieną iš jų nagrinėti atskirai 
nuo kitų. Kadangi erdvė reiškia ir tįsumą, tai ši jos savybė kartu su diskretiš- 
kumu yra kiekybinės įvairovės galimybės sąlyga, leidžianti juos traktuoti kaip 
dydžius, kurie turi apibrėžtus kiekybinius santykius. Kadangi visi materiali- 
niai reiškiniai atsiranda laike, tai ir laikas yra susiejamas su erdvės diskretiš- 
kumu. Jis suprantamas kaip grandinė vienas po kito einančių momentų, kas 
leidžia laiką taip pat interpretuoti kaip kiekybiškai išmatuojamą. Su tuo susijęs 
ir praktiniais interesais nulemtas laiko skirstymas į praeitį, dabartį ir ateitį, kai 
dabartis apibūdinama kaip aktualybės, t. y. veiksmo momentas. Erdviškai kie- 
kybinis interpretavimas pritaikomas vėliau ir psichiniams reiškiniams, juti- 
mams ir jausmams, kurie skiriasi savo intensyvumo laipsniu ir apibūdinami 
kaip pasižymintys konkrečia kūniška lokalizacija. Tačiau jei pasiremsime tie- 
sioginiais sąmonės duomenimis, tai vaizdas esmiškai pasikeis. Šiuos tiesiogi- 
nius duomenis, kurie dar neiškraipyti jokiomis iš mūsų praktinio santykio su 
išoriniu pasauliu kylančiomis interpretacijomis, atskleidžia mums intuicija, 
kuri yra nukreipta į mūsų vidinį pasaulį, mūsų autentiškų išgyvenimų pasaulį. 
Kuo labiau mums pavyksta išsivaduoti nuo įprastų erdvinių-kiekybinių 


27 Toliau laužtiniuose skliaustuose esantis tekstas (du Sezemano rankraščio puslapiai, kurių 
nepavyko rasti tarp Vilniaus universitete esančių Sezemano rankraščių) buvo rekonstruotas 
remiantis Dandarono archyve esančiu nuorašu. 


152 


HENRY BERGSONAS 


schemų, tuo labiau mes įsitikinam tuo, kad mūsų išgyvenimai (jutimai, jaus- 
mai, suvokimai, siekiai, mintys, valios aktai) yra vieningas srautas, tekantis 
kaip gryna trukmė (neerdviškas laikiškumas), kuriam būdingi vien kokybiški 
pakitimai ir skirtumai ir kur visi „momentai“ arba „dalys“ vidujai susaistytos 
tarpusavyje ir tarsi organiškai išauga vienos iš kitų. Šis nenutrūkstamas išgy- 
venimų ryšys pasireiškia tuo, kad jie ne šiaip eina vienas po kito, bet kad kiek- 
vienas iš jų palieka savo pėdsaką sąmonėje ir kiekvienas vienaip ar kitaip pa- 
veikia kitą, suteikdamas jam ypatingą kokybinį atspalvį, taip pat, kaip šis 
antrasis išgyvenimas paveikia trečią ir t. t. Schematiškai gauname tokį vaizdą: 
grupė išgyvenimų a, b, c, d realiame psichiniame gyvenime įgyja tokį pobūdį 


a,b. „C> d, irt.t. Kadangi visi anksčiau patirti išgyvenimai toliau gyvena tam 


tikru būdu vėlesniuose išgyvenimuose, tai susiformuoja tam tikras bendras 
psichinis būvis, kuris apjungia visus išgyvenimus į vieną visumą, kuri palaips- 
niui aktualizuojasi ir atsiskleidžia vienam išgyvenimui transformuojantis į 
kitą. Šiuo aspektu išgyvenimų srautą (autentiškų išgyvenimų tėkmę)], Bergso- 
no nuomone, galima palyginti ne su vienas kitą keičiančiais paveikslais, bet su 
melodija, kai kiekvienas tonas apibrėžia savimi kokybinius ypatumus sekančio 
ir sekančio, susiliedamas su jais į vieną visumą, ko dėka ir melodija kaip laike 
besirealizuojantis šių tonų visetas sudaro gyvą organinę vienovę. Tokia jutimų 
(kaip išorinių, taip ir organinių) analize Bergsonas įrodo, kad kiekybiška juti- 
mų pusė yra iliuzinė, ji susidaro dėl to, kad mes interpretuojam kokybinius jų 
skirtumus vadovaudamiesi analogija su erdviniais išorinio pasaulio reiški- 
niais. Grynos trukmės kokybiniai skirtumai atskleidžia, pasak Bergsono, ti- 
krąją būties esmę - kūrybinį (arba gyvybinį) polėkį, kuris grynai tobuliausiu 
būdu pasireiškia kaip kūrybinė evoliucija, judėjimas pirmyn ir aukštyn. Gyvū- 
nų pasaulyje, kur gyvybinis polėkis veikia nesąmoningai, kaip instinktas, evo- 
liucija pirmiausia yra rūšinio pobūdžio. Ir tik žmogiškame sąmoningume, 
moralės, meno ir teorinio (filosofinio) pažinimo srityse ji įgyja individualios 
kūrybos formą. Sąmoningumas reiškia, kad aplinkinio pasaulio poveikiai or- 
ganizmui ne šiaip pereina per jį įjungdami į priežasties-pasekmės santykių 
grandinę ir kad šie poveikiai tarsi užsilaiko jame pasireikšdami vaizdiniais. 
Tuo pasireiškia padidintas (kokybiškai aukščiausias) sąmoningame organizme 
veikiančio gyvybinio polėkio aktyvumas, nuo kurio ir prasideda individualus 
kūrybingumas. Ten, kur gyvybinis polėkis susilpnėja, evoliucija sustoja ir visi 
buviniai save susieja su savisauga arba jos siekimu ir todėl ji yra pajungta 

konkretiems dėsningumams bei įtraukta į tų pačių pakartotinų procesų nenu- 
trūkstamą apykaitą, kaip tai ypatingai aiškiai matosi negyvos materijos atveju. 
Bet su vienais ar kitais pasikeitimais tą patį galima stebėti ir organinėje gyvy- 
bėje bei žmogaus gyvenime. Šį sustabarėjimą gyvybiškumas ir turi įveikti tais 
atvejais, kai jis pasiekia aukščiausią įtampą. Moralės srityje šios pastangos pa- 
sireiškia religinėmis-moralinėmis intuicijomis ir sąmoningos valios laisve. 
(Apie meninę kūrybą žiūrėti žemiau.) Sąryšyje su sąmoningumu atsiranda ir 
nauja atminties rūšis, individuali atmintis, kurią Bergsonas supriešina su pra- 
gmatine atmintimi. Tai gebėjimas atpažinti tai, kas anksčiau buvo suvokta, ir 
atgaminimas tų pačių veiksmų bei reakcijų. Pragmatinė atmintis tarnauja bio- 
loginiams interesams ir yra viena iš gyvų organizmų elgsenos tikslingumo są- 
lygų. Pas aukščiausius gyvūnus ir pas žmogų ji pasižymi didesniu ar mažesniu 
plastiškumu, ko dėka ji kartu su patirties plėtra veda prie konkrečių ir tikslin- 
gų įgūdžių bei įpročių sukūrimo. Kuo labiau išlavinti pastarieji, tuo labiau jie 
tampa automatiški, t. y. realizuojasi be sąmonės dalyvavimo. Ši pragmatinė 
atmintis kaip įgūdžių šaltinis didele dalimi nulemia ir mūsų juslinių suvokimų 
pobūdį bei turinį. Pirminį suvokimo pagrindą sudaro jutimai, kurie, pasak 
Bergsono, yra individualūs, t. y. kuriais tiesiogiai suvokiami tikrieji objekto 
požymiai. Smegenų centrų vaidmuo yra grynai selektyvus, jie atlieka analiza- 
toriaus funkciją, kuri praleidžia į sąmonę tiktai tuos objekto požymius ar savy- 
bes, kurias jis yra pasiruošęs suvokti, bet nuo savęs prie jų nieko nepriduria. 
Tačiau prie pirminių jutimų jis priduria ankstesnės patirties ir praktikos rezul- 
tatus arba pėdsakus. Šie atminties kuriami antsluoksniai tiek uždengia pirmi- 
nius pojūčius, kad tik tam tikrų pastangų dėka galima atkurti pirminį intuity- 
vaus suvokimo pagrindo šviežumą ir ypatingumą. Gebėjimas atkurti pirminę 
juslinę intuiciją ir yra meninio suvokimo bei kūrybos esmė. Kadangi atmintis 
nėra susijusi su veiksmu, ji tiesiogiai netarnauja praktiniams interesams, ji pa- 
sižymi kontempliatyvumu ir atkuria laikiškai lokalizuotą praeities konkrečią 
pilnatvę ir individualų ypatingumą. Pragmatine atmintimi tikriausiai pasižy- 
mi ir gyvūnai, tuo tarpu kontempliatyvi atmintis kaip aukščiausia atminties 
forma pasireiškia aukščiausiuose gyvūnuose tik pačia pirmine forma ir visiš- 
kai atsiskleidžia tik žmoguje. Kontempliatyvus prisiminimas visiškai nėra pa- 
syvus būvis, jame pasireiškia ypatingas sąmonės aktyvumas, kuris gali pasiek- 
ti tokią įtampą, kad yra nutrinama riba tarp praeities ir dabarties. Tačiau 
aukščiausią aktualumo pakopą sąmonė pasiekia tik kūrybinėje vaizduotėje, 

kuri kuria naujus vaizdinius ir atskleidžia jiems būdingus sąryšius ir santy- 
kius. Tikroje kūryboje šie vaizdiniai nėra tik subjektyvios fantazijos vaisius, 
kuriame laisvai suderinama objektyvi reikšmė ir daiktų bei reiškinių esminių 
pusių (aspektų) atskleidimas. Kadangi šie intuityvūs vaizdiniai, būdami indi- 
vidualūs, pasižymi tuo pačiu ir bendru reikšmingumu, juose kontempliuoja- 
mas kažkas panašaus į platoniškųjų idėjų pasaulį. Bet ši aukščiausia intuicijos 
forma nėra apribota tik meninės kūrybos sritimi. Intuicijos viena ar kita forma 
pasireiškia taip pat mokslinio mąstymo, filosofijos ir moralės, susijusios su re- 
ligija, srityse. Nors mokslinis mąstymas vadovaujasi praktiniais interesais ir 
neieško objektyvios tiesos, jis, norėdamas užvaldyti gamtą, turi tam tikru 
būdu prisiderinti prie objektyvios tiesos. Todėl suprantama, kad didieji teori- 
nių gamtos mokslų ir matematikos atradimai prasideda nuo intuicijos, kuri 
atskleidžia mus supančio reiškinių pasaulio gelmę ir tuos ar kitus jo vidinės 
struktūros momentus. Tas pats vyksta, Bergsono nuomone, ir su filosofinėmis 
teorijomis, kurios įtakoja istorinį žmonijos minties vystymąsi. Ir šiuo atveju jų 
šaltinis yra žinomi intuityviai pagaunami vaizdiniai ir sąryšiai, kurie apibrė- 
žia bendrą duotos filosofinės koncepcijos struktūrą ir minties kryptį. Galų 
gale ir visi moraliniai-religiniai mokymai, kurie suvaidino sprendžiamojo fak- 
toriaus vaidmenį žmonijos dvasinės kultūros progrese, tokie kaip judaizmas, 
krikščionybė, budizmas ir kiti, gimė iš naujai žmogaus dvasinį pašaukimą ir jo 
santykį su absoliutu (dieviškų pradu) nušvietusios intuicijos. Visos šios inte- 
lektualinės ir dvasinės intuicijos pagal savo prigimtį yra dinamiškos, o to di- 
namiškumo jėgos yra vaisingos, t. y. gebančios plačiai ir galingai išvystyti juo- 
se glūdintį turinį kaip teorine, taip ir praktine linkme. Dinaminį nurodytų 
intuicijų pobūdį sąlygoja tai, kad jos reprezentuoja aukščiausią gyvybiško po- 
lėkio (elan vital) pasireiškimą, o pastarasis išreiškia pirminį visos būties šaltinį 
ir variklį. Būtent kūrybinio polėkio dinamiškumas paaiškina tai, kad būtis, 
Bergsono nuomone, iš esmės reprezentuoja vieningą kūrybinės evoliucijos 
kosminį procesą pereinant nuo paprasčiausių organizmų formų prie aukščiau- 
sių ir sudėtingiausių. Organinio pasaulio evoliucijos esminis faktorius, pasak 
Bergsono, yra ne išorinė aplinka, ne kova už egzistavimą ir natūrali atranka, bet 
būtent būdingas visam organiniam pasauliui vidinis pradas - gyvybiškas polė- 
kis. Organizmų prisitaikymas prie išorinės aplinkos, institutų išsivystymas gy- 
vūnų pasaulyje, jų funkcionavimo tikslingumas ir stebėtinas tikslumas - 
visa tai yra gyvybiško polėkio kūrybinių pastangų vaisius. Instinktyviuose 

veiksmuose glūdi intuityvus momentas (intuityvus duotos aktualios situacijos 
suvokimas), bet ši intuicija yra nesąmoninga, ji susijusi su fiziologine organiz- 
mo sandara, kuri veikia ne kaip individualus, bet kaip rūšinis pradas. Organi- 
nio pasaulio vystymasis kuo toliau, tuo labiau išsišakoja ir vystosi skirtingomis 
kryptimis. Taip, pavyzdžiui, jau vabzdžių pasaulyje instinktyvus gyvenimas 
tampa ypatingai sudėtingas ir įgyja aukščiausią sąmoningo organizavimo 
laipsnį (bitės, skruzdės), bet nėra jokių nuorodų į priartėjimą prie to pusiau 
sąmoningumo, kuris stebimas aukščiausių gyvūnų tarpe ir kuris išreiškia per- 
einamą nuo nesąmoningo prie sąmoningo Žmogaus gyvenimo pakopą. Suvok- 
to objekto vaizdinys nėra vien impulsas atsakomajam veiksmui ar pereinama- 
sis momentas nuo sudirginimo prie veiksmo. Jis įgyja tam tikrą 
savarankiškumą ir gali būti nesusietas su judesio reakcija. Atsiranda kontem- 
pliatyvi atmintis ir subjekto akiratis išsiplečia ne tik erdviškai, bet ir laikiškai, 
apimdamas praeitį ir ateitį. Subjektas jau negyvena vien dabartyje, jis gali su- 
grįžti į praeitį ir nukreipti žvilgsnį į ateitį. Intuicija išlaisvinama nuo tarnavi- 
mo vien tiesioginiams gyvybiškiems poreikiams. Tapdama sąmoninga ji įgyja 
kontempliatyvų pobūdį ir kartu gebėjimą suvokti gryną trukmę, kurios neiš- 
kreipia erdvinės schemos. Tai filosofinė intuicija, kuriai atsiveria daiktų esmė 
arba meninė intuicija, kuri konkrečiais ir kartu apibendrintais vaizdiniais fik- 
suoja esminius aspektus ir gyvenimo momentus (meninė intuicija, pasak 
Bergsono, yra artimiausia tam, ką Platonas suprato kaip idėjų įžvalgą). Iš este- 
tinių idėjų Bergsonas detaliai išplėtojo tik komiškumo (juoko) teoriją. Ji įdomi 
tuo požiūriu, kad remdamasi konkrečiu pavyzdžiu labai aiškiai nušviečia ben- 
drą filosofinę koncepciją. Kalbant trumpai, Bergsono komiškumo teoriją gali- 
ma apibūdint taip. Kiekviena gyvenimiška situacija, į kurią patenka žmogus ir 
kuri verčia jį vienaip ar kitaip reaguoti veiksmais, reikalauja dėmesio tam, kad 
ši reakcija būtų tikslinga ir išspręstų žmogui iškylantį uždavinį palankia jam 
prasme. Tas dėmesys arba sąmonės pastanga susiję su tuo, kad žmogus nesiva- 
dovauja vien anksčiau įgyta patirtimi, t. y. tuo, kaip jis elgėsi anksčiau panašio- 
se situacijose, bet atsižvelgia į konkrečias individualias aktualios situacijos 
ypatybes. Tokioje dėmesio pastangoje pasireiškia gyvybiško polėkio dinamiš- 
kumas, jo kūrybinis gebėjimas prisitaikyti prie visokių gyvenimiškų aplinky- 
bių ir įveikti pačias sudėtingiausias kliūtis. Bet būna momentai ir atvejai, kada 
gyvybinio polėkio energija nusilpsta, tada ir dėmesys daiktų aktualiai padėčiai 
arba visai išnyksta, arba pastebimai sumenksta. Tada dėmesys užleidžia vietą 


136 


HENRY BERGSONAS 


išsiblaškymui, ko pasekoje prarandamas veiksmo prisitaikymas prie duotųjų 
aplinkybių ir jis nepasiekia savo tikslo. Toks veiksmo netikslingumas, kadangi 
jis nekelia rimto pavojaus subjekto gyvenimui, iššaukia juoką. Taip visuomenė 
reaguoja į tai, kad neskiriamas deramas dėmesys atskiram jos nario gyveni- 
mui. Tai reakcija, kuria ji perspėja nedėmesingą subjektą ir pataisydama jį kaip 
ir nubaudžia už visuomenei pavojingą nepakankamą vidinę discipliną. Todėl 
išsiblaškymas - vienas iš pagrindinių komedijos, komiškų pasakojimų siužetų. 
Bet išsiblaškymas ta plačia prasme, kaip jį supranta Bergsonas, bet koks gyvy- 
binio dėmesingumo susilpnėjimas, iššaukia dar vieną esminę netikslingo 
veiksmo ypatybę: jis įgyja mechaninį pobūdį. Tas, kuris nekreipia dėmesio į 
individualias duotos situacijos ypatybes, reguoja į ją tuo pačiu trafaretiniu 
veiksmu, kuris yra tinkamas visais panašiais atvejais. Jis veikia kaip automa- 
tas, o ne kaip žmogus, ir tai sukelia juoką. Todėl Bergsonas svarbiausiu komiš- 
kumo požymiu laiko būtent tai, kad gyvas individualiai konkretus veiksmo 
vaizdinys pakeičiamas abstrakčia mechaninio elgesio schema. Šis mechaniš- 
kumas (arba automatizmas) pasireiškia pačiomis įvairiausiomis formomis: 
veiksmais, situacijomis, žmogaus išoriniu vaizdu, charakteriu ir tokiu būdu 
sukuria įvairiausius komiškumo tipus. Komiškumas tampa ypatingos intuici- 
jos objektu, pastaroji pagauna ne tik aiškiai išreikštą komiškumą, bet ir atsklei- 
džia jo aspektus tokiuose reiškiniuose, kuriuose jis paslėptas nuo įprasto 
žvilgsnio (pvz., karikatūra). Bet mechaniškumas kaip gyvenimiško polėkio 
susilpnėjimas pasireiškia ne tik žmogaus gyvenime, bet ir visose kitose gamtos 
srityse. Ir šia prasme taip vadinamos „negyvos“ neorganinės materijos struk- 
tūra, kurią valdo nekintantys mechaniniai dėsniai ir nuolatos pasikartojantys 
tie patys reiškiniai ir procesai, pasak Bergsono, yra gyvybinio polėkio nusilpi- 
mo rezultatas. Šiuo atveju negyvoji materija yra ne pirminė, bet antrinė būties 
būsena. Bet ar galima būtų tą patį pasakyti apie materialumą apskritai, Berg- 
sono sistemoje lieka nevisiškai aišku, nes, kita vertus, Bergsonas kaip ir suprie- 
šina materiją su gyvybiniu polėkiu, esą pastarasis formuoja ir organizuoja pa- 
syvų materijos pradą. Bergsono gyvybiškas polėkis yra būties siekis pereiti nuo 
žemesniųjų prie aukštesniųjų, nuo paprastų prie sudėtingų organizmo formų. 
Nenutrūkstamas dialektinio judėjimo procesas. Tai, budizmo požiūriu, yra 
amžino progreso dėsnis. Budizme yra vidinis progresas ir išorinis progresas 
(arba dvasios ir materijos progresas). Dvasios progresas - tai metampsichozė, 

kuri paklūsta priežastiniam dėsniui. Materijos progresas yra materijos siekio 
išsaugoti rimtį pasireiškimas arba [neįsk.] jis yra netobulumo pasireiškimas. 
Svarbiausi Bergsono kūriniai: „Kūrybinė evoliucija“, „Materija ir atmintis“ 
(yra rusiškas vertimas), „Tiesioginiai sąmonės duomenys“, „Įvadas į metafizi- 
ką. Knygoje „Tiesioginiai sąmonės duomenys Bergsonas įrodinėja, kad gry- 
nuose, tiesioginiuose jutimuose nėra jokio kiekybiškumo. Visur, kur mes tarsi 
atrandam kiekybinius skirtumus, iš tikrųjų yra tik kokybiniai skirtumai, ku- 
riuos mes įpratom interpretuoti kiekybiškai, kaip, pavyzdžiui, jutimų stipru- 
mą ir intensyvumą. Iki šiol intuiciją mes traktavom kaip tiesioginį pažinimą, 
kuris yra priešingas diskursyviam arba įtarpintam pažinimui. Bet įprastinis 
intuicijos termino supratimas prie tiesiogiškumo požymio priduria dar ir kitą 
požymį - o būtent gelmę ir tuo pačiu pažinimo reikšmingumą bei vertingumą. 
Jei atsižvelgsime į tai kaip į esminį intuicijos požymį, tai akivaizdu, kad ne vi- 
sas juslinis suvokimas ir ne bet kokia bendrų pradų ir sąryšių pagava bus lai- 
koma intuicija, bet tik toks juslinis arba intelektualinis pažinimas, kuris tiesio- 
giniuose jusliniuose duomenyse įžvelgia įprastam žvilgsniui nematomas ir 
netgi nepasiekiamas objekto puses arba pagauna tokius bendrus sąryšius ir 
pradus, kurie anksčiau likdavo paslėpti. Bet paprastai daugeliu atvejų pats pa- 
žinimo subjektas negali nurodyti įvairių savos intuicijos pagrindų, negali pa- 
aiškinti, kodėl jis objekte įžvelgia būtent tokius, o ne kitokius požymius. Tas, 
kuriam nesvetima intuicijos dovana, gali tik pasakyti: aš jaučiu ir esu įsitiki- 
nęs, kad yra taip, bet tiksliai paaiškinti, kuo remiantis aš taip mąstau ir jaučiu, 
aš negaliu. Intuityvaus pažinimo gebėjimas nurodyta prasme numato visų pir- 
ma tam tikrą įgimtą jautrumą tai reiškinių sferai, į kurią intuicija yra nukreip- 
ta. Šiuo atveju intuicija yra įsišaknijusi instinktyviame, pasąmoningame pra- 
de. Ir intuicija, panašiai kaip kiti tokios rūšies instinktai, išsiskiria specifiniu 
charakteriu, priklausančiu nuo tos tikrovės plotmės, kuri yra jos objektas. Vis 
dėlto ši intuicija skiriasi nuo instinkto tuo, kad ji, nežiūrint jos kilmės iš pasą- 
monės, yra susieta su sąmone ir ne tik ta prasme, kad ji realizuojama kaip są- 
moningas pažinimo aktas, bet ir ta prasme, kad ji yra sąlygota ankstesnės są- 
moningos patirties. Bet kokiu atveju ten, kur intuicija pasiekia pakankamą 
gelmę ir įžvalgumą, ši patirtis kartu su įgimtu gabumu yra jos būtina sąlyga. 
Bet ir ši patirtis, priklausomai nuo intuicijos pobūdžio, gali būti labai skirtin- 
ga. Tai gali būti grynai pažintinė (teorinė arba praktinė) patirtis, kaip žinių 
sankaupa apie objektą ir jo įvairias tarpusavio sąryšiais susietas savybes. Tai 

intuicija, nukreipta į išorinio juslinio pasaulio reiškinius, taip pat į matemati- 
kos ir logikos sritis. Bet ši patirtis įgyja emocinį pobūdį, kai intuicijos objektu 
yra dvasinis žmogaus pasaulis, moralinės, religinės ir estetinės būties sritys. 
Tai reiškia, kad intuicija šioje sferoje yra prieinama tik tam, kas ne tik turi ži- 
nių apie objektą, bet ir išgyveno, patyrė tuos jausmus ir emocijas, per kuriuos 
ir kuriuose pasireiškia nurodytos dvasinės būties pusės, nes gėris, grožis, šven- 
tumas yra suvokiami ne išoriškai, iš šalies, bet vidujai kaip tai, kas būdamas 
objektyviu vis dėlto realizuojasi ir pasireiškia per patį žmogų ir jame. Morali- 
nės, religinės, estetinės intuicijos negali būti ten, kur nėra moralinių, religinių, 
estetinių emocijų galimybės, kur vienaip ar kitaip neveikia širdies logika. Čia 
neužtenka vienos pažintinės sąmonės nuostatos. Sąmonė turi būti pilna emo- 
cijų, nukreiptų į moralines, religines, estetines vertybes (bent jau potencialiu 
neeksplikuotu būdu). Visos šios emocijos (jausmai), būdamos nukreiptos į tam 
tikrą objektą (vertybę), nėra vien pasyvios būsenos, bet pasižymi tam tikru 
impulsu arba veiksmo paskata atitinkamoje žmogiškos būties srityje (morali- 
nei veiklai, maldai, meninei kūrybai). O ten, kur yra paskatinimas veikti, išo- 
riškai išreikšti emocijas, ten tiesiogiai įtraukiama ir kūniškoji žmogiškos pri- 
gimties pusė. Bet kokiu atveju emocinėse būsenose ir judesiuose kūniškoji 
pusė dalyvauja daug reikšmingiau nei grynai pažintiniuose aktuose (ką pa- 
tvirtino jau antikos filosofai Platonas ir Aristotelis). Todėl suprantama, kad 
tarp sąlygų, kurios yra būtinos tikrosios, gelminės intuicijos atsiradimui dva- 
sinės būties sferoje, taip pat yra atitinkamos kūno būsenos. Be to, kūniško mo- 
mento vaidmuo gali būti tiek neigiamas, tiek ir teigiamas. Tai reiškia, kad sie- 
kiant realizuoti intuiciją kūniškas gyvenimas, iš vienos pusės, turi būti jei ne 
eliminuotas, tai bent pagal galimybes prigesintas, nutildytas, iš kitos pusės, jis 
turi būti išplėtotas ir pagilintas kita, svetima kasdienei sąmonei kryptimi. Vi- 
suose religiniuose mokymuose, kuriuose dvasinė intuicija vaidina vadovaujan- 
tį vaidmenį, mes atrandam ypatingai dėmesingą santykį su kūnišku žmogaus 
gyvenimu ir daugiau ar mažiau detalius nurodymus, susijusius su jo reguliavi- 
mu. Šių nurodymų ir juos realizuojančių (askezės) pratimų tikslas yra tas, kad 
kūnas ir dvasinės intuicijos trukdžiai turi būti transformuoti į paklusnų ins- 
trumentą. Dvasinė intuicija reikalauja visų žmogaus dvasinių jėgų susitelki- 
mo, susikaupimo, mobilizacijos. Tam visų pirma būtina, kad būtų pašalinta 
visa tai, kas žmogaus prigimtyje gali trukdyti tokiam susikaupimui. Sąmonė 
pirmapradiškai atlieka grynai biologinę funkciją: ji tarnauja organizmo 


139 


FILOSOFIJOS ISTORIJA 


orientacijai aplinkiniame pasaulyje, tuo pačiu patenkina gyvenimiškus porei- 
kius (maitinimasis, saugumas, lytiniai santykiai ir kita). Todėl pirmapradiškai 
sąmonė yra nukreipta į išorinį pasaulį ir jos vystymasis yra susijęs su išorinių 
jutiminių organų plėtra bei diferenciacija. Tuo pat metu gyvybiškų (kūniškų) 
poreikių įvairovė ir nepaliaujami išorinės aplinkos pasikeitimai verčia sąmonę 
būti daugiaplotme ir judria, nuolatos pereinančia nuo vieno objekto prie kito. 
Susikaupimas čia gali būti tik santykinis, ribotas ir paviršutiniškas. Kitoks jis 
negali būti, kol kūniškiems (jusliniams) poreikiams yra suteikta visiška laisvė 
ir jų nereguliuoja jokie aukščiausi pradai. Pastarieji juos riboja paversdami 
vien tarnybine (gyvybės palaikymo) funkcija. Tokia būtent yra pasninko, dia- 
tetinių receptų, lytinio susilaikymo ir kitų askezės būdų reikšmė. Jie beveik 
visuose religiniuose mokymuose pasireiškia su mistiniu atspalviu. Todėl Plato- 
no filosofijoje saikingumas ir susilaikymas yra ta dorybė, kuri turi vadovauti 
jusliniam žmogaus gyvenimui. Tiesa, kai kuriais atvejais askezė (pavydžiui, 
krikščioniškame vienuolių gyvenime) yra suprantama kaip kūno marinimas, 
nes kūnas yra laikomas bet kokio blogio ir nuodėmingumo kaltininku. Bet iš 
esmės šis marinimas nėra lėtos savižudybės būdas ir reiškia vien kūniškos pri- 
gimties pajungimą dvasiniam pradui. Kitaip sakant, tai yra kūno sudvasini- 
mas. Šis kūno disciplinavimas yra vien pasiruošimas, esminė lemiamo žings- 
nio, vedančio prie gelminės dvasinės intuicijos, sąlyga. Tai yra sąmonės 
atsitraukimas nuo išorinio pasaulio ir atsisukimas į vidinį pasaulį. Todėl dva- 
sinė intuicija tampriai susijusi su savipažinimu, su pažinimu to, kas yra žmo- 
gus, koks jo pašaukimas ir padėtis pasaulyje. Tik per savipažinimą žmogus 
prasiveržia pro reliatyvumo sferą prie absoliuto suvokimo. Tai yra pagrindinė 
platoniškosios religinės-moralinės koncepcijos tezė (kaip jos pirminėje formo- 
je pas Platoną, taip ir vėliau modifikuotai pas Plotiną ir jo įtakotame krikščio- 
niškų bažnyčios tėvų ir Viduramžių mistikų platonizme). Savipažinimas pla- 
tonizme yra moralės pagrindas. Todėl intuicija absoliučiai neatskiriama nuo 
moralinio gyvenimo ir moralinio tobulėjimo. Dieviškumo pažinimas yra kar- 
tu ir sekimas pavyzdžiu, sudievėjimas. Žinojimas ir būtis galutiniame rezulta- 
te sutampa. Plotinas nušviečia šią padėtį iš gnoseologinės pusės. Vienis (Abso- 
liutas), gimdydamas iš savęs visus esinius, visų pirma atsiskleidžia 
prote - Logose, o Logoso sferoje ji susidvejina į subjektą ir objektą (pažįstantį 
ir pažįstamąjį). Tai grynos racionalios sąmonės sfera. Tada iš Logoso šviesos 
išsivysto dvasingumo sfera ir kitos žemesnės būties sferos iki pat materialumo. 

Šiame procese šviesa (protingumas) menksta, kol materialiame pasaulyje tam- 
pa minimali. Su kūnu susaistyta siela kamuojasi jame kaip kalėjime (platoniš- 
ko Fedono motyvas) ir siekia sugrįžti į savo gimtinę - Dieviškąjį pasaulį. Rea- 
lizuodama šį tikslą ji privalo ryžtingai nusisukti nuo materialaus pasaulio ir 
įsigilinti į save pačią. [Neįsk.] - posūkis link aukščiausio dvasingumo per gili- 
nimąsi į save ir savipažinimą, kurį lydi tam tikra kūniška askezė anksčiau nu- 
rodyta prasme (susilaikymas kūniškai jusliškoje sferoje). Siela geba pasiekti 
logoso sferą, t. y. pasiekti idėjų pasaulio, kuriame atsiskleidžia Logosas, kon- 
templiaciją. Bet tai yra dar ne paties (vieningo) Logoso kontempliacija, bet tik 
jo atspindžiai subjekto ir objekto susidvejinime. Pats vienis yra nepasiekiamas 
racionaliai intuicijai su jai būdingu sąmoningumu. Yra reikalingas dar vienas 
lemiamas žingsnis anapus Logoso ribų tam, kad būtų įveiktas jam būdingas 
subjekto-objekto dvilypumas ir pasiektas susiliejimas su Vieniu. Kadangi ats- 
kiro individo sąmoningumas yra neatskiriamas nuo šio dvilypumo, jis praran- 
da savo atskirtumą susiliejimo su Vieniu plotmėje ir šia prasme atsitraukia. 
Susiliejimas su Vieniu - tai mistinis aktas, kurio neįmanoma racionaliai apra- 
šyti. Apie jį galima kalbėti vien užuominomis, vaizdiniais, analogijomis. Tai 
būsena, išeinanti anapus kontempliacijos ribų. Iš tikrųjų ji gali būti tik tiesio- 
giai patiriama, išgyvenama. Sąmonė ištirpsta tame, kas yra daugiau nei ji pati. 

Panašias mintis išsako ir platonizmu besiremiantys krikščioniškieji baž- 
nyčios tėvai. Dievo pažinimas yra betarpiškai susijęs su Dievo meile ir tik dėl 
to Dievo pažinimas sutampa su žmogaus sudievinimu. Šia prasme išmintį kaip 
įsisąmoninimą (sofia) jie skiria nuo bet kokio kito pažinimo. O viduramžių 
teologai — platonikai, taip pat, kaip ir pagrindiniai krikščioniškos mistikos 
atstovai, įvairiais būdais varijuoja pagrindinius Platono filosofijos motyvus 
(Dionisas Areopagitas ir kiti). Viduramžių mistikai ypatingai akcentuoja min- 
tį apie Dievo pažinimo ir sudievėjimo racionalumo sąryšį atskleidžiant prie- 
šingybių sutapimą (coincidentia opositorum) Dieviškojo prado prigimtyje. Tai 
tarsi ypatingas mąstymo metodas ieškant Dievo pažinimo galimybių. Jei jų 
ieškoti aplinkiniame pasaulyje, tai Dievas yra niekas ir tuo pačiu viskas. Nei 
vienas reiškinys, nei vienas aplinkinio pasaulio daiktas dėl savo baigtinumo, 
netobulumo ir nykstamumo neturi savyje nieko, kas galėtų patvirtinti Dievo 
vaizdinį. Šia prasme Dievas daiktų pasaulyje yra niekas. Iš vienos pusės, jei įsi- 
gilini į tuos dėsningus sąryšius, kurie apima neturinčias nei pradžios, nei pa- 
baigos reiškinių grandines, ir įsigilini į tą bendrą gyvenimą, kuris persmelkia 

visą gamtą, tai akivaizdžiai įsitikini, kad Dievas yra viskame ir viskas Dievuje. 
Viduramžių Ekharto ir Pranciškaus Asyžiečio mistika linksta prie panteiz- 
mo (tiksliau - panenteizmo). Pranciškui Asyžiečiui visi gyvūnai ir apskritai 
gyvos būtybės kaip Dievo kūriniai ir dieviškos gyvybės nešėjai yra žmogaus 
broliai ir seserys ir todėl nusipelno tokios pat meilės iš žmogaus pusės kaip 
ir kiti žmonės. Bet pagal Ekhartą, priešingybių sutapimas taip pat apibūdina 
moralinę paties žmogaus esmę ne tik santykyje su jo prigimties baigtinumu ir 
nykstamumu, bet ir santykyje su jo netobulumu, kuriame glūdi savęs tobuli- 
nimo galimybė. Įsižiūrėdamas į savo vidinį gyvenimą, žmogus įsisąmonina 
savo visišką niekingumą: niekingi jo norai ir siekiai, niekingas jo intelektuali- 
nis akiratis, kurį apriboja smulkūs jo mažos individualybės interesai, visur jis 
susiduria su priklausomybe nuo išorinių aplinkybių, nuo jį supančios aplin- 
kos ir su savojo elgesio moraliniu netobulumu ir nuodėmingumu. Žodžiu, 
tiesioginis moralinio savęs pažinimo rezultatas —- tai savęs sumenkinimas ir 
savojo dvasinio skurdo pripažinimas. Bet būtent tada, kai žmogus visiškai įsi- 
sąmonina ir išgyvena savąjį niekingumą, jis staiga jaučia savo dvasinėje tuš- 
tumoje ir begaliniame nutolime nuo Dieviško tobulumo, kad Dievas yra šalia, 
kad jis - jame pačiame ir kad žmoguje glūdi galia ir gebėjimas supanašėti su 
Dievu, sudievėti. Tad, pasak Ekharto, Dieviškojo prado intuicija yra susieta 
su dvasiniu (moraliniu) žmogaus persikeitimu ir yra jo sąlygota. Moralinis gi 
persikeitimas, pagal Tomą Kempietį, vyksta sekant Kristaus pavyzdžiu. Šis pa- 
kartojimas neapsiriboja Kristaus vaizdinio ir jo poelgių sekimu. Pirmiausia 
tai yra pasinėrimas į jo dvasinę asmenybę, į jo vidinį pasaulį. O per Kristaus 
kontempliavimą žmogui atsiveria priartėjimo prie Dievo ir įgimto nuodėmin- 
gumo įveikimo kelias. Tiesa, nurodyti mistikai pasinėrimo į Kristaus asmeny- 
bę nesusieja su ypatinga sąmonės būsena, kuri išoriniais požymiais esmiškai 
skiriasi nuo įprastos, normalios sąmonės. Bet ir kiti mistikai mano, kad dva- 
sinio kontempliavimo kulminacija yra ekstazės būsena, kurioje pasiekiamas 
visiškas abejingumas aplinkiniam pasauliui ir ypatingas dėmesio sutelkimas 
į kontempliuojamą objektą (kažkas labai panašaus į hipnozę) (šv. Terezė, 
šv. Kryžiaus Jonas). Kai kuriais atvejais susitapatinimas su Kristaus kančiomis 
(nukryžiavimu) pasiekia tokią įtampą, kad apima ir paties mistiko gyvenimą, 
ir pasireiškia fiziologiniuose procesuose. Toks yra stigmatizacijos fenomenas 
(kraujuojančių žaizdų atsiradimas tose pačiose vietose, kur žaizdas turėjo nu- 
kryžiuotasis Kristus). Stigmatizacijoje tiesiogiai pasireiškia ekstatinės sąmonės 

poveikis fiziologiniam žmogaus gyvenimui. Tuo ji iki tam tikro laipsnio yra 
gimininga budistinių jogų praktikai, kadangi ir joje paprastai nepriklausomi 
kūniško gyvenimo procesai paklūsta sąmonės valdžiai. Bet, bendrai paėmus, 
tokie reiškiniai krikščioniškoje mistikoje yra išimtis ir asketinė praktika, kuri 
išplečia ir pagilina sąmoningos dvasios valdžią kūnui, nėra taip išplėtota kaip 
budizme. Kadangi pirminė sąmonės biologinė funkcija yra organizmo ir išo- 
rinio pasaulio tarpusavio santykių reguliavimas, tai ji vadovauja visų pirma 
visiems kūniškiems judesiams ir procesams, kuriais realizuojami šie santykiai. 
Vidiniai fiziologiniai procesai, priešingai, beveik be išimčių vyksta automatiš- 
kai, nepriklausomai nuo sąmonės ir ją pasiekia tik kaip neaiškūs mažai dife- 
rencijuoti organiniai jutimai. Todėl kūniško gyvenimo pajungimas sąmonei 
(dvasiai) asketinėse praktikose įgyvendinamas paprastai ne tiesioginiu, bet ap- 
linkiniu keliu - keičiant kūną supančią ir su juo saveikaujančią aplinką ir pri- 
taikant kūnišką gyvenimą prie pačių įvairiausių sąlygų (šalčio, karščio, bado, 
budėjimo, skausmo ir t. t.). Taip kūnas praranda savo liguistą padidintą jautru- 
mą tiems aplinkos reiškiniams ir savo instinktyviu pasipriešinimu netrukdo 
savarankiškam dvasios aktyvumui. Stoikai ir epikūriečiai, siekdami įveikti šį 
instinktyvų kūno pasipriešinimą kančioms (pirmiausia fiziniam skausmui), 
sukūrė ypatingą atsiribojimo nuo kančių metodą: tai tokia sąmonės nuostata, 
kuri visą kūniškumą ir kartu kančią traktuoja kaip svetimą, paviršutinišką, 
nesusijusį su tikrąja žmogaus esme ir todėl neturintį reikšmės dvasiniam žmo- 
gaus gyvenimui ir negalintį jam pakenkti bruožą. Tokia savitaiga grindžiama 
sąmonės nuostata suteikia žmogui galimybę laisvai kontempliuoti ir išgyventi 
vidinę savo autonomiškos asmenybės laisvę. Bet tokios nuostatos įtvirtinimas 
kūną tik užgrūdina ir atbukina jo jautrumą fizinėms kančioms, tačiau neat- 
skleidžia paslėptų teigiamų kūno jėgų ir nepriverčia tarnauti dvasiniam gyve- 
nimui. Būtent tai daro asketinė jogų praktika: ji išplečia ir pagilina sąmonės 
(dvasios) valdžią kūnui ir ypatingai vidiniam fiziologiniam kūno gyvenimui ir 
tuo pačiu padidina dvasios valdžią visai materialiai gamtai. Tuo remiasi visas 
asketinės praktikos stebuklingas paveikumas. Į vidinį gyvenimą nukreipta in- 
tuicija tiesiogiai transformuojasi į normaliam žmogui nepasiekiamas įžvalgas 
ir veiksmus. 

DvI ATMINTIES RŪŠYS 


Dvi atminties rūšys: viena atvaizduoja, atgamina vaizdus, antra - pakartoja 
judesius, kuriais baigiasi Įkuriamas] percepcinis vaizdas. Pirmoji visai nerei- 
kalauja pasikartojimo ir nepriklauso nuo jo. 

Tradicinės teorijos trūkumai. Ji sumaišo šitas dvi rūšis. Neskiria jų ir ty- 
rinėja tik mišrius atvejus, kur veikia ir viena, ir antra rūšis. Ji kreipia ypatingą 
dėmesį į tuos atsiminimus, kurie išmokti pakartojimo keliu (jie naudingesni), 
ir mano, kad visi atminimai kyla (susidaro) tokiu būdu. [Neįsk.] Iš to atsiranda 
teorija, tvirtinanti, kad smegenys yra atminties pamatas ir kad atminimai su- 
sidaro smegenyse kaip tam tikras pėdsakas (įspūdžiai), potencialios formos ir 
kad jos atgyja naujai panašiai percepcijai atsiradus. Smegenys - sandėlis, kur 
saugomi atminimai. 

Atpažinimo akto analizė: reikia išaiškinti, ką įnešė į jį viena ir ką - antra 
atminties forma. Atminimo vaizdas - individualus, lokalizuotas laike, surištas 
su savo aplinka, nukreiptas į praeitį, nepareina nuo materialaus mechanizmo. 
Bendrai nepareina nuo valios, spontaniška, nesiduoda reguliuojama. 

Atmintis - mechanizmas. Neindividualus (bendrų idėjų kilmė), nelokali- 
zuotas laike, nesurištas su aplinka, bet susijęs su kitomis [neįsk.] reakcijomis. 
Praktiška, pakreipta į dabartį, paruošia veiksmą, ragavimo aktus, jiems tar- 
nauja. Pareina nuo mūsų valios, reguliuojama. 

Ryšys: pirmoji suteikia antrajai tuos vaizdus, kurie lydėdavo arba eida- 
vo paskui panašią su dabartimi situaciją, iš kurios antroji turi pasirinkti tuos 
[vaizdus], kurie gali būti jai naudingi tinkamam reagavimui. Iš to gimsta idė- 
jų asociacijų dėsniai. Antroji sustabdo, apriboja kitus veikimus. Pakartojimo 
procesui, mokymuisi atmintinai [neįsk.] vadovauja atminimų vaizdai. 

(Ar atgamintas judesys ir jo rezultatas atitinka originalų vaizdą ar ne?) 

Panašumo teoriją Bergsonas atmeta. Yra neaiškus bendras panašumo 
įspūdis, kuris nesiremia vaizdo elementų analize. Dažnai atpažinimas vyks- 
ta, bet mes nesugebam identifikuoti percepcijų su tam tikrais atminties vaiz- 
dais. Fiziologinė teorija negali mums padėti. Dažnai atsiminimas atsiranda 

atpažinimo aktui jau įvykus. Paskui šiai teorijai prieštarauja psichinis aklu- 
mas, t. y. nesugebėjimas atpažinti pagautus objektus. Vienas nepareina nuo 
kito. 

Ligonis gali atpažinti objektą, bet negali jame orientuotis. Atpažįsta, kad 
tai vaikai, moteriškė, bet nežino, kad tai jo vaikai, jo žmona. 

Percepcija - judesių kombinacijos sudaromos iš naujo. Paskum [neįsk.] — 
judesių kombinacijos jau organizuotos, jau pripratę. Automatizmas, percepcija 
beveik išnykusi. Pereinamasis laipsnis - percepcija surišta su judesių tenden- 
cijomis. 


BERGSONO TEORIJA 


Percepcijos iš prigimties tąsios - tai objektų aspektai, iškarpos, esančios tenai, 
kur yra pats objektas. Išlavinimas reikalingas, kad atskirų pojūčių duomenys 
būtų suderinti vieni su kitais ir kad būtų atstatyta objekto vienybė ir tolydu- 
mas, kuris buvo panaikintas tuo, kad atskiros pagavos ištraukia ir pagauna tik 
tam tikras objekto puses. 

Projekcijos teorija. 

Percepcijos pradžioje yra vidinės būsenos ir neturi tąsumo. Jos projektuo- 
jamos laukan. 

1) Pojūčių išsilavinimas. Patyrimo keliu pojūčiai kordinuojami, sugreti- 
nami, suderinami vieni su kitais ir su pačiais daiktais. Šita koordinacija ir su- 
kuria jų tąsumą, kai vieni pojūčiai yra dedami greta kitų. Čia nėra ryšio tarp 
medžiagos ir subjektyvinių pojūčių duomenų. 

2) Specifiškoji energija. Įspūdžių kiekis pareina nuo nervo arba nervų cen- 
tro, todėl skirtingi paerzinimai sukelia tame pačiame nerve tą patį sujaudini- 
mą ir tie patys paerzinimai veikia skirtingus nervus nevienodai. (Šita teorija 
abejotina. Tiesą pasakius, turima galvoje tiktai mechaniškas pažinimas. Bet 
galbūt šitas paerzinimas sudėtingas ir todėl veikia skirtingus pojūčius ne tuo 
pačiu faktorium. [Neįsk.|) 

3) Galima pereiti palaipsniui (tolydiniu keliu) nuo percepcijų (vaizdų) prie 
emocinių būsenų (jausmų) ir atvirkščiai. Šie [neįsk.] a) netąsios, b) subjektyviš- 
kos pareina nuo mūsų aš, nesiskiria nuo jo. Vadinasi, ir percepcijos (vaizdiniai) 
turi turėti tą pačią prigimtį. Jei paerzinimas stiprėja, tai jutimas pavirsta tam 

tikru momentu skaudėjimu. (Kritika. Šitas aiškinimas nepakankamas. Nesu- 
prantama, kodėl paerzinimo stiprėjimas arba mažėjimas arba sukuria, arba 
panaikina jutimų tąsumą. Be to, jausmų tąsumas neišnyksta, jų tąsumas tiktai 
neaiškus, netiksliai lokalizuotas. Skaudėjimas nėra tiktai neaiškus vadinys. Ir 
kodėl šitas pasikeitimas vyksta kaip tik šiuo, o ne kitu momentu. 

Kai organizmo funkcijos, ypač pojūčiai ir judesio sugebėjimas diferenci- 
juoti ir atskirti, pojūčių organai atitinkamai nustoja judesio sugebėjimo ir pa- 
sidaro nejudami. Iš to kyla skaudėjimas - jei paerzinimas per stiprus ir gresia 
sužeisti pojūčių organą, tai jis stengiasi judėti, nutolti, pasitraukti. Šitos pa- 
stangos lokalizuotos; todėl ir nėra atitikimo tarp pavojaus didumo ir skaudė- 
jimo stiprumo. 


BERGSONO AIŠKINIMAS 


Organizmas yra ne tik veikimo centras, bet ir kūnas, kuris ne tik atspindi, 
reflektuoja kitų kūnų veikimą, bet iš dalies juos ir įsiurbia. Iš to kyla jausmas. 
Jautimas taip santykiauja su pagava, kaip kūno realus veiksmas su potencia- 
liu. Kadangi tai mano kūno veiksmas, o ne kito, tai jausmas turi būti išvidi- 
nis ir subjektyvus, o pagava išorinė ir objektyvinė. Kiekviena percepcija yra 
lydima tam tikro jausmo (tonalumo). Jų funkcijos skirtingos, nes kiekvienas 
potencialus veiksmas surištas su aktualiu veiksmu. Jei skirtingos percepcijos, 
tai skirtingi ir jas lydintys jausmai ir jų lokalizacija. Todėl mano kūnas kaipo 
mano pasaulio centras pagaunamas ir pažįstamas dvejopai. Išoriškai kaip kitas 
kūnas ir išvidiniai kaip jausmai. 

Lietimo duomenys ir regėjimo duomenys. Jų paralelizmas, ta pati tvarka 
nuo jų nepareinanti ir intersubjektyvinė. 


Išeities taškas yra kitas - ne percepcija ir ne jausmas (jutimas), bet veiks- 
mas, subjekto sąveika su objektu. 

Tiesa tai, kas naudinga, ne paskiram individui, o visiems žmonėms (žmoni- 
jai kaip giminei). Iš šito apibrėžimo nesuprantama, kaip galėjo atsirasti tokia 
pažiūra? Ir kuo ji pamatuota? Nauda ir tiesa, rodos, visiškai skirtingi dalykai. 
Susidaro įspūdis, kad tai filosofijos srovė, kuri neverta ypatingo dėmesio. Tai 
amerikonų prasimanymas, nefilosofiškas būdas tautos, kuri sprendžia apie 
viską praktinės naudos (pelno) požiūriu ir kuri subordinuoja teoretinį žino- 
jimą praktiniams reikalams. Tačiau toks pragmatizmo įvertinimas neteisingas. 

1) Panašios ir pragmatizmui artimos srovės atsirado ir Europoj: Vokietijoj 
Nietzsche, Macho ekonomizmas, Vaihingerio fikcionalizmas““, Einglerio ak- 
tyvizmas, Erslerio voliuntaristinis kriticizmas. Vienas žymiausių pragmatiz- 
mo atstovų Gelleris - anglas. 

2) Pragmatizmas padarė daug įtakos tokioms sistemoms, kurioms jokiu 
būdu negalima priskirti paviršutiniškumo: Scheleriui, Bergsonui, Heidegge- 
riui ir kitiems. Visai vadinamajai gyvenimo filosofijai. Todėl ir kyla klausimas: 
kokie pragmatizmo motyvai pasirodė esą vaisingi ir vertingi? Kokiu atžvilgiu 
tenka pripažinti, kad pragmatizmas iškėlė svarbią ir reikšmingą dabartinės fi- 
losofijos problemą? Jo pasiekimas neatsitiktinis, ne mados dalykas. Kokia yra 
pragmatizmo svarbiausia idėja ir jo pradedamasis taškas? Kiekvienas tvirtini- 
mas (posakis) atsako į tam tikrą klausimą; atsakyti į klausimą yra daug gali- 
mybių. Kodėl duodamas kaip tik toks, o ne kitoks atsakymas? Tai tam tikros 
atrankos rezultatas. Kas ją sąlygoja - ne logiškas teisybių sąryšis; nes jis apsi- 
reiškia ištisai kaip sistemos visuma, kuri mums neduota. [Tai] tik idealas. At- 
renka teisingus posakius (atsakymus) žmogus sąmoningai arba instinktyviai. 
Jis duoda pirmenybę geresnei teisybei, tai, kuri labiau atitinka jo interesus. Jos 
vertė pažįstama iš išplaukiančių iš jos pasekų (reliatyvizmas). a) Žmogus - ne 
tik teoretiškai pažįstąs subjektas, bet gyvas žmogus, kuris veikia, jaučia, siekia 
to, kas jam malonu, vertinga, reikšminga (prieš intelektualizmą). Svarbiausia 


28 Hansas Vaihingeris (1852-1933) - neokantinės filosofijos atstovas, fikcionalizmo teorijos 
kūrėjas. 

tai, ko žmogus geidžia, trokšta, o ne tai, ką jis pažįsta. Pažinimas tarnauja jo 
siekiams ir instinktams. b) Žmogus - visuomeninis gyvis. Tiesa todėl turi ga- 
lioti ir kitiems. Bet viena vieninga visiems galiojanti teisybė - tik idealas; iš 
tikrųjų visuomet esama daug skirtingų tiesų. Visuomeninis gyvenimas priver- 
čia jį atsižvelgti į kitus, prisitaikyti, susitarti. 

Žmogus - gyvas, konkretus individas, yra visų daiktų mastas. Todėl Gel- 
leris vadina savo teoriją humanizmu. 

1. Žmogus - jo prigimtis, jo reikalai, jo patyrimas yra pradedamasis 

punktas. 

2. Jo teorija - konkreti - priartina filosofiją prie gyvo žmogaus konkre- 
taus gyvenimo. Įgauna didesnę reikšmę ir įtakingumą praktiniam gy- 
venimui ir kultūrai. 

Pragmatizmas - tai pažinimo teorija, išplaukianti iš humanizmo. (Kalba- 
ma tiktai apie žmogaus pažinimą.) Visos kitos teorijos remiasi tomis pačiomis 
prielaidomis, bet nenori to pripažinti. Šita prielaida - konkretus žmogaus pa- 
tyrimas yra būtina, neišvengiama [neįsk.]. Antropomorfizmas gerąja prasme. 
Filosofijos sužmoginimas. Iš to išplaukia: 

1) Nauja neformalios tiesos koncepcija. 

2) Naujas logikos ir psichologijos santykio supratimas. 

3) Naujas aksiomų (žinojimo pagrindų) supratimas. 

4) Nauja laisvės ir aktyvumo koncepcija. 

5) Nauja religijos ir etikos koncepcija. 

Tie Leibnizo veikalai, su kuriais mes susipažinsim seminare, - Monadolo- 
gija, Gamtos ir malonės principai, pagrįsti protu. (Prinipes de la grūece et de la 
nature fondės en nature) parašyti 1714 m., t. y. dveji metai prieš Leibnizo mirtį. 
Kai Leibnizo filosofinės idėjos buvo jau visai subrendusios. Juose išdėstyta 
Leibnizo metafizikos pagrindai, bet labai trumpai. Apskritai reikia pastebėti 
įdomų faktą. Nors Leibnizas yra tikras sistematikas ir sistemos idėja valdo jo 
filosofiją, vis dėlto jis neparašė nei vieno veikalo, kuris apimtų visą jo filoso- 
fiją. Daugiausia jis išaiškina ir išdėsto savo idėjas laiškuose arba nedideliuose 
straipsneliuose, kurie buvo jo parašyti atsitiktinai dėl vienos ar kitos progos. 
Yra vien du dideli veikalai, iš kurių tik vienas išėjo Leibnizui gyvenant, jo 
Teodicėja 1710 m. Antras didelis veikalas „Nouvau Essais sur lentendement 
humain“ buvo atspausdintas tik 50 metų po Leibnizo mirties. Todėl labai 
sunku teisingai suprasti Leibnizo filosofiją pasiremiant tik vienu ar kitu vei- 
kalu, reikia naudotis ir kitais veikalais, jo korespondencija ir t. t. 

Leibnizo filosofijos ir jo mąstymo ypatybė - jos universalumas. Šalia Kan- 
to ir Hegelio jis didžiausias Naujųjų laikų sistematikas. Bet Kanto mąstyme 
viešpatauja analizės. Visi jo pagrindiniai veikalai yra Kritikos. Kpivo - skirti. 
Jo filosofija remiasi priešingumu - daikto savyje ir reiškinių pasaulio, laisvės 
ir būtinumo (priežastingumo), būties ir privalomybės. Ir tarp šių priešingų 
narių nėra perėjimo, nėra tarpininkaujančių pakopų. Išsirinkau šiuos veikalus 
kaip tik todėl, kad jie nagrinėja kaip tik centrines jo sistemos problemas ir iš- 
aiškina jos pagrindines sąvokas. [Kanto filosofijoje] Ne vienybė, bet skirtumas 
pagrindinis momentas. Pas Leibnizą ir Hegelį priešingai, sintezės turi pirme- 
nybę. Tarp priešingų faktų, reiškinių ir principų jis stengiasi visur ir visuomet 
surasti tarpininkaujančius laipsnius, kurie leistų pereiti nuo vieno prie kito ir 
laiduotų jų vienybę. Žinoma, tie keliai ir tos priemonės, kuriomis jie mėgina 
nustatyti šitą vienybę, labai skirtingos. 

Tiesa, kiekvienas filosofas, būdamas filosofu, turi būti labai sistematiškas. 
Bet ne visi supranta šitą vienybę vienodai ir labai dažnai jie realizuoja ją tokiu 

būdu, kad jie aplenkia visą eilę fenomenų arba pasaulio šalis kaip neesmin- 
gas, atsitiktinės. Vadinasi, jie pasiekia vieningą pasaulėžiūrą tik per tam tikrą 
vienšališkumą, pripažindami tik vieną ar keletą pasaulio aspektų. Bet yra kitų 
sistematikų ir jų tarpe yra Leibnizas, kurie kiek galėdami stengiasi išvengti 
vienašališkumo, kreipia dėmesį į visus pasaulio aspektus, [siekia| susipažinti 
su visomis gyvenimo pusėmis ir kaip tik fenomenų bei aspektų įvairybėje su- 
rasti principą arba pradą, kuris galėtų juos visus be išimties suvienyti, surišti. 
Leibnizas — ne tik filosofas, jis ir teisininkas, ir teologas, ir gamtininkas, ir 
matematikas, ir istorikas, ir politikas. Visomis šiomis sritimis jis ne tik domė- 
josi, bet rimtai jas studijavo ir padarė beveik visur svarbių atradimų. Tarp ma- 
tematikų - jis diferencinio skaičiavimo įkūrėjas. Kartu su Newtonu fizikai jis 
suformulavo energijos tvermės principą, jis nustatė evoliucijos teorijos pradus, 
istorijoje sukūrė kritišką tyrinėjimo metodą, teologijos ir teisės moksle jis išaiš- 
kino skirtumą tarp racionaliosios ir pozityviosios teologijos ir teisės teorijos ir 
t. t. Berlyno akademijos įkūrėjas ir pirmasis vadovas. Sukūrė projektus mokslų 
akademijoms Vienoj, Drezdene ir Petrapilyje steigti. Leibnizas [neįsk.] apėmė 
visas mokslo šakas, bet jis ne eklektikas ir ne reliatyvistas. Jo pažiūros gali būti 
apibūdintos, kaip teisingai pastebėjo vienas iš dabartinių jo filosofijos tyrinė- 
tojų, kaip objektyvistiškas perspektyvizmas, kuris suveda į sistematinę vienybę 
visus svarbiausius pasaulio aspektus. Leibnizas lygina pasaulį su miestu, į kurį 
galima žiūrėti iš įvairių pusių ir kurio aspektas bus kiekvieną kartą skirtingas 
ir ypatingas. Kiekvienas iš jų reliatyvus, bet vis dėlto neatsitiktinis ir turin- 
tis savo objektyvinį pagrindą (savo perspektyvą). Šis pagrindas yra pagaliau 
paties miesto objektyvinis buvimas, kuris atsispindi skirtingai atsižvelgiant 
į skirtingus požiūrius visuose šio miesto reginiuose (aspektuose). Vadinasi, 
sistemizuoti šiuos aspektus, t. y. surasti juos valdančią vienybę, mes galėsim 
tuo atveju, jei mums pavyks atskleisti tą dėsningumą, nuo kurio pareina visi 
miesto reginio pasikeitimai. Tada atskirų aspektų priešingumas pavirs visų 
šių aspektų harmonija ir būtinu ryšiu. Kaip tik toks yra Leibnizo mąstymo ir 
filosofijos tikslas - surasti pasaulio (viseto) vidinę harmoniją. Todėl Leibnizas 
visuomet domėjosi ir kitomis filosofinėmis pažiūromis ir stengėsi surasti jose 
tai, kas yra objektinga, vertinga. Kas atitinka vienu ar kitu atžvilgiu teisybę 
(tiesą). Jis nemėgdavo polemiškos kritikos ir daugiau įvertindavo kitų filoso- 
fų pažiūras teigiamai. Visur jis stengdavosi išvengti vienašališkumo. Su šituo 
jo proto nusistatymu surišti ir jo mėginimai atrasti universalų metodą, kuris 

tiktų visiems mokslams ir kuris galėtų būti taikomas įvairiausioms sritims. Iš 
kitos pusės, [jis ieškojo] universalios kalbos arba ženklų sistemos, kuri tiksliai 
išreikštų mūsų mintis ir sąvokas ir neturėtų trūkumų, kuriuos turi natūralios 
kalbos. Leibnizas pabrėžia, kad visi tie mokslininkai, kurie padarė svarbių at- 
radimų, nebuvo siauri specialistai. Vienu ar kitu būdu jie sujungė skirtingas 
mokslų šakas, ir kaip tik toks sujungimas pasirodė vaisingas. Leibnizo filoso- 
finiame darbe galima skirti tris periodus: 

1661-1671 - pagrindinių idėjų formulavimas, 

1671-1690 - idėjų evoliucija ir subrendimas, 

1690-1716 - tolesnis sistemos išdėstymas ir apdirbimas. 

Pasirinkau Hegelio filosofiją pagrindiniu šio semestro kursu ypač dėl 2 prie- 
žasčių: 1) Hegelis Naujųjų laikų filosofijoje užima išskirtinę vietą. Jis pirmas 
sąmoningai ir metodiškai suriša savo filosofijos sistemą su filosofijos istorija ir 
riša ją tokiu būdu, kad filosofijos istorija pasidaro ne kuo kitu, kaip ypatingu 
pačios sistemos aspektu. Kitaip sakant, filosofijos istorija jo koncepcijoj ne tik 
eina jo sistemos įvadu arba įžanga, bet ryšys yra toks, kad filosofijos istori- 
nės raidos linijos atitinka pagrindinius pačios sistemos išsiskleidimo momen- 
tus. Vėliau apie šitą ryšį kalbėsiu smulkiau, o dabar noriu vien pastebėti ir 
pabrėžti, kad Hegelis pirmas ėmė traktuoti bei nagrinėti filosofijos istoriją 
kaip atskirą ypatingą mokslą. Filosofijos istorija jam nėra tik chronologiškas 
įvairiausių sistemų kaitaliojimasis, kur viena sistema griauna visas pirmiau 
einančias ir pradeda visiškai iš naujo, bet, jo supratimu, tai yra procesas, kuris 
vyksta tam tikra linkme, kuris priklauso [nuo] tam tikrų dėsnių ir kuriame 
atsiskleidžia tam tikra prasmė. Žinoma, ir prieš Hegelį kai kurie filosofai jau 
ėmė domėtis filosofijos istorijos problema, pvz., Herderis (ne tik poetas, bet 
ir filosofas), paskum Hegelio pirmtakai Fichte ir Schelingas. Bet jų filosofi- 
jos istorijos koncepcijos buvo grynai konstrukcijos ir nesirėmė istorinių faktų 
kruopščiu ir tiksliu nagrinėjimu. Hegelis pirmas įvaldė visą filosofijos istori- 
jos medžiagą ir sugebėjo ją taip apdoroti bei sutvarkyti, kad aiškiai pasirodė 
šito proceso pagrindiniai tarpsniai ir iškilo jo evoliucinis ir dėsningas pobū- 
dis. Jam pirmiausia rūpėjo ne negatyvi kritika - būtent iškelti visų anksčiau 
buvusių filosofijos teorijų nepakankamumą, jų klaidas bei silpnybes, kaip tai 
buvo paprastai daroma, bet svarbiausia jam buvo išaiškinti jų pozityvius lai- 
mėjimus, parodyti, ką kiekviena koncepcija įnešė į bendrą filosofijos lobyną ir 
kaip pats imanentinis tam tikros sistemos išsivystymas verčia ją išeiti už savo 
ribų ir neišvengiamai pereina į kitą ją papildančią teoriją. Pagrindinė min- 
tis, kuri vadovauja Hegeliui aiškinant filosofijos istoriją, yra tokia: žmogaus 
protas, kuris stengiasi pažinti jį supantį pasaulį, savo esme yra visais laikais 


HEGELIO FILOSOFIJA 


tas pats. Kadangi jo pažinimas nukreiptas į objektą, į būtį, tai ir negali būti 
tokio pažinimo, koks jis bebūtų netobulas, kuris nepagautų vieno ar kito tikro- 
vės aspekto. Antra vertus, Hegelis suprato, kad filosofijos istorijos negalima 
tyrinėti visiškai atskirai nuo kitų kultūros sričių, kad ji organiškai susijusi su 
savo epochos politine, socialine, ekonomine santvarka, su bendru jos inte- 
lektiniu lygiu, ir kad todėl kiekvienos epochos filosofijoje vienu ar kitu būdu 
atsispindi visos esminės jos struktūros ypatybės. Filosofija - istorinės epochos 
savivoka. Mums tai savaime aišku. Bet nereikia užmiršti, kad Švietimo gadynė 
XVIII amžiuje ir visa tų laikų racionalistinė filosofija buvo iš pagrindų ais- 
toriška: jai buvo svetimos istorinės evoliucijos ir istorinio dėsningumo idė- 
jos lygiai, kaip ir kultūros organinės vienybės idėja. Kaip tik šiuo atžvilgiu 
romantizmo epocha, kuri pirma pradėjo domėtis istorijos klausimais, ir ypač 
iš romantizmo išaugusi Hegelio filosofija iš pagrindų pakeitė visą mokslinę ir 
filosofinę pasaulėžiūrą. Bet šita nauja istorinė tendencija, kuri pasireiškė filo- 
sofijoje, ne tik suteikė filosofijos istorijai tvirtą mokslinį pagrindą, bet iškart 
padarė didelę įtaką ir sisteminei filosofijai. Pati filosofija dabar nustoja statinio 
pobūdžio ir pasidaro dinamiška. Kaip tik tas dinamizmas yra viena būdin- 
giausių Hegelio filosofijos ypatybių ir kaip tik jos istorizmas ir dinamizmas 
įgalino ją pasidaryti galingu varikliu tų naujų revoliucinių sąjūdžių, kurie atsi- 
rado XIX a., ir ypač apvaisinti Markso filosofinę mintį, jos dialektinį metodą, 
kuris yra marksistinės istorinės ir filosofinės koncepcijos pagrindas. Lietuvai 
prisijungus prie Sovietų Socialistinės Sąjungos, mums dabar itin svarbu susi- 
pažinti su dialektiniu materializmu ir jo filosofiniais pagrindais. Mano supra- 
timu, mes turim visų pirma įsigilinti į Hegelio filosofiją, nes dialektinį mate- 
rializmą, dialektinį metodą ir jo reikšmę galima tiksliai suprasti ir įvertinti 
tik išsiaiškinus, kaip jis susiformavo Hegelio filosofijoje, kokį vaidmenį jis ten 
vaidina ir kaip jis surištas su jos istorizmu ir dinamizmu. 

Būtina pirminė pažintis su Schopenhauerio filosofija tam, kad geriau supras- 
tume jo etiką. (Pats Schopenhaueris tai nurodo įvade.) Schopenhauerio filoso- 
fija formavosi remdamasi Kanto filosofija. Idealistinės filosofijos XIX amžiaus 
pradžioje suklestėjimas - Fichte, Schelingas, Hegelis. (Plg. Sokratas ir sokrati- 
nės mokyklos.) Jos įtaka pirmojoje XIX a. pusėje (ypač pasireiškusi Schelingo, 
Hegelio filosofijoje). Vėliau šios sistemos žlunga, įsivyrauja materializmas, 
pozityvizmas. Tikrosios filosofinės dvasios išnykimas. Šiuo periodu Schopen- 
hauerio filosofija tampa įtakinga ir žinoma. Jis kokiais 20 metų jaunesnis už 
Schelingą ir Hegelį. Pagrindinis jo kūrinys Die Welt als Wille und Vorstellung 
[Pasaulis kaip valia ir vaizdinys| pasirodė 1818 metais. Etiniai kūriniai 1839- 
1940. Jis išgarsėjo gyvenimo pabaigoje. Plati jo įtaka, viena vertus, susijusi 
su jo etika, Schopenhauerio pesimizmu, kuris atitiko tam tikras visuomenės 
nuotaikas. Iš kitos pusės, jo estetika - jo filosofija tapo R. Vagnerio kūrybos 
vėliava. Schopenhauerio filosofija rėmėsi Nietzsche. Jos pobūdis, piktumas, 
vienišumas, [neįsk.], gilus pasibjaurėjimas mokykliškumu, universitetine filo- 
sofija. Schopenhaueris save laiko Kanto veiklos tęsėju, pateikiančiu teisingą jo 
mokymo interpretaciją (kuri dera su platonizmu). Genialiu Kanto atradimu jis 
laiko reiškinių pasaulio supriešinimą su daiktu savyje. Visas išorinis pasaulis — 
reiškinių pasaulis, kuris egzistuoja sąmonei ir joje (sąmonės dėsnis). T. y. tiek, 
kiek aš jį suvokiu, vaizduojuosi, mąstau, tiek jis yra sąmonės turinys, t. y. vaiz- 
dinys. Objekto nėra be subjekto. Sąmonė turi formas (struktūras). Tai erdvė ir 
laikas, kurie apibrėžia galimybes a) egzistavimą, b) daiktų ir reiškinių nuose- 
klią tvarką. Laikas ir erdvė sąlygoja daiktų daugybiškumą. Jie užtikrina princi- 
pia individuationis (vieno skirtumą nuo kito kur? kada?). Daugybiškumas kaip 
skirtingos galimybės tiktai erdvėje ir laike. Be erdvės ir laiko, reiškinių pasau- 
lyje dar vyrauja priežastingumo principas: būtinas reiškinių ryšys, tvarka erd- 
vėje ir laike: buvimo ir kaitos galimybė. Šių trijų pradmenų suderinamumas 
sukuria tai, kas vadinama materija. Materijos būtis - jos veiksmingumas. Ji 
erdvėje ir laike; mes ją pažįstam tik per jos poveikius mūsų kūnui ir kitoms 

materijos dalims (pasipriešinimas). Pasikeitimas galimas tiktai laike, koegzis- 
tavimas tiktai erdvėje. (Materija yra substancija su besikeičiančiomis būseno- 
mis.) Tai supaprastinta kantiškojo idealizmo schema. Skirtumas: mokymas 
apie daiktą savyje. Pas Kantą jis teoriškai nepažinus. Kanto fenomenalizmas 
reiškia tai, kad ir išorinis, ir vidinis pasaulis yra reiškiniai. Schopenhaueriui 
priešingai: savęs pažinimas atskleidžia daiktą savyje - tai valia. Mes ją suvo- 
kiam tiesiogiai kaip savąją esmę. Išorinis pasaulis neatskleidžia būties esmės. 
Mes pažįstam tik priežastinį reiškinių ryšį, o kas už jo slepiasi, mums nežinia. 
Mokslas neužsiima klausimais apie juos pagimdančias jėgas. Betarpiškai esi- 
nius pažįstam tiktai savyje kaip valią. Tai raktas, įgalinantis viską paaiškinti. 

Kūnas pažįstančiajam subjektui duotas dviem būdais: 

1) Kaip valia - be pagrindo, nepaklūstanti priežastingumo dėsniams. 

2) Kaip kūnas - objektyvuota valia, t. y. tapusi sąmonės vaizdiniu (pajung- 
ta priežastingumo dėsniui, erdvei ir laikui). 

Valia yra vidinė esmė ne tik žmogaus, bet ir visko, kas egzistuoja. Gamtos 
jėgos (fizinės, cheminės) gyvūniški instinktai, troškimai. (Valios sampratos 
išplėtimas.) 

Skirtumus tarp gamtos reiškinių sąlygoja: skirtingos valios objektyvacijos 
pakopos; daugiau ar mažiau tobulos jos formos, vienodai pilnai išreiškiančios 
jos esmę. Organizacijos tobulumo skirtumai, kuriais valia, įtvirtindama gyvy- 
bę, naudojasi savais tikslais. (Pradedant nuo neorganiškos materijos ir baigiant 
žmogišku individu.) 

Žemiausiose pakopose - aklos gamtos jėgos. 

Organinėje materijoje - nesąmoningi tikslingai veikiantys instinktai. 

Žmoguje - sąmoninga protinga valia. 

Intelektas - gebėjimas pažinti priežastinius ryšius. Jis tik valios įrankis. 
Mokslinis žinojimas remiasi biologiniu pagrindu. Tai sistematizuotas prak- 
tinis žinojimas. Aukščiausios objektyvumo formos nepanaikina žemesniųjų, 
bet pajungia jas sau (pvz., organizmas - cheminės, fizinės jėgos). Viskas tar- 
nauja organizmo išsaugojimui. Objektyvuodama valia paklūsta individuacijos 
principams (erdvei ir laikui, priežastingumui), tampa daugybine, daugialype. 
Pati savyje ji: 

1) Be pagrindo - be priežasties. 

2) Vieninga - visoje gamtoje - viena ir ta pati valia gyventi. Reiškinių pa- 

saulyje valia tampa individualia. Kiekvienas individas siekia įsitvirtinti 

gyvenime, tuo remiasi individualių valios pasireiškimų egoizmas (tuo 

remiasi gamtinis bellum omnium contra omnes). Kaipgi mes pažįstame 

valios vienovę? 

a) Įtarpintai, remiantis žmogiška valia, kurią pažįsta betarpiškai — 
spręsdami analogijos būdu. 

b) Betarpiškai kai kuriais ypatingais aktais, kuriais remiasi autentiška 
moralė. 

3) Begalinė. Begalinis siekis gyventi, kuris niekada negali būti pilnai 
įgyvendintas. Skausmo nepasotinamumas. Pasitenkinimo regimybė, 
trumpalaikiškumas. Vis naujų ir naujų poreikių atsiradimas: a) todėl 
skausmo beprasmiškumas, b) gyvenime vyraujantis kančios, o ne pa- 
sitenkinimo jausmas. 

Laimė tokiu būdu nepasiekiama. Tai - pesimizmo prielaida. Užburtas ra- 
tas. Išvada, kurią iš to daro išminčius, kuris supranta gyvenimo tragikome- 
dijos beprasmiškumą: vienintelis išsigelbėjimo būdas - valios gyventi pačios 
savyje sutramdymas. Tikroji laimė remiasi visų troškimų ir siekių panaiki- 
nimu. Tai paties gyvenimo sunaikinimas, pasinėrimas į niekį (hinduistinė 
nirvana). Su šia beaistriškumo būsena ir išsivadavimu nuo valios yra susijęs 
menas. Beaistris kontempliavimas yra estetinis kontempliavimas. Tai tikrasis 
pažinimas - visas reiškinių pasaulis yra pažįstamas kaip iliuzija, yra sunaiki- 
nama majos skraistė ir pažįstama valios vienovė. Menas kaip kelias į laimę (jos 
atmaina). Du estetinio kontempliavimo momentai: 

1) Subjektyvusis. 

a) Tai pažinimas, kuris nepaklūsta valiai ir yra visiškai objektyvus. 
b) Neindividualaus, bet viršindividualaus subjekto apskritai kontem- 
pliavimas. 

Tuo remiasi genialumo apibrėžimas: gebėjimas beaistriai kontempliuoti. 
Pažinimo persvara prieš norėjimą (mene, bet ne moksle!). 

2) Objektyvioji pusė. Estetinės kontempliacijos objektas — tai Platono 
idėjos. Nepasiekiami savo tobulume daiktų pirmavaizdžiai arba pro- 
totipai. Gražu yra tai, kas tarnauja kaip idėjų išraiška. Idėjos yra ne 
bendros ir abstrakčios sąvokos, bet intuityviai suvokiami prototipai. 

Termino daugiareikšmiškumas. Idealizmas priešpastatomas: 

Idealizmas - realizmas. 

Idealizmas - materializmas. 

Bet kalbama ir apie idealrealizmą. 

Taip pat: spiritualizmas - materializmas. 

Kasdieniame gyvenime šnekamojoje kalboje idealistas, idealizmas sie- 
jamas su idealu. Žmogus, kuris pripažįsta idealus ir stengiasi juos įvykdyti, 
vadovaujasi idealais. Kas yra idealas? Jo reikšmė praktinė, tai: 1) praktinio 
(moralinio) elgimosi siekinys ir rikiuojamoji norma; 2) siekinys, kuris turi su- 
bjekto akyse objektyvią, antindividualinę reikšmę, yra vertybė. Vadinasi, šiuo 
atžvilgiu statomas prieš siekinį (tikslą), turintį tik subjekyvią (individualią) 
reikšmę, apsprendžiamą tik asmeninių paties subjekto reikalų bei interesų. Šia 
prasme idealistas - ne egoistas, ne utilitaristas. Idealu gali būti žmonijos, tė- 
vynės, visuomenės, klasės gerovė, mokslo, meno, kultūros pažanga, asmeninis 
idealas —- siekimas įvykdyti savyje žmogaus (humaniškumo) idealą, bet toks 
idealas būtinai surištas su antindividualiomis vertybėmis; 3) idealas - tai, kas 
tobula, pavyzdinga, prie ko empirinė realybė gali tik artėti, panašėti, bet ko 
įvykdyti ištisai negali (nepasiekiamas idealas). Todėl idealas reiškiasi kaip el- 
gesio norma, tai, kas turi būti, bet ko dar nėra. Žmogus privalo įvykdyti normą 
(kategorinis imperatyvas); 4) tai, kas tik privalo būti, kas yra tik realizuotinas 
siekinys, egzistuoja tik mąstančio subjekto mintyse, bet savarankiškai (realiai) 
neegzistuoja. Idealas gali būti realizuotas arba nerealizuojamas, o tik apytiks- 
liai įgyvendinamas. Tai idealo, idealizmo etinė prasmė. Šia prasme ir komu- 
nistas ne tik gali, bet turi būti idealistu“. 

Be to, idealistas iš dalies neigiama prasme yra svajingas žmogus, neprak- 
tinis žmogus, linkęs pagrimzti svajonėse, nesiskaityti su tikrove. Realistas — 
praktikas, susigaudąs realiose aplinkybėse, suvokiąs, ką galima pasiekti, o ko 
negalima. Etinis idealistas gali būti ir realistu. 


29 Remiantis šia fraze galima manyti, kad tekstas parašytas jau po 1940 metų. Apie komunistų 
idealizmą Sezemanas užsimena ir Estetikos rankraštyje. 

Dabar idealizmas - realizmas filosofine prasme. Gnoseologiniu atžvilgiu: 
kas prieinama pažinimui? Tik mūsų sąmonės turiniai, mintys, vaizdiniai, 
jausmai, geismai ar pats istorinis pasaulis, kaip jis egzistuoja nepriklausomai 
nuo mūsų sąmonės, nuo pagavimo akto. Vadinasi, čia klausimas: kas pažįs- 
tama, o ne kas yra iš tikro? Subjekto sąmonė arba visiškai uždara, arba atvira 
bent iš dalies. Bet atsakymas į šitą klausimą dar nenulemia atsakymo į kitą 
klausimą (ontologinį, metafizinį). Kas yra iš tikro? Kas yra būtis? 

Ontologinė prasmė: spiritualizmas - materializmas. 

Spiritualizmas: yra dvasia, siela, nemateriali būtis. Materializmas - fizinė 
medžiaga. 

Idealizmas arba sutampa su spiritualizmu, arba yra tam tikra jo atmaina. 

Idealizmas: yra idėjos, tai, kas mąstoma, bendros idėjos. 

Ir spiritualistas gali būti realistu gnoseologine prasme, bet materialistas 
vargu bau gali būti idealistu gnoseologine prasme. 

Idealizmas gnoseologine prasme gali rištis su spiritualizmu ir dažniau- 
siai su juo rišasi, bet nebūtinai (pvz., Kanto idealizme pati būtis nepažįstama. 
Agnosticizmas, skepticizmas). 

Kokie yra gnoseologinio idealizmo pagrindai? 

Kaip suprasti, kad filosofijoj įsigalėjo idealizmas, kuris prieštarauja mūsų 
kasdieniniam patyrimui ir naiviam žmogui atrodo kaip nesąmonė, absurdas? 
Kaip galima tvirtinti, kad šis stalas, kambarys, visa, ką aš valgau, visas pasaulis 
yra tik mano vaizdinys, sąmonės turinys? Tai galima suprasti tik kreipiant akis 
[į tai], koks yra naivaus žmogaus ir koks filosofo-mokslininko nusistatymas 
išorinio pasaulio atžvilgiu. 

Naivaus žmogaus nusistatymas pirmiausia praktinis. Jis gyvena pasaulyje, 
veikia jame, veikia jį patenkindamas savo gyvybinius poreikius. Jis pažįsta, 
stebi pasaulio reiškinius, bet visų pirma dėl praktinių sumetimų. Pažinimas 
jam ne tikslas, o priemonė savo poreikiams patenkinti. O veikimas ir pirmiau- 
sia fizinis veikimas suvokiamas kaip realybė ir gali įvykti tik realiame pasau- 
lyje. Kur veikimas, ten jėga, pajėgumas, o jėga įveikia kliūtis, pasipriešinimą. 

Eilosofo-mokslininko nusistatymas: teorinis, kontempliatyvus. Jis tik 
stebi, žiūri iš šalies, analizuoja, gvildena. Jam rūpi išaiškinti, koks yra pats 
daiktas, o ne kokią praktinę reikšmę jis turi. Jis šalina iš pažinimo viską, kas 
subjektyvu ir surišta su subjekto interesais arba ypatybėmis. Jei jis veikia, eks- 
perimentuoja, tai tas veikimas jam tik priemonė daiktui geriau, tiksliau pažinti 

(patobulinti stebėjimo aplinkybes). Bet kai veikimas sustabdytas (išorinis ak- 
tingumas), tai viskas yra jau tik reginys (arba pirmiausia reginys), vaizdas. O 
pats vaizdas palieka tas pats, ar jis realus, ar nerealus. Iliuzija, t. y. jo turinys, 
jo struktūra, nepareina nuo jo realumo. Išnyksta kaip tik realumo svarbiausias 
kriterijus (sąveika su aplinka). Analizė - tai mąstymo procesas. Be to, pozity- 
vizmas ir agnosticizmas nesiderina su tomis pažiūromis, kurių žmogus laikosi 
praktiniame gyvenime. Jis vis dėlto tiki savo realybe ir vis dėlto stengiasi su- 
vokti gyvenimo prasmę, savo pašaukimą 

filosofijos, mokslo ir pasaulėžiūros dualizmas). 

Loginis idealizmas: bendra sąmonės struktūra (tai jau ne vien imanentinis 
momentas). Bewufttsein iberhaupt: tai nėra pati realybė. Be to, kieno tai sąmo- 
nė? Antindividualus subjektas. Tai tik pažinimo bendra struktūra. Reiškinys — 
kieno reiškinys ir kas čia reiškiasi? 

Neokantizmo formos: 

Loginis, metodinis idealizmas (Marburgo mokyklos). Analizuojama moks- 
linio žinojimo struktūra. Žinojimo kategorijos ir tarp jų subjekto ir objekto ko- 
reliacija. Viskas yra žinojimas. Jis vystosi, plečiasi, [atsiranda] naujos kategorijos. 
Daiktas savyje — idealas (idėja) - užbaigta sistema. Jusliniai duomenys yra tik 
klausimai, problemos, kurios turi būti sprendžiamos. Viską kuria protas. 

Rickerto normatyvinis, teleologinis idealizmas: tiesa — tai vertybė, kuri 
privalo būti įvykdyta. Transcendentinis vertybių pasaulis. Tikrovė - tai poty- 
riai, kurie apdirbami, apdorojami proto taip, kad būtų pasiektas tas tiesos ide- 
alas. Mokslas nutolsta nuo tiesioginės tikrovės. Bet ar žinojimas yra realybė, 
kažkas absoliutaus? Kieno žinojimas? Tikrovė - kieno potyriai, pergyvenimai. 
Visi šitie terminai, kurie prasmingi tik tam tikrame sąryšyje, kuris apibūdina 
žmogaus situaciją pasaulyje, čia suabsoliutinami ir tada, tiesą pasakius, nustoja 
savo prasmės. 

Gnoseologinė problema, kaip subjektas pažįsta objektą, arba visiškai 
panaikinama, arba iškreipiama. Visos transcendentinės problemos nustoja 
reikšmės, pvz., kitų žmonių psichikos pažinimas, išorinis pasaulio pažinimas. 
Prielaida: duomenys arba subjektyvuojami, arba objektyvuojami. Išorinis pa- 
saulis - psichinis pasaulis. Projekcija - introjekcija. Neįrodytos ir neįrodomos 
prielaidos. Mąstymas prilyginamas būčiai. Reliacionalizmas - (tik santykiai) 
nieko neduota, tik užduota. Metodologizmas. Loginė sfera ideali. [Neįsk.| 

Visa tai parodo subjekto aktingumą pažinimo procese. Rodos, kad spren- 
džiamoji rolė priklauso subjektui: tai šalia sąmonės uždarumo (pažinimo 
imanentiškumo) svarbiausias idealizmo motyvas. Pats subjektas formuoja 
pažinimą ir suteikia jam objektyvią reikšmę. Apriorinis momentas: kategori- 
jos - ir tos kategorijos funkcijos, sintezės principai (ne tik analizės, kaip manė 
racionalistai). Dabar pažiūrėsim, kaip šitie skirtingi gnoseologinio idealizmo 
motyvai, kurie gali vystytis atskirai arba ir jungtis, rišasi ir su viena arba kita 
ontologinio idealizmo forma ir prie kokių išvadų jis tada prieina. Pažinimas 
yra būties pažinimas. Ir pažinimo teorija turi išaiškinti, kaip ir kokiame laips- 
nyje pažinimas gali pasiekti savo tikslą, kokias kliūtis jis sutinka ir kaip jos 
gali būti pašalintos. Vadinasi, ir gnoseologinis idealizmas negali apsilenkti su 
klausimu: kas yra būtis (pati realybė)? 

Pirma idealizmo forma: subjektyvus, psichologinis idealizmas. Jo pagrin- 
diniai motyvai. 

1) Pojūčių reliatyviškumas ir subjektyviškumas. 

2) Individualios sąmonės uždarumas. Šitas idealizmas vienu arba kitu 
būdu pradžioje suponuoja ir tam tikrą ontologinę koncepciją, bent tylomis. 
Pradedamasis taškas: naivus realizmas. Subjektas ir objektas yra. (Abejonė: ar 
objektas yra toks, arba ne, ar išorinis pasaulis yra, ar aš esu). Šitus klausimus 
iškelia jau tolesnis koncepcijos išvystymas ir pagilinimas. Pirmas žingsnis: 
pats objektas nežinomas; pažįstami tik fenomenai; pati daiktų realybė nepažįs- 
tama, bet neneigiamas substancialumas. (Pirminės ir antrinės savybės Locke.) 
Antras žingsnis: visos savybės - fenomenalinės ir daiktas kaip substancija tik 
mūsų (subjektų) psichikos produktas. Asociacijų mechanizmas. Berkeley is; 
esse percipi. Trečias žingsnis: ir subjektas — tik reiškinys (pastovus įspūdžių, 
jausmų branduolys). Absoliutus fenomenalizmas. Jis rišasi su asociacionizmu: 
1) reik remtis vien tuo, kas duota; 2) duoti tik elementai; jų kombinacijos išves- 
tinės ir dažnai išeina iš to, kas duota, ribų (pvz., priežastingumo ryšys). Dvi 
galimybės: arba 1) būtis pati nepažįstama (agnosticizmas), arba 2) tie fenome- 
nai ir yra pati būtis; kitos nėra, tik proto prasimanymas (Machas, empirio- 
kriticizmas). Pozityvizmas pradeda nuo mokslinio pažinimo. Bet duota kam? 
Subjektui? Kieno pojūčiai? Kieno vaizdiniai? Reiškiniai - kam jie reiškiasi? Jei 
prileidžiamas subjekto buvimas - tai solipsizmas. 

Paskutinė išvada - jo momentiškumas, nes ir atsiminimai yra šio mo- 
mento vaizdiniai. Mąstau, vadinasi, esu šiuo momentu. Tokiu būdu atsiranda 

imanentinis požiūris į pažinimą. Jis apribotas subjekto vaizdiniais, sąmonės 
turiniais. Pažinimas, neatskiriamas nuo sąmonės sąmoningumo. Aš pažįstu 
objektą [tiek], kiek įsisąmoninu jį. Nėra objekto be subjekto. Stipriausias idea- 
lizmo argumentas [neįsk.]. Ir palyginti galima tik vieną vaizdinį su kitu, o ne 
vaizdinį su objektu. 

1) Ir objektas, daiktas savyje yra mano idėja, vaizdinys. Sąmonė - individu- 
ali sąmonė (šia prasme tai subjektyvus idealizmas). Iš pradžios objekto realumas 
nėra neigiamas, o tik pripažįstamas neįrodomu; paskum visiškai atmetamas. 

Antrasis idealizmo motyvas: 

Pirmas žingsnis. Praktiniame gyvenime žmogus nesitenkina tik vienu 
(pirmu atsiradusiu) įspūdžiu. Priežastis - įspūdžių neaiškumas, netikslumas, 
iliuzijos. Jis nagrinėja įspūdžius, palygina juos, patikrina, kontroliuoja vieną 
kitu (pvz., klausą regėjimu, regėjimą prisilietimu ir t. t.). Vadinasi, jis parodo 
čia tam tikrą aktyvumą, savarankiškumą, nepasiduoda tiesiog įspūdžiams, 
svarsto juos, sprendžia apie jų tikrumą. Tai mąstymo veikla. Todėl mąstymas 
statomas prieš juslę kaip aukštesnė instancija. (Jau senovėj Parmenidas, De- 
mokritas ir kiti teigė, kad ausys ir akys yra nepatikimi liudytojai). 

Antras žingsnis: mąstymo objektas - ne individualūs, konkretūs vaizdai, 
o sąvokos. Sąvokos, predikatai apsprendžia objektą. Sąvokos bendros. Nepriei- 
namos juslei (pvz., Antisteno argumentai). Vadinasi, jei pažinimas remiasi 
mąstymu, tai jis nutolsta nuo juslinės realybės ir atsižvelgia į tai, kas bendra 
(tik mąstymui prieinama: giminės, santykiai, dėsniai). Sokrato, Platono filoso- 
fija. Idėjų teorija. Be to, čia pasireiškia mąstymo vidinis loginis dėsningumas 
ir būtinumas (mąstymo dėsniai, protavimai), nesutampantis su juslinių daiktų 
santykiais ir dėsniais. Apriorinis mąstymo momentas. Numatoma, išvedama 
tai, kas juslei neduota (arba erdvės, arba laiko atžvilgiu). Mąstymas yra tiesos 
kriterijus, nes išeina už juslių ribų. Tai ne atskiro subjekto ypatybė, o pažįstan- 
čio subjekto bendra prigimtis. 

Trečias žingsnis: mąstymas ne tik savarankiškas, bet jis ir apsprendžia bei 
formuoja juslinę pagavą. Pagavos struktūra: a) jusliniai įspūdžiai, b) praeities 
patyrimo duomenys (pagavos schemos), papildantys įspūdžius, c) šių momen- 
tų sintezė. Iš to suprantama, kodėl gali kilti iliuzijos ir kodėl iliuzijos savo 
struktūra nesiskiria nuo teisingų pagavų (Kantas ir kiti). 

[Pažinimas| vyksta bendrų sąvokų padedamas, o bendros sąvokos tie- 
siog nepagaunamos, jų neatitinka joks atskiras realus objektas. Vadinasi, 

kontempliatyvus mokslininko-filosofo nusistatymas yra palankus idealizmui 
ta prasme, kad šalina išorinį veiksmą, svarbiausią realumo liudytoją, ir iške- 
lia subjekto vidinį (mąstymo) veiklumą. Kuris aiškina, užfiksuoja objektą ir 
formuoja pažinimą; jis užmiršta, kad žmogus pirmiausia ne pažįstanti, o vei- 
kianti būtybė. Pažinimas - ne vienintelis santykis su pasauliu. Iš to kyla ne tik 
idealizmas, bet ir intelektualizmas. Jo vienašališkumas. Dekarto cogito ergo 
sum. Peirce' as“? stato prieš šitą tezę savo tezę: ago ergo sum ([pabrėžiama] jos 
pirmenybė). Tai liečia tik idealizmą gnoseologine prasme. Ji apima pasaulio 
vieną aspektą (subjekto santykį su pasauliu) ir todėl nepaiso to, kas glūdi kita- 
me santykyje. Tai idealizmo slapta supozicija. 

Bet kokie jo argumentai kyla iš paties pažinimo duomenų? 

1) Juslinių pagavų suklydimai: a) iliuzijos arba dalinės, arba liečiančios 
visą objektą. Tai praktinio gyvenimo patyrimas, b) pagavos: neaiškumai, nea- 
pibrėžtumai; pats daiktas apibrėžtas, bet jo vaizdas neaiškus, c) sapnai, kurie 
nesiderina su tikrove, kurią pagauna žmogus budėdamas. Primityvus žmogus 
priskiria ir jiems objektyvią reikšmę, bet vis dėlto pripažįsta, kad tai ypatinga 
realybė (jo siela klaidžioja). Atmintyje sapnai painiojami su realybe. 

2) Socialinis patyrimas: skirtingi individai pagauna tą patį objektą nevie- 
nodai. Tai patvirtina ir iliuzijos ir sapnai. 

Šitie faktai verčia žmogų kreipti akis ir į pažinimo subjektą. Pažinimas 
pareina ne tik nuo objekto, bet ir nuo subjekto. Nulemia santykis tarp subjek- 
to ir objekto. Tenka atsisakyti naivaus realizmo. Objektas tiesiog pagaunamas 
toks, koks jis yra. Tai dar nėra gnoseologinis idealizmas tikslia to žodžio pra- 
sme, tik jo užuomazga, nes prileidžiamas ir subjektas, ir nuo jo nepriklauso- 
mas objektas. Subjektas yra ne tik sąmonė (gnoseologinis subjektas), bet kon- 
kretus kūną turintis individas. Senovės teorijos: tam tikros daiktų kokybės 
pareina nuo objekto poveikio subjektui, t. y. jo kūnui. (Tai greičiau materialis- 
tinės teorijos: Demokritas; vėliau kiek kitaip aiškinamos: Protagoras, sofistika. 
Iš pradžių tai ne idealizmas, o reliatyvizmas, reliacionizmas.) 

Bet kodėl šitas reliatyvizmas veda į idealizmą (subjektyvizmą)? Todėl, kad 
pažinimas priklauso subjektui, jis pažįsta, jis kažką įsigyja. Objektas pasilieka 
koks buvo. Objekto vaizdas priklauso subjektui. Kyla jo sąmonėj ir šiuo atžvil- 
giu prilyginamas vaizdiniams (atmintis, vazduotė). 


30 Peirceas Charlesas Sandersas (1839-1914) - Jungtinių Amerikos Valstijų filosofas ir 
mokslininkas. Vienas iš pragmatizmo filosofinės krypties kūrėjų. 

Šita problema - viena svarbiausių filosofijos problemų. Galima sakyti, kad visa 
filosofijos problematika glūdi šiame klausime arba su juo siejasi; nes filosofi- 
nis pažinimas prisiima išsiaiškinti, kas yra tikra būtis. Vad. ji skiriama nuo 
netikros būties, tos būties, kuri tik atrodo būtis, bet iš tikro nėra būtis, vad. 
yra tik tariamoji būtis. Kad šita problema svarbi ir esminga filosofijai (paži- 
nimui apskritai), kad filosofija negali jos išvengti, aiškėja iš to, kad pažinimo 
raida nėra tiktai augimo ir išsiplėtojimo procesas, taip kad pažinimas iš pra- 
džios yra siauras, apima tik artimiausią žmogaus aplinką, yra fragmentiškas, 
nepilnas, o ilgainiui pasipildo, apima vis platesnes būties sritis, vad. kad jau 
prie įgytų žinių prisijungia dar naujos, platesnės. Pažinimas auga ir kiekiniu 
atžvilgiu patyrimui besiplėtojant, bet jis, be to, kinta ir turinio-struktūros 
kokio atžvilgiu. Tai reiškia: paskesnis pažinimo tarpsnis ne tik papildo pir- 
miau einančius, bet ir pataiso juos, taip kad atmeta tam tikras jų tezes, pažiū- 
ras ir pakeičia jas kitomis, kurios tiksliau atitinka tikrą dalykų padėtį (tikrovę). 
Vad. pažinimo paveikslas yra visuomet ir klaidų, klaidingų pažiūrų atmetimas 
ir pataisymas. O šitos klaidingos pažiūros kyla kaip tik todėl, kad būtis tiesiog 
nepasirodo žmogui tokia, kokia iš tikrųjų yra, ji, taip sakant, žmogų dažnai 
ir nuolat apgauna, ji slapstosi nuo jo akių. O jei atsiranda klaidingas pažini- 
mas, tai jis nėra pažinimas tikslia žodžio prasme, o tik tariamas pažinimas. Jo 
objektingas pamatas yra netikra, tariamoji būtis. Iš to matyti, kad regimybės ir 
tikrovės (tikrumo) problema nesutraukiamai surišta su tiesos problema (arba 
kitaip su klaidos problema; nes tiesos klausimas iškyla tik todėl, kad pažini- 
mas gali klysti ir klysta). Apie šio klausimo svarbą liudija ir filosofijos istorija: 
jos universalumas; ji iškyla vienodai ir Rytų, ir Vakarų filosofijai. Indų filoso- 
fija teigia, kad visas juntamasis pasaulis — tik apgaulinga iliuzija (ir išorinis, 
ir vidinis, jis suvilioja žmogų ir įtraukia jį į nuolat pasikartojantį gyvybės ir 
mirties ciklą, valdomą karmos dėsnio) ir neleidžia jam surasti tikros ramybės. 
Tai majos apdangalas, kuris apgaubia tikrąją būtį ir neleidžia žmogui ją išvysti. 
Tiktai nusigręždamas nuo kūniško pasaulio, susikaupdamas ir sutelkdamas 

visas savo dvasines jėgas į vidų, tik griežtos askezės keliu žmogus gali išsiva- 
duoti nuo šios iliuzijos ir pasiekti Nirvaną - tikrąją būtį ir tobulą laimę. Pana- 
šiai ir Vakarų (graikų) filosofijoj: ikisokratinėje filosofijoje mes randam šitą 
priešingumą: juntamojo ir mąstomojo pasaulio: pvz., pas Herakleitą ir Par- 
menidą: akys ir ausys yra blogi tiesos liudytojai, tiesą gali pasiekti tiktai mąs- 
tymas. Elejiečių mokykla: daugis, judesys, keitimasis yra tik iliuzijos. Iš tikro 
būtis viena ir nekintama. Priešingumas ir gnoseologinis, ir aksiologinis. Dar 
aiškiau platonizmo filosofijoje: 

Tikroji būtis - netikroji būtis, bdaumvoueva, 

idėjos - reiškiniai, 

amžinos, nekintamos - valdomi tapsmo dėsnių, 

gėris - blogis (netobulumas), susietas su medžiaga (antrasis, priešingas idėjoms 

pradas). 

Bet čia yra ir skirtumas: 1) Platonas stengiasi išsiaiškinti sąryšį tarp dvie- 
jų pasaulių; 2) reiškiniai įvertinami ne tik neigiamai, bet ir teigiamai. Reiški- 
nys - ne tik iliuzija, kuri nustelbia tikrąją būtį, bet ir tai, kuo jis pasireiškia, 
per ką ji gali būti matoma, nuo ko pažinimas turi pradėti, norėdamas pažinti 
tikrovę. Šita reiškinio reikšmė vėliau ir naujoj filosofijoj įgauna sprendžiamą 
reikšmę. Būtent: reiškinys priklauso ne tik nuo objekto, bet ir nuo subjekto (jo 
pojūčių, jo psichotizinės organizacijos), jis ne tik objektyvus, bet ir subjekty- 
vus. Kiek jis subjekyvus, jis nustelbia ir iškreipia tikrovę. Bet kiek jis priklauso 
nuo objekto, jis leidžia pažinti ir jo tikrąją prigimtį. Tai gnoseologinė reiškinio 
reikšmė. (Demokritas, vėliau Lockeas - pirminės ir antrinės objekto savybės.) 
Tolesnė reiškinio raida: Berkeley is, Hume'as; reiškiniai - grynai subjektyvūs; 
fenomenalizmas. Kanto reiškinys ir daiktas savyje, agnosticizmas. Prieštara- 
vimai (sunkumai), kurie glūdi šioj koncepcijoj. Ir todėl vėl grįžtama prie kitos 
fenomeno reikšmės; jis rodo kai ką realaus. Bet kaip tai suprasti. Simboliš- 
kai: santykiai tarp daiktų arba tam tikras jų santykis. Kokie jie yra. Reiškinio 
problema kilo nagrinėjant išorinio pasaulio vaizdą (iliuzijos, pojūčių duome- 
nų reliatyvumas). Bet jis gali kilti ir kyla taip pat psichinio pasaulio atžvilgiu: 
rodos, kad čia tiesiog pažįstama tikra būtis; psichinių išgyvenimų sąmonin- 
gumas yra esminga jų žymė. Vad. reiškinys sutampa su tikrove. Hume'as ir 
Kantas paneigia šitą psichikos savybę. Ir psichinis gyvenimas - tik reiškinys 
(ne daiktas savyje, nors Kantas kartais ir svyruoja, ne visuomet nuoseklus). 

Humeo ir Kanto argumentai nevienodi, bet ir vienu, ir kitu atveju - grynas fe- 
nomenalizmas. Bet ir mūsų laikais įsigalėjo nuomonė, kad sąmonės reiškiniai 
nesutampa ištisai su psichine būtimi: 1) pasąmonės reiškiniai (nesąmoningi, 
nestebimi; psichoanalizė analizuoja išstumtus iš sąmonės poelgius, idėjas ir 
atminties-užmaršties reliatyvumą); 2) sąmonės reiškiniai nevisiškai atitinka 
realybę, pvz., elgimosi motyvai. Mes priskiriam vienus motyvus, iš tikro jis 
akstinamas kitų motyvų. Nesąmoningas apsimetimas. Ir psichinio gyvenimo 
pažinimas gali būti klaidingas, falsifikuotas. Mes linkę interpretuoti vidinį gy- 
venimą pagal analogiją su išoriniu pasauliu, o schemos taikomos ir vidiniam 
gyvenimui (asocionizmas, atomizmas, priežastingumas, idėjų sudaiktinimas). 

Bet ir nepaisant šių keblumų, su kuriais susiduria psichinis pažinimas, yra 
daug faktų mūsų gyvenime, kurie pasirodo esą iliuzijos, regimybės. 1) Visokios 
išorinės iliuzijos, iš dalies atsitiktinės, iš dalies neišvengiamos (saulės judesys 
aplink žemę, lazda, padėta į skystį) ir kurie mus priverčia skirti regimybę nuo 
tikrovės; 2) sapnai turi iliuzijų lytį ir vis dėlto su jomis nesutampa; 3) atvaiz- 
dai (fotografijos, paveikslai, piešiniai), kurie atgamina realius arba nerealius 
objektus. Kokia būtis turi būti jiems priskiriama? 4) vaizduotės kūriniai. Kuo 
jie skiriasi nuo realybės? Skaitydami romaną, sekdami dramos veiksmą teatre, 
mes visiškai atsidedam šitam reiškinių reginiui, rodos, kad mes dalyvaujam 
herojų veiksmuose ir pergyvenimuose (jų išoriniame ir vidiniame gyvenime. 
Ką tai reiškia (šitas įsijautimas)? Ar tai iliuzija arba kitos rūšies reiškiniai? Ar 
galima kalbėti ir apie tariamuosius jausmus (Schleingefiihle), jausmų iliuzijas? 
Ir, be to, koks yra vaizduotės kūrinių santykis su realybe? Ypač mene. Menas — 
kaip iliuzija. Reikalaujama iš jo, kad jis būtų tikras, atitiktų tiesą: kas yra me- 
ninė tiesa? Pagaliau žaidimas ir vaidinimas teatre? Kaip reikia apibrėžti šituos 
fenomenus. Ar jie grindžiami iliuzija? Tada vaikas arba artistas iš tikro tiki 
esąs asmuo, kurio rolę jis vaidina, ir jodamas ant lazdos laiko ją tikru arkliu? Iš 
to, kas pasakyta: kad regimybės ir reiškinio sąvokos suprantamos nevienodai, 
yra daugiareikšmės ir šitos skirtingos reikšmės dažnai supainiojamos. 

1) Metafizinė reikšmė (ir aksiologinė). 2) Gnoseologinė reikšmė. 3) Patyrimo reiš- 

kiniai empirinio pasaulio ribose: regimybė ir tikrovė, iliuzija ir tikrovė. 

Mūsų uždavinys: analizuoti šitas skirtingas reikšmes (reiškinio, regi- 
mybės) ir jų santykius; tiksliai apibrėžti kiekvieną reikšmę ir jos santykį su 
tikrove (priešingybe). Tai svarbu psichologijai, gnoseologijai, meno teorijai, 

metafizikai. Mes pradėsim nuo empirinės šių sąvokų reikšmės (galbūt vėliau 
paliesim metafizinę reikšmę). Tada nagrinėsim reikšmę pozityviuose moks- 
luose, mene ir žaidimų fenomenuose. 

Pradėsim nuo reiškinių analizės empiriniame pasaulyje, t. y. to pasaulio 
ribose, kurį pažįstam patyrimo keliu. Visų pirma išorinis pasaulis prieinamas 
pojūčiams. Ką čia reiškia terminai reiškinys ir regimybė (iliuzija)? (Termino- 
loginis klausimas.) 

pawvougvov - pouveoTO1 rodytis, pats objektas rodosi (10 ovta tai, kas yra), 

poaiwvew - rodyti, iškelti aikštėn. 

Jei objektas pasirodo, atrodo, ne toks, koks jis yra, tai regimybė (Schein). 


paALwvoUEvoV AyGUTOV — tariamasis gėris. 


Antroji reikšmė pagrįsta pirmąja. 

Visų pirma juslinė pagava iš pradžios atlieka naudingą gyvybinę funkciją; 
leidžia žmogui orientuotis aplinkoj. Jis yra veikianti būtybė, susieta su aplinka. 
Pagava įpinta į jo veiksmus, akcijas, reakcijas ir jų pakeitimus. Tai dažniausiai 
akcijos praktiniame gyvenime. Ir lyginant retai mes žiūrim į daiktus, nesiek- 
dami jokio tikslo, tik norėdami juos pažinti, neatsižvelgdami į tai, kaip juos 
vartoti arba su jais elgtis. Tačiau imdamiesi nagrinėti pagavą, jos struktūrą, 
mes kaip tik atsiejam (abstrahuojam) nuo jos praktinės reikšmės ir mes įsižiū- 
rim į ją ([kaip nukreiptą] į kurį nors daiktą) ir vad. imam ją taip, tokioj jos for- 
moj, kuri mums pasirodo tada, kai mūsų uždavinys (tikslas) yra pažinti daikto 
juslinę prigimtį. Tai mums išaiškina; kas mums tiesiog duota, kas netiesiogiai 
duota, kas neduota arba duota tiktai neapibrėžtoj lytyje (Mitgehalt). (Daikto 
užpakalinė pusė, jo vidus, jo artimiausia aplinka, pvz., tai, kas yra mūsų už- 
nugaryje.) Žinoma, tai svarbiausia pagavos forma (pažinimo atžvilgiu). Taip 
turi žiūrėti į daiktą tapytojas, tuo jo piešiniai skiriasi nuo vaikų piešinių, kurie 
pamato skirtingus aspektus. Jis piešia ne tai, ką jis mato, bet tai, ką jis žino 
apie daiktą (namai ir tai, kas jų viduje). Bet tai ne vienintelė pagavos forma 
(pavidalas); ji gali ir kitaip atrodyti; jei ji įpinta į žmogaus praktinę veiklą ir jai 
tarnauja. 

Pvz., man reikia surasti daiktą, kuris tiktų tam tikram praktiniam rei- 
kalui; įkalti vinį į sieną arba perpjauti puslapius knygoje. Neturiu peilio arba 
plaktuko, ieškau daikto, kuris galėtų juos pavaduoti. Vieną kartą tai gali būti 
svarus (sunkus) daiktas, kietas ir parankus formos atžvilgiu; antrą kartą šiek 

tiek aštrus, kietas. Aš apžiūriu daiktus paeiliui savo kambaryje. Aš matau šiek 
tiek visus (gaunu įspūdžius), bet mano žvilgsnis sustoja tik ties tokiu daiktu, 
kuris tinka. Kitus aš praleidžiu, aš jų nepagaunu tikra žodžio prasme, jie man 
nepasirodo ryškiai, aš jų nepaisau. Tiktai tinkami daiktai patraukia mano 
žvilgsnį, jis užsikabina už jų, nusitveria. Kas čia svarbu; matyti ir pagauti - ne 
tas pats dalykas. Kad įvyktų pagavimas šiais atvejais, man reikia nusikreipti į 
juos. Tai nereiškia, kad šitie daiktai krinta man į akis dėl vienos ar kitos ypa- 
tybės, kaip daiktai, kurie man patinka ar mane nustebina. Čia mano esamasis 
sąmonės nusistatymas nevaidina aktingos rolės, tai pareina nuo paties daikto. 
Tai nereiškia, kad aš iš anksto įsivaizduoju tinkamą daiktą, nes aš dar nežinau, 
koks jis bus ([koks] jo pavidalas). Įsivaizdavimo procesas trukdytų pagavimą. 
Įsivaizduodamas ką nors aš galiu žiūrėti į tam tikrą daiktą ir jo nepagauti. 
Galima sakyti, tai yra dėmesio nukreipimas; bet tai ne momentinis aktas, o 
sąmonės būsena (trunka). Ir tai nukreiptumas ne į tai, kas jau pagauta, pama- 
tyta, bet į tai, kas laukiama, numatoma, vad. į objektą, kurio dar nėra regėjimo 
lauke. Aš sustoju ties daiktu, kuris atitinka mano lūkestį, reikalavimus. Bet, 
be to, ir tas daiktas, kuris man tinka, nepagaunamas taip, kaip tada, kai aš jį 
apžiūrinėju be praktinių sumetimų. Pagavoj iškyla tos žymės (kompleksas), 
kurios man svarbios. Kitos palieka užpakaliniame fone (gali būti visai nepas- 
tebimos arba tarp kitko stebimos, bet palieka periferijoje). Daiktas pirmiausia 
sunkus, aštrus, parankus*!. 

1) Čia nusistatymas, vedamas tam tikro daikto koncepto, atrenka tai, kas 
man svarbiausia ir ką aš pagaunu, bet praleidžia visa kita. 2) Suteikia pačiai 
pagavai ypatingą lytį, atspalvį (parankus, aštrus, svarus, kietas daiktas). Ir čia 
yra tam tikras suvokimas, kuris pavidalina pagavą (daikto reikšmė). Papras- 
čiausias atvejis ruošiant karolius, karoliukų rūšiavimas pagal spalvą, formą, 
didumą. Čia tai ypač aiškiai matosi. Jei konceptas sudėtingas, tai man dažnai 
tenka atidžiau įsižiūrėti į daiktą, ar jis tinka, ar ne. Tada keičiasi ir pagava: 
visi objekto jusliniai bruožai ir ypatumai pasirodo aiškiau ir pilniau, vaizdas 
turtėja, nors tam tikri momentai palieka priešakiniame plane. Tai parodo, kad 


31 Sezemanas panaudoja iš Heideggerio filosofijos perimtą įrankio parankumo analizę. 
Heideggeris „Būties ir laiko" 15-18 paragrafuose pateikė aplinkinio pasaulio analizę, 
kurioje svarbus įrankių tinkamumo suvokimas. Tinkamumas reiškia, kad pasirenkamas 
funkciškai parankus objektas, kuris savo medžiaga ir forma deramai gali tarnauti 
įgyvendinant siekiamus tikslus. Sezemanas įrankio pasirinkimo pavyzdį naudoja 
iliustruodamas kryptingos pagavos, percepcijos, besivadovaujančios konkrečia nuostata, 
sampratą. 

toks praktiškas nusistatymas, nukreiptas į daikto tinkamumą (praktinę reikš- 
mę), veikia pagavos struktūrą; daug juslinių momentų neįeina į pagavą, nors 
yra matomi. (Kokie yra laikrodžio skaitmenys, kokia yra pažįstamo Žmogaus 
plaukų arba akių spalva.) Todėl vaikų, moterų pagavos dažnai pilnesnės, apima 
daugiau objekto žymių, nes nusistatymas kitoks, dėmesys daugiau nukreiptas 
į objekto išorę, ne į jo praktinę arba profesinę reikšmę. Kiekviena profesija, 
kiekviena socialinė aplinka linksta sukurti ypatingą sąmonės nusistatymą ir 
tokiu būdu veikti jo juslinių pagavų turinį ir struktūrą. Tai, ką mes pagaunam, 
bet daug daugiau praleidžiam (pražiūrim). Įprasto nusistatymo reikšmė gyve- 
nimui. 

Aklumas priklausomas nuo nusistatymo. Akylumas. Pastabus žmogus, 
kuris saistomas, ne trukdomas tam tikro siauro nusistatymo. 

Reikia skirti: 

1) Kas pagauta (į ką sąmonė nukreipta). 

2) Kas tarp kitko pastebėta. 

3) Ko dar paisoma. 

4) Kas juntama ir kas atsiranda sąmonėj, bet neįsisąmoninama. 

Kad šitas įspūdis buvo sąmonėj, matyti iš to, kad pastebima jo stoka (pvz., 
pakeisti apmušalai); arba jei mums parodoma šito daikto ypatybė, tai mes atsi- 
menam, kad buvom tai matę, bet nebuvom to paisę. 

Bet pagava gali įgauti dar kitą formą, jei mūsų veikla neintenduoja objek- 
to (kaip nurodytais atvejais), bet objektas eina tik priemone, padargu, įran- 
kiu, kuriuo mes naudojamės arba jei jis atlieka ženklo, signalo funkciją, kuri 
nurodo, ką veikti ir kaip veikti (mechaninėj, motorinėj veikloj, darbe). Pvz., 
laikrodžio mušimas: paprastai jis mums nurodo, kuri valanda. Mes skaičiuo- 
jam atskirus mūšius - mums svarbus tik jų skaičius, bet, pvz., vaikas, kuris 
domisi laikrodžio mušimu, kitaip jį pagauna: jo dėmesys sutelktas į mušimo 
garsinę pusę (kaip tai skamba) ir jei mes į ją kreipiam dėmesį, tai pats mušimas 
mums kitaip atrodys; mes pastebėsim tokias ypatybes, kurios mus anksčiau 
išslydo (ar grynas, pilnas, skambus, melodingas). (Įdomu, kad mes [neįsk.] ne- 
pagaunam savojo balso ypatybės ir girdint fonografe jis mums skamba keistai, 
kitoniškai.) Jis mums padargas, priemonė, todėl ir jo garsinis signalas pagau- 
namas ne taip, kaip tas pats įspūdis, jei jis neturi signalo reikšmės. Mes ties juo 
nesustojam, nesikreipiam į jį, o reaguojam tuojau tinkamu būdu. Jo vaizdas 

nepilnas, neturiningas, bet momentiškas netematizuotas, nediferencijuotas 
įspūdis. (Jei jis neįprastas, tai reikia jį įsisąmoninti, [ties juo] apsistoti, o jei 
įprastas, nereikia.) 

[Pvz.] einam gatvėje su pažįstamu ir kalbamės su juo. Mūsų dėmesys nu- 
kreiptas į kelią ir vengiam balų patys to nepastebėdami. Negalima sakyti, kad 
mes jas pagaunam arba stebim kiekvieną atskirą balą, bet vis dėlto mes jų pai- 
som, skaitomės su jomis (tai parodo mūsų elgesys). Kas paisoma, tas gali būti 
ir nepastebima, nepagaunama. Vad. tam tikras dėmesys čia veikia, bet tai nėra 
sąmonės nusikreipimas į daiktus. Mechaniškas dėmesys pareinąs nuo tam ti- 
kro nusistatymo. Šitas dėmesys gali ir išnykti (tam tikra įtampa). Tam tikras 
susijaudinimas, kai patenkam į balą. Arba skambindami iš gaidų, jei procesas 
sumechanintas, tai įspūdis tiesiog pereina į pirštų judesius. ąmonės dėmesys 
nukreiptas į ekspresyvumą, frazavimą. Taip pat ir skaitymo procesas, šoki- 
mas, visos sporto formos [neįsk. keli žodžiai. 

Arba laikrodžio mušimai. Jis muša ketvirtį valandos, tačiau mums žen- 
klus yra tik pilnutinės valandos mušimas. Tai būna situacijų, kai mes įsisąmo- 
ninam esą girdėję laikrodį mušant vieną ketvirtį, pusę, tris ketvirčius valan- 
dos ir vis dėlto kai jis muša pilnutinę valandą, mes reaguojam neskaičiuodami 
atskirų mušimų, kad pamoka pasibaigė. Vadinasi, mes nepastebėjom pirmiau 
ėjusių mušimų, bet vis dėlto gavom tam tikrus įspūdžius, paisėm jų ir tai pa- 
rodo mūsų elgesys. 

Paisymas, nusistatymas veikia ir mums miegant. Motina, kuri prižiūri 
vaiką arba jį slaugo, ir miegodama reaguoja į jo balsą, nors kitas kad ir stipres- 
nis triukšmas jos neveikia. Vad. vidinis nusikreipimas į objektus, kai pasirodo 
objekto pilnas vaizdas, nesutampa su dėmesiu. Dėmesys gali būti sąmoningas 
ir instinktyvus arba automatinis. Tai svarbu iliuzijoms aiškinti. 

Dabar reikia dar smulkiau išnagrinėti, kas mums duota potencialioj lytyje 
ir kokią reikšmę šitie duomenys turi pagavimui. Reikia įsidėmėti: 1) Kad kie- 
kviena pagava įjungiama į pasaulio vaizdą, surišama su kitomis (būtosiomis ir 
būsimosiomis pvz., lūkestis). 2) Kad tuo pačiu ji priskiriama tam tikrai realy- 
bei, t. y. ji priskiriama tam tikram būties regionui, sluoksniui, kurie gali būti 
skirtingi. Pvz., šaukštas arbatos stiklinėje [neįsk.). 

Kas mums duota potencialioj formoje: 1) ne tik regimojo objekto užpaka- 
linė pusė arba jo vidus, arba jo svoris (masė). ([Tai] ne įsivaizdavimas, bet kaip 
mes elgiamės su daiktu, griebdami jį ranka, pakeldami jį.); 2) tai ir regimųjų 

objektų aplinka, mūsų tiesioginis veikimo ir buvimo laukas a) mūsų kūnas: 
berods mes visuomet jį juntam ir jaučiam visai kitu būdu, bet neįsivaizduojam 
jo, mažų mažiausiai neįsivaizduojam ir nejuntam visų jo dalių, jei nenusikrei- 
piam į jį. (Mes jo nestebim, bet vis dėlto paisom, atsidėję tam tikram darbui 
mes keičiam kūno padėtį, jei ji nepatogi. Kasomės tą kūno vietą, kuri mums 
niežti, ir t. t., nors ir nekreipiam į tai dėmesio.), b) mūsų tiesioginė aplinka, 
pvz., kambarys, kuriame esame, gyvenam. Mes vaikštinėjam jame, pereinam 
iš vienos vietos į kitą, orientuojamės jame neįsivaizduodami visų jo ypatybių 
ir erdvinio suskirstymo. Juo jis mums įprastesnis, juo turtingesnė yra ta sritis, 
kuri mums potencialiai duota, juo tikresni ir tikslingesni visi mūsų judesiai ir 
mūsų elgesys su daiktais. Šita sritis aktualizuojasi, kai gaunam iš jos tam tikrą 
įspūdį, į kurį kreipiam dėmesį, pvz., kūnas; tam tikras skausmas, nemalonus 
jausmas, tada kūnas arba jo dalis aktualizuojasi, arba mes girdim gretimam 
kambary tam tikrą triukšmą (skambutį), arba mūsų kambario duris atsidaran- 
čias, ir tuojau visa šita aplinka aktualizuojasi tam tikruose vaizdiniuose. Arba 
jei mūsų kambario durys labai žemos, tai įeidami į jį mes automatiškai pasilen- 
kiam, nors sąmonėj neatsiranda durų vaizdinys. Arba pakeldami daiktą atsi- 
traukiam, įtempiam raumenis ir t. t. Žinoma, to, kas potencialiai turima sfera 
kinta pereinant iš vienos vietos į kitą. (Išskyrus kūno ir to, kuo jis apvilktas, ir 
kiekiniu, ir kokybiniu atžvilgiu (kodėl?) ir pareina nuo mūsų patyrimo ir nuo 
mūsų individualių ypatybių.) Yra rangių ir nerangių žmonių; vienas visur ge- 
rai orientuojasi, pritaiko savo judesius automatiškai (nesąmoningai) prie duo- 
tosios aplinkos, o kitas visur užkliūva, už visko užsikabina, nes ta sfera, kuri 
jo potencialiai turima, labai siaura ir neturininga. Arba: žmogus gali būti ap- 
dairus arba neapdairus. Jis nekalbės garsiai, jei gretimam kambaryje kas nors 
miega, svečiuose neužims vietos, jei kiti dar neturi kur sėsti, nepalies kokios 
temos, kuri gali būti kam nors nemaloni. Šitą potencialaus turinio sferą reikia 
griežtai skirti nuo to, ką mes žinom: pvz., kad tam tikra knyga stovi lentynoj 
tam tikroj vietoj (jei mes turim atsiminti, kur ji yra) arba kad mano pažįstamas 
gyvena Daukanto gatvėj. Taigi šita potenciali sfera: 1) apima mūsų tiesioginio 
veikimo lauką, kūną ir tai, kas jam duotose aplinkybėse prieinama, 2) iš aplin- 
kinių objektų tai, kas svarbu orientavimuisi, praktiniams veiksmams, 3) tai, 
kas mums esamose aplinkybėse svarbu, brangu (pvz., laiškas mano kišenėje, 
brangus man pirkinys, kurį nešuosi po pažastimi). Kokią svarbą turi šita sfe- 
ra, galima matyti iš to, kaip mes sutrinkam, kai ji staiga išnyksta arba atrodo 

kitaip, nei mes esam įpratę (ir nesąmoningai, automatiškai buvom laukę, spė- 
ję). Būna tokių atvejų, kad mes prabudę nežinom, kas esam, aplinka mums 
atrodo keista arba prarandam orientaciją; mums rodos, kad mūsų lova stovi 
ne ten, kur anksčiau buvo, ir t. t. Vad. ir šios sferos reikšmė aiškėja iš tų klai- 
dų, suklydimų, kurie čia pasitaiko. Šitas suklydimas, apsigavimas (Taiiserung, 
3a6ny>40enue) reik skirti nuo apsirikimų, kur mūsų atsiminimai arba žinios 
yra klaidingos. Pvz., aš maniau, kad mano piniginėj esą 10 litų, o pasirodo, kad 
turiu daug mažiau arba kad mano pažįstamas gyvena Maironio gatvėj, o ne 
Daukanto. Žinojimas ir atsiminimai mums neduoti tiesiogiai, jie nepriklauso 
tiesioginiam mūsų pagavimo ir elgimosi laukui. Jie turi būti aktualizuojami, 
tai nevyksta automatiškai, jie nevaldo tiesiogiai mūsų poelgių. Žinoma, čia ga- 
limi pereinamieji laipsniai ir stadijos. Mes jaučiam turį ko nors paisyti, ką nors 
daryti, bet nežinom, kas tai yra, [ką konkrečiai] turim atsiminti ar įsidėmėti. 
Be to, šita sfera yra labai svarbi, norint išaiškinti, kaip reik suprasti vaiko žai- 
dimą arba artisto vaidinimą. Ar tai iliuzijos, ar ne, nes potencialiam aplinkos 
turėjime glūdi apskritai ir tam tikras mūsų santykis su realybe, su tikrove. Šita 
sfera susijusi su mūsų praktine veikla, su mūsų gyvenimo sritimi. Svarbu, ar ta 
sritis, kurioje vyksta vaidinimas, žaidimas, yra tapatinama su realybe, ar ne. 

Iš to matyti: 1) Kad pagava sudėtinga. Ji ne pasyvus įspūdis, o suvokimo 
aktas. Elementų reikšmė ir jų santykiai tarpusavyje ir su visuma. Apima tai, 
kas duota ir neduota arba duota tariamuoju, netiesioginiu būdu. Tai parodo 
tokie pavyzdžiai: a) kai pagava sutrukdyta arba neaiški; b) kai pabandom su- 
prasti tai, ką matom (tapytojas). 

2) Pagava: būdingas nepilnas, netobulas objekto pasireiškimas. Aspekto 
ir daikto santykis. Neapibrėžtas aspektų ir jų rūšių skaičius. Tai imanentinis 
santykis (patyrimo ribose) tarp daikto ir jo pasireiškimų. 

3) Mūsų žinojimo perspektyviškumas ir tam tikras reliatyvumas: subjekto 
ir objekto santykis. Pvz., ar visi aspektai vienodai vertingi, vienodai tikri? Kai 
kurie aspektai priveligijuoti dėl praktinių motyvų arba dėl savo turiningumo. 

4) Jei yra taip, tai galimos iliuzijos. Daiktas klaidingai pagaunamas. Tai 
yra neteisingai suvokiami tie komponentai, kurie tiesiog neduoti. Kas papil- 
doma, elementų reikšmių visuma. Jei duomenys nevienareikšmiai ir duodasi 
pajungiami vienai arba kitai schemai. Kodėl visumai arba kitai interpretacijai 
duodama pirmenybė? Tai pareina nuo subjekto būsenos, nuo jo sąmonės nu- 
sistatymo. 

Pagavos nėra toli gražu vienodos. Jos gali būti labai įvairūs aktai, atsižvel- 
giant į sąmonės nusistatymą. 

1) Paprasta pagava - aš [neįsk.|. Ką nors matau, girdžiu, bet nekreipdamas 
į tai ypatingo dėmesio. 

2) Aš kreipiu dėmesį į šitą dalyką ir įsižiūriu į jį. 

3) Aš apžiūrinėju jį iš visų pusių (apčiupinėju jį akimis). 

4) Aš jį stebiu (veiksmą, judesius, pasikeitimus). 

5) Ašjį tyrinėju [neįsk.j. 

6) Aš pagaunu daiktus ko nors laukdamas (tai turi įvykti, tai gali įvykti, 
baimė, viltis). 

7) Aš pagaunu ko nors ieškodamas (grybaudamas, uogaudamas, rinkda- 
mas ką nors). 

8) Pagavimas dirbant ką nors. Pagava surišta su tam tikru darbu, įrankiu 
arba su neaiškumais, kurie man parodo, kad reikia pakeisti judesius. 

Dabar susipažinę su pagavos kitimais, pareinančiais nuo sąmonės nusista- 
tymų skirtingumo ir su turimuoju potencialiai pagavos lauku (aplinka), turiu 
išaiškinti, kokiais atvejais atsiranda iliuzijos ir bendrai klaidingos pagavos ir 
kuo skiriasi iliuzijos nuo kitų klaidingų pagavų ir nuo apsirikimų. 

Pavyzdžiai: 1) Žiūrėdamas žiemos metu pro langą, matau, kad visi greti- 
mų namų stogai apkloti sniegu. Štai ir žiema prasidėjo, galvoju sau. Bet įsižiū- 
rėjęs atidžiau matau, kad tai ne sniegas, mėnulis nušviečia stogus ir suteikia 
jiems baltą išvaizdą. 

2) Telefoninis pasikalbėjimas: klausiu, koks numeris, sako dvylika, o gir- 
džiu trylika. 

3) Korektorius skaito korektūrą ir praleidžia kurią nors stambią klaidą 
knygos antraštėje. Jam pasirodė, kad ji buvo teisingai išspausdinta. 

4) Aš drugių rinkėjas ir vaikštinėdamas miške matau labai gražų drugį 
ant medžio kelmo. Bet prisiartinęs ir įsižiūrėjęs matau, kad tai ne drugys, bet 
sudžiūvęs lapas. 

5) Šaukštas perlaužtas arbatos stiklinėje. Arba saulės sukimasis aplink 
Žemę, arba sukryžiavus du pirštus ir padėjus rutuliuką tarp jų man rodos, kad 
aš liečiu du rutuliukus. 

6) Aš tam tikrą laiką stebiu saulėlydį, paskui nukreipiu akis į kitą pusę ir 
matau, kad ore link tolimo miško slenka raudona skrajojanti pūslė. Tai mane 
nustebina, įsižiūriu ir suvokiu - tai buvo tiktai saulės povaizdis mano akyse. 

7) Aš matau bronzinę statulėlę, aš paimu ir pakeliu ją ranka ir randu, kad 
ji ne bronzinė, o medinė. 

8) Valgomajame vagone aš noriu pereiti į kitą skyrių pro stiklines duris, 
bet atsitrenkiu į veidrodį, kuriame atsispindi ta vagono dalis, kurioj aš buvau. 

9) Grįžęs iš svečių namo stebiu, kad pasiėmiau su savimi kito Žmogaus 
kepurę. 

10) Pasitaiko, kad norėdamas plunksną įkišti į rašalinę aš ją įkišu į greta 
stovinčią arbatos stiklinę. 

11) Ant kambario sienos matau ropojančią blakę, bet įsižiūrėjus tai tik juo- 
da dėmelė. 

12) Popieriaus lape matau pilkas dėmes ir linijas: žiūrint pro didinamąjį 
stiklą (lupą) pasirodo, kad linijos susidaro iš taškų ir dėmės iš plonų brūkšnių. 
Vanduo - tyras, permatomas, skaidrus - pro mikroskopą - daug mikrobų ir 
medžiagos dalelių. 

13) Nusiėmus kepurę man gali atrodyti, kad ji vis dar uždėta. 

14) Orientacijos klaida: prabudus rodosi, kad lova stovi ne taip, kaip pa- 
prastai. 

15) Aš turiu Rafaelio paveikslą ir labai tuo didžiuojuosi. Bet ateina žinovas 
ir man parodo, kad jis netikras, falsifikacija. 

Pradėsim analizę nuo tų pavyzdžių, kur iliuzija yra aiški, kad man pasiro- 
do ne tai, kas yra ir aš paskum įsitikinu, kad tai buvo iliuzija. 

I) Iliuzijos, kurios nyksta man įsitikinus, kad tai iliuzija (1, 2, 3, 4). 

II) Iliuzijos, kurios išlieka, nors žinau, kad tai iliuzija. 

Kas kinta iliuziją atidengus: 

1) Aš matau dabar lapą, o ne drugį. 

2) Kad lapas ir anksčiau buvo (lapas nepavirto drugiu). 

3) Kad drugio vaizdas ir lapo vaizdas turi kažką bendra. 

(Tokios iliuzijos galimos tik: 1) paprastoj pagavoj, nesiekiančioj praktinių 
tikslų, 2) pagavoj, susijusioj su praktiniu nusistatymu, ko nors laukiant, ieš- 
kant.) 

4) Kad aš dabar pagaunu ne tuo pačiu būdu kaip anksčiau. Sąmonės nu- 
sistatymo pasikeitimas. 

5) Kadiliuzija pareina nuo pirminės pagavos formos (nuo nusistatymo ne- 
aiškumo). 

6) Kad naujas objekto vaizdas yra tikresnis, adekvatesnis, atitinka tikrovę 
(objektyvesnis). 

(Apsirikimas, bet ne jausmine prasme; ir ne ta prasme, kad lūkestis nebu- 
vo realizuotas, pvz., pinigai kišnėje.) 

Pav. 1-4 

1) Sąmonės nusistatymas gali būti rikiuotas, koncepto vedamas. 

2) Nerikiuotas, paprastas; pagava, nesiekianti jokio tikslo. Šiuo atveju iliu- 
zija gali kilti: a) dėl įspūdžio neaiškumo, neapibrėžtumo, jis nevienodai suvo- 
kiamas, b) dėl įspūdžio praeinamumo, jis trunka akimirksniu. Tada suvokimo 
linkmė pareina nuo visokių aplinkybių: nuo patyrimo (atsitiktinių asociacijų), 
nuo konteksto (klausos iliuzijos telefoniniame pokalbyje, nes aš girdžiu ne vi- 
sus garsus ir papildau tuos, kurių trūksta, vdovaudamasis prasmės kontekstu). 
Gimtoji ir svetima kalba arba skaitymas (korektorius) ir klaidos išspausdinta- 
me tekste. 

Supainiojau savo kepurę su kito žmogaus kepure. Čia nusistatymas prak- 
tiškas: svarbi tik kepurės forma ir spalva, tai palyginus abstraktus, schema- 
tiškas vaizdas, ne visai individualizuotas, tai klaida, bet ne iliuzija. (Tai būtų 
iliuzija, jei būčiau pamatęs tai, ko nėra.) Ne visi suklydimai ir apsigavimai yra 
iliuzijos. Čia nėra nusivylimo fenomeno. Kepurė neatrodo dabar kitaip. (Aš 
atsimenu, kad ji buvo su dėme, suplyšusi, su viduje įsiūtais inicialais. Tai jau 
diskursyviškas procesas, o ne tiesioginis pagavimas.) 

Pav. 9 ir 10 praktiškas nusistatymas, kur aš nenukreiptas į objektą, bet tik 
tarp kitko jo paisau. 

Pavyzdys 7: Medžiagos iliuzija, kuri pagrįsta tuo, kas man netiesioginiu 
būdu duota. Regimasis įspūdis - jame glūdi [neįsk.] svorio momentas. Iliuzija 
liečia kitos juslės duomenis (aspektą). 

Regimasis daiktas - liečiamasis daiktas (iliuzija ne toj pačioj juslės srityje). 

Bendras realaus daikto vaizdas - daugiaspektiškas (aspektai priklauso 
skirtingoms juslės sferoms). 

5) Pvz., regimasis daiktas - liečiamasis daiktas tas pats. Iliuzija neišnyksta, 
pastovi. 

Regimasis įspūdis tikras, objektyvus, bet klaidinga, kad aš jį priskiriu rea- 
lių daiktų planui, sluoksniui. Du skirtingos rūšies aspektai gali nesutapti. Ko- 
dėl vienas laikomas adekvatesniu už kitą? Bendrai tariant, lytos įspūdžiai turi 
tam tikrą pranašumą prieš regos įspūdžius (bet ne visuomet), nes čia neturi 

reikšmės aplinka, mediumas [terpė] (šviesa, oras), per kurį tarpininkaujant 
mes gaunam iš objekto įspūdžius. Vadinasi, čia turiu atsižvelgti ne tik į su- 
bjektą ir objektą, bet ir į mediumo rolę (jo įtaką įspūdžiui) subjektas-mediu- 
mas-objektas. Todėl mes skiriam regimąją ir girdimąją sritį nuo realios sferos. 
Patikrinti gali lytos įspūdžiai ir kiti (kitokiose aplinkybėse) regėjimo duome- 
nys. Bet tai jau žinojimo skirtumas, o ne pagavos. Vadinasi, tai ne iliuzija tikra 
to žodžio prasme, bet apsirikimas. Bendrai mes instinktyviai tapatinam jun- 
tamąją sferą su pačia objektyvia realybe. Panašiu būdu aiškinama ir palieti- 
mo iliuzija. Čia veikia normalus patyrimas, įpratimas. Kad jis vienas - tiesiog 
neduota, bet ir čia atsiranda instinktyvi duoto nepilno įspūdžio interpretacija. 

Panaši yra Saulės sukimosi apie Žemę iliuzija. Judesys reliatyvus, kore- 
liuojantis su rimtimi (optinis vaizdas, nemotorinis mano kūno judesio vaiz- 
das). Įprastas mums požiūris, nusistatymas. Žemė rimsta, ta būsena laikoma 
absoliučia, nes tiesiog mes nestebim Žemės judesio. Todėl tai ne iliuzija, bet 
apsirikimas. 

Kaip nustatom, ar juda objektas, ar mūsų kūnas? Optiniai vaizdai keičiasi. 

1) Jo judesys atsižvelgiant į kitą kūną. 

2) Jei optinio vaizdo pasikeitimas gali būti kompensuotas mūsų kūno ju- 
desiu atvirkštine kryptimi, tai mes judam. 

3) Mūsų motoriniams jutimams padedant (jei mūsų judesys ne pasyvus). 

Skirtumas nuo pirmo pavyzdžio: ten tapatinami skirtingi įspūdžiai (ima- 
nentiniai) ir, be to, realus daiktas. Čia įspūdis tapatinamas su tuo, kas nebėra 
įspūdis (transcendentiška). 

Pavyzdys 15: ne iliuzija, o apsirikimas. Kad tai ne Rafaelio paveikslas — 
ne juslinė paveikslo žymė. Tai žinojimas, kuris remiasi samprotavimu. Kom- 
pleksas stilistinių požymių - ergo tai Rafaelio kūrinys. Aš įsikalbėjau, kad šis 
paveikslas turi Rafaelio stiliaus ypatybių. Tai apsigavimas, kuris liečia ne patį 
objektą, bet mano įsitikinimą (subjektyvią būseną). Apie tai vėliau. 

Pavyzdys 8: atvaizdą veidrodyje palaikau realiu daiktu. Atvaizdas atrodo 
kaip ir realus vaizdas, niekuo nesiskiria. Dėl mediumo (šviesos) medžiaginės 
prigimties gali atsirasti atvaizdas. Jis priklauso tik regimajai sferai ir šioj sferoj 
jis objektyvus. 

Ir čia vaizdo realumo tikrinimas, kontroliavimas: 

1) Kitas optinis vaizdas, jo pareinamybė nuo subjekto padėties, judesių. 

2) Kitos rūšies jutimai. 

3) Samprotavimai. 

Čia ne iliuzija, o suklydimas: vaizdas priskiriamas ne tam būties sluoks- 
niui, kuriam priklauso. 

Pavyzdys 6: ir čia povaizdis - reiškinys, kuris pats klaidinantis. 

Priežastis ta, kad dirginimas tebeveikia, kai dirgiklio jau nebėra. Ins- 
tinktyviškas mechanizmas: kur dirginimas - ten dirgiklis. Iliuzija: kad šitas 
vaizdas objektyvuojamas, projektuojamas į realų išorinį pasaulį (erdvę) ir jam 
priskiriama reali būtis. Tai vyksta automatiškai, tai psichinio fiziologinio me- 
chanizmo ypatybė. Vadinasi, čia neatsižvelgiama į subjekto kūno dalyvavimą 
pagavoj. Objektui (išoriniam dirginimui) priskiriama tai, kas priklauso kūnui, 
vidiniam dirgsniui, kuris paprastai pareina nuo pirmojo. Tai dar kitas būties 
sluoksnis (procesai, vykstantys kūne). Kad povaizdis pagaunamas kaip skrajo- 
janti pūslė, yra projekcijos, objektyvacijos pasekmė (išvestinė, antrinė iliuzija). 

Pavyzdys 3: šis pavyzdys artimas šeštam pavyzdžiui. Palietimo, svorio ju- 
timas. 

Dvi tarpusavyje koreliuotos ir susijusios pusės atskiriamos tik analizės 
keliu: 

a) objektyvi pusė: objektas svarus, minkštas, kietas, lygus, šiurkštus. 

b) subjekto pusė: kūno jutimas, slėgimas, spaudimas ir visokiausi lytos ju- 
timai (kūno dirginimas). 

Ir čia subjektyvus momentas gali tebesitęsti dirgikliui išnykus, pasišali- 
nus. Kur lytos jutimai neaiškūs, nediferencijuoti; šie momentai susipainioja, 
susilieja ir dažnai mes nebeatskiriam išorinio ir vidinio dirgiklio. Man knita 
nugara: arba ten ropoja musė, ar kitas vabzdys, arba tai gali būti ir nervų su- 
sijaudinimo pasekmė. (Aš atidžiai skaitau, o greta mano ausies zvimbia musė. 
Šitas bimbaliavimas man atrodo kaip spengimas [ausyse], organiškas jutimas.) 

Pavyzdys 12: ir čionaj vienas ir antras įspūdis yra toks, koks jis duotose 
aplinkybėse gali būti. Mes matom tai, kas mums pasirodo. Bet mes žinom: re- 
gos pagavos skiriasi aiškumo ir tikslumo laipsniais. Iš tolo įspūdis ne toks, koks 
artumoj. Bet pastarasis yra turiningesnis, tikslesnis ne tik kiekio, bet ir koky- 
bės atžvilgiu. Todėl jis laikomas adekvatesniu, artimesniu realybės įspūdžiui, 
be to, artimai regimas vaizdas prieinamas ir lytai, gali būti ja patikrinamas. 
Todėl ir vaizdui, gaunamam mikroskopui arba teleskopui padedant, priski- 
riamas didesnis atitikimas realybei. Jis laikomas artumos vaizdu. Klaida to- 
kia: kad pirmasis vaizdas laikomas adekvačiu, realiu vaizdu. Neatsižvelgiama 

į mūsų regėjimo ribotumą, netobulumą. Mikroskopas išplečia šitas ribas. Va- 
dinasi, prigimtinė regėjimo riba ne absoliuti, o reliatyvi. Čia ne iliuzija, bet 
apsirikimas, nes vaizdui priskiriama tokia objektyvi reikšmė, kurios jis neturi. 

Pavyzdys 16: figūros, brėžiniai, kurie gali būti nevienodai interpretuoja- 
mi. Čia nėra iliuzijos, apsirikimo: nė vienas suvokimo būdas neturi pirmeny- 
bės prieš kitą; nes ir vienas, ir antras yra atvaizdai ir nepriklauso realybei. Ir 
jie taip ir suvokiami. Būtų kitaip, jei tai būtų ne atvaizdai, bet realūs vaizdai, 
priklausą objektyviai realybei. Tada tiktai viena interpretacija būtų teisinga. 

Pavyzdys 14: orientacijos klaidos: susijusios su tuo, kas mūsų turima, bet 
netiesiogiai duota arba duota tik fragmentiškai. Čia vaizdas neaiškus, nepilnas. 

Neteisingos pagavos: 

I. Klaidos, kurios atsiranda dėl sąmonės nusistatymo, kai objektas neste- 
bimas, bet tik paisomas. 

1) Objektas - ženklas arba priemonė, įrankis [neįsk.j. 

2) Vaizdas nepilnas, schematiškas (konceptas). 

3) Orientacijos klaidos (turėjimo sfera). 

II. Iliuzijos. Mes pagaunam tai, ko nėra. Nusivylimas. Vaizdas keičiasi [ne- 
įsk.] objektas intenduojamas (paprasta pagava, pagava, vedama tam tikro iš 
anksto nustatyto koncepto). 

III. Suklydimai. Kur klaidingas ne vaizdas, bet jis priskiriamas ne tam bū- 
ties sluoksniui, kuriam jis priklauso. Vaizdas neteisingai tapatinamas su realiu 
juntamuoju objektu. 

Bet visur: vaizdui priskiriamas objektyvumas, nepriklausoma nuo su- 
bjekto realybė. Tai bendra pagavų linkmė. Bet objektas priklauso gilesniam 
sluoksniui, kuris pasiekiamas per skirtingus jutimus, per privilegijuotas (aiš- 
kias, tikslias) pagavas, nors jų adekvatumas tik reliatyvus. 

Pavyzdys 17: žmogus ieško pypkės, kurią laiko burnoj, arba akinių, ku- 
riuos yra užsidėjęs ant kaktos. Šita klaidos forma tuo įdomi, kad čionai klysta- 
ma ne dėl objekto buvimo, bet dėl jo nebuvimo. Juntama, pagaunama jo stoka. 
Priežastis: 1) mes dažnai nebejuntam to, kas mums įprasta, arba kur dirgini- 
mas yra per ilgesnį laiką pastovus, nekintamas ir šiek tiek abejingas (neįjaus- 
mintas teigiamai arba neigiamai), 2) jei mūsų sąmonė klaidingai orientuota, 
mums rodos, kad mes padėjom akinius kur nors (ant stalo, į kišenę), paskui 
užmirštam, nes mūsų dėmesys buvo nukreiptas į kitą dalyką. Tai ne iliuzija, 
bet klaida, liečianti tą sferą, kuri nestebima, bet tik turima. 

APSIGAVIMAI SELBSTTAUSCHUNGEN 


Šiais atvejais žmogus klysta pagaudamas, įsisąmonindamas savo psichi- 
nius pergyvenimus, mintis, jausmus ir t. t. Ir čionai reikia skirti: klaidingą 
pagavimą ir klaidingą sprendimą apie juos. Tarp fizinės ir psichinės pagavos 
esmingas skirtumas. Pirmuoju atveju pagavimas vyksta kūnui tarpininkaujant 
(subjektas-kūnas-objektas) tarpiškai. Ir kaip tik šitas tarpininkavimas, rodos, 
yra klaidų ir iliuzijų priežastis. (Tačiau tai galioja tik tam tikrom pagavų klai- 
doms. Kitos pareina nuo kitų priežasčių.) Priešingai, savo psichinį gyvenimą 
žmogus pagauna tiesiog. Subjektas ir objektas sutampa. (Sąmoningumas - psi- 
chinio gyvenimo esminė ypatybė.) Rodos, kad todėl čia negali būti pagavos 
klaidų. Čia nėra skirtumo tarp to, kas tiesiog duota, kas netiesioginiu būdu 
duota, kas tik turima potencialioj lytyje. Nėra aspektiškumo, vaizdų nepil- 
numo, perspektyviškumo. Viskas pasirodo tame pačiame plane (nėra trans- 
cendentiškumo). Tačiau iš tikrųjų taip nėra. 

1) Psichinis gyvenimas nesutampa su sąmoningumu. Ne visas psichinis 
gyvenimas yra sąmonės nušviestas. Tai parodė jau išorinės pagavos analizė 
(turėjimo sfera; tai kas nestebima, bet paisoma, instinktyvus dėmesys, vad. 
pasąmonė). Vadinasi, yra sąmoningumo laipsniai ir atmainos. 

2) Sąmonės nusikreipimas į vieną ar kitą reiškinį dažnai pareina nuo ly- 
dinčių juos kūniškų jutimų (todėl ne visada įsisąmoninama). 

3) Įsisąmoninimas iš dalies vedamas ir rikiuojamas kalbos ir jos katego- 
rijų. o kalbos kategorijos visų pirma pritaikytos išorinių daiktų ir reiškinių 
pažinimui. Todėl ir čia įvyksta tam tikras tarpininkavimas. Psichika-kalba-iš- 
orinis pasaulis (metaforiškos išraiškos, erdvinės metaforos). 

4) Įsisąmoninimo (pagavimo) procesas priklauso nuo žmogaus instinktų, 
polinkių, interesų, skonių, kurie veikia, nors ir patys tiesiog nestebimi ir ap- 
sprendžia sąmonės nusistatymą ir tokiu būdu padaro įtakas pagavimo aktui 
(atrenka tai, kas stebima, iškeliama aikštėn). Tai pagrindinis apsigavimų šal- 
tinis. Vadinasi, ir vidiniame pagavime pasireiškia: aspektiškumas, perspekty- 
viškumas, pvz., laiko atžvilgiu ir deformacijos, iškraipymai dėl kalbos įtakos, 
pagavos nepilnumas, vienašališkumas. Apsigavimai (vidinės pagavos klaidos) 
gali būti: 1) apsigavimai paliečia patį psichinių reiškinių turinį ir sąrangą, 2) 

psichinių aktų supainiojimas (pvz., išorinės pagavos ir atsiminimo, sapno ir 
vaizduotės padaro. Pats kūrinys tas pats, bet jis nevienodai pergyvenamas, ski- 
riasi pergyvensena). 

Keletas pavyzdžių: 

I. Ponia, visuomenės veikėja, verčiasi labdaryste, dalyvauja visokiose drau- 
gijose, rengia balius, loterijas. Ji įsitikinusi, kad taip besielgdama jai vadovauja 
gailestis, žmonių meilė. Koks čia gali būti apsigavimas? 

1) Iš tikro jai patinka vaidinti įtakingą ir garbingą rolę visuomenėj. 

2) [Ji mano] Kas labdaringas, tas geras, vadinasi, aš būsiu gera, dorovinga, 
jei padėsiu neturtingiesiems. (Intencija - ne padėti kitiems, bet būti gerai.) 

3) Jai rūpi jos socialinis aš, o ne tikros asmenybės tobulinimas. Jai svarbu, 
kad visi žinotų, kad ji labdaringa, kad girtų ją, kad ji visuomenės akyse būtų 
gera. Tai gali būti veidmainystė, bet gali būti ir apsigavimas. 

II. Žmogus nusidėjo, nusikalto įstatymams arba dorovės normoms. Jis gai- 
lisi tai padaręs; įsitikinęs suvokiąs dabar savo elgesio nepadorumą. Koks čia 
gali būti apsigavimas? Iš tikro jis bijo savo poelgio socialinių pasekmių, kad 
nebūtų nubaustas, nenustotų gero vardo, kad nepagadintų savo karjeros ir t. t. 
Taip pat ir tie motyvai, kurie neleidžia žmogui padaryti ką nors bloga (vogti, 
apgauti ir t. t.), gali būti nemoralinio pobūdžio. 

III. Žmogus savo jaunystėje įsitikinęs, uolus fašistas ir antisemitas, daly- 
vauja demonstracijose, varo agitaciją, labai karštai gina savo poziciją; vėliau, 
kiek subrendęs, jis atšąla, pasitraukia iš politinio gyvenimo ir atsideda moks- 
lui arba menui; arba pakeičia savo politines pažiūras ir nusistatymą, pasidaro 
antifašistu. Ar čia gali būti apsigavimas? Galimas daiktas, kad jis išaugo fa- 
šistiškai nusistačiusioj aplinkoje (šeima, draugai, mokykla). Jis instinktyviai 
perėmė savo aplinkos požiūrius, skonius manydamas, kad tai jo paties skoniai, 
požiūriai, vertinimo aktai, o vėliau išsivystė jo tikra asmenybė, kurios potrau- 
kiai, tendencijos, interesai visai kiti. 

IV. Mergaitė iš buržuazinės šeimos, kur aukščiausiai vetinamas žmogaus 
turtingumas ir padėtis visuomenėj (šviesuomenėj), išteka už vyro, kuris ati- 
tinka visus reikalavimus. Ji įsitikinusi mylinti jį. Iš tikro čia nėra meilės, bet 
prisirišimas, išplaukiąs iš kitų matymų: vyras čia priemonė apsirūpinti tvirta 
pozicija, naudotis turtu ir užimti garbingą vietą visuomenėj. Ji nepastebi savo 
jausmų, jautrumo kitų vyrų atžvilgiu ir kiti vyrai, kurie neturtingi ir neužima 
aukštos vietos, nepadaro jai jokio įspūdžio. 

V. Kitos, panašios apsigavimo formos, kurios turi jau patologišką pobūdį: 

a) Išstūmimai, fenomenai, kurie buvo ištirti Freudo ir jo mokyklos. Iš są- 
monės instinktyviškai išstumiami į pasąmonę tam tikri vaizdiniai, jausmai, 
polinkiai, kurie atsiradę sąmonėj yra neigiamai įvertinami; subjektas nekovoja 
su jais sąmoningai, nesistengia juos sutramdyti (savitvarda), bet, taip sakant, 
slepiasi nuo jų, t. y. instinktyviškai jų nepastebi, nepaiso ir dedasi taip, tary- 
tum jų nėra (stručio pozicija). Iš tikro jie tebeveikia jo psichiką, iškreipia ją ne- 
normaliu būdu, nors patys nepasirodo sąmonėj. Gydymo metodo uždavinys — 
iškelti šituos jausmus, mintis aikštėn, išaiškinti juos ligoniui ir tokiu būdu 
atpalaiduoti jį nuo tų turinių žalingos įtakos. Dažnai būna taip, kad išstumtus 
vaizdinius arba polinkius sąmonėj atstoja kiti, kurių ryšys su pirmaisiais yra 
tik išorinis, asociatyvinis, atsitiktinis (pvz., baimės, neapykantos objektas). 
(Komplikuotas atvejas: nepaisymas psichinių turinių ir apsigavimas.) 

b) Histerijos fenomenai, kur ligonis gyvena, taip sakant, savo turimojo 
socialinio aš vaizde; jam rūpi tik tas įspūdis, kurį jis padaro kitiems, ir kad 
jo asmenybė patrauktų į save dėmesį ir rūpesčius. Priemonė tam tikslui pa- 
siekti histerikams eina instinktyviškas nesąmoningas apsimetimas (apsimeta 
sergą arba parodo nemotyvuotą susijaudinimą, visokie priepuoliai, apalpimai, 
verksmai). Visais šiais atvejais šitie jausmai atsiranda tik žiūrovui esant ir liau- 
jasi buvę, kai tik ligonis palieka vienas pats. Jis tiki, kad jo jausmai ir susijaudi- 
nimai, skausmai yra tikri, ir reikalauja, kad kiti į juos asižvelgtų. 

Kiti atvejai: 

VI. Pasitaiko, kad žmogus supainioja tai, ką jis girdėjęs iš kitų, su tuo, ką 
pats yra patyręs, pergyvenęs (jaunystės atsiminimai; jam rodos, kad pats buvo 
šių įvykių liudytoju). Čia supainiojami ne įvykiai, objektai, bet aktai (įsivaizda- 
vimas, atsiminimas, pagavimas). Vaizdinių turinys tas pats. 

VII. Haliucinacijos - vaizduotės padaras (vidinis sujaudinimas). Tai pato- 
logiškas fenomenas. 

VIII. Primityvus žmogus mano, kad tai, kas jam atsitinka sapnuojant, yra 
jo laukinio aš (klajotojo) nuotykiai. Tai realūs faktai. Bet tai ne aktų supainio- 
jimas, nes jis skiria sapną nuo budimosios būsenos, bet priskiria jai vienodą 
realybę. 

IX. Kitas atvejis, kur sumaišomi vaizduotės vaizdai ir pagavos (vidinis ir iš- 
orinis girdėjimas). Pvz., muzikos pjesei besibaigiant, paskutinis akordas skam- 
ba ir palaipsniui nutyla. Čia gali būti toks momentas, kur mes nebeskiriam, ar 

iš tikro girdim akordą, ar tik įsivaizduojam jį (jo atbalsį). Bet tai kraštutinis 
atvejis. 

X. Žmogus gali įsikalbėti, kad mato tai, ko iš tikro nemato. Pvz., paveiksle 
įžvelgia Rafaelio stilių. (Jis nori tai matyti, jam rūpi.) Arba kad jam patinka 
tam tikras paveikslas, kuriam iš tikro yra abejingas. 

Tolesnis klausimas: ar ir vaikų žaidimas yra tokia pat aktų iliuzija?*: įsi- 
vaizduojamas pasaulis laikomas už tikrą pasaulį arba teatro vaidyba - ar tai 
tyčiomis sukurta iliuzija? Arba estetinis įsijautimas (besigrožint paveikslu, 
skaitant romaną, sekant draminio veiksmo išsivystymą? Kokia prasme galima 
kalbėti apie estetinę regimybę (Lange teorija“). 

Šiam klausimui nušviesti reikia pirmiausia išsiaiškinti atvaizdo prigimtis. 
Kuo skiriasi atvaizdas nuo paties vaizdo (realaus objekto)? Atvaizdas veidro- 
dyje, vandenyje, piešinys, paveikslas, aidas, skulptūra, lėlė, žaislas (garvežys, 
vagonas, laivas), modelis; kino filmas, draminis vaidinimas (ar ir čia yra at- 
vaizdas?). Ar atvaizdai galimi visose juslių sferose? 

I. Apie atvaizdus kalbama pirmiausia regėjimo sferoj. (Pats terminas „vaiz- 
das“ - veizdėti.) Bet skulptūra prieinama ir lytai. Girdėjimo sferoj tik aidas ati- 
tinka atvaizdą, veidrodį. Muzikoj, kur nėra dalyko siužeto, nėra ir atvaizdų; tai 
nevaizduojamasis menas tikslia prasme (išskyrus programinę muziką). Aidas, 
atbalsis nesiskiria nuo paties balso (tik galbūt savo garsumu), bet svarbu, kad 
jis nurodo, iš kur kilo garsas (erdvinė kryptis), vad., kur yra pats objektas, jo 
reali priežastis. Vadinasi, apie atvaizdą galima kalbėti, kur yra intencija į realų 
daiktą arba reiškinį (arba į daiktą, kuris įsivaizduojamas kaip galimas realus 
juslinis daiktas). 

Bet ir regėjimo sferoj natūralieji atvaizdai (veidrodyje) gali nesiskirti nuo 
paties objekto vaizdo. (Gali ir skirtis - šešėlis.) Bendrai sakoma: atvaizdas 
atstoja vaizdą, bet nesutampa su juo. Bet ką tai reiškia ir kaip suprasti? Nes ir 
vaizdas, kaip mes matėm, nėra pats realus daiktas - jis jį atstoja, nes suteikia 
tik vieną arba kitą jo aspektą (kuris pareina nuo subjekto ir objekto erdvinių 
santykių, nuo subjekto kūno ir kitų aplinkybių ir t. t.). Vadinasi, vaizdavimo 


32 Žaidimo fenomeną Sezemanas taip pat analizuoja Estetikoje. Sezemanas, V., Estetika, 1970, 
159-162. 


33 Konradas Lange (1855-1921) - vokiečių meno istorikas ir meno teoretikas. Vosylius 
Sezemanas savo Estetikoje ne kartą kritikuoja iliuzionistinę šio autoriaus meno teoriją, 
pasak kurios, menas yra regimybė, sukelianti realybės iliuziją. Sezemanas, V., Estetika, 
1970, 254-255. 

(atstovavimo) santykį mes randam jau juslinėj pagavoj. Vadinasi, šito apibrėži- 
mo dar nepakanka. Koks skirtumas tarp paties vaizdo ir jo atvaizdo? 1) Vaiz- 
das nurodo objekto vietą realiam pasaulyje (realioj erdvėje). 2) Vaizdas gali 
būti (jei tai daiktas) pagaunamas ir kitokiu būdu. Atvaizdas pasirodo ten, kur 
paties objekto nėra. Bet natūralus atvaizdas visuomet pareina nuo vaizdo ir 
todėl gali jį pavaduoti (pvz., teleskope (reflektoriuje), kur panaudojamas vei- 
drodis (šviesos atspindėjimas). Visuomet atvaizdas (atbalsis) suponuoja tam 
tikrą medžiagą (aplinką), kuri leidžia jam pasirodyti. 

Dabar toliau: piešinys, paveikslas - kuo skiriasi nuo natūralaus atvaizdo? 
Padirbtasis atvaizdas. 

1) Jis užfiksuotas, įkūnytas kitoj medžiagoj, neturinčioj nieko bendra su 
vaizdo medžiagine prigimtimi: drobėj, poperiuje, marmure, fotografijos juos- 
toj, gramofono plokštelėje. (Kodėl gramofono plokštelės grojimas mūsų ben- 
drai nepagaunamas kaip atvaizdas?) 

2) Ji nebepareina realiai nuo vaizdo. Yra savarankiškas (nekintamas). 

3) Jis nepareina nuo realybės; čia ir dabar. Visai nepriklauso nuo realios 
erdvės ir laiko, pavyzdžiui, tapyboj, bet ne skulptūroj ar vaidyboje. (Tik po- 
pierius, paveikslas kaip daiktas realioj erdvėje, ne pats vaizduojamas objektas) 
Skirtumas toks: vienu atveju duodamas tik regimas aspektas, o antruoju visas 
objektas liečiamas ir regimas realioj erdvėje. 

Tokie yra: lėlės, žaislai, skulptūra, vaidinamas teatro scenoj veiksmas. Šiuo 
paskutiniu atveju tik tam tikra realios erdvės dalis arba iškarpa (scena) sutam- 
pa su vaizduojama erdve. 

Ta medžiaga, kurioj užfiksuotas atvaizdas ir kuri jam suteikia tam tikrą 
savarankiškumą, atlieka tik priemonės funkciją; jos realybė abejinga tam, kas 
vaizduojama (nors jos ypatybės ir panaudojamos objektui vaizduoti). 

Tapyboj ir paišyboj: nepriklausomybė nuo realios erdvės ir laiko suteikia 
atvaizdui tikrą idealumą (ideali erdvė arba visiškai nesurišama su realia erdve, 
arba surišama — rėmai, kur pasirodo reginys, freska sienoje. Žiūrima, taip sa- 
kant, pro langą į kitą erdvę). 

Šitas atvaizdo idealumas (nepriklausomumas nuo realios erdvės ir laiko 
suteikia jam ir bendrai tam tikrą nepareinamybę nuo realybės; tai reiškia, jis 
gali atvaizduoti ne tik tam tikrą realų objektą (Petrą NN arba peizažą), bet 
bendrai tokios rūšies ir išvaizdos objektą (žmogaus tipą, nežiūrint į tai, ar yra, 

ar bus kaip tik toks žmogus, toks objektas). Tai galimumo sfera, įsivaizduoja- 
mas pasaulis. 

Dabar vaikų žaidimas; mergaitė žaidžia su savo lėlyte, berniukas su savo 
automobiliu arba arkliuku. Kas čia esminga? Kas sukuria žaidimą? Vaikas pri- 
skiria savo žaislams tam tikrą rolę, dažniausiai ir sau pačiam. Mergaitė - lė- 
lytės motina, mokytoja, berniukas - šoferis, karininkas ir t. t. ir nustato tam 
tikrus santykius tarp žaidimo dalyvių. Tai įprasminimo aktas, sukuriąs ypa- 
tingą atskirą pasaulį, kuris nesutampa su realiu pasauliu ir nepriklauso nuo 
jo tvarkos, jo dėsningumo. Bet reikia pažymėti: toks žaidimas nereikalauja, 
kad atvaizdas būtų tikslus ir atgamintų visas objekto ypatybes. Panašumas gali 
būti ir labai apribotas, vienašališkas. Todėl lėlytę gali pavaduoti ir bet koks ki- 
tas objektas, kuris vaikui parankus (lazda - arklys, nuversta kėdė - automobi- 
lis). Ir pagaliau būna vaikų, kurie apsieina be medžiaginių žaislų ir įsivaizduoja 
tuos objektus, kurie įeina į žaidimo pasaulį. Jie žaidžia tik mintyse, pasakų 
arba draminio veiksmo lygyje. Tai parodo, kad: 1) svarbiausias dalykas čia yra 
šitas įprasminimo aktas; jo realizavimas išoriniame pasaulyje ir realizavimo 
tobulumas yra antrinis dalykas. Jo reikšmė 2) suteikti vaizduotei ramsčių; pri- 
artinti prie realybės, 3) suteikti žaidimui objektyvią, intersubjektyvią reikšmę 
(kad būtų prieinama kitiems - socialinis momentas). 4) Vaizdinių ir jausmų 
tendencija išsireikšti, pasireikšti išoriniame pasaulyje. Kiti motyvai, pavyz- 
džiui, estetiniai, neliečia žaidimo esmės. 

Kiekvienu aveju svarbus momentas yra žaidimo ir viso jo plano priarti- 
nimas prie realybės. Jis turi būti panašus į realybę, turi ją, taip sakant, pava- 
duoti. Nes ir pats įprasminimo aktas atsižvelgia į realybę ir vedamas idėjos tų 
prasmingų arba reikšmingų santykių, kurie apsprendžia ir formuoja žmogaus 
gyvenimą ir įvairias jo sritis bei pasireiškimus. Svarbu, kad vaikas bendrai 
(dažniausiai) pamėgdžioja tuos veiksmus, atgamina žaisdamas tas situacijas, 
kurias jis stebi savo aplinkoj. Tokie yra ne visi žaidimai, kurie yra simboliš- 
ko pobūdžio ir kuriuos kai kurie mokslininkai (pavyzdžiui, K. Lange) vadi- 
na iliuzionistiniais žaidimais. Šitie žaidimai kyla iš pamėgdžiojimo instinkto, 
vaidinančio vaiko gyvenime lemiamą vaidmenį, ir iš pradžios (pas mažus vai- 
kus) realizuojasi atgaminant pastebėtus judesius ir veiksmus. Bet kiek vėliau, 
kai vaikas pradeda šiek tiek suprasti šių veiksmų prasmę, jis įprasmina atitin- 
kamu būdu ir savo žaidimą. O įprasminimo aktui įvykus, suteikta žaidimui 
prasmė apsprendžia jo eigą bei sąrangą. Tokiu būdu ir susidaro tas ypatingas 


183 


FILOSOFIJOS ISTORIJA 


žaidžiamasis pasaulis, kuris kad ir pamėgdžioja realų pasaulį, vis dėlto griežtai 
skiriasi nuo jo ir yra valdomas savo ypatingų taisyklių ir normų. Šitos normos 
arba taisyklės, nors ir atgamina tikrovės santykius ir prasmingus ryšius, yra 
nustatomos paties vaiko ir keičiamos pagal jo nuožiūrą. Žaisdamas vaikas per- 
sikelia į kitą buvimo planą, kurį jis pavidalina pagal savo norą. 

Problema tokia: kaip apibūdinti [santykį] tarp žaidžiamojo pasaulio ir ti- 
krovės, jei pirmasis imituoja antrąjį, ar jis ir iš tikro jį pavaduoja, užima jo 
vietą, t. y. pats pavirsta realybe; ar vis dėlto palieka tam tikras skirtumas tarp 
jų ir vaikas žaidžiamąjį planą nesupainioja su realybe, netapatina su ja. Iliuzija 
tai ar ne iliuzija. Svarstant šį klausimą galima nurodyti visą eilę faktų, kurie, 
rodos, patvirtina iliuzionistinę teoriją, bet kartu ir tokių, kurie jai prieštarau- 
ja. Bet galbūt šiuo atžvilgiu ne visi atvejai yra vienodi ir iliuzijos atsiradimas 
pareina nuo žaidimo formos ir rūšies, nuo vaikų individualių ypatybių, nuo jų 
amžiaus, nuo jų vaizduotės ir emocijų gyvumo. Klausimas gana komplikuotas 
ir reikalingas labai atidus ir smulkus nagrinėjimas. Reik vengti per skubių api- 
bendrinimų. Paimsime keletą pavyzdžių, iliustruojančių skirtingas žaidimų 
rūšis: 1) žaidimai, kuriuose pats vaikas aktingai dalyvauja ir pasiima tam tikrą 
vaidmenį. Jis dedasi esąs tam tikras gyvulys arba automobilis, orlaivis ir t. t. 

Šitos tezės buvo kai kurių logikų dar papildytos ir smulkiau paaiškintos. Eor- 
malioji logika nagrinėja mąstymą vienašališkai ir tuo pat abstrakčiai, o dialek- 
tika visapusiškai dominuoja analizėje, nors objektas tas pats. Loginiai dėsniai 
galioja tik mąstymui, o ne realybei, kitaip logika įgauna metafizinį pobūdį. 
Šios pažiūros variantas Plechanovo interpretacija. [Jis teigia, kad yra] 2 logi- 
kos. Formalioji logika nagrinėja mąstymą, kiek jis nukreiptas į daiktų ramybės 
stovį, dialektinė logika - mąstymą, nukreiptą į daiktų judėjimą (keitimąsi), į 
glūdinčius šiame procese prieštaravimus. O ramybė yra atskiras (ribinis) judė- 
jimo atvejis. Formalioji logika santykiauja su dialektine kaip euklidinė geome- 
trija su neeuklidinė geometrija [neįsk.). 

Nagrinėsim tiktai tezes, dėl kurių kyla svarbiausi nuomonių skirtumai. 

Pirmas klausimas: formaliosios logikos elementarumas: jos dėsniai galioja 
tik žemesniems pažinimo laipsniams, bet ne tiems aukštesniems, kurie leidžia 
mums pasiekti daiktų esmę. Jos rezultatai turi tik provizorinę reikšmę (forma- 
liosios logikos ribotumas). Ką reiškia elementarumas, šio termino neapibrėž- 
tumas: ar turima galvoje, kad formali logika savo esme yra elementari, ar tai, 
kad jos dėstymo būdas mokykloje yra elementarus. Pirmuoju atveju formalioji 
logika turi tik istorinę reikšmę ir [ji] turi būti pakeista dialektika. Antruoju 
atveju daromi formaliajai logikai priekaištai liečia tik tradicinį dėstymo būdą, 
priklausantį nuo metafizinės galvosenos, o ne formaliosios logikos esmę. Kaip 
loginis mąstymas iš tikro pasireiškia moksle ir jo raidoje. Kur baigiasi elemen- 
tarumas ir kur prasideda aukštesnis mąstymo būdas. (Plg. fiziko Aleksandro- 
vo straipsnį Voprosy filosofii“*). Formaliosios logikos uždaviniai ir problemos 
toli gražu nėra visuomet elementarūs ir jos pritaikymas atskiroms mokslo sri- 
tims neįmanomas nenustačius tiksliai šio pritaikymo atitinkamų sąlygų. (Ir 
formalios logikos analizė surišta su sinteze.) Bet tai nesuderinama su teiginiu, 
kad ji būtina pažinimo sąlyga. 


34  Anekcanppos, A. JĮ. O noruke / A. JĮ. Anekcanypos // Bonpocb: bunocobuu. 1951, N 3, 
c. 152-163. 

Be to, jei dialektika pasireiškia tik aukštesnėse pažinimo pakopose, tai 
neapsišvietusiam žmogui dialektika būtų neprieinama. Bet vargu ar tai de- 
rintųsi su tuo, kaip Leninas aiškino dialektiką. Dar kartą apie profsąjungas: 
dialektikas mąsto konkrečiai: tai reiškia - esamojoje situacijoje jis atsižvelgia 
į visas aplinkybes, kurios gali būti reikšmingos, o ne tik į tai, kas jam įprasta. 
Stiklinė yra įrankis gėrimui, kuris gali būti panaudotas ir kitiems tikslams. 
FEormalioji logika tokiais atvejais neduoda jokių nurodymų. Bet tai nereiškia, 
kad ji būtinai yra vienašališka ir neleidžia nušviesti tyrinėjamo objekto iš įvai- 
rių pusių (stichiškas dialektikas). Bet svarbiausios iš nurodytų tezių aiškinant, 
interpretuojant formaliosios logikos ir dialektikos skirtingumą yra tos, kurios 
teigia, kad formalioji logika nušviečia mąstymo statiškąjį aspektą, o dialek- 
tinė logika - dinamiškąjį. Tik pastarasis pajėgia atskleisti realių daiktų esmę 
ir vidinius prieštaravims. Bet pripažinus šių aspektų skirtingumą negalima 
apsilenkti su tolesniais klausimais: kaip santykiauja šitie du aspektai moksli- 
nio pažinimo atžvilgiu ir kodėl tradicinėje logikoje įsigalėjo kaip tik statiškas 
aspektas (nes patirtyje mes aptinkam daiktus tiek ramybės, tiek judėjimo bū- 
senoje)? Atsakyti į šiuos klausimus galima tik turint galvoje: 1) Kad trys pir- 
mieji loginiai mąstymo dėsniai (tapatybės, prieštaravimo ir negalimo trečiojo 
dėsniai) nustato, kad mūsų mintys (sąvokos, sprendimai, protavimai) gali būti 
taisyklingi ir teisingai atspindėti tikrovę tiktai kai jos yra vienareikšmiškai 
apibrėžtos (pvz., sąvokos turinys apibrėžtas, jei tiksliai nurodyti jį sudaran- 
tys požymiai). Tiktai šis loginis apibrėžtumas laiduoja minčių objektyvumą 
ir jų nepriklausomumą nuo to, kur, kada ir kas mąsto. Tai yra jos išlaiko savo 
pastovumą nepriklausomai nuo šių aplinkybių kintamumo. Šių loginių mąs- 
tymo formų atžvilgiu sąvokos, sprendimai, protavimai savo esme ir struktūra 
yra statiškos. Todėl atrodo, kad loginis mąstymas gali adekvačiai atspindėti 
tik tai, kas rimsta. Bet kaip suderinti minčių loginį statiškumą su tuo, kad pa- 
žinimui nuolat besivystant keičiasi sąvokų turinys ir galbūt apimtis? Dviejų 
aspektų skirtumą galima ir terminologiškai užfiksuoti atribojant žinojimą 
kaip pažinimo rezultatą nuo žinių įgijimo proceso. Kiekviename šiek tiek išsi- 
vysčiusiame moksle žinojimas įgauna sistemiškai sutvarkytos teorijos pobūdį. 
Tokia teorija, kurios visos dalys ir prielaidos yra suderintos, pasilieka statiška 
(pastovi), kol ji duoda atsakymus į visus klausimus, kurie iškyla pasiektame 
pažinimo lygyje ir šiuo atžvilgiu atrodo reliatyviai užbaigta. Ir šiuo atžvilgiu 
ji yra logiškai vienareikšmiai apibrėžta, joje negali būti jokių prieštaravimų. 

Taip statiškai mes suprantam mokslą, kai naudojamės juo aiškindami atski- 
rus konkrečius atvejus, spręsdami teorinius arba praktinius uždavinius, tai- 
kydami platesnėms tikrovės reiškinių sritims. O tada (šiuo aspektu) mąstymo 
formos ir išdavos (gaminiai) atrodo nekintamos, sustingusios. Bet šitas susto- 
jimas ant pasiektos pakopos yra tik laikinas. Kai tik aptinkami tokie faktai, 
kurie nesiderina su įsigalėjusia mokslo teorija, tai iškyla aikštėn pažinimo ne- 
užbaigtumas, nepilnumas - dinamiškas aspektas ir sustingusios formos (są- 
vokos) ima judėti, keistis, iš naujo tvarkytis, kol užtiktas prieštaravimas bus 
pašalintas ir sistemos vidinė sandora atstatyta. Todėl nėra prieštaravimo tarp 
dviejų pažinimo aspektų: vienas sąlygoja antrą, jie yra koreliuoti tarpusavy- 
je. Iš tikrųjų pažinimo judėjimas, žengimas į priekį turi turėti atramos tašką. 
(Pradmenys: tikri postulatai, prielaidos, kurios imamos kaip konstantos.) Be 
šito statiško pamato (momento) neįmanoma ir pažinimo dinamika. Statiško 
aspekto tikrinimas ir pritaikymas neišvengiamai veda į jo pakeitimą, t. y. į di- 
naminį aspektą, o dinamiško aspekto uždavinys yra pasiekti naują, aukštesnį, 
tobulesnį statiškąjį aspektą. Nė vieno šių aspektų negalima pajungti kitam. O 
tai reiškia, kad žinojimas konkrečiai imamas, neatskiriamas nuo tyrinėjimo, 
vienas dialektiškai pereina į antrą. Todėl ir logika turi būti apibrėžiama turint 
galvoje ir statiškąjį, ir dinamiškąjį aspektą. Tai pažinimo subjektyvioji dialek- 
tika. Atsiradę pažinimo vystymesi prieštaravimai šiuo atžvilgiu yra kūrybiški. 
Jie sąlygoja patį pažinimo vystymąsi, progresą. Tai itin aiškiai rodo indukcija, 
[kuri] ne tik tikrina pažinimą, bet ir išplečia, gilina jį. 

Loginis apibrėžtumas moksluose yra visuomet reliatyvus, neužbaigtas. 
Konstantos gali būti tik reliatyvios, gali pasirodyti kaip kintamas momentas. 

Antras klausimas: kaip ir kokiomis priemonėmis mąstymas gali naudotis 
statiškomis formomis (statiškumo ribose), atvaizduoti tikrovės dinamiškumą 
(objektyvią dialektiką)? Ši dialektika grindžiasi visų daiktų bei reiškinių są- 
saja ir sąveika, kuri pasireiškia dvejopai: 1) priešybių vienybe ir sambūviu, 2) 
tolydiniu perėjimu vienų reiškinių į kitus, kurie yra skirtingi ir net priešingi. 

Pirmas momentas: objektyvaus pasaulio struktūrą apsprendžia katego- 
rijos, kurios santykiauja kaip poliarinių priešybių poros, yra koreliaciniame 
santykyje; viena suponuoja antrą, todėl negali būti mąstoma neturint gal- 
voje antros: vienybė-daugybė; riba-beribiškumas; nenutrūkstamumas-dis- 
kretiškumas; tapatybė-skirtingumas; kokybė-kiekybė; bendra ir atskira ir 
kita. Be to, pačių priešingybių poros glaudžiai surištos su kitomis poromis 

(vienybė-tapatybė-tolydumas, daugybė-skirtingumas-diskretiškumas ir t. t.). 
Šios priešingybės taip susipina vienos su kitomis, kad nė vienas šio rezginio 
elementas negali būti apibrėžtas nepriklausomai nuo jo ryšio su kitais elemen- 
tais, nors kiekviena šių priešybių pora ir turi savo specifines savybes. Šitas rea- 
lybės kategorijų ryšys apsprendžia ir pažinimo struktūrą ir pasireiškia, pvz., jo 
diferencijavimosi ir integravimosi procesais (pvz., atominis svoris). Tuo remia- 
si marksizmo pagrindinė tezė apie priešingybių vienybę ir jų kovą, kuri vyksta 
visuose realios būties sluoksniuose arba srityse. Leninas nurodo tokius pavyz- 
džius: matematikoje: + ir -, diferencialas ir integralas, mechanikoje: veiksmas 
ir atoveiksmis; fizikoje: teigiama ir neigiama elektra; chemijoje: susijungimas 
ir disociacija; visuomenėje: klasių kova. Engelsas nurodo dar daugiau: šviesa ir 
tamsa, traukimas ir atstūmimas, gyvybė ir mirtis, magneto poliai, analizė ir 
sintezė. Mao tse Dun: lengva ir sunku, nelaimė ir laimė, dvarininkas ir arenda- 
torius. Mao tse Dun taip apibendrina šias priešybes: kiekvienas priešingumo 
narys suponuoja antro nario buvimą; abi priešybės egzistuoja tame pačiame 
objekte (būties plane). Kai priešybės konkrečioje tikrovėje įgauna priešingų 
arba bent skirtingų jėgų arba tendencijų formą, tarp jų vyksta tarpusavio są- 
veika, kova. Vadinasi, nurodytų priešybių santykis yra dialektiškas kiek jis jas 
kartu ir jungia, ir skiria arba priešpastato. Ir tai yra tas vidinis prieštaravimas, 
kuris apibūdina visus realius daiktus ir reiškinius. Todėl kartais tas priešingu- 
mas vadinamas ne tik priešybių vienumu, bet ir prieštaravimų vienumu (pvz., 
Mao tse Dun) arba ir priešybių tapatumu (Leninas) (Filosofiniai sąsiuviniai, 
p. 328) arba kalbama apie prieštaraujančias tendencija. Bet kyla klausimas. 
Ar čia priešingumas ir prieštaravimas vartojami ta pačia prasme? O jei ta pa- 
čia prasme, ar prieštaravimo terminas vartojamas tada įprasta logine prasme 
(kaip to paties predikato teigimas ir neigimas vieno ir to paties objekto atžvil- 
giu)? Priešingumui ir preštaravimui yra bendra, kad jie nesuderinami, negali 
būti priskiriami tuo pačiu atžvilgiu tam pačiam subjektui, bet priešybė ski- 
riasi nuo prieštaravimo tuo, kad ji neigia ne tiesiogiai, bet teigdama, teigimui 
tarpininkaujant. Todėl vienos priešybės teigimas yra kitos priešybės neigimas, 
bet vienos priešybės neigimas nesutampa su kitos priešybės teigimu. Čia gali 
būti ir trečia, ir net ketvirta galimybė. Priešingumas yra tik skirtingumo kraš- 
tutinis laipsnis. O skirtingumas reiškia, kad tų argumentų, kurie patenkina 
tam tikrą propozinės funkcijos argumentą, yra daug. Kad jos yra kintančios. 
Kiekviena argumento reikšmė yra kažkas pozityvaus, ir tik būdama pozityvi 

viena argumento reikšmė paneigia kitas reikšmes. Paaiškinsim tai payzdžiais, 
kurie panaudojami priešybių vienovei pailiustruoti. Leninas, Engelsas: Žuč- 
ka yra šuo, lelija - augalas. Tai atskiro ir bendro dialektika. Čia pasirodo šių 
priešingybių vienumas, būtinas ryšys, kuris glūdi ir išsilaiko jų priešingume. 
Tai priešybių struktūros koreliatyvumas. Lelija netapatinama su augalu, bet 
teigiama, kad lelija priklauso augalų klasei, kad ji turi augalų požymius, bet 
nėra tas pats, kas augalas (rūšies - giminės santykis). Priešybių vienybėj nėra 
jokio prieštaravimo; ne tuo pačiu atžvilgiu lelija yra augalas ir nėra tas pats, 
kaip augalas. Neskiriant šių skirtingų atžvilgių atsiranda antikos sofizmas; 
Sokratas - žmogus, žmogus nėra Sokratas, vadinasi, Sokratas nėra Sokratas. 
Kas pasakyta, tinka ir kitoms priešingybėms. Pavyzdžiui, fizikoje skirtingų ir 
priešingų jėgų santykis ir sanveika (traukimas, atstūmimas, teigiama, neigia- 
ma elektra nėra teigiamos elektros neigimas, ji yra skirtinga elektros forma ir 
tik kaip tokia ji negali sutapti su tegiama elektra). Priešingos jėgos 1) priklau- 
so vienai sistemai, 2) skiriasi savo kryptimi, 3) apsprendžia sistemos būseną, 
jos judėjimą, pusiausvyrą arba irimą. Abi jėgos pozityvios; viena nėra antros 
negimas. Jos yra nesuderinamos ta prasme, kad tie rezultatai, kurie gautųsi 
vienai ar antrai atskirai veikiant, būtų nesuderinami. Bet iš tikrųjų taip nėra. 
Abi jėgos veikia kartu ir jų sąveikos išdava yra kai kas trečias, kas nesutampa 
nei su viena, nei su antra jėga [neįsk.|. Dabar visuomeniniame gyvenime: kapi- 
talistinės santvarkos struktūra apsprendžia buržuazijos ir proletariato klasių 
dinaminį priešingumą. Šių klasių koreliatyvumas, vienos buvimas sąlygoja 
antros buvimą ir atvirkščiai; priešingi yra jų gyvybiniai interesai ir jų sąveika 
yra dviejų priešingų jėgų sąveika, t. y. kova, kuri ilgainiui vis aštrėja, nes dėl 
jų koreliatyvumo vienai tendencijai stiprėjant stiprėja ir priešinga jėga. Kovos 
rezultatai yra skirtingi, žiūrint to, koks yra abiejų klasių pajėgumo santykis, 
bet ir čia rezultatas bus dviejų priešybių atstojamoji, kažkas viduryje. O jei 
viena jėga visiškai nugalės antrą, tai tuoj pat žūva ir pati kapitalistinė sistema. 
Apie prieštaravimą tikslia logine prasme galima kalbėti tik turint omenyje, 
kad, klasinei kovai aštrėjant, kovojančios klasės įsisąmonina savo interesų 
principinį nesutaikomumą, kad vienos klasės siekių patenkinimas yra kitos 
klasės interesų nepatenkinimas [ar net] paneigimas. Proletariato sąmonėje 
interesų prieštaringumas pavirsta prieštaravimu, kuris apsprendžia tolesnės 
jau sąmoningos, planingos kovos eigą, įgauna taktikos formą. Ta pačia prasme 
kalbama apie kapitalistinėje santvarkoje esantį prieštaravimą tarp gamybinių 

jėgų ir gamybinių santykių. Gamybiniai santykiai (privati gamybos priemonių 
nuosavybė) trukdo visuomenės gamybinių jėgų vystymuisi. 

Tai, kas dabar vyksta, pereina į tai, kas buvo, įvyko, o kas praėjo, kas pri- 
klauso praeičiai, to dabar nėra. Ir šiuo atžvilgiu yra kažkas užbaigto, statiško, 
ta prasme, kad paliko po savęs tam tikrų reliatyviai pastovių pėdsakų. Todėl 
galima vienu arba kitu būdu užfiksuojant tam tikrus vykstančių procesų mo- 
mentus, imant juos kaip tam tikros proceso atkarpos pradžią ir pabaigą, pa- 
naudoti proceso paliktus pėdsakus jo dinamikos dėsningumui išaiškinti. Kaip, 
pvz., fizika apibrėžia judesio greitį, kryptį ir greičio krypties kitimus? Fizika 
naudojasi tam tikslui kūno judesio trajektorija ir susieta su ja laikotarpiu, per 
kurį kūnas yra išėjęs tą trajektoriją. Tai dydžiai, kurie yra pastovūs ir kuriuos 
galima tiesiog matuoti. Tai judėjimo statiški koreliatai, kurie leidžia mums nu- 
statyti visus judesio esminius požymius (judančio kūno padėtį tam tikru mo- 
mentu). Pvz., kokia yra judančio kūno padėtis tam tikru duotu momentu? Tai 
bus ta padėtis, kurią kūnas užimtų tuo momentu, kai nustotų judėti. Koks jo 
greitis duotu momentu? Toks, kokį kūnas turėtų, kai nustotų veikti jį judinanti 
jėga (tolydinės inercijos judesys). 

Nurodytas judesio apibrėžimo metodas galioja mutatis mutandis ir visiems 
kitiems kiekybiniams ir kokybiniams pasikeitimams (chemijoj, biologijoj, pa- 
leontologijoj ir t. t.). Svarbu yra, kad mąstymas visur atsiremia į šių procesų 
pastovius komponentus (koreliatus) ir į jų praeities užbaigtumo aspektą. Toks 
analizės ir koreliacijos metodas įgalina mokslininką suskaidyti tolydinį pro- 
cesą į atskiras stadijas ir jų specifines ypatybes ir žingsnis po žingsnio prieiti 
prie proceso kaip stadijų visumos dėsningumo išaiškinimo. Iš to suprantama 
funkcijos sąvokos ypatinga reikšmė. Funkcija kaip tik atskleidžia ir užfiksuoja 
tą ryšį, kuris jungia pastovius tyrimo proceso momentus su tuo, kas jame kin- 
ta. Pati funkcija (priklausomybės santykis tarp dviejų kintamųjų) yra kons- 
tanta, o funkcijos argumentų reikšmės - tai, kas kinta. Bet ir tuose moksluose, 
kur matematiniai metodai negali būti taikomi tiesiogiai, procesų nagrinėji- 
mas vyksta analogišku keliu. Žodžiu, mokslas įveikia sunkumus, kylančius, 
kai mėginama apibrėžti realios būties nepaliaujamą vyksmą ne tiesioginiu 
smūgiu, bet einant aplinkkeliais, panaudojant tai, kas pačiame judesyje yra 
pastovu. Tuo pasireiškia dialektinio mąstymo lankstumas, kurį ypač pabrėžia 
Leninas. Pažinimo žengimas objekto link vyksta dialektiškai. [Reikia] nutolti, 
norint tiksliau pataikyti, pasitraukti, kad būtų galima geriau užšokti. Zenono 

paradoksų klausimu Leninas pasisako. Šitą problemą reikia apversti. Klausi- 
mas ne tas, ar judėjimas egzistuoja, o tas, kaip jį išreikšti sąvokų logikoje. Ir 
toliau: mes negalim išreikšti, išmatuoti, atvaizduoti judėjimo nenutraukę ne- 
nutrūkstamumo [tęstinumo], nesuprastinę, nesugrubinę, nesuskaidę, neatėmę 
gyvybės tam, kas gyva. Mintinis judėjimo atvaizdavimas visuomet yra sugru- 
binimas, gyvybės atėmimas ir ne tik mąstymu, bet ir pojūčiais, ne tik judesio, 
bet ir kiekvienos sąvokos. O tai dialektikos esmė ir tai išreiškia priešybių vie- 
nybę (tapatybę). Čia Leninas išreiškia dvi mintis: 1) Mąstymo sąvokos tikrovę 
atvaizduoja netobulai, vienašališkai, tik apytiksliai; 2) užfiksuoti judėjimą ir 
jo nenutrūkstamumą sąvokoms padedant galima ne tiesioginiu būdu, o tiktai 
statiškam aspektui tarpininkaujant. Dialektika tai ir reiškia, [kad egzistuoja) 
statiško ir dinamiško aspekto būtina koreliacija. Šia prasme sąvokos ir turi būti 
lanksčios, bet ne išskydusios, slidžios, neapibrėžtos. Sąvokos turi būti pajėgios 
apibrėžti tikrovės dinamiškumą jos statiškos formos ribose. 

Iš to, kas buvo pasakyta apie tą metodą, kuriuo naudojasi klasikinė analizė 
sprendžiant judesio problemą, mano manymu, aiškėja, kaip ji žiūri ir verti- 
na prieštaravimą. Tai ne problemos sprendimas, o tik jos kėlimas, reikalaująs, 
kad problema būtų išspręsta ir prieštaravimas pašalintas. Nereikia užmiršti, 
kur atsiranda loginis prieštaravimas, ten pažinimas netenka apibrėžtumo 
(vienareikšmiškumo) ir nėra galimybės atskirti žinojimą nuo nežinojimo. Ar 
sprendžiant problemą galima pašalinti prieštaravimą galutinai, ar tik pasiekto 
žinojimo lygio atžvilgiu yra kitas klausimas. Pvz., judesio problema. Priešta- 
ravimo tormulavime glūdi tam tikras neaiškumas: judantis kūnas momentu T 
yra taške A ir ten jo nėra. Ką reiškia būti taške A, ar rymoti jame, ar pereiti per 
jį, paliesti jį? Pirmuoju atveju atsiranda Zenono paradoksai. Antruoju atveju 
uždavinys yra užfiksuoti perėjimo per tašką A momentą, ir šitą uždavinį kla- 
sikinė analizė sprendžia anksčiau nurodytu būdu. Be to, reikia išsiaiškinti tas 
prielaidas, kuriomis mes remiamės keldami ir spręsdami klausimą. 

Iš šitos analizės, mano supratimu, aiškėja, kad ta priešybių vienybė, kuria 
pasireiškia realaus pasaulio dialektika ir kuri apibūdinama kaip visų daiktų 
bei reiškinių vidinis prieštaringumas, nesutampa su loginiu prieštaravimu 
įprasta prasme. Loginis prieštaravimas atsiranda ten, kur tam tikro objek- 
to požymio buvimas kartu teigiamas ir neigiamas. Neigiamas čia tiktai nei- 
gia ir tai, ką jis neigia, niekuo kitu pozityviai nepakeičia. Priešybių vienybėj, 
priešingai, viena priešybė sąlygoja antros buvimą ir atvirkščiai. Iš jų santykio 

arba sąveikos gimsta kažkas naujo. Priešingumas yra skirtingumo kraštutinė 
forma, o skirtingumas yra visuomet kažkas pozityvaus: jei A ir B skirtingi 
(priešingi), tai abudu turi savo specifines pozityvias ypatybes ir tik turėdami 
jas vienas paneigia antrą, nedera su juo. Žodžiu, priešingumo pozityvi cha- 
rakteristika yra pagrindinė, o jame glūdintis neigimas antrinis, išvestinis. (Das 
Andersein, nicht das Nichtsein). Priešingumo negalima sudaryti (pagaminti) 
loginio neigimo aktu. Jis pažįstamas iš patyrimo, iš žmogaus sąveikos su ap- 
linkiniu pasauliu. Kad marksizmo-leninizmo klasikai netapatina priešybių 
vienybės (dialektika) su pliku formaliniu prieštaravimu ir terminą „prieštara- 
vimas“ vartoja ne visur ta pačia prasme, galima matyti ne tik iš to dialektinių 
priešybių sąrašo, kurį duoda Leninas ir kuriame aiškiai pasirodo priešybių 
pozityvus pagrindas, bet tai galima matyti ir iš kai kurių kitų jų pasisakymų: 
pvz., Lenino Ounocobbckue TeTpax/ 97 (oTpPMINATEABHOS €CTb B paBHOK Mepe 
IMOJIOKUTEJIbHO6-ONPEJEJIEHHOE HEUTO WME€eT ONPEJEeEHHOS COJĮEPKAHMS, 
BHYTPeHHHMe IpPOTWMBOpPeWWA, KOTOpbIe IPWBOJAT K 3aMeHe CTaporo 
COJEP:KAaHHNA HOBbIM, BbICINMM. CTp. 216 He rox0€e OTPHMI1aHME CyIeCTBEHHO B 
IMAJIEKTHKĖ, KOTOPAA COJĮEPKHT ETO KaK CBON BBICINHMA 3JIEMEHT, a OTPHIJAHME 
KaK MOMEHT CBA3W, pa3BHTHUA, C YĄXePKAHMNEM NMOJOXKUTEIbHOTO. Ho Apyroe 
eCTb IIO CYIIĮeCTBY He IYCTO€ OTPHIJATEJIbHO€, He HHYTO, ... a ĮDYTO€ IIePBOTO). 

Engelso Anti-During (133)“. Aiškindamas neigimo paneigimo dėsnį jis 
nurodo, kad neigimo būdas, kuris veda į teigimo ir neigimo sintezę aukštes- 
niame plane, apsprendžiamas ne tik bendros, bet ir specifinės objekto prigim- 
ties, t. y. priklauso nuo to pozityvaus momento, kuris paneigiamas, bet ir nuo 
to, kas neigimo nepaliečiama, kad galėtų įvykti vystymosi procesas. 

Visa, kas pasakyta, liečia tik I. dialektikos momentą - priešybių vieny- 
bę. Prieštaravimo čia nėra. Klausimas: ar glūdi loginis prieštaravimas šiame 
momente. Vienos priešybės perėjime į antrą, kai tas procesas vyksta nenu- 
trūkstamai. Klasikinis pavyzdys: judesio prieštaringumas, kūno persikėlimas 
iš vienos vietos į kitą gali įvykti tik tiek, kiek kūnas tuo pačiu momentu yra 
tam tikroje vietoje ir nėra joje (yra kitoje vietoje). Tas pat galioja ir visiems 
tolydiniams kokybiškiems pasikeitimams. Negalima tiksliai, vienareikšmiškai 
nurodyti, kur baigiasi viena objekto būsena ir prasideda kita (S yra P, S nėra P, 
S nėra nei P, nei ne P). Trečia galimybė - neigiamas trečiojo negalimo dėsnis 


35 Engelsas F., Anti-Diuringas: pono Eugenijaus Diuringo padarytas mokslo perversmas. 
Vilnius: Valstybinė politinės ir mokslinės literatūros leidykla, 1958. 

ir rezultatas visiškai neapibrėžtas. Klausimas: ar tai problemos sprendimas, ar 
tik jos pastatymas, kėlimas? Ar mokslas gali tuo pasitenkinti? Ar tai nebus 
agnosticizmo pripažinimas? Be to, čia pasirodo dar toks keblumas. Ar formu- 
luojant išvadą S nėra nei P, nei ne P, mes nesuprogramuojam to dėsnio, kurį 
paneigiam? Juk predikatai P ir ne P turi būti logiškai vienareikšmiai apibrėžti. 
Kad gautųsi nurodytas prieštaravimas, o tą apibrėžtumą jiems suteikia kaip tik 
šito dėsnio prisilaikymas. 

2) Toliau: tas neapibrėžtumas, kurį mes užtinkame tolydiniame judesyje 
arba keitimesi, nėra absoliutus, o tik reliatyvus, dalinis; nes visuose realiuose 
procesuose mes randam tam tikrą struktūruotumą, diferencijuotumą, tam ti- 
krus reliatyviai pastovius momentus arba komponentus (proceso stadijų skir- 
tumus, kokybės šuolius, kryptį, greitumą, tam tikrus proceso rezultatus, ku- 
riuos galima užfiksuoti. Su tuo pasireiškia tam tikri šių procesų dėsningumai). 

3) Bet reikia atsižvelgti dar į vieną svarbią aplinkybę, kuri apsunkina už- 
davinio sprendimą; būtent, kad mąstymas naudojasi sąvokomis, kurios yra 
statiškos ir diskretiškos, o šiose sąvokose, atrodo, gali atsispindėti tai, kas ti- 
krovėje yra pastovu, nekintama. Todėl ir mokslas, nagrinėdamas judesius ir 
pasikeitimo procesus, visų pirma turi nusitverti to, kas tikrovės dinamikoj yra 
pastovu, ir su pastovių momentų pagalba užfiksuoti tai, kas kinta. O toks pri- 
ėjimas prie problemos sprendimo yra galimas, kadangi visi tikrovės procesai 
vyksta erdvėje ir laike. 

Ir Hegelis, ir marksizmo klasikai prileidžia, kad judesys yra tolydinis, ne- 
nutrūkstamas procesas. Bet gal tolesnis mikrofizikos vystymasis parodys, kad 
tinkamesnė ir adekvatesnė būtų kita prielaida, kad judesys vyksta diskretiškais 
kvantais. Šitą prieštaravimo pažintinės reikšmės interpretaciją patvirtina ir ki- 
tas pavyzdys, paimtas iš Markso Kapitalo ir dažnai cituojamas I, 172-173: „Ka- 
pitalas negali atsirasti iš apyvartos ir taip pat negali atsirasti už apyvartos ribų." 
Tokios yra problemos sąlygos: hic Rhodus, hic salta. Marksas nesitenkina šio 
prieštaravimo formulavimu, bet toliau aiškina, kokios yra ieškomos sąlygos, 
kokia aplinkybių konsteliacija patenkina nurodytas sąlygas; pinigų savininkas 
gali paversti pinigus kapitalu, kai jis rinkoje suras laisvą darbininką, kuris gali 
parduoti savo darbo jėgą kaip prekę pinigų savininkui. Tokio pat pobūdžio yra 
ir kiti objektyvios dialektikos pavyzdžiai, kuriuos mes randam marksizmo-le- 
ninizmo klasikų raštuose: „Visų tautų teisę laisvai apsispręsti kaip kelias į so- 
cializmą ir komunizmą“. Atsiskyrimas kaip jų susijungimo būtina sąlyga (ne 

prievarta, o aplinkkeliu). Arba valstybės stiprėjimas proletariato diktatūros 
laikotarpiu kaip jos atmirimo būtina sąlyga. Visur prieštaravimo reikalavimas 
reiškia problemos kėlimą, o ne jos sprendimą, kuris tą prieštaravimą įveikia. 

Marksizmo pagrindai (p. 269): „Kur cituojamas vienas Markso nurody- 
mas, kuris nušviečia skirtybes, priešingumo santykius: pradinis dialektinio 
proceso momentas yra skirtybių atsiradimas.“ Procesui besivystant, skirtybės 
stiprėja ir pavirsta priešingybėmis, o kai priešingybes įsisąmonina priešingų 
tendencijų nešėjai, jos dar paaštrėja ir pasidaro prieštaravimais. Kova dabar 
ne stichiška, bet sąmoninga ir planinga. Iliustracija: vartojamosios vertės ir 
vertės vienybė. Produktai suvartojami, o paskui mainų procese jie išsiskiria. 
Produktas virsta preke, o vertė pasidaro savarankiška ir virsta pinigais. Skir- 
tybės pasidaro priešybėmis. Pasiūlyta dialektinio prieštaravimo interpretacija 
nėra kažkas visiškai naujo. Tai tik mėginimas patikslinti ir paaiškinti pačią 
problemą. Visa eilė logikų, kurie laikosi dialektinio materializmo [principų], 
pritaria tam, kad dialektiniai prieštaravimai ir formaliosios logikos prieštara- 
vimai yra skirtingi dalykai. Pvz., Stiažkin, Vopr. filosofii, 1958, I O n0rugeckux 
MapajpoKcax, nurodo, kad dialektinis prieštaravimas skiriasi nuo loginio prieš- 
taravimo, kuris yra būdingas aibių teorijos ir epistemologijos prieštaravimas. 
Brutjan, Vopr. filosofii, 1959, I, 65-66, irgi skiria dialektinį prieštaravimą nuo 
paradoksų. Paradoksų prieštaravimai nesileidžia sprendžiami, bet remiasi 
klaidingu problemos formulavimu. Dialektinius prieštaravimus galima spręsti 
kreipiant [dėmesį] ne į loginę formą, bet į turinį. 

1 pav. Sezemano rankraštis Maxas Scheleris VUB F122-104 

2 pav. Sezemano rankraštis Dvasinis grožis VUB F122-85 

3 pav. Sezemano rankraštis Istorinis meno vystymasis ir jo dėsningumai VUB F122-97 

4 pav. Sezemano rankraštis Regimybė ir realybė VUB F122-89 

ESTETIKA 


Vosyliaus Sezemano Estetikos paskaitos, užrašė F. Vaitiekūnas VUB F122-66 


Sezemano estetikos paskaitų, skaitytų 1947 metais rudens semestre Pedago- 
giniame institute, užrašai. Tai Felikso Vaitiekūno““ konspektai. Viso 11 pas- 
kaitų. Užrašai storame linijuotame sąsiuvinyje. Apimtis 61 lapas. Paskaitos 
Sezemano skaitytos Pedagoginiame institute, nes sąsiuvinio paskutiniame 
puslapyje yra užrašas - Vilnius, Pedagoginis Institutas, Aušros vartų 9, ir 
Vaitiekūno parašas. Užrašai labai tvarkingi. Mintys perteikiamos nuosekliai. 
Užrašų autorius pirmose trijose paskaitose yra pabraukęs, jo nuomone, svar- 
biausias vietas. Paskaitose Sezemanas nagrinėja Aristotelio ir Černyševskio 
poetiką ir aptaria bendruosius estetikos klausimus. Černyševskis sovietinių 
marksistų buvo laikomas materialistu ir todėl jo pažiūros buvo traktuojamos 
kaip progresyvios. Sezemanas, prisidengdamas Černyševskio vardu, daugiau- 
sia dėmesio skiria Aristoteliui, nes Černyševskis savo disertacinį darbą buvo 
paskyręs Aristotelio estetikai. Paskaitos atspindi palaipsnį prisitaikymą prie 
sovietinių ideologinių reikalavimų. Sezemanas prisitaikydamas neatsisakė 
savo pažiūrų esminiais filosofijos ir estetikos klausimais. Pateikdamas Aristo- 
telio požiūrį į meną, poeziją, tragediją ir komediją Sezemanas iš esmės pristato 
savo estetikos sampratą. 


36 Feliksas Vaitiekūnas gimė 1926 m. Anykščių rajone. 1942-1944 m. mokėsi Telšių 
mokytojų seminarijoje, 1944-1945 m. - Panevėžio mokytojų seminarijoje. 1945 m. 
pavasarį Vaitiekūnas buvo suimtas, apkaltintas antisovietine veikla, nuteistas ir kalinamas 
Panevėžyje, Vilniuje (Lukiškėse) ir Vorkutoje (Rusijoje). Po metų paleistas iš kalėjimo, 
studijavo Vilniaus pedagoginiame institute, įgijo lietuvių kalbos ir literatūros mokytojo 
išsilavinimą. Taip pat baigė Vilniaus teatro dramos studiją. Po studijų Vaitiekūnas kurį laiką 
dirbo laikraščio „Lietuvos pionierius“ redakcijoje, o nuo 1952 iki 1960 m. - redaktoriumi 
Valstybinėje grožinės literatūros leidykloje (dabar - „Vaga“). Nuo 1960 iki 1991 m., kai išėjo 
į pensiją, dirbo literatūros žurnale „Pergalė“ redaktoriumi, redagavo čia skelbiamą grožinę 
literatūrą. Vertė iš rusų kalbos grožinę literatūrą. Mirė 2016 m. Vilniuje. 

Kanto estetika VUB E122-107 


Rankraštis rašytas rusiškai rašalu ant linijuoto popieriaus lapelių. Apimtis 
8 lapai. Kai kuriose vietose užrašai sulieti kažkokiu skysčiu. Rankraštis para- 
šytas kalint lageryje Taišete. Tekste apžvelgiamos Kanto estetinės pažiūros. 
Teigiama, kad Kanto estetika yra tarpininkaujanti grandis tarp teorinės paži- 
nimo filosofijos ir praktinės filosofijos, etikos. Kritikuojamas Kanto estetikos 
idealizmas ir subjektyvistinis jos pobūdis. Pasak Sezemano, estetinis įspūdis 
yra priklausomas nuo paties estetinio objekto juslinės struktūros organiza- 
cijos. Aptardamas Kanto estetiką Sezemanas nevengia išsakyti ir savo paties 
požiūrio. Jis kritikuoja pozityvistinę filosofiją, kuri analitiniu požiūriu į žmo- 
gaus būties tikrovę sunaikina žmogiškų veiksmų vienovę ir prasmingumą. 
Patirtis negali būti išskaidoma į atskirus jutimus-atomus, nes tuo atveju ji būtų 
traktuojama tarsi stebint iš šalies. Estetinės patirties subjektas negali būti lai- 
komas pasyviu stebėtoju, kuris tik registruoja atskirus juslinius faktus ir atsi- 
riboja nuo pačios konkrečios situacijos prasmės. Teorinis-analitinis santykis 
su tikrove yra grindžiamas veikliai-praktiniu santykiu. Estetiką Sezemanas 
supranta kaip vieną iš būdų turėti praktinį santykį su pasauliu. Laikantis šio 
praktinio santykio su tikrove nebeįmanoma estetinių vertybių laikyti subjek- 
tyviomis reprezentacijomis. Joms būdingas toks pats objektyvus egzistavimas, 
kaip ir moralinėms vertybėms. 


Istorinis meno vystymasis ir jo dėsningumai VUB F122-97 


Rankraštis parašytas būnant lageryje 1950-1955 m. Rašyta rusiškai pieštuku 
ant prastos kokybės pageltusio popieriaus skiaučių. Apimtis 12 lapų. Lapai per- 
lenkti ir susiūti siūlu, taip juos surišant. Taip padaryta tarsi nedidelė kišeninė 
knygelė. Išoriniai puslapiai (pirmas ir paskutinis) labai aptrinti ir daugelyje 
vietų sunkiai perskaitomi. Tai užrašai apie istorinį meno vystymąsi. Sezema- 
nas istorinio meno vystymąsi aiškina kaip stilių kaitą. Panašiai istorinį meno 
vystymąsi Sezemanas aptarė ir savo Estetikoje. Aiškindamas stiliaus sampratą 
Sezemanas pabrėžia estetinės plotmės autonomiją. Jo nuomone, meno raidos 
negalima paaiškinti nei autoriaus psichologija, nei kultūrinės, ekonominės 
aplinkos įtaka. Stilių ir jo pasikeitimus Sezemanas supranta kaip kintančio 
žmogaus santykio su pasauliu išraišką. Sezemanas kritikuoja tas estetines teo- 
rijas, kurios meno savitumą redukuoja į istorines ar visuomenines aplinkybes. 

Daugiausia jis kritikuoja Hyppoliteo Taineo teoriją, kuri buvo populiari 
XX amžiaus pradžioje. Tačiau rankraštyje, skirtingai nei Estetikos knygoje, 
filosofas plėtoja įdomią polemiką su marksistine teorija ir parodo jos vidinį 
prieštaringumą. Tai svariai papildo jo Estetikoje pateiktą stiliaus istorinio vys- 
tymosi sampratą. 


Du estetikos fragmentai: apie lytinį instinktą ir įsijautimą VUB F122-99 

Du rusiškai parašyti estetikos fragmentai. Rašyta būnant lageryje 1950- 
1955 m. Apimtis 2 lapai. Pirmasis parašytas pieštuku ant rudo popieriaus ir 
šalia šio fragmento dar yra sunkiai įskaitomi užrašai apie Kanto filosofiją. 
Antrasis fragmentas užrašytas ant perregimo plono popieriaus, kurį galbūt 
naudojo kaip rūkomąjį popierių. Pirmame analizuojamas estetikos ir lytinio 
instinkto santykis, o antrasis aptaria įsijautimo reikšmę estetikoje. Sezemanas, 
remdamasis Scheleriu, pabrėžia, kad įsijautimas nėra tų pačių jausmų išgyve- 
nimas. Tai vienų jausmų rezonansas kituose jausmuose. Tai jautrumas gyvybei 


ir jos grožiui. 


Dvasinio grožio problema VUB F122-85 


Publikuojamas tekstas buvo parašytas rusų kalba ant prastos kokybės pagel- 
tusio popieriaus skiaučių. Apimtis 4 lapai. Jis rašytas kalint Taišeto lageryje. 
Vieno puslapio viduryje išlikęs nupieštas žaibas ir užrašas Monhna cerogHa 
14 aBrycTa 1952 r. („Žaibas šiandien 1952 m. rugpjūčio 14 d“). Tad galima 
daryti prielaidą, kad rankraštis parašytas ant kalėjimo sienlaikraščio skiaučių. 
Trumpame tekste nagrinėjama estetikos ir etikos santykio tema. Svarstomas 
klausimas, kokiomis sąlygomis yra galimas moralinio grožio kontempliavi- 
mas. Sezemanas teigia, kad dvasinio grožio kontempliavimas yra galimas tik 
per juslines išraiškas. Sezemanas taip pat aptaria specifinę dvasinio grožio 
sritį - teorinių konceptų ir idėjų grožį. 

Bjaurumo klausimas VUB F122-91 (1956-1963) 


Rankraštis rašytas rašalu ant nedidelių popieriaus lapelių. Apimtis 9 lapai. 
Rašysena nestabili. Tekstas parašytas jau grįžus iš lagerio. Žinoma, kad Seze- 
manas, be logikos paskaitų, tuo metu dar vedė estetikos seminarą. Šie užra- 
šai - tai pagrindinių Sezemano estetikos tezių santrauka. Filosofas pradeda 
nuo to, kaip bjaurumas yra įtraukiamas į estetikos sritį. Aptardamas estetinio 
objekto struktūrą išskiria simbolizmo, reikšminio turinio ir emocinio vei- 
kiamumo momentus. Aptaria dvasinio grožio problemą ir užbaigia poezijos 
pavyzdžio analize. 


KULTŪROS EILOSOFIJjJA 


Eilosofinė kultūra ir dabartis VUB F122-94 


Rusiškai parašytas rankraštis. Apimtis 2 lapai. Rašyta pieštuku ant perlenkto 
popieriaus lapo. Tai tezės, susijusios su Sezemano publikuotu darbu Sokratas 
ir savęs pažinimo problema. 


Sportas ir šiuolaikinė kultūra VUB F122-79 


Rusiškai parašytas rankraštis. Apimtis 3 lapai. Rašyta rašalu ant A4 formato 
popieriaus lapų. Dėstomos Sezemano mintys yra susijusios su 1933 metais 
žurnale Mokykla ir gyvenimas (Kaunas) publikuota studija Laikas, kultūra ir 
kūnas, kuri 1935 metais buvo išleista atskira knygele (Laikas, kultūra ir kūnas: 
Šių dienų kultūros uždaviniams pažinti. Kaunas: Spaudos fondas, 1935). Taip 
pat egzistuoja rusiška šio teksto publikacija, kuri buvo paskelbta V. Čuchnino 
nimas. Knyga VII. (TpupzuaTbIe TO3bI. YTBepxAeHKe eBpasnūųeB. Kaura VII, 
1931, c. 147-189). Sezemanas aptaria sporto vaidmenį šiuolaikinėje kultūroje. 
Jis analizuoja, kaip keičiasi kūno ir laiko suvokimas. Kritikuoja šiuolaikinėje 
kultūroje dominuojantį objektyvistinį susvetimėjimą su savu kūnu ir dabar- 
tiniu laiku. Išeitis, pasak Sezemano, yra susivaldymas ir ypatingos kūniš- 
kos-dvasinės nuostatos kultivavimas. 

Protingumas ir kvailumas VUB F122-63 


Rusiškai parašytas rankraštis. Apimtis 3 lapai. Matyt, yra susijęs su vienu iš 
universitete Sezemano skaitytų specialių kursų, kurio tema - „protingumas 
ir kvailumas“. Sezemanas temos aptarimą pradeda nuo kasdienio supratimo, 
kuris aptinkamas įvairiose liaudies pasakose. Protingumas siejamas su gebė- 
jimu susiorientuoti konkrečiose situacijose ir maksimaliai kūrybingai pritai- 
kyti turimus įgūdžius bei atrasti naujas galimybes. Pasak Sezemano, gebėjimą 
orientuotis galima geriau suprasti pasitelkus psichopatologijos pavyzdžius, kai 
žmonės dėl įvairių traumų praranda turėtus gebėjimus. Tokie įprastų gebėjimų 
praradimai atveria mums tai, kas dažnai lieka nepastebėta. Taip pat autorius 
pasitelkia pavyzdžius iš biologijos, nes pirminė išmanaus orientavimosi aplin- 
koje forma pasireiškia vabzdžių ir kitokių gyvūnų instinktyvioje elgsenoje. Pro- 
tingumas negali būti suprastas kaip specializuotas ar empirinis žinojimas. Pro- 
tingumas siejamas su supratingumu, supratimu, o ne su abstrakčiu pažinimu. 
Plataus akiračio turėjimas, gebėjimas kontempliuoti dalykus susitelkiant į juos, 
abstrahuoti ir vaizduote atverti naujas galimybes yra būtinos protingumo sąly- 
gos. Sezemanas teigia, kad išmintis yra nesuinteresuota ir grindžiama intuicija. 
Kaip ir kituose savo tekstuose, autorius pažymi praktinio santykio su pasauliu 
pirmenybę. Šie Sezemano užrašai demonstruoja, kaip fenomenologija gali būti 
pritaikoma konkrečioms kasdienėms problemoms apmąstyti. 


FILOSOFIJOS ISTORIJA 


Maxas Scheleris VUB E122-104 


Rusų kalba pieštuku parašytas rankraštis sukurtas 1950-1955 metais Sezemanui 
kalint lageryje Taišete. Apimtis 7 lapai. Rašinys apie Maxo Schelerio (1874-1928) 
filosofiją yra įvadas, pristatantis svarbiausias šio filosofo idėjas. Tačiau jis įdo- 
mus ir savo akcentais, kurie perteikia ne tik Schelerio filosofijos ypatybes, bet 
ir paties Sezemano filosofines pažiūras. Sezemanas apie Schelerį yra rašęs ne 
kartą. Rusų emigrantų spaudoje jis publikavo kelis straipsnius, skirtus šiam filo- 
sofui. Galima priminti, kad Maxo Schelerio vardas buvo gana gerai žinomas tar- 
pukario Lietuvoje. Apie Schelerio vertybių filosofiją ir filosofinę antropologiją 
rašė Izidorius Tamošaitis (1889-1943) ir Kazys Dausa (1907-1995). Sezemanas 

Schelerio filosofiją traktuoja kaip realistinį fenomenologijos variantą, kuris 
sprendžia konkrečias filosofinės antropologijos ir metafizikos problemas. Toks 
filosofijos supratimas buvo artimas ir pačiam Sezemanui. Schelerio filosofinės 
idėjos (jų autorystės neminint) dažnai yra pristatomos ir Sezemano Estetikoje. 
Sezemanui artima Schelerio vertybių teorija, jausmų fenomenologija ir empati- 
jos kaip santykio su kitais aprašymas. Šiame rašinyje Sezemanas labai glaustai 
apžvelgia Schelerio filosofiją kaip visumą. Pradeda nuo sąmonės ir kito asmens 
emocinio pažinimo fenomenologijos ir užbaigia vertybių etika, filosofine antro- 
pologija bei religijos filosofija. Pažymėtina, kad Sezemanas, nors ir pamini 
Schelerio Žinojimo sociologiją, bet jos į savo apžvalgą neįtraukia. Jis susikoncen- 
truoja į temas, kurios domina ir jį patį. Sezemanas lakoniškai, bet labai aiškiai 
pristato emocinio kito asmens pažinimo, etinių vertybių temas, parodo Schele- 
rio etikos esminį skirtumą nuo Kanto etikos. Vertybės yra suprantamos ne kaip 
visiems bendrai privalomai nustatytos idealios elgesio normos, bet gyvenimo ir 
veiklos jusliniame pasaulyje struktūros. 


Nikolajus Losskis VUB F122-106 


Rusų kalba pieštuku parašytas rankraštis sukurtas 1950-1955 metais Sezema- 
nui kalint lageryje Taišete. Apimtis 4 lapai. Rašinys apie Nikolajaus Losskio 
(1870-1965) filosofiją yra įvadas, pristatantis svarbiausias šio filosofo idėjas. 
Losskis yra rusų filosofas, sukūręs originalią intuityvistinės filosofijos sis- 
temą. Jis yra Sankt Peterburgo universiteto filosofijos profesorius. Sezema- 
nui 1903-1909 metais studijuojant filosofiją Sankt Peterburgo universitete, jis 
buvo vienas iš jo mokytojų. 


Henry Bergsonas ir intuicijos problema VUB E122-105 


Rusų kalba pieštuku parašytas rankraštis sukurtas 1950-1955 metais Seze- 
manui kalint lageryje Taišete. Apimtis 12 lapų. Rašinys apie Henry Bergsono 
(1859-1941) filosofiją yra įvadas, pristatantis svarbiausias šio filosofo idėjas. 
Viena svarbiausių Bergsono filosofijos idėjų yra intuicijos samprata. Eilosofinė 
intuicija esą atveria daiktų esmę ir tikrąją būtį, o mokslinis pažinimas esąs 
išvestinis ir paremtas racionalia-diskursyvia patyrimo interpretacija. Tokia 
intuicijos samprata būdinga ir paties Sezemano filosofijai. Sezemanas tiesio- 
ginę duotį intuityviame pažinime siekia suderinti su racionaliai dialektišku 

mokslinio žinojimo konstravimu. Tyrinėdamas intuicijos reikšmę pažinime 
ir mene Sezemanas dažnai seka Bergsonu, bet kartu papildo jo sampratą pasi- 
remdamas fenomenologiniais tyrinėjimais arba Losskio ir kitų rusų intui- 
cionistų filosofinėmis įžvalgomis. Neatsitiktinai antroje šio teksto dalyje 
Sezemanas pratęsia samprotavimus apie intuicijos reikšmę ir susieja ją su pla- 
toniškąja-neoplatoniškąja tradicija bei mistine asketine praktika. Sezemanas 
teigia, kad bergsoniškoji mokslinio pažinimo samprata yra susieta su pragma- 
tizmu, tačiau, skirtingai nuo pastarojo, išvengia pozityvistinių išvadų. Bergso- 
nas kritikuoja pozityvistinę gamtos sampratą parodydamas, kad gamtos nega- 
lima suprasti kaip erdviškai eksplikuojamo materialaus mechanizmo. Gamta 
remiasi gyvenimišku polėkiu, kuris pasireiškia organiniame pasaulyje kaip 
gyvūniški instinktai, kaip gebėjimas prisitaikyti prie aplinkos ir joje orien- 
tuotis. Sezemanas atskleidžia, kaip bergsoniška intuicijos samprata pasireiškia 
gamtiniame ir dvasiniame lygmenyje. Sąmonė gali būti suprasta tik išsivada- 
vus nuo įprastų erdvinių-kiekybinių schemų. Tuomet ji atsiskleidžia kaip vie- 
ningas išgyvenimų srautas, tekantis kaip gryna trukmė. 


Dvi atminties rūšys VUB F122-126(6) 


Rankraščio data nėra nustatyta. Apimtis 2 lapai. Galimai jis yra pasiruoši- 
mas platesnėms atminties studijoms aba studijų kurso dalis. Tekste lyginamos 
dvi atminties koncepcijos. Kritikuojama tradicinė atminties teorija ir atmin- 
ties kaip materialaus mechanizmo samprata. Pozityviau vertinama Bergsono 
atminties samprata. 


Pragmatizmas: filosofijos paskaitų kurso fragmentas VUB F122-64 


Rankraštis rašytas rašalu ant nesunumeruotų A4 formato languoto popie- 
riaus lapų. Apimtis 2 lapai. Daug kalbos klaidų, nesuderinti linksniai ir žodžių 
tvarka sakiniuose. Tai galimai byloja apie ankstyvą teksto parašymo laiką, kai 
autorius dar nebuvo gerai įvaldęs lietuvių kalbos. Vėliau tokių lietuvių kal- 
bos klaidų daug mažiau. Tekste pateikiamos įvadinės žinios apie pragmatizmo 
filosofiją. Sezemanas teigia, kad pragmatizmas padarė didelę įtaką Scheleriui, 
Bergsonui, Heideggeriui ir kitiems gyvenimo filosofijos atstovams. Visi šie 
filosofai darė įtaką ir pačiam Sezemanui. Jis nuolatos pabrėžė praktinio, o ne 
teorinio santykio su pasauliu pirmumą. 

Leibnizo filosofija VUB F122-126(4) 


Rankraštis rašytas pieštuku ant A4 formato popieriaus lapų. Apimtis 2 lapai. 
Tai spec. kurso, skirto Leibnizo filosofijai, įvadinės paskaitos tekstas. Pristato- 
mos bendros žinios apie Leibnizo filosofiją ir pabrėžiamas jai būdingas objek- 
tyvistinis perspektyvizmas. Sezemanas teigia, kad Leibnizo filosofijoje atskirų 
pasaulio aspektų pažinimas, atskleidžiant juos kaip esmiškus, gali sudaryti 
koreliuotą pasaulio visumos pažinimą. 


Hegelio filosofija VUB F122-126(28) 


Rankraštis yra paruošiamasis tekstas Hegelio spec. kursui. Apimtis 2 lapai. Tai 
įžanginė dalis. Tekstas rašytas jau sovietinės Lietuvos okupacijos laikais. Mini- 
mas Lietuvos prijungimas prie Sovietų Sąjungos. Sezemanas teigia, kad dialek- 
tinį materializmą galima suprasti tik išstudijavus Hegelio dialektinį metodą. 


Schopenhauerio filosofija VUB F122-78 


Rankraštis rašytas rašalu ant sunumeruotų A4 formato popieriaus lapų. Apim- 
tis 2 lapai. Tekste pateikiamos įvadinės žinios apie Schopenhauerio filosofiją, 
norint geriau suprasti jo etiką. 


Idealizmo problema VUB E122-126 (26) 


Rankraštis rašytas rašalu ant A4 formato popieriaus lapų. Apimtis 5 lapai. 
Svarstoma idealizmo problema. Kritiškai atskleidžiami įvairių idealizmo 
formų trūkumai. Tačiau parodomos ir idealizmo stiprosios pusės, kurios ver- 
čia atsisakyti naivaus realizmo. Pateikiamas autoriaus požiūris, kuris sieti- 
nas su kritiniu realizmu. Rankraštis rašytas jau sovietinės okupacijos laikais, 
kadangi kaip vienas iš idealizmo bruožų yra įvardijamas etinis idealo sieki- 
mas, kuris, pasak autoriaus, gali ir privalo būti realizuojamas ir komunisto 
gyvenime. Panašią mintį Sezemanas yra išsakęs ir Estetikos rankraštyje, kuri 
cenzo rių buvo išbraukta. Taip pat tekste teigiama, kad idealas gali būti ne tik 
asmeninis, bet ir tėvynės, visuomenės ar klasės gerovės siekimas. 


Regimybė ir realybė VUB F122-89 
Rankraštis rašytas ant A4 formato popieriaus lapų. Viso 12 lapų, kuriuose 
užrašai ant abiejų pusių. Parašymo data nežinoma. Tai spec. kurso ar platesnės 

apimties darbo paruošiamoji medžiaga, todėl ji nėra visur nuosekli. Rankraštis 
atskleidžia autoriaus darbo „virtuvę“. Pradeda jis nuo bendriausio regimybės 
ir realybės perskyros supratimo, kaip jis buvo plėtojamas filosofijos istorijoje 
nuo senovės graikų iki Kanto. Tada pereina prie fenomenologinio regimybės, 
iliuzijų ir suvokimo klaidų aprašymo. Sezemanas pateikia detalią suvokimo 
fenomenologiją, kuri yra paremta konkrečiais pavyzdžiais ir labai detali. Rem- 
damasis fenomenologiniu suvokimo aprašymu Sezemanas klasifikuoja skir- 
tingas iliuzijas ir suvokimo klaidas. Analizę užbaigia žaidimo iliuziškumo 
interpretacija. Reikia pažymėti, kad ši analizė pratęsia Sezemano gnoseo- 
logijoje ir estetikoje plėtotą temą. Sezemanas siekė parodyti, kad pažinimas 
yra ne statiškas pažįstamo objekto esmės pagavimas, bet dinamiškas proce- 
sas, kuriame viena intuicija papildo kitą, vienas pažinimo aktas pratęsia kitą, 
ankstesnį ir jį koreguoja. Pažinimas visada susijęs su nuostatomis, schemomis 
ir kartu praktiškai derinasi prie pažįstamo objekto specifikos. Autorius įveda 
svarbią perskyrą tarp to, kas suvokiama tiesiogiai, ir to, kas yra implikuota 
suvokime, „kas nestebima, bet paisoma“. Sezemano pažinimo teorija trans- 
formuojasi į filosofinę antropologiją. Pažinimas analizuojamas kaip genetinis 
procesas, kuriame yra svarbūs ir pažįstamo objekto kontekstai, ir pažįstančio 
subjekto motyvacija. Pastaroji gali būti sąmoninga arba nesąmoninga. 


Tiesa yra konkreti VUB F122-126 (24) 


Rankraštis rašytas rašalu ant A4 formato popieriaus. Apimtis 6 lapai. Svars- 
toma dialektikos ir formalios logikos santykio problema. Sezemanas parodo, 
kad dialektika nepaneigia formaliosios logikos reikšmės pažinime. Jos gali 
būti suderintos. Prieštaravimai gali būti skirtingo lygmens. Sezemanas teigia, 
kad loginiai paradoksų prieštaravimai nesileidžia sprendžiami, nes remiasi 
klaidingu problemos formulavimu, o dialektiniai prieštaravimai gali būti 
sprendžiami kreipiant dėmesį ne į loginę formą, bet į turinį. Šis tekstas pra- 
tęsia Sezemano dialektikos tyrinėjimus, kuriuos jis pradėjo dar iki Antrojo 
pasaulinio karo. 1935 metais jis vokiškai paskelbė straipsnį „Apie dialektikos 
problemą“. Dialektiką Sezemanas suprato kaip konstruktyvų tiesioginės duo- 
ties (intuicijos) papildymą. Sovietiniais metais filosofas ne kartą grįžo prie šios 
problemos, svarstydamas dialektinės ir formaliosios logikos suderinamumą. 
Rašyta jau grįžus iš lagerio, nes cituojamas 1959 metų straipsnis. 

SUMMARY 


The book presents the manuscripts of Vasily Sesemanns (1984-1963) philo- 
sophical texts, which are stored in the Manuscript Fund of Vilnius University 
Library. They are grouped into three parts. The first part, which is the largest, 
presents texts for aesthetics and lecture notes, the second part presents texts 
on the philosophy of culture, and the third part presents articles on the history 
of philosophy. The published texts of Vasily Seseman were created in different 
periods of his life. Several stages can be distinguished: manuscripts before the 
Soviet occupation in 1940, manuscripts before his arrest and imprisonment in 
1950, manuscripts written in a camp in Taishet in 1950-1955, and manuscripts 
written back from the camp in 1956-1963. The only published text with a con- 
crete date is Seseman's lectures on aesthetics read at the Vilnius Pedagogical 
Institute in 1947, which Feliksas Vaitiekūnas (1926-1916) wrote down. 

